
MASARAS TEISINGASIS 


YVENO KADAISE KARALIUS. Turėjo jis ožką, 
TH| ėriuką, aviną ir žalą stačiaragę karvę. Karalius la- 


bai didžiavosi savo banda. Ožka, ėriukas, avinas 
ir stačiaragė karvė ganydavosi karaliaus sode, ir kas rytą kara- 
lius pats juos šerdavo. 

Viskas būtų buvę gerai, jei ne rūmų damos. Pamačiusios kar- 
vę, jos spiegte spiegdavo, o ėriuką taip bučiuodavo ir gniaužy- 
davo, kad tasai nuo šitokių mylavimų pradėjo menkti. 

Nežinojo karalius, ką bedaryti. Tada vyriausiasis ministras 
patarė bandą išginti į kalnų ganyklą. 

- Galir neblogai būtų, - sutiko karalius. - Bet iš kur imsime 
tokį piemenį, kuriuo pasitikėčiau labiau negu savo ministrais? 
Jūs man visada prieš akis, o piemuo dieną naktį po kalnus 
bastosi. 

Ėmė ministrai ieškoti patikimo žmogaus. Į visus kraštus 
išsiuntinėjo pasiuntinius. Ieškojo toli, o rado arti: prie pat 
miesto sienos gyveno žmogus, už kurį doresnio pasaulyje dar 
nėra buvę. Nė karto per visą gyvenimą tasai žmogus nebuvo 
sumelavęs, jis sakydavo tik teisybę. Tad žmonės jį ir praminė 
Masaru Teisinguoju. 

Pasišaukė jį karalius ir patikėjo jam mylimuosius savo gy- 
vulius. 

- Kiekvieną šeštadienį, - pasakė jis piemeniui, - tu privalai 
ateiti į rūmus ir papasakoti, kaip klojasi mano gyvulėliams. 

Taip ir būdavo. Kiekvieną šeštadienį Masaras Teisingasis 
nusileisdavo nuo kalnų, ateidavo į karaliaus menes, nusiimda- 
vo savo veltinę skrybėlę ir žemai lenkdavosi. 

- Sveiki, jūsų karališkoji didenybe! 

- Sveikas, Masarai Teisingasis! Kaip gyvuoja mano ožkelė? 

- Ožkelė daili kaip roželė. 

- Na, o mano ėriukas? 

- Laksto kaip išdykęs vaikiukas. 

- Pasakok greičiau apie avinėlį! 

- Avinėlis baltutis kaip ramunėlė. 

- O mano mylima karvutė? 

- Ji tai visiškai sveikutė! 

Karalius maloningai linkčiodavo galvą, ir Masaras Teisinga- 
sis vėl grįždavo prie bandos. 

Anksčiau karalius neturėdavo su kuo palyginti savo minis- 
trų. O dabar jis labai dažnai pastebėdavo, kad ministrai, žiū- 
rėk, ima ir sumeluoja. Todėl karalius buvo nepatenkintas savo 
ministrais, o tie, žinoma, nemėgo karaliaus piemens. Ir šit 
kartą vyriausiasis ministras pasakė karaliui: 

- Nejaugi manote, jūsų didenybe, kad Masaras Teisingasis 
visada sako teisybę? Tokių žmonių pasaulyje nesti. 

- Na jau ne! - sušuko karalius. - Aš lažinuosi iš jo galvos, 
kad jis niekada nesumeluos. 

— O aš guldau savo galvą, - įsikarščiavęs suriko vyriausiasis 
ministras, - kad jis jau ateinantį šeštadienį jus apgaus! 

- Gerai, - tarė karalius, - jeigu piemuo apgaus, liepsiu nu- 
kirsti galvą jam, o jeigu ne, budelis nukirs galvą tau. 

Ministras prikando liežuvį, bet jau buvo per vėlu. Ėmė jis 
galvoti, kaip čia privertus Masarą Teisingąjį pasakyti neteisy- 
bę. Bet kuo ilgiau suko galvą, tuo labiau nieko negalėjo sugal- 
voti. Iki šeštadienio beliko trys dienos, ir ministras pajuto, kad 
jo galva ne taip jau tvirtai laikosi ant pečių. 

Ketvirtadienio rytą ministro pati paklausė vyrą: 


- Kas atsitiko, kodėl tu toks susirūpinęs? 

— Duok man ramybę, - burbtelėjo vyras. - To dar betrūko, 
kad tarčiausi su pačia valstybiniais reikalais. 

Bet jeigu jau moterį pagaus smalsumas, ji nenurims, kol iš- 
kvos viską, kas jai reikalinga. Nepraėjo nė valanda, o vyriau- 
siasis ministras jau pasipasakojo savo pačiai, kaip jis susigin- 
čijęs su karalium. 

- Tik tiek?! - nusistebėjo pati. - Nesirūpink, aš padarysiu 
taip, kad tavo galva nenukentės. 

Ir ji ėmė dabintis. Apsivilko atlasinę suknią su mezginiais, 
ant kaklo užsisegė perlų vėrinį, rankas apsimaustė apyran- 
kėmis, pirštus - žiedais. Paskui sėdo į karietą ir išdardėjo į 
kalnus. Privažiavo kalnų ganyklą, žiūri - Masaras Teisingasis 
gano karaliaus bandą. 

Išlipo ji iš karietos ir pamojavo jam nėrinių nosinaite. Pie- 
muo net išsižiojo - dar niekada nebuvo matęs tokios išsipus- 
čiusios ir gražios ponios. 

- Ak, kaip čia gera, - švelnių švelniausiu balseliu pragydo 
ministro pati, - taip gera, kad, rodos, iš džiaugsmo visą pasau- 
lį išbučiuočiau. 

- Tai pabučiuokite mane, jūsų šviesybe. Už vieną jūsų pabu- 
čiavimą duočiau, ko tik pageidautumėte. 

- Duok šitą ožkelę. Seniai norėjau tokią turėti. 

- Ė, - tarė Masaras Teisingasis, - ožkelės kaip tyčia negaliu! 
Prašykite ko nors kito. 

- Na, tada ėriuką. 

- Imkim ir susitarkim, jūsų grožybe, - tarė Masaras Teisin- 
gasis, - aš jums atiduosiu viską, išskyrus ožką, ėriuką, aviną ir 
žaląją karvę. Gyvuliai ne mano, - vadinasi, nėra ko apie tai nė 
kalbėti. 

- Na tai kas! Ar maža kalnuose stačių skardžių ir gilių tar- 
peklių, - ėmė jį įkalbinėti ministro pati. - Ėriukas visada gali 
paslysti. 

- Bet juk jis nepaslydo, - atkirto suglumęs Masaras. 

- Tačiau šeimininkui taip pasakyti tu gali. O aš už tai ne tik 
tave pabučiuosiu, bet ir atiduosiu visus savo žiedus. 

Masaras papurtė galvą. 

Veltui ponia maustė žiedus, apyrankes, tiesė jam sages, sag- 
tis, o galiausiai net perlų vėrinį. Piemuo į tuos blizgučius nė žiū- 
rėti nenorėjo. Įtūžusi ponia sėdo į karietą ir nudulkėjo atgal. 

Sugrįžusi namo, ji pasakė vyrui: 

- Nair užsispyrėlis tasai piemuo. 

Ministras griebėsi už galvos ir sudejavo. 

- Nesirūpink dėl savo galvos, - ramino jį pati. - Dar ne vis- 
kas prarasta. Tu pats gerai žinai: jeigu aš ko užsigeisiu - pa- 
sieksiu savo. 

Kitą rytą vyriausiojo ministro pati apsitaisė skarmalais ir 
nubėgo į kalnų ganyklą. 

-— Varge, o varge! - ėmė ji rypuoti, pamačiusi piemenį. 

- Kas tau, geroji moteriške? - su užuojauta paklausė Masa- 
ras Teisingasis. 

- Miršta mano vienintelis sūnus, mano baltasis dobilėlis. 
Daktaras sakė, kad jam reikia ištisus metus rytą ir vakarą gerti 
šviežią pieną. O aš tokia vargšė, kad galiu iki soties jam duoti 
tik vandens. 

Ir ji dar garsiau pravirko. 

Dabar Masaro Teisingojo širdis nebeišlaikė. 

- Tebūnie taip, atiduosiu tau karaliaus numylėtinę - žaląją 
karvę. 


— Dėkui, piemenėli!- sušuko moteriškė.- Ir paklausyk 
mano patarimo, pasakyk karaliui... 

- Nesirūpink, - atsiliepė piemuo. - Aš pats sugalvosiu, ką 
pasakyti karaliui. 

Grįžusi namo, ministro pati paskelbė vyrui: 

- Padaryta. Tavo galva dabar tvirtai ant pečių laikosi. O šit 
už kvailo piemens galvą niekas ir soldo neduos. 

- Bet protingiausia tavo galva, brangioji žmonele, jai ir tiktų 
būti ministro galva, - pasakė vyriausiasis ministras, bučiuo- 
damas pačią. - Tuoj aš nuvesiu karvę į rūmus, ir pažiūrėsim, 
ką rytoj karaliui pasakys piemuo. 

Otuo metu Masaras Teisingasis sėdėjo ant akmens ir galvojo, 
ką jis rytoj pasakys karaliui. Paėmė Masaras savo lazdą, įsmei- 
gėį žemę, užmetė ant jos apsiaustą, o ant viršaus užmaukšlino 
veltinę savo skrybėlę. Paskui jis lazdai žemai nusilenkė: 

- Sveiki, jūsų didenybe! 

Ir pats už karalių atsakė: 

- Sveikas, Masarai Teisingasis. Kaip gyvuoja mano ožkelė? 

- Ožkelė daili kaip roželė. 

- Na, o mano ėriukas? 

- Laksto kaip išdykęs vaikiukas. 

„ - Pasakok greičiau apie avinėlį! 

- Avinėlis baltutis kaip ramunėlė. 

- O mano mylima karvutė? 

- Karvutė... Karvutė... Ė, jau pasakysiu jums, jūsų karališ- 
koji didenybe, karvutė nukrito... nukrito, sakau, karvutė nuo 
aukšto skardžio... Ne, taip negerai. 

Masaras Teisingasis ištraukė iš žemės lazdą ir įsmeigė ją ki- 
tur. Paskui paėjėjo tris žingsnius ir vėl pradėjo iš pradžių. 

- Sveiki, jūsų karališkoji didenybe! 


Kol nereikėjo kalbėti apie karvę, ėjo sklandžiai. Bet vos pie- 
muo pats save paklausė karališku balsu: 

- O mano mylima karvutė? - jo liežuvis ėmė painiotis. 

- Vilkai... ją suėdė vilkai... Ne, ir vėl negerai. 

Jis dar kartą paėmė lazdą ir įbedė ją trečioj vietoj. Bet ir tai 
nepadėjo. Žodžiai nesiklostė nei taip, nei kitaip. 

Galų gale Masaras Teisingasis nutraukė nuo lazdos apsiaus- 
tą, stipriai susisupo į jį, atsigulė ir užmigo. 

O kai atsimerkė, jau buvo išaušęs šeštadienio rytas, ir rei- 
kėjo keliauti pas karalių. Ėjo jis greitai, bet iki vidudienio dar 
nė pusės kelio nenuėjo. Ir tik dėl to, kad prieš kiekvieną medį 
stoviniavo, žemai lankstėsi ir kalbėjosi su karalium. Bet iš 
tos šnekos nieko neišeidavo, ir Masaras traukdavo prie kito 
medžio. Ir ūmai prie dvidešimtojo medžio piemuo sugalvojo 
nuostabų atsakymą. Iškart pralinksmėjęs, jis taip pasileido 
bėgti nuo kalno, kad akmenukai, kuriuos užkliudydavo kojo- 
mis, nespėdavo jo pasivyti. 

Tuo tarpu dvariškių apsuptas karalius jau seniai laukė pie- 
mens. Šit Masaras Teisingasis įėjo į rūmus, nusiėmė veltinę 
skrybėlę, nusilenkė ir tarė: 

- Sveiki, jūsų karališkoji didenybe! 

- Sveikas, Masarai Teisingasis. Kaip gyvuoja mano ožkelė? 

- Ožkelė daili kaip roželė. 

- Na, o mano ėriukas? 

- Laksto kaip išdykęs vaikiukas. 

- Pasakok greičiau apie avinėlį! 

- Avinėlis baltutis kaip ramunėlė. 

- O mano mylima karvutė? - paklausė karalius ir mirktelėjo 
vyriausiajam ministrui. 

Dabar piemuo ir pasakė, ką buvo sugalvojęs beeidamas: 


- Ak jūsų karališkoji didenybe, nebeturite jūs karvutės. 
Bauskite mane ar pasigailėkite, bet aš ją atidaviau vienai mo- 
teriškei. Išgirdau vargšės bėdas, na ir nusprendžiau, kad jai 
karvė reikalingesnė negu jums. Ir tai gryna tiesa. 

Karalius ėmė ploti, o paskui jį ir visi dvariškiai. Neplojo tik 
vyriausiasis ministras. Juk jis pralošė savo paties galvą, o dėl 
to sunku džiaugtis. 

Karalius viską piemeniui papasakojo ir baigdamas pridūrė: 

- Už tai, kad nepabūgai karaliaus pykčio, gali prašyti kara- 
liško atpildo. 

- Ką gi, - atsakė Masaras, - paprašysiu. Telieka vyriausiojo 
ministro galva kur buvus, ant pečių. 

- Teks palikti, jeigu jau tau pažadėjau, - sutiko karalius. - 
Bet paaiškink man, kodėl tu jį užtari. 

- Labai paprastai, - tarė piemuo. - Štai jau daug metų, kai 
žmonės mane praminė Masaru Teisinguoju. Bet lengva sakyti 
tiesą, jeigu nereikia meluoti. Taip ir nežinojau, ar esu pramin- 
tas teisingai, ar ne. O dabar, tavo vyriausiojo ministro dėka, 
gerai žinau, kad aš ir iš tiesų esu Masaras Teisingasis. 


(5 


KRENO EŽERO FĖJOS DOVANOS 


IJOLIO KALNUOSE, kur taip retai lyja, kur nuo 
A kaitros akmenys dūlėja, o suskeldėjusi žemė pa- 


| 1 


sidaro kieta kaip akmuo, prie šlaitų buvo lipte 
prilipusios nedidelio kaimo trobelės. Žmonės tame kaime gy- 
veno skurdžiai, nors ir daug dirbo. Jeigu jie būtų šitaip triūsę 
kur nors slėnyje, gal būtų gyvenę švilpaudami. Ir vis dėlto net 
šita nederlinga žemė šiaip taip juos maitino. 

Bet štai kartą Nijolio kalnuose prasidėjo sunkūs metai. Jei- 
gu ant žemės ir krisdavo koks lašas, tai būdavo tik prakaitas, 
tekąs beviltiško darbo nukamuotų žmonių veidais. O lietaus 
visą vasarą taip ir nebuvo. Žmonės pradėjo badauti. Labiau- 
siai badą kentė senas valstietis, kuris turėjo dvylika sūnų, o nė 
maišo miltų. 

Kartą jis tarė: 

- Sunku man sujumis skirtis, vaikai, bet dar sunkiau matyti, 
kaip jūs badaujate. Keliaukite ieškoti laimės į kitus kraštus. 

- Gerai, - atsakė vienuolika sūnų, - tik jauniausiasis brolis 
Frančeskas tegu lieka su tavim. Mūsų kojos stiprios, greitai ei- 
sime, kur jis, šlubis, spės su mumis. 

Tada tėvas pasakė: 

- Jūs augaloti bernaičiai ir kojos jūsų sveikos, va tik proto ma- 
žoka turite. Frančeskas ir augumo menko, ir raišas, bet jo galva 
ir širdis auksinės. Kol jis bus su jumis, man dėl jūsų rūpintis 
nereiks. Saugokite Frančeską, ir jūsų pačių kailis bus sveikas. 

Vyresnieji sūnūs neišdrįso tėvui prieštarauti. Nusilenkė visi 
dvylika gimtiesiems namams ir iškeliavo. 

Ėjo jie dieną, antrą, trečią. Šlubasis Frančeskas niekaip ne- 
galėjo su broliais spėti ir klibikščiavo toli užpakaly. Pasivyda- 


vo jis brolius, tik jiems sustojus pailsėti. Bet būdavo taip: vos 
Frančeskas ligi jų atklibikščiuoja, broliai, jau pailsėję, sukyla 
ir eina toliau. Frančeskas vėl šlubčioja iš paskos. Visai vargšas 
nusikamavo, vos nekrenta iš nuovargio. 

Trečią dieną vyresnysis brolis sako: 

- Kurių galų mums tokia našta? Eime greičiau. Tada Fran- 
českas mūsų nepavys. 

Taip jie ir padarė. Niekur nebesustojo, nė karto atgal neat- 
sigręžė. 

Priėjo broliai jūrą ir pamatė pririštą valtį. Vienas sako: 

- Gallipame į tą valtį ir plaukiame į Sardiniją? Žmonės pasa- 
koja, kad ten turtingas kraštas, pinigai patys į kišenę byra. 

- Gerai, plaukiame į Sardiniją, - sutiko kiti. 

Žiūri broliai - valtyje vietos tik dešimčiai, vienuoliktas 
netilps. 

- Padarykime taip, - tarė vyriausiasis brolis Andželas, - tegu 
vienas iš jūsų, na, kad ir tu, Lorencai, palaukia čia, ant kranto. 
Aš paskui grįšiu tavęs paimti. 

- Taijau ne! - suriko Lorencas. - Ne toks aš kvailys: lauksiu, 
mat, kol jūs sugrįšit. Pats likis. 

- Taigi, taigi! - atsakė Andželas. - Pasiliksiu, ir jūs atsikraty- 
site manęs kaip Frančesko... 

Ir jis šoko į valtį. Kiti broliai, stumdydamiesi ir bardamiesi, 
visi sulipo paskui jį. Jie atsistūmė nuo kranto ir nuplaukė. 

Tuo metu ėmė pūsti vėjas, suginė debesis ir įsiūbavo jūrą. 
Neklauso vairo perkrauta valtis, tyška į ją bangų keteros. Pas- 
kui atsirito didžiulė banga, trenkė valtį į uolas ir sudaužė į ši- 
pulius. Visi broliai nuskendo vienas paskui kitą. 

O šlubasis Frančeskas skubėjo, kaip beįmanydamas. Šit jis 
nuklibikščiavo ligi Kreno ežero. Apsidairė - žolė minkšta, me- 


džiai ūksmingi, ežero vanduo šaltutėlis ir skaidrus. Malones- 
nės vietos poilsiui nerasi. Tačiau brolių niekur nematyti. 

Dabar Frančeskas suprato, kad broliai jį pametė, ir karčiai 
pravirko. 

- Ak broliai, broliai, kodėl jūs taip padarėte! Man, raišam, 
bloga be jūsų, bet ir jums be manęs nebus geriau. Jei turėčiau 
sveikas kojas, nebūtų atsitikusi tokia bėda! 

Paverkė Frančeskas ir užmigo. 

Vos tik jis užmigo, iš už medžio pasirodė Kreno ežero fėja. Ji 
viską girdėjo nuo pirmo iki paskutinio žodžio. 

Fėja prisiartino prie miegančio jaunikaičio ir stebuklinga 
savo lazdele palietė jo nesveikąją koją. Palietė, vėl pasislėpė už 
storo medžio ir laukia. 

Ilgai miegojo nusikamavęs Frančeskas, bet pagaliau pabudo. 

Pašoko jis ir pats savim netiki: tai bent stebuklas! Abiem ko- 
jom tvirtai stovi ant žemės, tartum niekada ir nebuvo raišas! 
Jei nori - bėk, jei nori - šok! 

- Kas per stebuklingas daktaras mane išgydė! Aš mielai ei- 
čiau jo ieškoti nors į pasaulio kraštą, kad tik galėčiau jam pa- 
dėkoti! - sušuko Frančeskas. 

Fėja ėmė ir pasirodė jam. Frančeskas net užsimerkė - tokia 
ji buvo graži. Kasos tartum iš saulės spindulių supintos, akys 
mėlynos kaip ežero vanduo, o skruostai rausvi, lyg erškėtrožės 
žiedeliai. 

- Kodėl gi tu man nedėkoji? - šypsodamasi paklausė fėja. - 
Tau nė žingsnio nereikia žengti. 

Bet jaunikaitis tartum žado neteko. 

- Klausyk, Frančeskai. Aš esu Kreno ežero fėja. Tu man patikai, 
ir aš nusprendžiau išpildyti tris tavo norus. Vienas jau išpildy- 
tas - skaudama tavo koja išgijo. Liko dar du. Sakyk, ko trokšti. 


Frančeskas atsakė: 

- Tuišpildei ne vieną, o du mano norus. Dar būdamas mažas 
ir klausydamasis pasakų, visada troškau pamatyti fėją. Štai ir 
pamačiau. 

- Na, tuomet tau vis tiek dar lieka vienas noras, - nusijuokė 
fėja. 

- Ką gi, - pasakė Frančeskas. - Jeigu jau man pasirodė pa- 
sakų fėja, tai ir mano noras bus kaip iš pasakos: man patiktų 
turėti stebuklingą maišą ir stebuklingą kuoką. Ko tik aš pano- 
rėsiu, tegul bematant atsiduria maiše, ką tik paliepsiu, tegu 
kuoka ir padaro. 

Fėja mostelėjo lazdele. Ir - bumpt! - maišas su kuoka nukri- 
to prie Frančesko kojų. 

Frančeskas apsidžiaugė, o fėja jam tarė: 

- Žmogus su tokiu maišu ir tokia kuoka gali padaryti daug 
pikto arba daug gero. Žiūrėk, Frančeskai, kad man netektų dėl 
savo dovanos gailėtis. 

Ir fėja dingo. 

O Frančeskas prisirišo maišą prie juostos, kuoką pasikišo po 
pažasčia ir patraukė kelionėn. Bet pirmiausia jis kaip reikiant 
užkando, mat, buvo alkanas, be to, negalėjo iškęsti, neišmėgi- 
nęs fėjos dovanos. Maišas pasirodė esąs lygiai toks, koks ir turi 
būti stebuklingasis maišas. Frančeskas tik įsakinėjo, o maišas, 
nė akimirkos negaišdamas, vaišino jį ir kepta kurapka, ir avies 
sūriu, ir karštu ragaišiu, ir buteliu auksaspalvio vyno. Na, o 
kuokos Frančeskas nė nebandė. Jeigu pirmoji dovana gera, - 
vadinasi, ir antroji neblogesnė. 

Linksmai žingsniuoja Frančeskas, dainą po dainos traukia. 

Po pusiaudienio Frančeskas pamatė miške sukrypusią lūš- 
nelę. Ant slenksčio sėdėjo berniukas ir verkė. 


Frančeskas sugalvojo jį pralinksminti. 

- Ei bičiuli! - šūktelėjo jis. - Matyt, ašaras lieti - tavo ama- 
tas. Po kiek imi už tuziną sūrių lašų? 

— Man juokai ne galvoj, gerbiamasis, - atsakė berniukas. 

- O kas tau atsitiko? 

- Mano tėvas - medkirtys, - ėmė pasakoti berniukas, - ir 
vienas visą šeimą maitina. Šiandien jis iškrito iš medžio ir iš- 
sisuko ranką. Aš nubėgau į miestą daktaro, bet tas nė šnekėti 
su manim nepanorėjo. Juk daktaras žino, kad nuo išdžiūvusio 
medžio nenuskinsi apelsino, o iš vargšo nepralobsi. 

- Na, visa tai niekai! - tarė Frančeskas. - Aš padėsiu tavo 
tėvui. 

- Nejaugi jūs daktaras? - sušuko berniukas. 

- O kuo aš čia dėtas? - nustebo Frančeskas. - Tau reikia 
daktaro? Bemnatant jis bus čia. Kuo tas daktaras vardu? 

- Pankracijus. 

- Puiku! - šūktelėjo Frančeskas ir sudavė per maišą. - Ei 
daktare Pankracijau, - maišan! 

Nespėjo berniukas nė ašaros nubraukti, o jau ore kažkas 
suūžė. Tai iš miesto maišan lėkė storasis daktaras. Bumpt! 
Ir daktaras maiše. Oho, kokia tai buvo sunkenybė - Fran- 
českas taip ir sulinko dvilinkas. Gerai dar, kad jis susiprato 
atrišti maišą nuo juostos. Daktaras žnektelėjo ant žemės ir 
sukliko: 

- Aš - garsusis mokytasis daktaras Ignacijus Pankracijus ir 
neleisiu visokiems driskiams įsakinėti mano oriai asmenybei. 
Jeigu pasakiau, kad neisiu pas medkirtį, vadinasi, neisiu. 

- Ojums ir eiti niekur nebereikia, - nusijuokė Frančeskas, - 
jūs jau čia. Belieka tik gydyti ligonį. 

— Negydysiu, - spyriojosi iš maišo daktaras. 


- Matau, - pyktelėjo Frančeskas, - kad daktaras Ignacijus 
Pankracijus pats sunkiai serga, o jo liga - užsispyrimas ir go- 
dulys. Reikia iš pradžių jį pagydyti. Ei kuoka, imkis darbo! 

Kuokos nereikėjo dukart prašyti. Ji šoko karšti minkštą 
daktaro nugarą. 

- Aš jau sveikas! - suriko daktaras. - Kur ligonis? Veskite 
mane pas ligonį. 

Kol daktaras atitaisinėjo medkirčiui išsuktą ranką, Frančes- 
kas liepė maišui parūpinti maisto geram mėnesiui. Sukrovė jis 
viską prie slenksčio ir nužingsniavo toliau. 

Po kiek laiko Frančeskas atėjo į miestą. 

Jau artinosi vakaras, ir Frančeskas pirmiausia susirado vieš- 
butį. Viešbučio šeimininkė padavė jam vakarienę, o paskui 
sako: 

- Oi sūneli, sūneli, gaila man netekti tokio gero gyventojo. 
Tačiau paklausyk mano patarimo: pernakvok, tačiau rytą kuo 
anksčiau išeik iš miesto. 

- Ar tik ne maras mieste siaučia? - paklausė Frančeskas. 

— Maras - ne maras, bet ir ne geriau už marą, - ėmė aiškinti 
šneki šeimininkė. - Prieš tris mėnesius pas mus apsistojo kaž- 
koks svetimšalis, - kad jis kur nusprogtų! Visus jaunikaičius 
išdykino. Ir kaip tu manai, kokiu būdu? Kauleliais žaisdamas. 
Dabar jie žaidžia nuo ryto ligi vakaro ir nuo vakaro ligi ryto. 
O kasjam visiškai prasilošia, tas jau ir namo nebegrįžta. Dvyli- 
ka jaunikaičių, kuklių ir paklusnių kaip avinėlių, dingo, tartum 
skradžiai žemę prasmego. Ir nieko apie juos nebegirdėti. 

- Ačiū, geroji moteriške, už perspėjimą, - tarė Frančeskas, 
O pats sau pagalvojo: „Ė, atrodo, šitame mieste atsiras darbo 
maišui ir kuokai!“ 


Aštuntą valandą ryto Frančeskas paprašė maišą, kad tasai 
jam duotų puošnius drabužius ir šimtą tūkstančių auksinių 
skudų. Dešimtą valandą jau visas miestas kalbėjo, kad atvykęs 
princas Santo Frančeskas, plačiai pagarsėjęs savo kilmingumu 
ir turtais. O vidudienį į Frančesko kambario duris pasibeldė 
žmogus, apsivilkęs ilgu apsiaustu ir užsimaukšlinęs skrybėlę 
su plunksnomis. 

- Sinjore Santo Frančeskai, - pasakė jis, - aš gyvenu šitame 
mieste dar tik trys mėnesiai, bet jau spėjau susipažinti su ge- 
riausiais jaunikaičiais. Laikysiu didele garbe, jeigu ir jūs mane 
aplankysite. Aš girdėjau, kad puikiai žaidžiate kauleliais. Da- 
bar galėsite parodyti savo sugebėjimus. 

- Tiesą sakant, - tarė Frančeskas, - aš net nežinau, kaip rei- 
kia kaulelius laikyti. Bet, norėdamas susipažinti su tokiu ma- 
loniu sinjoru, esu pasiruošęs žaisti nuo ryto ligi vakaro. Kai 
mokytojas toks patyręs, aš, žinoma, greitai žengsiu į priekį. 

Svečias buvo labai patenkintas. Jis ėmė taip uoliai lanksty- 
tis, kad užsimiršęs iškišo iš po apsiausto dešinę koją. Ir ką gi 
Frančeskas pamatė? Gal manote, batelį su kokarda? Kur ten! 
Jis pamatė juodą gauruotą kanopą. 

„Oho ho!- pagalvojo Frančeskas. - Pasirodo, pats ponas 
kipšas teikėsi mane aplankyti. Ir gerai, čia jis atkąs dantį.“ 

Tos pat dienos vakarą sinjoras Santo Frančeskas žaidė kau- 
leliais su sinjoru kipšu. Jis greitai pramoko žaisti ir pralošė 
dvidešimt tūkstančių skudų. 

Antrą dieną Frančeskas išmoko dar geriau žaisti ir pralošė 
trisdešimt tūkstančių skudų. 

Na, o trečiąjį vakarą jis jau žaidė tobulai ir todėl pralošė pen- 
kiasdešimt tūkstančių skudų. 


Dabar kipšas nusprendė, kad jaunikaičio kišenės jau visiškai 
tuščios. 

- Mielasis sinjore Santo Frančeskai, - tarė jis meilikauda- 
mas. - Labai apgailestauju, kad mano pamokos taip brangiai 
kainavo. Bet aš galiu jums padėti. Grąžinsiu pusę jūsų praloš- 
tųjų pinigų, kad galėtumėte atsilošti. 

- Ojeigu neatsilošiu? - paklausė Frančeskas. 

- O jeigu neatsilošite, vadinasi, priklausysite man su plau- 
kais ir taukais, su siela ir kitokiais niekais. 

- Ak tu, kipše raguotasis! - sušuko Frančeskas. - Dabar ži- 
nau, kur dingo dvylika geriausių šio miesto jaunikaičių! Na, 
marš į mano maišą! 

Dar nespėjus kipšui nė atsikvošėti, maiše atsidūrė jo gal- 
va, o kanopos sumataravo ore. Po akimirksnio dingo maiše ir 
kanopos. 

Tada Frančeskas tarė: 

- Tas linksmasis sinjoras mėgsta juokus krėsti. Pajuokauki- 
me ir mes. Ei kuoka, sušok vieną kitą smagų šokį. 

Kuoka ėmė pilti tarantelą. Ir Frančeskas pripažino, kad ji 
puikiai šoka. Užtat kipšui kuokos šokis visai nepatiko. 

- Sinjore Frančeskai, aš jums atiduosiu pusę praloštųjų pini- 
gų! - klykė kipšas. - Ne, grąžinsiu jums visus, kiek pralošėte. Na, 
gerai, atiduosiu visus pinigus, kiek tik esu išlošęs šitame mieste! 

Tuo tarpu kuoka baigė tarantelą ir pradėjo šauniai trenkti 
linksmą kaimiečių šokį treskoną. 

Kipšas ėmė prašyti: 

- Maldauju paties Liuciferio vardu, liepkite jai nustoti! Pasa- 
kykite galų gale, ko jūs iš manęs norite? 

- Atsipūsk truputį, - paliepė Frančeskas kuokai.- Taigi 
klausykis, kipše. Pirmiausia išleisk dvylika jaunikaičių, ku- 


riuos nutempei į pragarą. Paskui prasmek pats, kad tavo nė 
kvapo žemėje neliktų. 

- Viskas bus padaryta, - suriko kipšas, - tik išleisk mane iš 
maišo! 

Frančeskas atrišo maišą, ir kipšas iššoko iš jo kaip verdančiu 
vandeniu nuplikyta katė. Jis treptelėjo kanopa, pasišokėjo ir 
su trenksmu prasmego skardžiai žemę. O iš po žemės pasirodė 
dvylika jaunikaičių. 

- Na, - tarė jiems Frančeskas, - gal sužaisime kauleliais? 

— Ką jūs, ką jūs! - vienu balsu suriko visi dvylika. - Dabar į 
tą velnišką žaidimą nė žiūrėti nebenorime. 

- Na ir puiku! - pagyrė jaunikaičius Frančeskas. - Daugiau- 
sia išlošia tas, kuris visai nelošia. Šekit po tūkstantį skudų ir 
bėkite tėvų pradžiuginti. Jūsų belaukdami, jie akis išverkė. 

Jaunikaičiai padėkojo savo išgelbėtojui ir nuėjo į namus. 

O Frančeskas maišą prisirišo prie juostos, kuoką pasikišo po 
pažasčia ir išėjo iš miesto. 

Kur tik Frančeskas sustodavo, visur maišui ir kuokai atsi- 
rasdavo darbo. Juk visur buvo nuskriaustųjų, kuriems reikėjo 
padėti, ir skriaudėjų, kuriuos verta pamokyti. 

Italijoj kelių nesuskaičiuosi, daug jų išvaikščiojo Frančeskas, 
bet vis dėlto kojos jį atvedė į gimtąjį kaimą. 

Čia Frančeskas sužinojo, kad badas Nijolio kalnuose dar 
padidėjęs. Frančeskas nusprendė padėti savo kaimynams. Jis 
atidarė smuklę. Tai buvo nuostabi smuklė - valgyti ten galėjai 
ligi soties, o užmokesčio niekas nereikalavo. Visą laiką kuoka 
gulėjo be darbo, užtat maišas vos spėdavo suktis! 

- Ei viščiuk su iešmu, greičiau į maišą! Ei trys ragaišio ke- 
palėliai, - į maišą! Ei buteli vyno, - į maišą! - vis šaukdavo ir 
šaukdavo smuklės šeimininkas. 


Tokie dalykai smuklėje dėjosi trejus metus, kol Nijolio kal- 
nuose siautėjo badas. Galų gale žemei pabodo dykai būti, ir 
ketvirtaisiais metais ji apdovanojo žmones gausiu derlium. 

Kiekvienuose namuose ėmė kvepėti kepta duona, kamarų 
lentynas nuklojo apvalainiai sūriai, kiemuose pradėjo bliauti 
avys. O smuklės durys vis tiek neužsidarydavo. 

- Ė, - tarė Frančeskas, - metas mano maišui pailsėti. Užten- 
ka jam būti virėju. Jei penėsiu sočius, vadinasi, penėsiu juos 
ne duona, o tinginiu. 

Ir jis uždarė smuklę. 

Po kiek laiko Frančeską ištiko nelaimė. Senas jo tėvas susir- 
go ir netrukus mirė. 

Pasiilgo Frančeskas savo brolių. Nors jie kažkada ir buvo pa- 
metę jį vieną pakelėj, bet Frančeskas seniai nustojo ant jų pyk- 
ti, - juk vis dėlto tikri broliai. 

Ir štai vieną vakarą jis tarė: 

- Andželai, mano vyriausias broli! Nenoriu tavęs įžeisti, bet 
kitaip mudu nepasimatysime. Eikš į mano maišą. 

Beregint maišas pasunkėjo. Frančeskas pažvelgė į jį ir lošte- 
lėjo. Maiše gulėjo tik pusiau sudūlėję kaulai. Suprato Frančes- 
kas, kad Andželo seniai nebėra gyvo. 

- Džovani, brolau mano, - pašaukė jis antrąjį brolį. 

Vėl maiše atsirado tik kaulai. 

Ir taip visus vienuolika kartų. Frančeskas sužinojo likęs vie- 
nas kaip pirštas pasaulyje. Tada jis tarė: 

— Ką gi, mano ištikimieji pagalbininkai - maiše ir kuoka, 
keliaukime, kur akys veda, kur kojos neša. Kam aš padarysiu 
gera, tas mane broliu ir pavadins. 

Iš kaimo į kaimą ėjo Frančeskas, tai kalnų takeliais, tai vieš- 
keliais, ir visai be takų, be kelių. Ir plačiai apie jį sklido garsas. 


Išgirdę, kad Frančeskas nebetoli, iš baimės naktimis tirtėdavo 
pikti valdininkai, godūs palūkininkai, klastingi vienuoliai. Už- 
tat džiaugėsi nelaimės ištiktieji ar kieno nors nuskriaustieji. Ir 
iš tikro jie vadino Erančeską broliu. 

Slinko metai. Ir štai atėjo laikas, kai žmonės, kreipdamiesi 
į Erančeską, ėmė vadinti jį nebe broliu, o tėvu. O dar po de- 
šimties metų visi jį pradėjo vadinti seneliu. Frančesko plaukai 
pabalo, nugara sulinko, veidą išvagojo raukšlės. Bet jisai vis 
klajojo ir klajojo po Italiją su ištikimais savo pagalbininkais — 
maišu ir kuoka. 

Kartą vakarop Frančeskas, sunkiai alsuodamas, kopė į kal- 
ną. Staiga už nugaros jis išgirdo kažkieno žingsnius. Frančes- 
kas atsigręžė ir pamatė, kad jį tuoj tuoj pasivys Giltinė. Ji dar 
sunkiau šniokštavo negu Frančeskas, nes buvo labai sena. To- 
kia sena, kaip pasaulis. Be to, dar ji stūmė plaušine apdengtą 
karutį. 

Giltinė prikūprino prie Frančesko ir tarė: 

- Galų gale tave pasivijau! Visai nusikamavau. Ar aš kokia 
mergiščia, kad paskui tave šimtais kelių bėgiočiau! Kiek kur- 
pių suavėjau, tik pažiūrėk... 

Ir Giltinė pakėlė plaušinę. Iš tikrųjų - karutyje buvo suvers- 
ta krūva suplyšusių, prakiurusių kurpių. 

Pamatė Frančeskas, kokius kraustulius tampo senė, ir nusi- 
šypsojo. 

Giltinė vėl ėmė murmėti: 

- Gera tau vaikščioti be mantos, o aš negaliu mesti karučio, 
kol tave pasivysiu. Na, Frančeskai, daug tu kelių išvaikščiojai, 
dabar ruoškis į pačią paskutinę, tolimiausią kelionę. 

- Ką gi, - atsakė Frančeskas, - ne veltui patarlė sako: dukart 
žmogaus niekas neatsiklausia, - kai ateina laikas gimti ir kai 

ateina laikas mirti. Bet, matai, man pirmiau reikia su kai kuo 
atsisveikinti. 

Nusijuokė Giltinė, tartum neteptas ratas sugirgždėjo. 

- Ė, broliuk, tu, rodos, deriesi, o aš to nemėgstu. 

Ir Giltinė ištiesė į Frančeską kaulėtas rankas. Bet Frančeskas 
spėjo surikti: 

- Giltine, į maišą! 

Ak, ir subarškėjo kaulai, Giltinei verčiantis į maišą! 

Frančeskas užsimetė maišą ant nugaros ir patraukė, kur no- 
rėjo. Jis keliavo Kreno ežero link. 

Šit atėjo jis prie Kreno ežero, išleido iš maišo Giltinę ir 
tarė jai: 

- Gaila man tavęs, senele! Matyt, tau kaulus gelia ne mažiau 
kaip man. Žolė čia minkšta, sėskis ir pailsėk, kol aš baigsiu 
savo reikalus. 

Giltinė buvo taip išsigandusi, kad neišdrįso Frančeskui prieš- 
tarauti. Ji pasitraukė į šalį ir pūkšdama atsisėdo po medžiu. 

O Frančeskas priėjo prie kranto ir sušuko: 

- Kreno ežero fėja, pasirodyk man dar kartą! 

Ir fėja pasirodė. Ji buvo tokia pat graži ir jauna, kaip prieš 
daugelį metų, kai buvo jaunas ir patsai Frančeskas. 

- Tu mane pašaukei, ir aš atėjau, - pasakė ji maloniu balsu. 

- Aš noriu papasakoti, ką padariau su tavo dovanomis... 

- Nereikia, - pertraukė fėja Frančeską. - Juk aš matau tavo 
veidą, gero žmogaus veidą. Tavo lūpos šviečia geraširdiška 
šypsena, o raukšlės kaktoje byloja apie išmintį. Džiaugiuosi, 
kad tavimi neapsivyliau. | 

- Dariau, ką galėjau, - atsakė Frančeskas. - Bet atėjo metas 
tau grąžinti tavąsias dovanas. Matai, ten, prie medžio, manęs 
jau laukia Giltinė. 


- Gerai, kad apie tai pagalvojai, - pagyrė jį fėja. - Juk net 
stebuklingas maišas ir stebuklinga kuoka patys vieni nieko ne- 
gali; ką nors padaryti gali tik žmogus, kuris juos turi. Pakliūtų 
jie blogam žmogui - ir blogų darbų nesuskaičiuotum. Bet fė- 
jos savo dovanų neatsiima. Užkurk laužą ir sudegink maišą su 
kuoka. Sudie, Erančeskai! 

Fėja pabučiavo senuką ir dingo, tartum tirpte ištirpo. 

Frančeskas pririnko žagarų, užkūrė didelį laužą ir įmetė į 
ugnį Kreno ežero fėjos dovanas. Paskui pasislinko arčiau lau- 
žo, norėdamas sušilti nužvarbusias rankas, ir giliai susimąstė. 

- Metas, Frančeskai, - tyliai pašaukė jį Giltinė. 

Frančeskas nė nekrustelėjo. Dėl senatvės jis blogai begirdė- 
jo. Tada Giltinė priėjo iš užpakalio ir palietė ranka jo petį. 

Tuo metu užgiedojo gaidys. Aušo nauja diena. Bet Frančes- 
kas jos nebeišvydo. 


PADRĖS BONIFAČO SAGTYS 


R ESATE KĄ NORS GIRDĖJĘ apie mūsų kuni- 
444! ga, - padrę Bonifačą? Nejaugi negirdėjote? Kaip 


čia gali būti! 

Mūsų Korsikoje visi, - ir maži, ir dideli, - pažįsta padrę Bo- 
nifačą, žino, koks jis protingas, koks mokytas, koks lipšnus. 

O apie gerą jo širdį galima pasakoti nuo ryto ligi vakaro. Vos 
mūsų padrė sužinos, kad kam nors atsitiko nelaimė, nė aki- 
mirkos nesudvejos, būtinai padės nelaimingajam. Ne pinigais, 
aišku, ne, padrė Bonifačas labiau už viską pasaulyje nemėgsta 
atrišinėti savo kapšelio. Užtat jis kiekvienam randa protingą 
patarimą, dievobaimingą pamokymą. Pro elgetą padrė Boni- 
fačas niekada nepraeis, neprataręs malonaus žodžio. Jeigu 
reiks, atsikels vidurnaktį ir bet kokiu oru kėblins per kalnus 
palydėti ligonio į aną pasaulį ir, žinoma, paskui už tai gauti 
porą florinų. 

Tik vieną visai mažutę silpnybėlę ir teturėjo mūsų padrė Bo- 
nifačas. Jis be galo mėgo savo sagtis. Taip, taip, nesistebėkite, 
dvi puikias sidabrines sagtis, kurios visuomet būdavo prisiū- 
tos prie jo batų. Batams susidėvėjus, jis prisiūdavo savo bran- 
genybę prie naujos poros. Sutanos kišenėje nešiodavosi milo 
skiautelę, kad galėtų pašveisti mėgstamąsias sagtis, vos tik jos 
apdulkės ar apsitaškys purvais. Ir todėl padrės Bonifačo sagtys 
visada taip blizgėdavo, kad net pažiūrėti būdavo miela. 

Dėl šių sagčių viskas ir įvyko. 

Matote, Skambaronus... Beje, jeigu jau jūs nieko nesate 
girdėję apie padrę Bonifačą, tai apie Skambaronų, žinoma, 
nė supratimo neturite. Tuo labiau kad jo ir vardas buvo ne 
Skambaronus. 


Teks ir čia viską pasakoti iš pradžių. 

Skambaronus - tai tiesiog sena kurpė. O čia Korsikoje taip 
pramenami tie, kurie nieko neturi, tik nuavėtas, nuplyšusias 
kurpes. Skambaronus, apie kurį mes pasakojame, tiesa, turėjo 
žmoną ir krūvą vaikų, bet juk tuo sotus nebūsi... 

Štai tasai Skambaronus ir pasigviešė padrės Bonifačo sag- 
čių, kurios padrei buvo už akį brangesnės. 

Ir kaip tam dykūnui Skambaronui sąžinės užteko! Juk mūsų 
padrė jam tiek daug gero yra padaręs. Antai, užpraeitą žiemą 
padvėsė Skambaronaus mulas. Be galo kantriai padrė Bonifa- 
čas įkalbinėjo jį nepasiduoti nuodėmingai nevilčiai, paklusti 
likimui ir nemurmėti. Ir manote, kad tai padėjo? Nė kiek. 

Būtumėt pasiklausę, kaip prapliupdavo keiktis Skambaro- 
nus, tampydamas žagarus ant savo nugaros vietoj mulo. O pri- 
sėsdamas atsipūsti, jis svarstydavo, kad sidabrinės garbingojo 
pamokslininko sagtys vertos ne mažiau, kaip geras mulas. Ta- 
čiau padrė Bonifačas neskubėjo Skambaronaus šeimynos labui 
skirtis su savo sagtimis. Ir Skambaronus nusprendė, kad tuo 
pasirūpinti reikia jam pačiam. 

Ką daryti? Gal pavogti sagtis? Bet Skambaronus visai ne- 
siruošė dėl kažkokių sagčių kol gyvas vaikščioti su negryna 
sąžine. Reikia taip jas įsigyti, kad nė vienas žmogus, net pats 
padrė, negalėtų Skambaronaus pavadinti vagimi. 

Ilgai jis suko galvą ir pagaliau sugalvojo. 

Vieną ankstų rytą, kai visi dori žmonės dar saldžiai miegojo, 
Skambaronus ėmė daužyti kumščiais padrės Bonifačo namo du- 
ris. Išgirdusi beldžiant, išbėgo užsimiegojusi tarnaitė. Pamačiu- 
si Skambaronų, tarnaitė jį išplūdo ir buvo benorinti užtrenkti 
duris prieš jo nosį, bet kur ten! Skambaronus pakėlė tokį triukš- 
mą, kad padrė, ramiai sau pūtęs į akį, nubudo ir liepė jį įleisti. 


- Padre Bonifačai, - prašneko Skambaronus, vos peržen- 
gęs miegamojo slenkstį, - aš nieku gyvu nebūčiau drįsęs taip 
anksti jus trukdyti, bet man prisisapnavo nuostabus sapnas, ir 
aš kuo greičiausiai atbėgau pas jus. 

- Visai be reikalo taip skubėjai, - niūriai pastebėjo padrė, - 
savo sapną būtum spėjęs papasakoti ir vėliau. Įsivaizduoju, 
kokią bjaurastį sapnuoja naktimis toks nusidėjėlis, kaip tu! 

- Ak šventasis tėve, bet juk aš sapnavau jus. Na, tiesiog visai 
kaip gyvą. Aplink jūsų galvą spindėjo šviesos ratas, o už pečių 
plazdėjo du sparnai, nelyginant vištos, tik didesni. Ir taip liū- 
dnai į mane pažiūrėjote, kad aš apsiverkiau, atsibudau ir atbė- 
gau pas jus. 

Skambaronus žinojo, ką pasakyti. Kiekvienam malonu iš- 
girsti tokius žodžius, ir padrės Bonifačo širdis ištirpo kaip vaš- 
kas nuo karštos liepsnos. 

- Prieik arčiau, sūnau mano, - tarė jis susigraudinęs. - Tavo 
sapnas pranašingas ir štai ką reiškia: esi nuodėmių pilnas, jos 
net per kraštus drimba, nelyginant tešla iš duonkubilio, ku- 
rią užmiršo apsileidusi šeimininkė. Atgailok, atgailok, sūnau 
mano! 

Skambaronui to ir tereikėjo. 

Jis vikriai suklupo prie pat padrės Bonifačo lovos ir, nuže- 
mintai nuleidęs akis, kad sagtis geriau matytų, - juk batai sto- 
vėjo po lova! - pradėjo savo išpažintį. 

- Ė šventasis tėve, aš tiek nuodėmių turiu, kad nežinau, nuo 
kurios ir pradėti. 

- Pradėk nuo didžiausių, - patarė padrė. 

- Na, gerai. Prieš kokią savaitę mano balandė išperėjo porą 
balandžiukų. Nepraėjo nė diena, o jūsų katytė vieną balan- 
džiuką sudraskė. Tada aš, nepataisomas nusidėjėlis, užuot jai 


atidavęs antrąjį balandžiuką, sučiupau tą bjaurybę už uodegos 
ir taip iškaršiau kailį, kad ji ištisus metus į balandžius nė žiū- 
rėti nepanorės. 

— Ak sūnau mano, - priekaištingai tarė padrė, - tu ne tik nu- 
sidėjai, nekaltą padarą nuskriausdamas, bet ir dabar nusidedi, 
nesgi tavo liežuvis ištarė plūstamus žodžius. 

- Taigi, taigi, - nusitvėrė Skambaronus, - aš dar ne tiek pri- 
kalbu. Ne daugiau kaip prieš penkias minutes jūsų gerbiamąją 
tarnaitę išvadinau sena ragana. 

- Ai, kaip negražu, sūnau mano, - suaimanavo padrė ir įbe- 
dė akis į lubas. 

Tą pačią akimirką Skambaronus vienu trūktelėjimu nuplėšė 
nuo padrės Bonifačo batų sagtis ir įsikišo jas į kišenę. 

- Na, didžiosios nuodėmės lyg ir visos, - lengviau atsiduso 
jis. - Pereisim prie mažųjų. Visai neseniai iš vieno gero žmo- 
gaus aš pavogiau porą sidabrinių sagčių. 

Padrė net šoktelėjo lovoje. 

— Kaip, sūnau mano, ir tai tu vadini maža nuodėme?! - pasi- 
baisėjo jis, įsivaizdavęs, kaip pats jaustųsi, jei sagtys būtų pa- 
vogtos iš jo. - Ir jos tau nepradegino kišenės, bedievi?! 

- Kol kas nepradegino, - atsakė Skambaronus, - bet degina 
baisiai. Ar nepaimtumėt tų sagčių iš manęs, šventasis tėve? 

— Ką tu, ką tu! Nieku gyvu aš prie jų neprisiliesiu. Šiandien 
pat atiduok jas tikrajam savininkui. 

- Nežinau, ką ir daryti, padre Bonifačai, - krapštė pakaušį 
Skambaronus. - Matote, aš jau bandžiau taip pasielgti. Bet sa- 
vininkas jų neima. 

- Tada kitas reikalas, - nusprendė padrė. - Kodėl gi anks- 
čiau nesakei? Jeigu taip, vadinasi, sagtis tu ne pavogei, tiesiog 
gavai dovanų. 


3 
x 
A 
L 
Ų 
P 
A 
s 
A 
K 
o 
s 


- Ačiū, padre,- tarė atsistodamas Skambaronus.- Jūs 
palengvinote man sielą! Ji dabar be jokios nuodėmės ir gry- 
na, tartum vynmaišis, iš kurio išgertas vynas ligi paskutinio 
lašelio. 

- Tada keliauk su Dievu, sūnau mano, - palaimino jį padrė 
Bonifačas. 

Skambaronus išėjo labai patenkintas. Bet ar buvo patenkin- 
tas mūsų padrė, kai pradėjo rengtis, spręskite patys. 

STRAZDAI IR VARNĖNAI 


ĖDĖJO KARTĄ du įsimylėję jauni žmonės ant 
*44| ežero kranto. Staiga virš jų skambiai pragydo du 

- Koks nuostabus šitų paukštelių balsas! - tarė susižavėjusi 

paukščiai. Vaikinas ir mergaitė įsiklausė. 


mergaitė. 

- Tavo balsas dar švelnesnis, - atsakė vaikinas. - Jokie straz- 
dai tau neprilygs. 

- Tu norėjai pasakyti - varnėnai, tiesa? 

- Žinoma varnėnai, jeigu taip tau labiau patinka, - sutiko 
vaikinas. 

Argi kas nors, juo dėtas, būtų kitaip atsakęs? 

- Ne, ne, - tučtuojau nusileido mergaitė. - Jeigu tu sakai, 
kad čia strazdai, tegu būna strazdai. 

Jie pažvelgė vienas į kitą ir užmiršo tiek strazdus, tiek var- 
nėnus, tiek visą pasaulį. 

Netrukus jiedu iškėlė vestuves ir gražiai, laimingai gyveno. 

Praėjo lygiai metai nuo jų vestuvių dienos. Tokiai šventei 
močiutė sumanė iškepti pyragą. Kol pyragas kepė, vyras pa- 
traukė gurkštelėti vienos kitos stiklinėlės vynuogių vyno. Bet, 
vos tik jis atėjo prie vyno krautuvės, susitiko senį, apsikarsčiu- 
sį narveliais, kuriuose ant plonučių kartelių striksėjo marga- 
plunksniai paukščiai. 

„Kaip tik laiku, - pagalvojo vyras. - Pradžiuginsiu pačią, nu- 
pirksiu jai dovanų“ 

Ir jis šūktelėjo: 

- Ei paukštininke, kiek kaštuoja pora paukštelių žaliame 
narvelyje? 

Paukšteliai buvo verti keturių soldų. Bet pardavėjas atsakė: 

- Šeši soldai, sinjore. 

Juk jis buvo pardavėjas. 

- Du soldai, - pasiūlė vyras. 

Juk jis buvo pirkėjas. Sulygo, žinoma, už keturis. 

- Imkite, sinjore, šitie paukšteliai jūsų namams atneš lai- 
mę, - pasakė pardavėjas, atiduodamas narvelį vyrui. 

Vyras paėmė narvelį, išgėrė stiklinę vyno ir parėjo namo. 

Tuo tarpu pačiutė gražiai apruošė namus ir pasipuošė ge- 
riausia savo suknele. Kaip tik ir pyragas iškepė. Vos pačiutė 
spėjo pastatyti jį ant stalo, vyras atidarė duris ir šūktelėjo nuo 
slenksčio: 

- Pažiūrėk, pačiute, kokią dovaną tau atnešiau. Nuostabūs 
strazdai, ar ne tiesa? 

- Nuostabūs, - atsakė nudžiugusi pačiutė. - Tik čia ne straz- 
dai, o varnėnai. 

- Ne, strazdai! - ginčijo vyras. 

— Ne, varnėnai! - ginčijo pačiutė. 

- Strazdai! - nenusileido vyras. 

- Varnėnai! Varnėnai! Varnėnai!!! - sutrepsėjo pačiutė. 

- Ak, jeigu varnėnai, tai eisiu ir parduosiu savo strazdus tur- 
guje! - suriko išvestas iš kantrybės vyras. 

Tada pačiutė įsikibo į narvelį. 

- Varnėnai ne tavo, o mano! Tu man juos padovanojai. 

- Bet aš tau padovanojau strazdus, - atsakė vyras ir trukte- 
lėjo narvelį į save. 

Narvelis subraškėjo ir suiro. Paukšteliai purptelėjo pro langą 
ir išskrido. Pačiutė garsiai pravirko iš sielvarto. 

— Kam tu paleidai mano varnėnus! - suriko ji. 

- Jeigu ne tu, strazdai būtų neišlėkę! - suriko vyras. 


Susitaikė jiedu tik pavakare, kai šventė - jų vestuvių meti- 
nės - jau ėjo į galą. 

Tris šimtus šešiasdešimt keturias dienas jiedu negalėjo vie- 
nas kitu atsidžiaugti. 

Prabėgo metai, atėjo antrosios vestuvių metinės. Šį kartą 
vyras padovanojo pačiutei gėlių puokštę. Pačiutė įmerkė gėles, 
pabučiavo vyrą, o paskui jiedu susėdo už švenčių stalo. 

- O prisimeni, - tarė šypsodamasi pačiutė, - kaip prieš me- 
tus mudu susivaidijome dėl gryno nieko - dėl poros varnėnų? 

- Baisiai kvailai susivaidijome, - sutiko vyras. - Bet vis dėl- 
to, brangioji pačiute, ten buvo ne varnėnai, o strazdai. 

- Varnėnai! - pasakė pačiutė. 

- Strazdai! - pasakė vyras. 

— Ne, varnėnai! - ginčijo pačiutė. 

- Ne, strazdai! - ginčijo vyras. 

Ir viskas prasidėjo iš pradžių. 

Taip jiems visada ir būdavo: visus metus puikiausiai sutaria, 
o vos ateina vestuvių metinės - būtinai susibara. 

Pasakoje laikas greitai bėga. Apie pačiutės akis atsirado 
raukšlelių, pabalo vyro smilkiniai. 

Per dvidešimtąsias vestuvių metines pačiutė pasakė vyrui: 

- Šiandien pyrago nekepsiu. Diena tokia puiki, eime pasi- 
vaikščioti. 

Jiedu išėjo iš namų ir patraukė, kur akys veda. Ėjo, ėjo ir 
priėjo tą patį ežerą, tą pačią vietą, kur buvo sėdėję prieš dvide- 
šimt metų. 

- Gal pailsėtume? - paklausė vyras. 

- Pailsėkime, - atsakė pačiutė. 

Ir jie atsisėdo po tuo pačiu medžiu. 

Staiga virš jų galvų sučiulbo du paukšteliai. Gal ir ne tie pa- 
tys, bet lygiai tokie pat. 

— O pameni, - tarė pačiutė, - kaip prieš vestuves mudu čia 
klausėmės var... varnė... paukščiukų. 

- Argi aš galiu užmiršti tokius nuostabius str... straz... 
paukščiukus! - atsakė vyras. 

Jiedu pažiūrėjo vienas į kitą ir nusijuokė. Pasirodė, kad ne 
taip jau sunkiai pačiutė gali nusileisti vyrui, o vyras pačiutei. 

Nuo to laiko jiedu niekuomet nebesivaidijo, net per vestuvių 
metines. 


KALIAUSĖ PRIE ŠULINIO 


ETOLI PALERMO ant dviejų kalvų stūkso du 
£24| kaimai: Iznelas ir Kjana. Paklauskit sustabdę bet 


kurį kjanietį - jis jums pasakys, kad Iznelo kai- 
mas geras, tik vanduo toli. Tą patį jums pasakys apie Kjaną bet 
kuris žmogus iš Iznelo. Ir tai bus gryna tiesa. 

Žinomas daiktas, kuo aukščiau, tuo ir saulė arčiau, o saulė 
tuose kraštuose kaitri. Šit jinai ir išdžiovino kalvas tartum du 
džiūvėsius. Nors kiaurai jas perkask, žemė bus sausutėlė. Dėl 
kiekvieno lašo vandens ir kjaniečiams, ir izneliečiams tekdavo 
leistis į slėnį tarp kalvų. 

Ten buvo tik šulinys, bet toksai gilus, kad jo tyro vandens 
būtų užtekę dar trims kaimams. 

Ką ir bekalbėti, ne per maloniausia kėblinti į tokias toly- 
bes, - žemyn tuščiomis, į kalną su vandeniu. Mulai, vos tik 
pajutę, kad prie jų šonų dirželiais rišamos statinaitės arba 
vynmaišiai, visa gerkle užbliaudavo. Na, o žmonės? Įsivaiz- 
duokite, žmonės nesiskundė. Juk kiekvienam įdomu suži- 
noti, kokios naujienos gretimame kaime. Taip, nei iš šio, nei 
iš to, šiokiadienį pas kaimynus neišsiruoši - laiko nėra, be 
to, į svečius nekviestiems vaikščioti ir nedera. O prie šulinio 
abiejų kaimų žmonės susitikdavo beveik kasdien. Moteriškės 
plepėdavo apie visokius moteriškus niekus, vyrai, papsėdami 
pypkes, svarstydavo rimtesnius dalykus. Pati nepaslankiausia 
mergaitė bet kurią valandėlę buvo pasiruošusi bėgti prie šuli- 
nio, vytelėmis apipintu moliniu ąsočiu nešina; pats didžiau- 
sias dykaduonis vaikinas tik ir taikstydavosi pakinkyti mulą 
ir nusileisti slėnin vandens. Kiek čia užsimegzdavo pažinčių, 
kurios baigdavosi vestuvėmis, kiek šulinys matė vaidų, kiek 


susitaikymų - net suskaičiuoti sunku! O vaikams žaisti geres- 
nės vietos tikrai nesurastum. 

Vieną ankstų rytą izneliečiai pirmieji nusileido į slėnį van- 
dens. Ir ką gi jie pamatė? Prie šulinio buvo susispietęs didelis 
varnų pulkas. Varnos taip plėšė gerkles bekranksėdamos, kad 
jeigu ir kjaniečiai, ir izneliečiai būtų ėmę rėkti visi iš karto, 
vis tiek būtų savų balsų neišgirdę. Paukščiai straksėjo, pešė- 
si ir plakė sparnais. Bet visa tai dar pusė bėdos! Svarbiausia, 
kad tyram šulinio vandeny plūduriavo plunksnos, skiedros ir 
šiukšlės, o žemė aplink šulinį buvo paukščių apteršta. 

Ko tik izneliečiai nedarė - ir įkalbinėjo varnas, ir gėdino, ir 
grasino joms... Bet kur tau, prakeiktieji paukščiai nė neketino 
nuskristi. Tada kažkoks daug kur buvęs, daug pasaulio matęs 
žmogus pasiūlė prie šulinio pastatyti kaliausę. 

Pasakyta - padaryta. Izneliečiai nepagailėjo nei karčių, nei 
šiaudų, nei skarmalų. Vaje, kokia kaliausė išėjo! Didžiulė, 
aukšta! Ji stovėjo palei pat šulinį ir maskatavo sudriskusiomis 
rankovėmis. Varnos pabūgo ir išlakstė, izneliečiai prisisėmė 
vandens ir nuėjo sau. 

Manote, kad tuo negandai ir baigėsi? Ne, jie dar tik prasidė- 
jo. Vos izneliečiai nuėjo, nuo kalvos, esančios anapus slėnio, 
ėmė leistis kjaniečiai. Iš tolo jie pamatė baisų milžiną. Galva jo 
kaip statinė, liemuo lyg kokios trys statinės, rankos - tartum 
malūno sparnai. Kur čia neišsigąsi! Kjaniečiai pabandė milžiną 
sugėdinti: 

- Ei tu! Pasitrauk nuo šulinio. Leisk žmonėms vandens pa- 
sisemti. 

Bet milžinas tyli ir tik mostaguoja rankomis, grūmodamas 
kjaniečiams. 


Kur karšta saulė, ten ir žmonės karšto būdo. Užsidegė pyk- 
čiu Kjanos drąsuoliai. Jie išvalė surūdijusius šautuvus, sugulė 
kalvos pašlaitėse ir ėmė pyškinti. Aidas skardeno ir skardeno 
tarp kalvų. 

Koks sąmyšis kilo Iznele! Matyt, priešai užpuolė Kjaną, plė- 
šia, niokoja! Neaplenks ir mūsų, izneliečių, nelaimė. Reikia 
gelbėtis, kol nevėlu! 

Vyrai įsakė pačioms: 

- Riškite mantą, veskite gyvulius! Tuoj traukiamės. 

Tai išgirdusios, moterys ėmė klykti ir raudoti. Visko neišsi- 
neši, o kas savo prakaitu uždirbta, gaila palikti. 

Moterys aimanavo, vyrai šaukė, ir staiga kažkas sugalvojo: 

- Kam mesti savo gerą, jei iš baisiosios vietos galima pasi- 
traukti su pačiu kaimu. 

Bematant užvirė darbas. Surišo izneliečiai visas virves, ko- 
kios tik sodžiuje atsirado. Pritiko čia ir kamanos, ir juostos, ir 
batų raišteliai. Vos lynas buvo baigtas, izneliečiai aprišo kalvą 
ir ėmė ją traukti jūros link. 

Tuo metu kjaniečiai pavargo bepyškindami, be to, ir parakas 
baigėsi. O milžinas tebestovi, kaip stovėjęs! 

Trys patys drąsiausi ir apsukriausi vaikinai nuskubėjo iš 
Kjanos į Iznelą, iš tolo aplenkdami šulinį su milžinu. Grįžo jie 
išblyškę, dar labiau persigandę negu anksčiau. 

- Baigta! Visai bėda! - sušneko jie vienas per kitą. - Iznele 
nė gyvos dvasios. Kalva apjuosta storu lynu, o už kalvos girdė- 
ti: „Na, traukim)! Visi iškart! Smarkiau!“ Izneliečiai kraustosi į 
naują vietą. Matyt, šito milžino niekas negali įveikti. Reikia ir 
mums iš čia kraustytis. 

Griebėsi darbo ir kjaniečiai. Nuvijo lyną ir ėmė tempti savo 
kalvą kiton pusėn. 


Nežinia, kuo visa tai būtų baigęsi, jei ne Čikas ir Bepas. 

Jiedu abu, paėmus drauge, turėjo lygutėliai aštuoniolika 
metų ir buvo šaunūs berniokai. Čikas gyveno Kjanoje, o Be- 
pas Iznele, bet tai nekliudė jiems būti neišskiriamais bičiuliais. 
Jei vaikėzai užpuldavo Bepą, Čikas jį užstodavo. Jei užpuldavo 
Čiką, jį užstodavo Bepas. Na, o jeigu jau niekas jų nepuldavo, 
bičiuliai pešdavosi tarpusavy. 

Kokios trys dienos prieš baisiuosius įvykius Čikas su Bepu 
rado neįkainojamą brangenybę - seną lanką nuo suirusios sta- 
tinės. Jiedu tą lanką ir raičiojo, ir mėčiojo aukštyn, ir sukiojo 
tarsi vilkutį. O pavakare, kai turėjo grįžti kiekvienas į savo so- 
džių, kad nė vienam nebūtų skriaudos, bendrąją brangenybę 
Čikas su Bepu nutarė paslėpti,. Užkasė jiedu lanką į smėlį, ne- 
toli šulinio. 

Ir šit, vos abu sodžiai susiruošė kraustytis kitur, berniukai 
prisiminė savo brangenybę. 

„Būtinai reikia pasiimti lanką!“ - pagalvojo Čikas. 

„Kad tik lanko neužmirščiau!“ - pagalvojo Bepas. 

Ir abu nubėgo prie šulinio. Bet kaipgi jie nebijojo? Ė, būda- 
mas devynerių metų, būkštauji visai ne to, ko bijosi suaugę. 

Čikas ir Bepas susitiko prie šulinio ir ėmė ginčytis, kuriam 
lankas turįs atitekti. Ginčijosi, ginčijosi ir, aišku, susipešė. 
Taip smarkiai, kaip dar niekada nebuvo pešęsi. Galų gale jiedu 
lanką sulaužė ir žliumbdami nubėgo pas savo motinas. 

- Kur buvai pražuvęs per patį kraustymąsi? - paklausė kja- 
niečiai Čiką. 

- Prie šulinio, - atsakė Čikas. 

- Kaip - prie šulinio? Ir milžinas tavęs nesuėdė? - nustebo 


kjaniečiai. 

- Koks ten milžinas! Ten kėkso šiaudinė kaliausė. Izneliečiai 
ją pastatė varnoms baidyti. 

Lynas iškrito iš kjaniečių rankų. 

- Kur tu buvai? - paklausė izneliečiai Bepą. 

- Prie šulinio, - atsakė Bepas. 

- Kaip - prie šulinio?! Ir priešo kariuomenė tavęs nepaėmė 
į nelaisvę? 

— Kokie ten priešai! Tai kjaniečiai pyškino į mūsų kaliausę. 

Izneliečiai susižvalgė ir tylėdami išsivaikščiojo į namus. 

Taip visi ir liko savo vietose: ir Kjana, Iznelas, ir kaliausė 
prie šulinio. 


ŽUVIS KOLA 


ESINOJE, PAČIOJE ŽYDRO Mesinos sąsiaurio 
81| pakrantėje, stovėjo lūšnelė. Joje gyveno žvejo 
našlė su vienturčiu sūnumi Kola. 


Kai mažasis Kola išvydo šį pasaulį, jį pasveikino jūros šniokš- 
timas. Kai pirmą kartą jis susijuokė, tai susijuokė ant bangų 
šokantiems saulės zuikučiams. 

Vos išmokęs vaikščioti, berniukas nubėgo tiesiai prie jūros. 
Išdžiūvusios jūrų žvaigždės ir vandens nugludinti žvilgą akme- 
nukai būdavo jo žaislai. 

Kas čia nuostabaus, kad berniukui jūra buvo artimesnė už 
gimtuosius namus! O motiną jūra baugino. Juk jūra iš jos atė- 
mė tėvą, brolį, o paskui ir vyrą. Todėl vos berniukas nuplauk- 
davo kiek tolėliau, motina išbėgdavo iš namų ir šaukdavo: 

- Grįžk, Kola! Grįžk, Kola! 

Ir Kola paklusniai plaukdavo kranto link. 

Bet vieną kartą, motinos šaukiamas, Kola nusijuokė, pamo- 
javo jai ranka ir nuplaukė tolyn. 

Tada motina perpyko ir suriko: 

- Jeigu tau jūra už motiną brangesnė, tai ir gyvenk sau jūro- 
je kaip žuvis! 

Nieko blogo savo sūnui ji nenorėjo, tiesiog riktelėjo įšir- 
dusi, kaip, vaikų įpykintos, padaro daugelis motinų. Bet ne- 
žinia, ar ta diena buvo stebuklų diena, ar jos žodžius išgirdo 
piktas burtininkas, tik Kola ir iš tikrųjų visam laikui pasiliko 
jūroje. Tarpupirščiuose jam išaugo plėvelės, o gerklė išsipūtė 
tartum varlės. 

Vargšė motina, pamačiusi, ką pridarė jos neapgalvoti žo- 
džiai, susirgo iš sielvarto ir po keleto dienų mirė. 


Lūšnelė, kurioje niekas nebegyveno, aptriušo ir sukrypo. 
Bet kartą per metus, tą pačią dieną, kai motina netyčiom sūnų 
prakeikė, Kola atplaukdavo prie kranto ir liūdnai žiūrėdavo į 
gimtuosius namus, kur jam nebebuvo lemta sugrįžti. 

Tomis dienomis Mesinos žvejai, jų žmonos ir vaikai nesi- 
artindavo prie lūšnelės. Ir visai ne todėl, kad jie būtų bijojęsi 
žmogaus-žuvies. Kola buvo geras jų bičiulis. Jis išpainioda- 
vo žvejų tinklus, jeigu juos suraizgydavo jūrų velnias - raja, 
parodydavo, kokia vieta plaukia žuvų būriai, perspėdavo, 
kur teka nuolatos besikeičiančios klastingos povandeninės 
srovės. Žvejai neidavo prie senosios lūšnelės, kad Kola ga- 
lėtų vienas pasielvartauti. Juk jie ir patys taip darydavo: 
džiaugsmą stengdavosi su visais dalintis, o sielvartą kęsda- 
vo kas sau. 

Kartą gandas apie žuvį Kola pasiekė karalių. Ir panoro jis 
pamatyti tokį stebuklą. Karalius liepė visiems jūreiviams, vos 
tik išplaukus į jūrą, akylai žiūrėti, ar nepasirodys kur Kola. Jei 
kas jį pamatys, tegu pasako, kad pats karalius nori su juo pa- 
sikalbėti. 

Vieną ankstyvą rytą burinės škunos jūreivis atviroje jūroje 
pastebėjo Kola, bežaidžiantį ant bangų tartum didelį delfiną. 
Jūreivis pridėjo delnus prie burnos ir sušuko: 

- Ei žuvie Kola, plauk į Mesiną! Su tavim nori kalbėtis 
karalius! 

Kola bematant pasuko kranto link. Vidurdienį jis priplaukė 
prie rūmų laiptų, kurie leidosi tiesiai į vandenį. 

Kranto sargybos viršininkas tai pranešė durininkui, duri- 
ninkas - jaunesniajam liokajui, jaunesnysis liokajus - vyriau- 
siajam kamerdineriui, o jau vyriausiasis kamerdineris išdrįso 
pranešti karaliui. 


Apsisiautęs mantija, su karūna ant galvos karalius nusileido 
ligi pusės laiptų ir prašneko: 

- Klausyk, žuvie Kola! Mano karalystė turtinga ir didelė. 
Savo žemės lobius aš galiu suskaičiuoti aliai vieną. O kas slypi 
mano valdose po vandeniu, niekam, net man, nežinoma. Aš 
noriu, kad tu tai sužinotum ir papasakotum savo karaliui. 

- Gerai, - atsakė Kola ir nunėrė į jūrų gelmes. 

Sugrįžęs Kola apsakė daug nuostabių dalykų. Papasakojo jū- 
ros dugne matęs slėnius, kalnus ir olas. Papasakojo apie įvai- 
riaspalvių koralų giraites, apie šaltąsias sroves ir karštuosius 
šaltinius, trykštančius iš jūros kalnų tarpeklių. Papasakojo 
apie keisčiausias žuvis, kurių joks žmogus nėra matęs, nes jos 
gyvenančios labai giliai, neišblėstančiose žaliose sutemose. 
Tik vienoje vietoje Kola negalėjęs pasiekti dugno - prie didžio- 
jo Mesinos švyturio. 

- Ak, kaip gaila! - sušuko karalius. - Aš kaip tik visų labiau- 
siai norėjau sužinoti, ant ko stovi Mesina. Prašau tave, nusi- 
leisk giliau. 

Kola linktelėjo galvą ir vėl panėrė - tik vos girdimai pliaukš- 
telėjo banga. 

Ištisą dieną ir ištisą naktį jis išbuvo jūros gelmėse. Išnėrė 
nusikamavęs, išvargęs ir pasakė karaliui: 

- Klausyk, karaliau, aš vėl nepasiekiau dugno. Bet pamačiau, 
kad Mesina stovi ant uolos, o tą uolą remia trys kolonos. Kas 
tavęs laukia, Mesina! Viena kolona dar sveika, kita įtrūkusi, o 
trečioji - beregint grius. 

— O ant ko stovi kolonos? - paklausė karalius. - Mes būtinai 
turime tai sužinoti, žuvie Kola. 

- Giliau nebegaliu pasinerti, - atsakė Kolė. - Ten vanduo 
sunkus kaip akmenys. Nuo jo skauda akis, krūtinę ir ausis. 


- Šok nuo švyturio sargybos bokšto viršaus, - patarė kara- 
lius. - Nė nepajusi, kaip atsidursi dugne. 

Bokštas stovėjo prie pat sąsiaurio žiočių. Tais laikais pasi- 
keisdami tame bokšte stovėdavo sargybiniai. Artėjant uraga- 
nui, sargybinis pūsdavo ragą ir išskleisdavo vėliavą pavėjui. 
Pamatę tą vėliavą, laivai išplaukdavo į atvirą jūrą, toliau nuo 
žemės, kad nesudužtų į pakrantės uolas. 

Žuvis Kol4 užkopė ant sargybos bokšto ir nuo jo viršaus 
šoko į banguojančią jūrą. 

Šį kartą Kola nesirodė tris dienas ir tris naktis. Tik ketvirtą- 
ją auštant jo galva išniro iš vandens. Jis vargais negalais pri- 
plaukė prie rūmų laiptų ir atsisėdo ant pirmojo laiptelio. 

- Vargas tau, Mesina, ateis lemtingoji diena, ir tu subyrėsi į 
dulkes! - prašneko jis kiek atsikvapstęs. 

- Greičiau papasakok, ką tu matei! - nekantriai suriko kara- 
lius. - Kas dedasi dugne? 

Kola papurtė galvą. 

- Nežinau. Aš nė dabar dugno nepasiekiau. Kažkur iš apačios 
kyla dūmai ir liepsna. Dūmai sudrumstė vandenį, nuo ugnies 
jis įkaito. Joks gyvas padaras, nei žuvis, nei jūrų žvaigždės, ne- 
gali nusileisti giliau, negu aš nusileidau. 

Karalius įpyko. 

- Pirma aš tavęs prašiau, o dabar įsakau tau: kad ir kas ten, 
apačioje, bebūtų, tu privalai sužinoti, ant ko stovi Mesina! 

Žuvis Kola šyptelėjo. 

- Klausyk, karaliau! Vėjo ir bangų net pačiu tankiausiu tin- 
klu nepagausi. O aš toksai kaip vėjas ir bangos! Man įsakinėti 
negalima. Likite sveiki, jūsų didenybe. 

Jis nučiuožė nuo laiptelio į vandenį ir buvo beplaukiąs sau. 


Tada karalius iš piktumo sutrepsėjo, nusitraukė nuo galvos 
karūną ir sviedė ją į vandenį. 

- Ką tu padarei, karaliau! - suriko Kola. - Juk karūna - tai 
neįkainojamas lobis! 

- Tiesa, - sutiko karalius, - antros tokios karūnos nėra pa- 
saulyje. Jeigu tu nenusileisi į dugną ir jos neištrauksi, man teks 
padaryti taip, kaip daro visi karaliai, kai jiems reikia pinigų. Aš 
apdėsiu mokesčiais visus Sicilijos žvejus, ir anksčiau ar vėliau 
mano mokesčių rinkėjai iš jų išspaus naują karūną. 

Žuvis Kola vėl prisėdo ant laiptelio. 

- Tebūnie, kaip tu nori, karaliau! Dėl žvejų vaikų aš pasi- 
stengsiu pasiekti dugną. Bet jaučia mano širdis, - niekada jau 
nebepamatysiu gimtojo Sicilijos dangaus. Duokite man saują 
lęšių. Jeigu žūsiu gelmėse, jūs tai sužinosite. 

Tarnai atnešė lęšių sidabriniame dubenėlyje. Sugniaužė Kola 
plokščius grūdelius rankoje ir šoko į jūrą. 

Toje vietoje, kur žuvis Kola pasinėrė į vandenį, karalius pa- 
statė sargybinius. Septynias dienas sargybiniai nenuleido akių 
nuo jūros platybės, o aštuntą dieną ūmai pamatė vandeny at- 
plaukiančius lęšius. Dabar visi suprato, kad Kola nebegrįš. 

O paskui besisupančius ant bangų lęšius išniro tokia nuos- 
tabi žuvis, kokios niekas niekuomet nėra regėjęs. Matyt, tai 
buvo viena iš tų dugno žuvų, apie kurias pasakojo Kola. 

Dantytuose nasruose ji laikė brangiąją karaliaus karūną. Žu- 
vis kilstelėjo galvą iš vandens, padėjo karūną ant žemiausiojo 
laiptelio ir, pliaukštelėjusi uodega, dingo jūroje. 

Niekas nežino, kaip žuvo žmogus-žuvis, nepabūgęs mirties, 
kad tik vargšus nuo bėdų apsaugotų. Bet garsas apie jį sklido iš 
lūpų į lūpas: seneliai pasakodavo tėvams, tėvai - vaikams. 

Ir šit iš tikrųjų Mesinai atėjo lemtingoji diena. Visa žemė 
aplinkui sugriaudė ir sudrebėjo. Kalnai suskilo į gabalus ir 
dundėdami griuvo žemyn. Prasivėrė žemė, ir ten, kur anksčiau 
buvo lygi vieta, atsivėrė prarajos. 

Akimirksniu klestintis miestas pavirto griuvėsių krūva. Išsi- 
pildė Kola pranašystė. 

Tačiau žmonės iš Mesinos nepasitraukė. Juk kiekvienam už 
viską brangesnis kraštas, kur jis gimė ir praleido visą gyveni- 
mą. Išlikę gyvi mesiniečiai pastatė naują, dar gražesnį miestą. 
Jis ir dabar stovi pačioje žydro Mesinos sąsiaurio pakrantėje. 


o 


TRYS PAPŪGOS PASAKOS 


ISA, KAS ČIA PASAKOJAMA, atsitiko seniai se- 
H4| niai. Tais laikais, būdavo, keliausi dieną ir pakliū- 


si į vieną karalystę, keliausi antrą dieną - pakliūsi 
į antrą karalystę. Ir, žinoma, kiekvienoje karalystėje, didelėje 
ar mažoje, buvo savas karalius. Juk ko gi verta karalystė, jeigu 
joje karaliaus nėra! 

Taigi tais senaisiais laikais tankioje girioje gyveno med- 
kirtys. 

Jis buvo nei vargšas, nei turtuolis: visas jo turtas tebuvo šy- 
vas asiliukas, aštrus kirvis ir linksma daina. Dar medkirtys tu- 
rėjo puikią trobelę laukymėje, o toje trobelėje - meilią pačią. 

Ko gi dar žmogui bereikia? 

Medkirčio laimei ir nebūtų nieko trūkę, jei pati nebūtų liū- 
dėjusi. 

Išeina medkirtys į girią arba su asiliuku nuveža malkų į mies- 
tą parduoti, o pačiai nuobodu, nė žodelio pratarti nėra kam. 
Pradeda kurti židinį - užkalbina ugnį, nueina prie šulinio - už- 
kalbina vandenį, griebiasi virimo - ima kalbėti su šaukštais ir 
dubenimis. 

Ojie visi klausytis klausosi, bet neatsako. Nors verk. Ir med- 
kirčio pati neretai prijuoste nusibraukdavo ašaras. 

Kartą pareina medkirtys namo ir sako: 

- Žiūrėk, pačiute, ką aš girioje radau! 

Ir paduoda lėlę. Medkirčio pati pažvelgė ir akių atitraukti 
nebegali. Tik pamanykit, kokių lėlių pasaulyje esama! Visa šil- 
kuose ir aksomuose, plaukai juodi, akys mėlynos, skruosteliai 
rausvi, lūputės skaisčiai raudonos - rodos, ims ir prašneks. Su- 
sijuokė pačiutė iš džiaugsmo. 


Nuo to laiko ji nė karto nebeverkė. Vyras išeina į girią, o 
pati triūsia po namus ir vis su lėle šneka. Tiesa, lėlė taip pat 
tik klausytis mokėjo, bet užtat ji žiūrėjo mėlynomis akimis ir 
šypsojosi raudonomis lūputėmis. Todėl moteriškei ir atrodė, 
kad lėlė viską supranta. 

Laikas kaip kelias - prieky vis trumpyn, užpakaly - vis ilgyn. 

Kartą sėdėjo medkirčio pati ir pats medkirtys už stalo savo 
namelyje ir vakarieniavo. Lėlė taip pat sėdėjo už stalo ir žiūrė- 
jo įjuos apvaliomis mėlynomis akutėmis. 

Staiga kažkas pabeldė į langą. 

- Kas ten galėtų būti? - nustebo medkirčio pati. 

O medkirtys, nė žodžio nesakęs, pakilo ir atidarė langą. Pro 
jį įskrido paukštė ir atsitūpė stalo vidury. Dabar ir medkirtys 
nustebo. Ko ko, o paukščių tai jis girioje buvo matęs nesuskai- 
tomą daugybę, bet tokios dar nė karto nepasitaikė. 

Paukštė žemai nulenkė kuoduotą galvą ir prašneko žmo- 
gaus balsu: 

- Tegu jūsų namai visko būna pertekę, tik ne ašarų ir vargo. 

- Ačiū už gerą žodį, - tarė medkirtys, kuris, dažnai buvoda- 
mas mieste, išmoko mandagiai elgtis. - Bet ar nepasakytumė- 
te, sparnuotoji sinjora, kas jūs tokia? 

- Aš - stebuklinga paukštė, kalbančioji papūga. O pas jus 
atskridau štai dėl ko. Man reikalinga lėlė, ta pati, kuri sėdi už 
jūsų stalo. Mano šeimininkė, gražioji Rozalinda, tebeliūdi nuo 
to laiko, kai ją pametė. Kartą voveraitė, kuri gyvena pušyje ne- 
toli jūsų prieangio, pamatė lėlę pro langą ir papasakojo mels- 
vaplunksniui kėkštui, tasai - šarkai, o šarka šitą žinią atnešė 
ant uodegos tiesiai į rūmus, kur gyvena jos kūma - rūmų var- 
na. Na, o ką žino šarka ir varna, tą žino visa paukščių giminė. 
Štai aš ir atlėkiau lėlės parsinešti. 


— Ak pačiute, - tarė medkirtys, - juk iš tikrųjų teks atiduoti 
lėlę, jeigu šeimininkė atsirado. 

Bet medkirčio pati stvėrė lėlę ir stipriai prispaudė prie krū- 
tinės. 

- Nė neketinu atiduoti. Aš ją puoselėjau kaip tikrą dukrelę, 
o dabar imk ir atiduok kažkokiai Rozalindai, apie kurią nė gir- 
dėti niekada negirdėjau. 

- Kaip? - nustebo papūga. - Jūs nieko negirdėjote apie iš- 
mintingąją ir gražiąją Rozalindą? Na, tai aš jums papasakosiu 
apie šaunius ir gerus jos darbus. Klausykite. 


PIRMOJI PAPŪGOS PASAKA 


Gyveno turtingas pirklys. Jis turėjo dukterį, vardu Rozalinda, 
gražią kaip mėnulis ir saulė, jeigu jie drauge šviestų padangėje. 

Vieną kartą pirklys išsirengė į tolimą kelionę, į užjūrio šalis. 
Prieš išplaukdamas, jis paklausė Rozalindos: 

- Dukra mano, ką lauktuvių tau parvežti iš tolimųjų kraštų? 
Gal auksu siuvinėtą suknią, gal perlų vėrinį? 

- Ak tėve, man nereikia nei suknios, nei perlų vėrinio. Jeigu 
jau nusprendei man ką nors padovanoti, parvežk stebuklingą 
paukštę - kalbančiąją papūgą, kuri gyvena užjūrio šaly. Tu pa- 
skyrei mane prižiūrėti tris senas aukles, bet jos tik bumba ant 
manęs ir vaidijasi tarpusavy. Aš turiu mylimą draugę, gražuolę 
lėlę, bet ji nemoka kalbėti. Taigi pats matai, kaip man reikia 
kalbančios papūgos. 

Pasijuokė pirklys iš savo dukrelės užgaidos, bet prižadėjo išpil- 
dyti jos norą. Paskui sėdo į laivą ir išplaukė tolimon kelionėn. 

Rozalinda liko viena su savo trimis auklėmis. O reikia jums 
pasakyti, kad auklės taip apie ją šokinėjo, tartum ji būtų bu- 


vusi visai mažutė. Žingsnio jai neleisdavo žengti, dulkelei ant 
jos neduodavo užkristi. Per dvi dienas jos Rozalindai mirtinai 
įkyrėjo. Juk jai buvo jau šešiolika metų. 

Trečią dieną, kai auklės dar kietai miegojo, Rozalinda pasiė- 
mė mylimą savo lėlę ir paslapčiom spruko į girią. 

Pievelėje ji pamatė didžiaakį laumžirgį ir sumanė jį pagau- 
ti. Nubėgo mergaitė, o lėlė liko po krūmu. Rozalinda - paskui 
laumžirgį, laumžirgis - nuo Rozalindos, vis gilyn ir gilyn į gi- 
rią. Pagaliau laumžirgiui nusibodo toks žaidimas, jis zvimbte- 
lėjo aukštyn ir dingo. Apsidairė mergaitė - aplink gūdi giria, 
nei kelio, nei takelio. 

Bandė ieškoti kelio į namus, bet dar labiau paklydo. Jau ir 
saulė pakrypo vakarop. Pavargo Rozalinda, atsigulė po ąžuolu 
ant nukritusių lapų ir užmigo. 

Nusileido saulė, patekėjo mėnulis. Nusileido mėnulis, pate- 
kėjo saulė. O Rozalinda kaip miegojo, taip ir tebemiega. 

Užtat nemiegojo tą ankstų rytą jaunas karalaitis. Jis šuolia- 
vo per girią ristu žirgu, vijosi baltą elnią. 

Staiga karalaičio žirgas, įsilėkęs šuoliais, atsistojo piestu. Ka- 
ralaitis supyko, supliekė žirgą rimbu, bet tasai - nė iš vietos. 
Žiūri karalaitis - ogi po ąžuolu miega neregėto grožio mergai- 
tė. Jo širdis tarsi pasidalijo pusiau: viena pusė veržiasi paskui 
elnią, kita liepia amžinai pasilikti šalia mergaitės. Bet paskui 
karalaitis pagalvojo, kad spėsiąs nušauti elnią, kol mergaitė 
miega, ir padovanosiąs gražuolei tą didžiulį laimikį. 

Išsitraukė jis iš už diržo šilko skarelę ir pridengė ja mergai- 
tės veidą, kad niekas, nė pati saulė jos grožio nematytų. Paskui 
jis vėl pentinais suragino žirgą ir nušuoliavo. 

Tegu sau karalaitis vejasi elnią. Mes pasiliksime prie Roza- 
lindos. Štai ji atsibudo ir pamatė, kad ant jos veido šilko skare- 


lė, o aplinkui nieko nėra. Nustebo Rozalinda, paslėpė skarelę 
užantin ir vėl patraukė ieškoti kelio. 

Ieškojo jinai kelio ne dieną, ne dvi, bet pagaliau rado. Ke- 
lias ją atvedė tiesiai tiesutėliai į rūmus. Mergaitė sutriko - jai 
niekada dar neteko būti karaliaus rūmuose. Bet ką bedarys? 
Ji taip pavargo ir išalko! Todėl mergaitė tylutėliai pasibeldė į 
geležinius vartus. 

Patsai karalius atskubėjo jos pasitikti, paėmė už rankos ir 
kaip brangią viešnią nusivedė į rūmus. Tris dienas Rozalinda 
viešėjo rūmuose ir taip patiko senajam karaliui, kad tasai ėmė 
ją prašyti: 

- Pasilik pas mane, vaikeli. Štai jau metai kaip dingo mano 
duktė. Ji dabar būtų buvusi tokia, kaip tu. Kai skamba tavo 
juokas, man atrodo, kad ji sugrįžo, ir sielvartas ne taip 
gelia širdį. 

Rozalinda paklausė: 

- Kas gi atsitiko jūsų dukteriai? 

Dūsaudamas karalius jai papasakojo, kaip prieš metus į rū- 
mus užklydo kažkoks senis ir paprašė karalių prieglobsčio. 
Karalius senį priėmė ir liepė dvariškiams su juo elgtis kaip su 
kilmingu svečiu. Bet seniui to buvo maža. Jis užsimanė pasi- 
matuoti karaliaus karūną. Aišku, karalius nesutiko, juk karū- 
na - ne sena skrybėlė. Tada senis pasakė: „Jeigu taip, tai ne- 
turėsi nei karūnos, nei dukters!“ Tą pačią dieną senis dingo, o 
kartu su juo dingo ir vienturtė karaliaus duktė. Kiek visi jos 
beieškojo, niekur nesurado. 

Klausėsi, klausėsi Rozalinda to liūdno pasakojimo ir pa- 
galvojo: „Mano tėvas grįš dar negreitai, taigi nėra kam dėl 
manęs nerimauti. Mylimąją savo lėlę pamečiau girioje. Vadi- 
nasi, namie manęs laukia tik auklės bambeklės. Na, ir tegu 


sau laukia! O šitam senam karaliui aš nors trumpam padėsiu 
užmiršti sielvartą.“ 

Ir ji pasiliko. 

Rozalinda dainuodavo karaliui daineles arba pasakodavo 
juokingus atsitikimus, kad jis pralinksmėtų. O kai karalius 
tvarkydavo savo karališkuosius reikalus arba miegodavo, - o 
pamiegoti jis mėgdavo, - mergaitė vaikštinėdavo po rūmų so- 
dus. Kartą ji nuklydo į patį nuošaliausią seno parko kampelį, 
prie veik užžėlusio tvenkinio. Netoli tvenkinio stūksojo bokš- 
tas, užsklęstas septyniais surūdijusiais skląsčiais. Kampuoti 
bokšto sienų akmenys buvo baisiai apsamanoję ir apkerpėję. 

Rozalinda atsisėdo prie tvenkinio ir įsižiūrėjo, kaip voras 
audžia savo tinklą prie bokšto durų. Voras dirbo atsidėjęs. Ne- 
praėjo nė valanda, o jau ant durų buvo ištisai užtrauktas sida- 
brinis tankus tinklas - nei uodas, nei muselė nepralėks. Pasi- 
gėrėjo Rozalinda aštuonkojo audėjo darbu ir sugrįžo į rūmus. 

Atėjo jinai prie tvenkinio ir kitą dieną. Žiūri - tinklas visas 
suplėšytas. „Kas per stebuklas, - pagalvojo Rozalinda, - ma- 
tyt, kas nors buvo įėjęs į bokštą. Bet ne, negali būti.“ 

Rozalinda prasėdėjo prie tvenkinio iki pat vakaro, tačiau ap- 
linkui buvo ramu ir tuščia. Kita mergaitė būtų nuėjusi sau, ir 
tiek. Rozalinda taip pat nuėjo, bet, žengdama per žolę, paskui 
save atitaisinėjo kiekvieną sulenktą stiebelį, kiekvieną užmin- 
tą lapelį. O kitą rytą rado žolę išmindžiotą. Vadinasi, vis dėlto 
čionai buvo kažkas atėjęs. Va, kokia gudri buvo Rozalinda! 

Šį kartą ji ir vakare negrįžo į rūmus. Pasislėpė už erškėtrožės 
krūmo ir prasėdėjo ten iki pat vidurnakčio. Lygiai vidurnaktį 
pasigirdo švilpesys, ir ant tvenkinio kranto nutūpė drakonas. 
Prišliaužė drakonas prie bokšto durų, trenkėsi į žemę ir pavir- 


to seniu. Senis nusikabino nuo kaklo paauksuotą raktelį, už- 
vertą ant ilgos grandinėlės, ir perbraukė juo per duris iš kairės 
į dešinę. Ir štai sunkios bokšto durys su septyniais skląsčiais 
be garso atsivėrė. Senis įėjo į vidų. O narsioji Rozalinda ant 
pirštų galų šmurkštelėjo paskui jį. Ir vos ji spėjo prasmukti, 
durys taip pat tyliai užsidarė. Razalinda prigludo tamsiame 
kampe ir laukė, kas bus toliau. 

Senis uždegė žibintą. Šikšnosparniai sušmėžavo pašaliuos. 
Dabar Rozalinda pamatė, kad ant pakreiktų šiaudų asloje sėdi 
mergaitė, ne vyresnė už pačią Rozalindą. 

- Ką tu šiandien man pasakysi? - paklausė burtininkas, nes 
kiekvienam aišku, kad senis buvo burtininkas. 

Bet mergaitė tylėjo. 

- E, juk aš pamiršau tau atrakinti burną! - šūktelėjo senis 
ir auksiniu rakteliu perbraukė mergaitei per lūpas iš kairės į 
dešinę. 

- Na, ką gi pasakysi? - pakartojo jis. 

- Ne! - pasakė mergaitė. 

Burtininkas taip įtūžo, kad du kartus trenkėsi į žemę. Pirmą 
kartą jis pavirto drakonu, antrą - vėl seniu. 

- Ak tu bjauri, užsispyrusi mergiote! - suriko jis. - Anksčiau 
ar vėliau tu pasakysi: „Taip“. 

- Ne, - atrėžė mergaitė. 

- Na, gerai, gerai, - suniurnėjo senis. - Dabar pasistiprin- 
kim, aš ir pats gerokai praalkau. 

Jis treptelėjo koja, ir toje vietoje atsirado staliukas, apsta- 
tytas valgiais ir gėrimais. Valgo senis su mergaite, o Rozalinda 
tamsiajame kampe tiesiog seiles ryja: juk jinai taip pat kiaurą 
dieną nieko burnoj neturėjo. 

Senis pavalgė ir tarė: 


- Kai sočiai privalgau, mane visada miegas ima. Moterys 
mėgsta paplepėti. Jeigu jos neturi su kuo šnekėtis, kalbasi pa- 
čios su savimi. Todėl tau dabar burnos neužrakinsiu. Plepėk, 
kol aš miegosiu. Bet, kad nepabėgtum, surakinsiu tau rankas 
ir kojas. 

Burtininkas vėl treptelėjo, staliukas dingo, o vietoj jo atsi- 
rado kilimais išklotas minkštas guolis. Paskui, paėmęs savo 
raktelį, perbraukė jis mergaitei per rankas ir kojas iš dešinės 
į kairę. 

Ir šit mergaitė, tartum sukaustyta sunkiomis grandinėmis, 
nebegali pakrutėti. 

Burtininkas parvirto į guolį ir bematant ėmė visa gerkle 
knarkti. 

Iš tikrųjų dabar mergaitė prašneko. Ji pradėjo graudžiai 
skųstis savo likimu: 

- Ak, kokia aš nelaiminga! Štai jau ištisi metai kankinuosi ši- 
tame tamsiame bokšte. Piktasis burtininkas mane išleistų, jeigu 
sutikčiau jam pavogti savo tėvo karūną. Ir kiekvieną naktį aš jam 
kartoju „ne“. Juk jeigu pasakysiu „taip“, burtininkas pasidarys 
karalium, o vargšas mano tėvas pavirs mulu, vežiojančiu vande- 
nį. Turbūt aš čia ir mirsiu, nes niekada neištarsiu šito „taip“. 

- Neverk, sesute, - sušnibždėjo Rozalinda ir priėjo prie mer- 
gaitės. 

Ji tylutėliai nuėmė miegančiam burtininkui nuo kaklo gran- 
dinėlę su rakteliu ir greitai surakino senio rankas ir kojas. Juk 
jinai viską matė, viską pastebėjo iš savo tamsiojo kampo. Pas- 
kui Rozalinda išlaisvino mergaitę ir, tuo pačiu rakteliu atida- 
riusi bokšto duris, drauge su ja nubėgo į rūmus. 

Kiek buvo pralieta ašarų iš laimės, kai karalius pamatė savo 
dukrą gyvą ir sveikutėlę! 


Kitą dieną Rozalinda pasakė karaliui: 

— Dabar jūs turite savo tikrąją dukterį, ir aš jums nebereika- 
linga. Labai prašau, duokite man karietą grįžti į tėvo namus. 

Bet karalius ir jo duktė tol maldavo Rozalindą jų nepalikti, 
kol toji sutiko paviešėti dar truputį. 

Prasidėjo pokyliai ir visokios linksmybės. Mergaitės taip su- 
sidraugavo, kad viena kitą pradėjo vadinti seserimis. 

O burtininką karalius liepė kartu su bokštu susproginti ir 
toje vietoje supilti aukštą kalvą. 

Šit ir viskas. 


Papūga oriai nusilenkė ir pasakė: 

- Dabar jūs žinote, kokia išmintinga, gera ir graži yra mano 
šeimininkė Rozalinda. 

- Ak, kokią įdomią istoriją jūs papasakojote, sinjora stebu- 
klinga paukšte - kalbančioji papūga! - sušuko medkirčio pati. 

Medkirtys linktelėjo galvą. Juk jis visada pritardavo savo 
pačiutei. O toji vėl prašneko: 

- Žinoma, aš atiduosiu Rozalindai jos lėlę, bet pirma noriu 
išgirsti, kas buvo toliau. Juk jūs, sinjora papūga, nieko nepasa- 
kėte apie karalaitį. Mudu su vyru net nežinome, ar jis nudėjo 
baltąjį elnią. | 

- Na ką gi, - pasakė papūga. - Klausykite, kas buvo toliau. 


ANTROJI PAPŪGOS PASAKA 


Ispanijos karaliaus dukrai sukako šešiolika metų. Laikas 
buvo leisti ją už vyro. 
Išgirdo tą žinią jaunikiai, ir suvažiavo jų didelė daugybė iš 


visų pasaulio kraštų. 


Čia buvo ir indų radža, ir prancūzų sosto įpėdinis, ir por- 
tugalų princas, ir persų šachas, o kunigaikščių ir hercogų nė 
nesuskaičiuotum. Paskutinis atvažiavo turkų sultonas, senas 
ir kreivakojis. 

Karalaitė žiūrėjo pro plyšiuką į jaunikius, kuriuos tėvas pri- 
iminėjo iškilmių salėje, ir leipo juokais. Tik du kartus ji nesi- 
juokė. Pirmąkart - pamačiusi portugalų princą, nes jis buvo 
stotingas, dailus ir labai patiko karalaitei. Antrąkart ji nesusi- 
juokė, pamačiusi turkų sultoną - toks jis buvo baisus. 

Karalaitės tėvui apsisuko galva: visi jaunikiai kilmingi ir tur- 
tingi - kaip čia išrinksi verčiausią! Juk jis karalaitę taip karštai 
mylėjo, kaip vienturtę dukterį myli kiekvienas tėvas, vis vien, 
ar jis karalius, ar ne. Galvojo jis tris dienas ir pagaliau sugalvo- 
jo. Tegu karalaitė nežiūrėdama meta auksinį sviedinėlį. Į kurį 
pataikys, tas ir taps jos vyru. 

Paskirtąją dieną jaunikiai susirinko priešais rūmus. Karalai- 
tė išėjo į balkoną, ir visi jaunikiai kaipmat užsimerkė, apakin- 
ti jos gražumo. Tada karalaitė ir metė auksinį savo sviedinėlį. 
Žinoma, ji stengėsi pataikyti į portugalų princą. Bet, nelaimei, 
šalia stovėjo turkų sultonas. Pamatęs, kur lekia sviedinys, jis, 
kiek begalėdamas, prisiglaudė prie portugalų princo. Sviedi- 
nėlis pataikė į princo petį, bet - deja! - jis palietė ir gudriojo 
turko petį. 

Ir štai abu stovi prieš karalių ir jo dukterį. 

Karalius nebežinojo, ką daryti. Juk visą šią išmonę su svie- 
diniu jis sugalvojo, kad nereikėtų rinktis. O ir mylimoji jo du- 
krelė, žiūrėdama į abu savo jaunikius, čia verkė, čia juokėsi, ir 
karalius niekaip negalėjo suprasti, už katro ji nori tekėti. 

- Jūsų karališkoji didenybe, - tarė portugalų princas, - aš 
myliu jūsų dukterį ir prašau jos rankos. 


- Man karalaitė ne mažiau patinka, - atkirto turkų sulto- 
nas. - Nėra ko tokiai gražuolei tekėti už geltonsnapio, kuris 
dar nė karto nebuvo vedęs. Aš tai kitas dalykas - turiu šimtą 
žmonų ir gerai žinau, kaip su jomis elgtis. Taigi nesvyruokite, 
jūsų karališkoji didenybe, išleiskite savo dukterį už manes. 

Bet tada karalaitė ryžtingai tarė: 

— Mano vyru gali tapti tik tas, kuriam aš būsiu viena, kaip 
širdis krūtinėje. 

Ir ji pažiūrėjo į portugalų princą. 

Pagaliau karalius suprato, ko nori jo duktė, ir atsakė: 

— Nieko nepadarysi, jūsų turkiškoji sultonybe, paieškoki- 
te sau šimtas pirmosios žmonos kituose kraštuose, nes savo 
dukters aš jums neatiduosiu. 

Turkų sultonas baisiai įpyko. Įniršęs jis trypė savo čalmą ir 
kartojo, kad nieko geresnio ji neverta, jeigu jos savininką galė- 
jo taip pažeminti. Pagaliau jis pasakė karaliui: 

- Jeigu tavo duktė neteko man, tai tegu ji niekam netenka. 

Ir, pakėlęs savo čalmą, sultonas išėjo. 

O kitą dieną Ispanijos karalaitė sunkiai susirgo. Kas valanda 
ji liesėjo ir blyško, jos akys dubo vis gilyn ir gilyn. Traukuliai 
varstė jai kūną, ir karalaitė be perstojo lankstėsi, tartum pėdų 
rišėja. Daktarai neišmanė, kokia čia liga ir kaip ją išgydyti. 

Tada iš nerimo karalius suskambino varpu, sušaukė Tarybą. 

- Tarybos sinjorai! - pasakė jis. - Mano duktė diena po die- 
nos nyksta. Patarkite, ką man daryti. 

Ir išmintingieji Tarybos sinjorai atsakė: 

— Mes girdėjome, kad vieno Italijos karaliaus rūmuose gy- 
vena mergaitė, vardu Rozalinda. Ji tokia pat graži, kaip ir 
protinga. Ji surado dingusią to karaliaus dukterį ir ją išgelbė- 


jo. Nusiųskite jos parvežti, galbūt Rozalinda išgelbės ir jūsų 
dukterį. 

- Puiku! - sušuko karalius. - Jūsų patarimas, Tarybos sinjo- 
rai, man patinka. 

Karalius suplojo delnais ir paliepė tučtuojau ruošti kelio- 
nei laivus. Pasiuntiniu į Italiją jis paskyrė vyriausiąjį Tarybos 
sinjorą. 

Laivai jau kėlė inkarus, kai karalius uždusęs atbėgo prie 
kranto. 

- Ak vyriausiasis Tarybos sinjore, juk aš vos neužmiršau jums 
įteikti geležinę pirštinę. Jeigu tasai karalius nesutiks išleisti 
Rozalindos, meskite pirštinę po kojomis - paskelbkite karą. 

Pasiuntinys nusilenkė karaliui, paėmė pirštinę, ir laivai iš- 
plaukė. 

Ir iš tikrųjų pirštinės vos neprireikė. Mat karalius, Rozalin- 
dos įtėvis, griežtai atsisakė išleisti savo įdukrą į Ispaniją. Ir 
būtų kilęs karas, jeigu pati Rozalinda nebūtų įbėgusi į salę. Iš- 
girdusi, ko pasiuntinys atvažiavo, ji pasakė: 

- Nesisielokit, brangus karaliau, Ispanijon išvažiuosiu neil- 
gam. Gal ir padėsiu Ispanijos karalaitei. 

Ir ji taip įkalbinėjo karalių, kad tasai sutiko. 

Parplaukė laivai į Ispaniją. Pats Ispanijos karalius ir susisie- 
lojęs portugalų princas išėjo Rozalindos pasitikti. 

Vos išlipusi ant kranto, Rozalinda pasakė: 

- Greičiau mane veskite pas savo dukterį. 

Ir ji atvyko pačiu laiku, nes karalaitė jau buvo vos gyva. 

„Tai ne paprasta liga, - tarė sau Rozalinda, - čia kažkas kita!“ 

Ji užsidarė su karalaite jos menėse ir liepė tris dienas ir tris 
naktis niekam tenai neiti. Ispanijos karalius pats ant dukters 
menių uždėjo septynis didelius vaško antspaudus. 


Atėjo vakaras. Rozalinda norėjo uždegti žvakę, bet neturė- 
jo nei titnago, nei skiltuvo, nei pinties. Ji pažvelgė pro langą 
ir toli toli ant kalno pastebėjo blausią ugnelę. Ilgai negalvo- 
dama, Rozalinda paėmė žvakę, iššoko pro langą ir nubėgo 
ugnelės link. Kuo toliau ji ėjo, tuo ugnis darėsi ryškesnė. O 
priėjusi visai arti, Rozalinda pamatė didelį laužą. Virš laužo 
kabojo milžiniškas katilas, kuriame kažkas kunkuliavo. Se- 
nas kreivakojis turkas su čalma ant galvos maišė tą viralą, 
kažką murmėdamas ne itališkai, ne ispaniškai, o savaip, tur- 
kiškai. 

„Ė,- pagalvojo Rozalinda, - ar tik ne šitame katile tirpsta 
Ispanijos karalaitės gyvybė?“ 

Ir ji pasakė turkui: 

- Ak vargšeli, pailsėk truputį, juk tu labai nuvargai. 

- Neturiu kada ilsėtis, - papurtė galvą turkas. - Jau trys 
mėnesiai, kai maišau dieną ir naktį, dieną ir naktį. Turbūt ne- 
ilgai betruksiu. Greit išvažiuosiu į savo Turkiją, nes, ko gero, 
susivaidys mano šimtas žmonų. 

- Na tai duok, aš už tave pamaišysiu, - pasisiūlė Rozalinda. 

- Maišyk, maišyk, bet prisiekiu Mahometo barzda, jei blogai 
maišysi, aš ir tave šitame katile išvirsiu. 

Sukryžiavęs kojas, turkas atsisėdo ant žemės, o Rozalinda 
ėmė uoliai maišyti dvokiantį viralą džiovinta pelėdos koja. 

- Ar gerai maišau? - paklausė ji turko. 

— Maišyk, maišyk, - suniurnėjo turkas. 

- Otu pamiegok, - nuramino jį Rozalinda. 

Turkas užmigo. 

Tada Rozalinda ėmė ir apvertė katilą su kerais tiesiai ant 


turko. 


Vaje, kas čia atsitiko! Turkas beregint pasidarė liesas kaip 
šakalys, visai išdžiūvo ir pagaliau subiro į dulkes. 

O Rozalinda užsidegė žvakę nuo rusenančių žarijų ir kiek 
įkabindama nubėgo į rūmus. 

Jai sugrįžus, Ispanijos karalaitė pirmą kartą po daugelio die- 
nų miegojo ramiai kaip vaikas. Jos blyškūs skruostai palengva 
raudo. 

Rozalindos paskirtąją dieną Ispanijos karalius nuplėšė sep- 
tynis antspaudus ir atidarė duris. Linksma ir sveika duktė 
puolė jam ant kaklo. 

Karalius apipylė Rozalindą brangiomis dovanomis ir su di- 
džiausiom iškilmėm išleido į Italiją. Ispanijos karalaitė stipriai 
ją apkabino, išbučiavo ir prašė neužmiršti, kad Ispanijoje Ro- 
zalinda turinti įseserę. O portugalų princas, jos jaunikis, pri- 
dūrė - ir įbrolį. 

- Štai ir viskas, - pasakė papūga. 

- Kaipgi viskas! - sušuko medkirčio pati. - Ne, kaip sau no- 
rite, sinjora stebuklinga paukšte - kalbančioji papūga, bet aš 
neatiduosiu lėlės, kol sužinosiu viską ligi galo. 

- Taip, - susimąstęs pasakė medkirtys, - net turguje ne kie- 
kvieną dieną išgirsi tokių nuostabių istorijų. Taigi, sparnuoto- 
ji sinjora, prašom papasakoti, kas buvo toliau. 

Papūga sutiko: 

- Apie savo šeimininkę aš mielai pasakosiu iki ryto. Jau lyg 
ir pradeda švisti. Kol patekės saulė, kaip tik spėsiu jums papa- 
sakoti pačią trumpiausią ir linksmiausią istoriją apie gražiąją 
Rozalindą. 


TREČIOJI PAPŪGOS PASAKA 


Vienoje karalystėje, Italijos pietuose, gyveno karalius. Jis 
turėjo vienturtį sūnų, liekną kaip kiparisą, miklų ir stiprų kaip 
jauną liūtą, gražų kaip mėnulį padangėje. Labiau už viską pa- 
saulyje karalaitis mėgo medžioti. 

Kartą jis išgirdo, kad Italijos vakaruose, už dešimties kalnų, 
dešimties klonių, devynių girių dešimtoje girioje gyvena bal- 
tasis elnias. Pasiėmė karalaitis savo medžiotojus ir išjojo toli- 
mon medžioklėn. 

Du mėnesius karalaičio nebuvo, o jam grįžus, karalius, ti- 
kras jo tėvas, nepažino savo sūnaus. Sunki liga buvo suėmusi 
karalaitį ir kasdien vis labiau sekino jo jėgas. Karalaitis nieko 
nevalgė, negėrė. Kiauras dienas jis pragulėdavo ant paauksuo- 
tos lovos, sunkiai dūsaudamas. 

Karalius išklausinėjo karalaičio medžiotojus, ar jam kas be- 
keliaujant neatsitikę. Bet tie nieko nežinojo ir tepasakė, kad 
karalaitis dingęs jiems iš akių, besivydamas baltąjį elnią, o grį- 
žęs tik temstant - liūdnas ir be laimikio. 

- O švenčiausioji Madona! - sušuko karalius. - Taip graužtis 
dėl kažkokio girios žvėries! 

Karalius sumanė gudrybę. Jis paliepė artimiausioje girioje 
sugauti elnią ir jį atgabenti į rūmus. Ničniekam nesakyda- 
mas, jis pats nudažė elnią balčiausiais dažais, kokius tik ga- 
lėjo rasti karalystėje. Paskui paleido jį į rūmų parką ir nusku- 
bėjo pas sūnų. 

- Sūnau mano, greičiau kelkis, eik į parką ir ten pamatysi, ko 
geidžia tavo širdis. 

Karalaitis pašoko nuo lovos ir, svirduliuodamas iš silpnumo, 
išbėgo į parką. Toli tarp medžių pamatęs baltąjį elnią, kara- 


laitis graudžiai suaimanavo. Kas iš to elnio, jeigu jis dėl savo 
kaltės prarado gražiąją mergaitę ir savo širdį! 

Nuo to laiko karalaitis visai sublogo. Jo gyvybė tirpo kaip 
plonytė žvakelė. Visi karalystės daktarai jau sėdėjo rūmų kalė- 
jime, nes nė vienas negalėjo karalaičio išgydyti. 

Ir štai tuo liūdnu metu karalių pasiekė garsas apie išmintin- 
gąją Rozalindą, išgelbėjusią dviejų karalių dukteris. Karalius 
išruošė pasiuntinius, dėl visa ko įdavė jiems geležinę pirštinę 
ir išsiuntė Rozalindos parvežti. 

— Kokia nelaimė! - pliaukštelėjo rankomis Rozalindos įtė- 
vis. - Matyt, visi karaliai iš eilės sumanė parodyti, kokios jų 
pirštinės! Nelengva būti tavo tėvu, brangioji Rozalinda. 

- Prisiminkite, kaip jūs pats liūdėjote dukters, - atsakė mer- 
gaitė, - ir neatkalbinėkite manęs. 

Taigi Rozalinda su pasiuntiniais iškeliavo. Pakeliui pasiun- 
tiniai jai papasakojo viską, ką patys žinojo apie karalaičio ligą. 
Rozalinda susimąstė: juk karalaitis medžiojo toje pačioje girio- 
je, kur ji buvo paklydusi. 

— O kuo vardu karalaitis? - paklausė ji pasiuntinių. 

Pasiuntiniai atsakė: 

- Karalaičio vardas - Gabrielis-Džovanis-Marčelas-Alfon- 
sas-Pjeras-Čezarė-Antonijus-Karlas-Marijus-Domenikas-Pao- 
las-Džuzepė. 

Rozalinda paslapčiom išsitraukė iš ančio šilko skarelę, tą pa- 
čią, kuria nežinia kas buvo jai pridengęs veidą girioje. Ji žvilg- 
telėjo į skarelę ir pamatė, kad jos pakraščiuose buvo išsiuvinė- 
tos raidės: G.D.M.A.BČ.A.K.M.D.PD. | 

Rozalinda tylutėliai nusijuokė. 

Keliavo keliavo pasiuntiniai su Rozalinda ir pagaliau par- 
keliavo. 


Rozalindą jie įvedė į karalaičio kambarius. Gerosios mergai- 
tės širdį užplūdo gailestis, - juk karalaitis, toks jaunas ir toks 
gražus, buvo jau visai prie mirties. Jis gulėjo užsimerkęs, tar- 
tum negyvas, ir tik iš nelygaus alsavimo buvo galima atspėti, 
kad jo širdis dar tebeplaka. 

- Atsimerkite, brangusis karalaiti, jei norite vėl pasidaryti 
stiprus ir sveikas, - tarė Rozalinda. 

- Nenoriu atsimerkti, - atsakė karalaitis. - Leisk man ra- 
miai numirti. 

- Neleisiu, - šyptelėjo Rozalinda, - tol neleisiu, kol nežvilg- 
telsite, ką aš laikau rankoje. - Ir ji išsitraukė iš ančio tą pačią 
skarele. 

Bet karalaitis nė nekrustelėjo. 

Tada Rozalinda vylingai pasakė: 

- Atspėkite, brangusis karalaiti, kas tai būtų: vakar tavo, 
šiandien mano, o rytoj pasidarys niekieno arba mūsų. 

Nors ir kaip karalaitis sirgo, bet neištvėrė iš smalsumo, pra- 
merkė vieną akį. Ir ką gi jis pamatė? Savo šilko skarelę. Šita 
skarele tolimoje girioje jis buvo pridengęs veidą miegančiai 
gražuolei, kuria gėrėjosi tik vieną akimirką ir kurios neteko 
visiems laikams. 

Tada karalaitis atmerkė antrą akį ir pamatė tą, kurios ilgėjo- 
si jo širdis. Jo akys sužibo kaip sveiko žmogaus. 

Rozalinda nusišypsojo: 

- Dabar mįslė įminta, ir jums reikia pailsėti. Užsimerkite. 

- Nenoriu užsimerkti, - sušuko karalaitis, - bijau, kad vėl 
tavęs neteksiu! Bet aš su malonumu ko nors užvalgyčiau, pa- 
vyzdžiui, stipraus buljono. 

Nuo tos akimirkos Rozalinda nieko kito ir neveikė, tik val- 
gydino karalaitį buljonu. 


Laimingas karalius įsakė, kad rūmų virtuvėje be perstojo 
būtų verdamas buljonas. Per tris dienas jo tiek privirė, kad vi- 
soje karalystėje pabrango mėsa. 

Netrukus karalaitis visai pasveiko ir ėmė prašyti tėvą ruoš- 
tis vestuvių puotai. 

Po visus kraštus bematant pasklido žinia, kad gražioji Roza- 
linda išteka už karalaičio. Pirmasis į vestuves atvyko tikrasis 
Rozalindos tėvas. Jis ką tik buvo grįžęs iš užjūrio šalių ir atve- 
žęs mylimai dukrai jos užprašytąsias lauktuves - stebuklingą 
paukštę - kalbančią papūgą. Geriau būti ir negalėjo: vis tiek 
vestuvėms reikėjo ką nors dovanoti. 

Atvažiavo ir Rozalindos įtėvis su savo dukra, brangia jos se- 
sute. Iš užjūrio atplaukė Ispanijos karalius ir Ispanijos kara- 
laitė, o drauge su jais - Portugalijos princas, kuris nė dienos 
nenorėjo likti be savo sužadėtinės. 

Buvo iškelta šauni puota. 


- Dabar jūs sužinojote viską ligi galo! - pasakė papūga. 

- Ne, ne, - sušuko medkirčio pati, - dar ne viską! 

- Kaipgi ne viską, - atkirto papūga. - Jeigu keliamos vestu- 
vės, - vadinasi, pasaka baigta. 

- O kaip dabar sekasi Rozalindai? - vienu balsu paklausė 
medkirtys ir jo pati. 

- Labai gerai, bet jai trūksta jos mylimosios lėlės. Šit aš ir 
išlėkiau tos lėlės ieškoti. 

Medkirčio pati padėkojo papūgai, kad toji taip gražiai viską 
papasakojo, ir atidavė lėlę. | 

Galjums gaila medkirčio pačios? Gal manote, kad jai be lėlės 
nuobodu? Būkite ramūs! Ji nebeliūdi, - jai gimė dukrelė. O ti- 
krą dukrelę turėti kur kas geriau, negu pačią gražiausią lėlę. 


Na, ką gi, pasakysite jūs, vadinasi, su lėle žaidžia Rozalinda? 
Visai ne. Jai gimė sūnus, o juk sūnus nė kiek ne blogiau už 
dukrą. 

O Ispanijos karalaitė, ištekėjusi už Portugalijos princo, iš- 
kart susilaukė ir sūnaus, ir dukrelės. 

Lėlė buvo atiduota pirmajai Rozalindos įseserei. Ji kol kas 
dar netekėjusi. 

KAIP JUOKDARYS GONELA KIRTO LAŽYBŲ 


ERCOGAS LORENCAS MEDIČIS, pramintas 
:251| Puikiuoju, niekada vienas nesėsdavo už stalo. 


- Tik šuo, - sakydavo jis, - susiradęs kaulą, nu- 
lenda su juo į kampą ir ant visų urzgia. O žmogui turi būti ma- 
loniau vaišinti draugus, negu pačiam valgyti. Be to, niekas taip 
nepagardina bet kokio patiekalo, kaip įdomus pokalbis. 

Todėl Lorenco rūmuose kiekvieną vakarą rinkdavosi vaka- 
rieniauti mokslininkai, poetai, muzikai ir įžymūs miestiečiai. 
Vieni ateidavo pasiklausyti protingų kalbų, kitiems ne pro šalį 
būdavo patiems pakalbėti. 

Prašydavosi pas jį į svečius ir tiesiog mėgėjai skaniai pa- 
valgyti. 

Vieną tokį vakarą prie stalo svečiai įsikalbėjo, kad Florenci- 
ja garsėjanti ne tik puikiais pastatais, fontanais ir statulomis, 
bet ir nagingais meistrais. 

- Daugiausia mūsų puikiame mieste yra gelumbės audėjų, — 
pasakė senyvas teisėjas, visada rengdavęsis taip puošniai, kad 
iš jo visi juokdavosi. 

- Niekai, - atkirto jaunas dvariškis, pagarsėjęs peštukas, ku- 
ris dėl menkiausio nieko tuoj griebdavosi savo špagos, - Flo- 
rencijoje daugiausia yra ginklakalių. 

- Akne, - įsikišo į ginčą graži dama, apsikarsčiusi brangeny- 
bėmis, - čia daugiausia auksakalių. Norėdama gauti štai šitą 
žiedą, aš apvažiavau šimtą dvidešimt aštuonis juvelyrus. 

—- O ką tu pasakysi, Gonela? - atsigręžė hercogas Lorencas į 
savo juokdarį, sėdintį šalia ant mažo suolelio. 

— Daugiausia Florencijoje yra daktarų, - ilgai negalvodamas, 
atsakė Gonela. 

Hercogas labai nustebo. 


- Ką tu! - nusijuokė jis. - Florencijos gyventojų sąrašuose 
įrašyti tik trys gydytojai: mano rūmų gydytojas Antonijus 
Ambrodžas ir dar du visiems kitiems. 

- Ai ai ai! Kaip maža valdovai težino apie savo pavaldinius. 
Jeigu ponas Ambrodžas dieną naktį rūpinasi jūsų sveikata, 
kuri ir be to nebloga, jums atrodo, kad kiti florentiečiai sveiku- 
tėliai. Tuo tarpu jie nieko daugiau neveikia, tik serga ir gydosi. 
O kas juos gydo? Sakau jums, Lorencai, kad Florencijoje kas 
dešimtas žmogus - gydytojas! 

Hercogas, kuris mieliau juokdavosi, kai Gonela šaipydavosi 
ne išjo, o iš jo svečių, susiraukė. 

- Tavo žodžiai nedaug ko verti. Aš mielai už juos užmokė- 
čiau šimtą florinų, jeigu tu juos paremtum faktais. 

- Sutinku! - atsakė Gonela. - Aš jums įrodysiu, kad kiekvie- 
nas mano žodis kur kas vertesnis už floriną. Ne vėliau kaip ryt 
vakare jums pristatysiu gydytojų sąrašą. 

Hercogas atsirišo nuo diržo pinigų kapšelį, atskaičiavo šim- 
tą auksinių monetų ir padėjo į sidabro vazą. 

Gonela atsistojo ant suolelio ir nusilenkė sėdintiems už stalo. 

- Ar nenorėtumėte ir jūs, sinjorai svečiai, prisidėti prie lažy- 
bų? Jūs taip dažnai prisikemšate pilvus už hercogo stalo, kad 
nepakenks nors kartą užmokėti už vaišes jei ne pačiam šeimi- 
ninkui, tai nors jo juokdariui. 

Svečiams nieko kita nebeliko, tik atrišti savo pinigų kapše- 
lius. Sidabro vaza buvo pripilta lygmalė. 

Kitą rytą Gonela apsirišo skruostą stora vilnone skara ir iš- 
ėjo iš rūmų. Dar nespėjęs nueiti nė šimto žingsnių, jis sutiko 
turtingą šilkų pirklį. 

- Kas tau, Gonela? - paklausė pirklys. 

- Ai, mano dantys! - sudejavo Gonela. - Pipirai, ištirpdytas 
švinas, deganti ugnis - štai kas mano burnoje. 


- Aš tau patarsiu gerą vaistą, - pasakė pirklys. - Naujųjų 
metų naktį keturių gatvių sankryžoje pagauk juodą katiną ir iš 
jo uodegos išpešk tris plaukelius. Tuos plaukelius sudegink ir 
pauostyk pelenus. Skausmą kaip ranka atims! 

- Dėkui jums, pone Lučianai! Gaila, kad Naujuosius metus 
atšventėme prieš dvi savaites. Bet jeigu man dantų nenustos 
skaudėti iki kitų Naujųjų metų, aš pasinaudosiu jūsų patari- 
mu. O kol kas leiskite jį užsirašyti, kad neužmirščiau. 

Antrasis juokdario sutiktas žmogus buvo Florencijos vie- 
nuolyno vyresnysis. 

- Ak šventasis tėve, - vos jį pamatęs, prašneko Gonela, - 
nuodėmė garsiai plūstis, bet dėl tų prakeiktų dantų aš kiaurą 
naktį nemiegojau. 

- Gerai, kad tu sutikai mane, - tarė vienuolyno vyresnysis. — 
Aš žinau gerą vaistą. Pareik namo ir pasišildyk raudonojo vyno. 
Įsigerk pilną burną ir kalbėk mintyse maldą. Baigęs maldą, 
vyną nuryk. Paskui vėl įsigerk į burną vyno ir vėl pasimelsk... 

- Ir daug reikia nuryti... aš norėjau pasakyti, sukalbėti mal- 
dų? - paklausė Gonela. 

- Aišku, juo daugiau, juo geriau, - atsakė vienuolyno vyres- 
nysis. 

- Jūsų patarimas man patinka, - pritarė Gonela. - Raudo- 
nąjį vyną aš labai mėgstu. Eisiu melstis. 

Užsirašęs vienuolyno vyresniojo vardą ir jo patarimą į savo 
sąrašą, Gonela patraukė toliau. 

Patarimai pilte pylėsi. Mokslininkai, poetai, muzikai, įžy- 
mūs miestiečiai, amatininkai ir valstiečiai — visi sustodavo, 
pamatę skara apsirišusį, aikčiojantį Gonelą. Nors ir kaip būtų 
skubėję savo reikalais, jie negailėjo laiko išaiškinti juokdariui, ' 
kaip galima numalšinti dantų skausmą. 


Gonela visų klausėsi ir viską užsirašinėjo. Mažai betrūko, 
kad jam ir iš tikrųjų būtų ėmę dantis skaudėti. 

Vakarop, svyruodamas iš nuovargio, Gonela sugrįžo į rū- 
mus. Ant laiptų jis sutiko patį hercogą Lorencą, beketinantį 
prieš vakarienę pajodinėti. 

- Vargše mano Gonela! - sušuko hercogas. - Tau skauda 
dantis? 

- Baisiai skauda, jūsų didenybe, - atsakė juokdarys. - Aš net 
norėjau paprašyti, kad leistumėte kreiptis į jūsų rūmų gydyto- 
ją poną Antonijų Ambrodžą. 

—- Kam tau Ambrodžo? Aš apie tokius dalykus nusimanau ne 
blogiau kaip jis ir pats tave išgydysiu. Paimk šalavijo lapų, už- 
plikyk juos kuo stipriau ir dėk karštus kompresus. Dar gerai 
būtų skalauti burną ramunėlių arbata. Neblogai padeda karš- 
tas smėlis drobiniame maišelyje. Taip pat naudinga... 

Hercogas prisakė tiek patarimų, kad Gonela, jų besiklausy- 
damas, vos benustovėjo ant kojų. 

Vakare už hercogo Lorenco stalo vėl susirinko svečiai. Her- 
cogas sėdėjo garbingiausioje vietoje, o šalia jo, ant savo suoliu- 
ko, įsitaisė Gonela. Skarą jis jau buvo nusirišęs. 

- Na, Gonela, - tarė hercogas, - kažkodėl aš nematau paža- 
dėto gydytojų sąrašo. Vadinasi, tu lažybas pralošei, ir mes at- 
siimsime savo užstatą. 

Tai pasakęs, hercogas prisitraukė sidabro vazą, bet žiūri - ji 
tuščia. 

- Nesirūpinkite, jūsų didenybe, - ramiai tarė Gonela, - auk- 
sinius florinus aš pakeičiau savo teisėtumo įrodymu. Štai jums 
sąrašas. 

Tai pasakęs, jis padavė hercogui ilgą ritinėlį. Hercogas Lo- 
rencas jį išvyniojo ir pradėjo garsiai skaityti: 


- Ponas Lučianas, Florencijos pirklys, mokyčiausias dakta- 
ras... Pataria... Florencijos vienuolyno vyresnysis, tėvas Be- 
nedetas... 

Puošnios salės sienos, atrodė, tuoj tuoj grius, - taip kvato- 
josi hercogas ir jo svečiai. Nesijuokdavo tik tas, kurio vardą 
balsu tardavo hercogas. 

Sąraše buvo trys šimtai pavardžių ir tūkstantis pasišovusių 
Gonelą gydyti „daktarų“ patarimų. 

Kai svečiai jau nė juoktis nebegalėjo, Lorencas suvyniojo ri- 
tinėlį, sakydamas: 

- Štai ir viskas. 

- Kaipgi viskas? - sušuko Gonela. - Jūs kai ką pamiršote! 

Jis pačiupo ritinėlį ir perskaitė: 

- Nors sąraše ir paskutinis, bet žymiausias iš žymiausiųjų 
mūsų puikaus miesto daktarų - tai jo didenybė hercogas Lo- 
rencas Medičis, pramintas Puikiuoju. Ne veltui jo pavardė - 
Medičis, - jo giminėj buvo medikų. Lorencas ir pats tvirtina 
gydąs geriau, negu rūmų gydytojas Antonijus Ambrodžas. 
O argi gali būti kitaip, juk jo herbe puikuojasi šešios piliulės*. 
Nuo dantų skausmo hercogas pataria... 

Dabar suskambėjo net krištoliniai sietynų karuliai. Neištvė- 
rė nesijuokęs ir pats hercogas. 

- Na, Gonela, tu laimėjai! - sušuko jis. 

— O kaipgi kitaip! - atsakė juokdarys. - Nebūčiau juokdarys, 
jei žmonių kiaurai nematyčiau. Juk aš puikiausiai žinau: vienin- 
telis dalykas, kurį žmonės mielai duoda veltui, - tai patarimai. 


* Pavardė Medičis tikrai yra kilusi iš žodžio „medikai“. Medičių herbe yra šeši ratukai, labai 
panašūs į piliules. Juokdarys Gonela - istorinis asmuo, daugelio legendų ir istorijų herojus. 


PIEMUO Iš KALTANISETOS 


TAI KAS PASAKOJAMA, kas porinama mūsų 
o krašte. 
Kaltanisetos kaime gyveno jaunas piemuo Marti- 
nas. Jis visada nešiojo sulopytą prasto milo striukę, nuplyšu- 
sius batus, seną veltinę skrybėlę, o jam ant peties karojo storos 
drobės terbelė. „Et, - pasakysite jūs, - kam mums klausytis apie 
tokį vargšą. Ir be jūsų pasakų nemažai jų esame matę, ir mūsų 
pačių kišenėse nedažnai pinigai žvanga“ Kas teisybė, tai teisy- 
bė, bet juk Martinas buvo gražus kaip skaisčioji saulė žydroje 
padangėje. Gal net dar gražesnis. Juk į saulę vos žvilgtelėjus 

akys suskausta, o į Martiną žiūrėk, kiek nori, kol pačiam nusi- 
bos. Dar reikia pridurti, kad niekas taip nemokėjo groti dūdele 
ir niekas taip skambiai nedainuodavo, kaip Martinas. 

Martinas parsisamdydavo už piemenį čia viename, čia kita- 
me kaime. Ir visur mergaitės iki ausų jį įsimylėdavo, vaikinai - 
pavydėdavo, o seniai maloniai šypsodavosi. 

Šit Martinas ir išpuiko. 

Kartą jis ėjo iš vieno kaimo į kitą ir prisėdo atsipūsti ant di- 
delio akmens laukymės viduryje. Susimąstė, išsitraukė iš ter- 
belės dūdelę ir užgrojo. 

Išgirdo jo dūdelę miško fėja ir įsigeidė pasižiūrėti, kas taip 
gražiai groja. Nuo saulutės ant dobilo, nuo dobilo ant katilėlio, 
nuo katilėlio ant gvazdiko, - juk fėjos skraido kaip plaštakės, - 
atbėgo ji prie laukymės. 

- Vaje, koks tu laimingas! - šūktelėjo fėja, pamačiusi Mar- 
tiną. - Kas tik tave išgirs - neatsiklausys, kas tik pažvelgs - 
neatsižiūrės. 

— Ką tu kalbi! Aš nelaimingiausias žmogus pasaulyje! Kad 
žmonės galėtų į mane pažiūrėti, man tenka kaip benamiam 


šuniui klajoti iš kaimo į kaimą. O juk aš vertas, kad žmonės 
patys bėgtų manimi pasigėrėti. Man, tokiam gražuoliui, derė- 
tų būti statula. Tada aš jausčiausi laimingas! 

- Jei taip, aš padarysiu tave laimingą. Man tai visai nesunku. 

Ir fėja palietė Martiną savo burtų lazdele. Beregint jaunikai- 
tis pavirto nuostabia auksine statula. Ir veltinė jo skrybėlė pa- 
sidarė auksinė, ir sulopyta striukė, ir iš alksnio išsukta dūdelė. 
Auksinis pasidarė net akmuo, ant kurio sėdėjo Martinas. 

Fėja suplojo mažyčiais delneliais, linksmai nusijuokė ir nu- 
bėgo, striksėdama nuo gvazdiko ant katilėlio, nuo katilėlio ant 
dobilo, nuo dobilo ant saulutės, ir bematant visai dingo miško 
tankmėje. 

O auksinis piemuo liko besėdįs laukymės vidury ant auksi- 
nio akmens. 

Išsipildė Martino noras. Iš arti ir toli žmonės eidavo juo pa- 
sigėrėti. Vakarais laukymėje rinkdavosi vaikinai ir mergaitės. 
Kartais jie dainuodavo, kartais kuris nors vaikinas imdavo 
groti smuikeliu, o visi kiti - šokdavo. 

Tik Martinas negalėjo nė pakrutėti. O kaip jis troško dai- 
nuoti ir šokti drauge su visais! Jis bandė pakelti prie lūpų dū- 
delę, bet auksinė ranka jo neklausė. Mėgino uždainuoti, bet 
iš auksinės gerklės nė garso nepasigirdo. Ketino pašokti su 
kokia nors dailia mergužėle, bet neįstengė atplėšti auksinių 
kojų nuo auksinio akmens... Net riktelėti iš sielvarto nega- 
lėjo, net pravirkti, nes ašaros netekėjo iš po sunkių auksinių 
vokų. 

Taip slinko diena po dienos, savaitė po savaitės, mėnuo po 
mėnesio. 

Lygiai po trijų metų į laukymę - nuo gėlės ant gėlės, nuo 
žolytės ant žolytės - atplasnojo fėja. 


- Štai sėdi laimingas piemuo, - pasidžiaugė fėja. - Jis gavo 
viską, ko troško. Sakyk, juk tu dabar laimingas? Tiesa? 

Statula tylėjo. 

- Ak, - šūktelėjo fėja, - ir užmiršau, kad tu negali atsakyti! 
Nepyk, aš valandėlei tave atversiu gyvu žmogumi. 

Fėja palietė auksinį piemenį savo burtų lazdele. 

Ir vos ji taip padarė, Martinas pašoko nuo akmens ir puolė 

galvotrūkčiais bėgti su savo iš alksnio išsukta dūdele ir storos 
drobės terbele. 
— Palauk! Palauk! - šaukė nustebusi fėja. 


Bet juo garsiau ji šaukė, juo greičiau šmėkščiojo suplyšę 
vargšo Martino batai. 

PLYTA IR VAŠKAS 


NT VIRTUVĖS LENTYNOS, vienas šalia kito, 
t244| gulėjo plyta ir vaško gabalas. Plytai čia ir derė- 


jo būti - juk į ją šeimininkas galąsdavo peilius. 
Ir kokie aštrūs jie pasidarydavo! O kaip vaškas pakliuvo ant 
lentynos - niekas nežinojo. Seniai seniai kažkas jį ten padėjo 
ir užmiršo. 

Naktimis, kai virtuvėje nieko nebūdavo, vaškas su plyta ilgai 
šnekučiuodavosi. Kartą vaškas paklausė plytos: 

- Sakyk, kaimyne, kodėl tu tokia kieta? 

Plyta atsakė: 

— Ne visuomet aš tokia buvau. Aš ir mano seserys esam pa- 
darytos iš minkšto molio. Molį žmonės užmaišė su vandeniu, 
ilgai minkė, prigamino plytų, o paskui sukišo į ugnį. Ten mes 
ir pasidarėme skambios ir kietos. 

- Ak, kaip aš norėčiau būti panašus į tave! - atsiduso vaš- 
kas. - Kai tu imi galąsti peilį, malonu žiūrėti. Brūkšt brūkšt! 
Į visas puses kibirkštys tik lekia. O jei aš pamėginčiau peiliui 
atstatyti nugarą, jis mane bematant supjaustytų į gabalus. Ne, 
ne, neįkalbinėk manęs, būti minkštam labai bloga. 

Kitą rytą šeimininkė užkūrė židinį. Liepsna smagiai šokinė- 
jo pliauskomis. 

Tada vaškas prisiminė, kad plyta sukietėjo, pabuvusi ugnyje. 
Jis pasislinko prie pat lentynos krašto ir nusirito žemyn, ant 
skardos priešais židinį. Ū ū, kaip jam pasidarė karšta! Jis visas 
išgležo ir pradėjo tirpti. Tikriausiai būtų visai ištirpęs, jei tuo 
metu į virtuvę nebūtų įėjęs šeimininkas. O reikia pasakyti, kad 
šeimininkas buvo lėlininkas. Jis vaikščiodavo po kiemus ir su 
savo skudurinėmis ir medinėmis lėlėmis rodydavo linksmus 
vaidinimus. 


Šeimininkas pasilenkė, ketindamas žarija iš židinio užsideg- 
ti pypkę, ir staiga pamatė vašką, kuris norėjo tapti kietu, bet 
tuo tarpu vos neištirpo. 

- Tai puikumėlis, - šūktelėjo šeimininkas, - iš šito vaško aš 
nulipdysiu naują lėlę! 

Taip jis ir padarė - nulipdė lėlę ir pavadino ją Pulčinelu. 

Lėlė išėjo tokia juokinga, kad kas tik pažvelgdavo į jos riestą 
nosikę, ligi ausų besišypsančią burną ir šelmiškas akis, būtinai 
nusijuokdavo. 

Vaidinimui baigiantis, šeimininkas iškišdavo Pulčinelą iš už 
širmos. Pulčinelas lankstydavosi į visas puses, o šeimininkas 
kalbėdavo už jį plonutėliu balsu: 

- Gerbiamieji sinjorai! Buvo metas, kai aš pavydėjau plytai 
tik todėl, kad ji kieta. Iš užgrūdintų ugnyje plytų galima pa- 
statyti namą, bet iš jų negalima padaryti Pulčinelo. Iš manęs, 
žinoma, namo nepastatysi, o ir nuo ugnies mane reikia laiky- 
ti atokiau. Bet užtat aš pats linksmas ir jus linksminu. Taigi 
matote, senieji, jaunieji ir net mažieji sinjorai, kad kiekvienas 
geras toks, koks jis yra. 

Paskui Pulčinelas slėpdavosi už širmos, ir žiūrovai patenkin- 
ti skirstydavosi namo. 

O kaipgi Pulčinelo šeimininkas sužinojo, apie ką plyta su 
vašku šnekučiavosi naktį, tūnodami ant lentynos? Labai pa- 
prastai. Jis pats tą pasaką išgalvojo ir mums pasekė. O mes 
papasakojome jums. 


JUODASIS ARKLIUKAS 


IENAME KAIME, netoli San Marino, gyveno toks 
:281| žmogelis Džuzepė Frančozis, paprastai vadina- 


mas Pepe. Jis turėjo sklypelį žemės ir dvi darbš- 
čias rankas. Rankos - geros pagalbininkės ūkyje, bet Pepė visa- 
da norėjo turėti dar ir asilą. Prie soldo pridėjęs soldą, jau turi 


du soldus, du soldai ir dar soldas - jau trys soldai. Taip ir taupė 
Pepė, kol tiek sutaupė, kad galėjo keliauti į turgų asilo pirkti. 

Artimiausią sekmadienį, pasidabinęs kaip per šventę ir už- 
sikišęs gėlę už ausies, Pepė išėjo į turgų. Eina jis ir traukia visa 
gerkle: 


Aš Pepė, 

Džuzepė, 

Linksmai pirmyn einu, 
Ir girios, 

Ir kloniai 

Skardena nuo dainų. 
Plušėti 

Neliauju, 

Ir greit lengviau bus dirbt, - 
Į turgų keliauju 

Sau asilėlio pirkt. 


Išgirdo tą dainelę kunigas ir išbėgo už vartų. 

- Sūnau mano, Džuzepe, jeigu tavo daina iš širdies, vadina- 
si, tu ketini pirkti asilą. 

- Jūs atspėjot, prete. 

- Ak mano sūnau, juk turguje daug sukčių. Parduos kokį 
dvėseną, ir tasai klups ant kiekvieno akmens. Gaila man tavęs. 


Tegu jau bus taip, perleisiu tau geriausią savo draugą, puikų 
asilą. 

Pepė apsidžiaugė. Juk jis nežinojo, kokį asilą turi pretė. 

Jiedu greit susiderėjo. Kunigas išvedė asilą už vartų, o pas- 
kui nuskubėjo į namus ir užsisklendė. 

Asilas tuoj pat parodė, kokį neįkainojamą pagalbininką įsi- 
gijęs Pepė. Jis vikriai prisitaikė ir tą pačią akimirką įspyrė šei- 
mininkui į koją ir įkando į sprandą. Paskui šoko ir nudūmė 
pirmyn lyg eiklus žirgas. 

- Stok, stok! - suriko Pepė ir pasileido jam iš paskos. 

Bet vos Pepė asilą prisivijo, tasai sustojo kaip įkastas. 

Pepė jį ir įkalbinėjo, ir niugino, ir bandė šonus vanoti. Asi- 
las - nė krust. 

Paskui asilui, matyt, pačiam nusibodo stovėti, ir jis vėl nu- 
šuoliavo tolyn. Taip jie ir atsikapstė ligi namų. Dvidešimt 
žingsnių bėga, pusvalandį stovi. 

Kaipgi čia Džuzepė Frančozis leidosi apgaunamas? Matote, 
ir patarlėje sakoma: perprasti sukčių įstengia tik dvigubai di- 
desnis sukčius. O Pepė niekada nesukčiavo. Tačiau mulkiu likti 
jis taip pat nenorėjo. 

Kitą sekmadienį Pepė vėl išsiruošė į turgų. Tik ne pirkti, o 
parduoti. Už pavadžio jis vedėsi mažą arkliuką. Jis buvo juo- 
das juodutėlis ir žvilgėjo kaip nublizginti auliniai batai. 

Eidamas pro kunigo namus, Pepė vėl uždainavo: 

Asilėlis šyvas, o arkliukas - juodas. 

Gudrią mįslę, prete, šiandien jums užduodu. 
Jeigu jūs atspėsite, ką gi - man bėda, 

Ojei neatspėsite - juoksiuosi tada. 


Kunigas žvilgtelėjo pro langelį ir pamatė dailutį arkliuką. 


- Kur jį vedi, mano sūnau? 

- Į turgų, parduoti. 

- Juodo plauko poniai patys eikliausi, - pastebėjo kunigas. 

- Žinoma, - atsiliepė Pepė, - gyvulius galima iš plauko pa- 
žinti, o ant šito nerasi nė vienos šviesios dėmelės. 

- Ko gero, aš mielai pirkčiau tavo ponį, - pasakė kunigas. 

- Kaip norite, prete. Tik žiūrėkit, paskui neįsižeiskite. Pir- 
kėjui šimto akių maža, o pardavėjui ir vienos gana. Aš jau tai 
gerai žinau. 

- Viską, ką reikėjo pamatyti, aš jau pamačiau, - atsakė kuni- 
gas, - o dabar noriu išgirsti, kiek tu prašai už savo arkliuką. 

Pepė užsiprašė tokią kainą, už kurią buvo galima nupirkti 
keturis asilus. 

Kunigas pasiūlė tokią kainą, už kurią buvo galima nupirkti 
ketvirtadalį asilo. 

Prasidėjo derybos. Pirmasis vis po truputį nuleisdavo, an- 
trasis - pridėdavo. Nepraėjo nė trys valandos, ir jie sulygo. 
Kunigas už juodąjį arkliuką užmokėjo dvigubai daugiau, negu 
Pepė už asilą. 

Patenkintas kunigas nusprendė, kad išmaudžius arkliukas 
pasidarytų dar gražesnis. 

Jis liepė tarnui vesti ponį prie upės, o pats nuėjo šalia, gėrė- 
damasis savo pirkiniu. 

Staiga ponis spyrė kunigui užpakalinėmis kanopomis ir pa- 
bandė jam įkąsti. 

- Ė, - pasakė tarnas, - jeigu tasai ponis nebūtų toks juodas, 
pamanyčiau, kad čia mūsų šyvasis asilas. 

— Ką tu, ką tu, - aprėkė tarną kunigas, - arkliukas tik užsi- 
geidė paišdykauti! 

Tuo metu jie priėjo prie upės. 


Ponis įbrido iki kelių į vandenį ir sustojo. Giliau bristi jis 
nieku gyvu nenorėjo. Kol tarnas tampė jį už pavadžio, o kuni- 
gas vis stūmė iš užpakalio, visas vanduo aplinkui pajuodo kaip 
rašalas. 

— Man atrodo, - pasakė tarnas, - kad vis dėlto čia mūsų asi- 
las. Pažiūrėkit, prete: vanduo pajuodo, o jo kojos - šyvos. 

- Negali būti, - nenusileido kunigas. - Juk aš už jį užmokė- 
jau tiek, kiek verti du asilai. Žinai ką, geriau jo nemaudykime. 

Bet vos jam tai pasakius, ponis šoko pirmyn, ir visi trys pa- 
sinėrė į vandenį. 

Paskui jie išniro - kunigas, jo tarnas ir... šyvasis asilas. 

- Tik pamanykit! - sukliko pretė. - Tasai sukčius Pepė man 
pardavė mano paties asilą! 

Bet nebuvo kas darą. 

Teko šlapiam kunigui savo užsispyrusį asilą temptis namo. 

Nuo to laiko San Marine ir atsirado priežodis: apgaulė grįžta 
į apgaviko namus! 

MATĖJUS IR MARIJUČA 


IDŽANELO MIESTELYJE gyveno kartą mergai- 
E*A| tė Marijuča ir jaunikaitis Matėjus. Mergaitė buvo 

tokia daili, kad jos niekas nevadino kitaip, kaip 
„gražiąja Marijuča“. 

O jaunikaitis tarp savo bendraamžių buvo pats vikriausias, 
pats stipriausias ir narsiausias. Tai ko čia stebėtis, kad jiedu 
susitikę pamilo vienas kitą. Na, o jeigu jau pamilo, tai ir vestu- 
vės nebe už kalnų. 

Marijučos tėvai jau viską buvo paruošę vestuvių puotai: pa- 
pjovę baltutėlį ėriuką, du avinus, iškepę tuziną zuikių ir dau- 
giau kaip šimtą kurapkų. Senu papročiu šalia tos vietos, kur 
turės sėdėti jaunieji, buvo pastatytos dvi pintinėlės su saldu- 
mynais. Po vestuvių puotos jaunikis ir jaunoji ims berti vienas 
ant kito saldumynus, kad jų gyvenimas būtų saldus kaip me- 
dus, iš kurio išvirti tie gardėsiai. 

Giminės ir svečiai traukė į Marijučos namus iš visų pusių. 

Staiga ant suplukusio arklio gatve prašuoliavo raitelis. Jis 
garsiai kartojo tik vieną žodį. Bet nuo to žodžio sudrebėdavo 
miestiečių širdys. 

- Saracėnai! Saracėnai! - šaukė raitelis. 

Ir tučtuojau nuo kalvos, stūksančios ties Vidžanelu, suskam- 
bo Kolombos ir Pelikos - dviejų didžiulių jūros kriauklių bal- 
sai. Taikiomis dienomis jos tylėdavo. Bet vos tik Korsikos že- 
mei kildavo pavojus, sargybiniai pakeldavo jas prie lūpų. Tada 
nerimastingi Kolombos ir Pelikos balsai aidėdavo virš klonių, 
šaukdami Korsikos sūnus į mūšį. Visi vyrai, - ir beūsiai jauni- 
kaičiai, ir žilabarzdžiai seniai, - išgirdę jų šauksmą, skubėdavo 
pastoti kelią priešui. Nė vienas nevengdavo šventos kario par- 


eigos. O jeigu ir būtų atsiradęs toks niekingas žmogus, iki pat 
karsto lentos jis nebūtų atsikratęs gėdingo bailio vardo. 

Taip ir šį kartą. Dar nespėjus Kolombai ir Pelikai nutilti, vy- 
rai, palikę raudančias žmonas ir vaikus, žvangindami ginklais, 
tekini nubėgo prie jūros kranto, kur iš laivų jau lipo saracėnai. 
O visų priešaky ant eiklaus žirgo šuoliavo Matėjus. 

Žiaurus buvo mūšis. Bet gynėjų narsumas neišgelbėjo mies- 
to, - kiekvienam Vidžanelo gyventojui teko kautis su dešimčia 
saracėnų. Viską naikindami, užpuolikai įsiveržė į miestą. 

Vargšė, vargšė Korsika! Akmens ant akmens neliko sude- 
gintuose tavo kaimuose, nuniokoti derlingieji kloniai, o tavo 
dailiąsias dukras užpuolikai išsiveda vergijon. 

Neišvengė liūdnos dalios ir Marijuča. Jos grožis nustebino 
patį saracėnų vadą. Jis pačiupo mergaitę ir užsimetė ją ant pe- 
ties kaip vilkas prismaugtą avelę. 

Netrukus Saracėnai, prisiplėšę turto, patraukė atgal prie 
kranto, kur ant bangų suposi jų laivai. 

O Matėjus tuo metu gulėjo po didžiuliu figmedžiu, augančiu 
prie pat kelio. Iš jo žaizdų sroveno kraujas, akyse temo. 

Ir štai pro jį praėjo saracėnai, visko prisigrobę, dailiomis be- 
laisvėmis vedini. Siaubas apėmė Matėjų, kai tarp belaisvių jis 
pamatė savo sužadėtinę. 

Pašoko jaunikaitis, ištraukė iki pusės aštrų kardą iš makštų, 
bet, netekęs jėgų, vėl pargriuvo. 

O saracėnai pražygiavo, net nepažvelgę į nelaimingąjį. 

Netrukus sutemos apgaubė ištuštėjusį Vidžanelą. Užėjo nak- 
tis. Ir lauke, kur dieną, susikryžiuodami ir skeldami kibirkštis, 
žvangėjo kardai, pasirodė Mirusiųjų karalystės valdovas. Juo- 
dos varnos kranksėdamos suko ratus virš jo galvos. Mirusiųjų 
karalystės valdovas lėtai ėjo nuo vieno kritusio kario prie kito, 


palytėdamas juos savo lazda. Ir tie, kuriuos jis palietė, tapo 
jo pavaldiniais. Prisiartino jis ir prie Matėjaus, bet, pažvelgęs 
jaunikaičiui į veidą, pasakė: 

- Šitas dar ne mano valdžioje. Jo žaizdos greitai užgis, jam 
lemta pragyventi ilgus ilgus metus. 

- Argi verta gyventi, - suvaitojo Matėjus, - kai gimtasis 
miestas nuteriotas, o toji, kuri man už gyvybę brangesnė, iš- 
vesta į gėdingą nelaisvę! 

— Ar tik nenori pasakyti, mirtingasai, kad meilė tau branges- 
nė už saulės šviesą ir ką tik iškeptą duoną? 

- Be Marijučos pasaulis man bus nemielas ir duona nerei- 
kalinga, - atsakė Matėjus. - Ir kaip aš pažvelgsiu į akis savo 
miesto žmonėms? Juk aš negalėjau už juos atkeršyti. 

- O jeigu aš tau padėsiu, ar sutiksi numirti anksčiau negu 
tau lemta? 

- Kam ir klausi?! Žinoma, taip. 

- Tai atmink, lygiai po metų tu mirsi! - pasakė Mirusiųjų 
karalystės valdovas ir perbraukė ranka virš bejėgio Matėjaus 
kūno. 

Bematant jaunikaičio žaizdos užsitraukė, jis pašoko ant kojų 
ir puolė ton pusėn, kur saracėnai nutempė Marijučą. 

Mirusiųjų karalystės valdovas jį sustabdė: 

— Kur tu veržiesi, neprotingasai! Vienas saracėnų nenugalėsi. 

Jis sudavė lazda per gumbuotą figmedžio kamieną. Medis 
sudrebėjo nuo šaknų ligi viršūnės, pasipylė vaisiai ir lapai. Kur 
tik vaisius dusliai bumbteldavo į žemę, toje vietoje atsirasdavo 
karys, šarvuotas ir ginkluotas. Lapai virto kaltiniais skydais, 
lapų kotai - aštriomis ietimis. Priešais Matėjų išsirikiavo tūks- 
tančio karių pulkas. O senasis figmedis sunkiai nugriuvo, slėg- 
damas ir laužydamas nebegyvas šakas. 


Matėjus mostelėjo ranka, ir kariuomenė patraukė paskui jį. 

Apsvaigę nuo pergalės, saracėnai apsistojo pakrantėje, neto- 
li savo laivų. Dar buvo neišaušę, ir jie kietai miegojo prie laužų, 
palikę budėti tik sargybinius. 

Pamatę atžygiuojančią kariuomenę, sargybiniai sukėlė visus 
ant kojų. Užvirė mūšis, karštas, bet neilgas. Tik saujelė priešų 
spėjo pasprukti prie laivų, kiti buvo išmušti čia pat, ant kranto. 

Matėjus šoko prie surištų belaisvių ir aštriu peiliu nupjaustė 
virves. Štai ir Marijuča! Jaunikaitis karštai apkabino mylimąją 
ir atsigrįžo padėkoti savo kovos draugams. Bet kariai pranyko, 
tartum tirpte ištirpo... 

Ir sielvartavo, ir džiaugėsi Vidžanelo miestas. Džiaugėsi, nes 
priešas buvo sumuštas, nes mergaitės grįžo į savo namus. Lie- 
jo ašaras, nes daugelyje šeimų, visiems susirinkus prie stalo, 
likdavo tuščia vyro, brolio ar sūnaus vieta. 

Bet gyvenimas ėjo kaip ėjęs. Sielvartą Vidžanelo gyventojai 
pradėjo miršti, o liūdni jų veidai vis dažniau šypsodavosi. 

Ir štai vėl imta ruoštis Marijučos ir Matėjaus vestuvėms. 

Narsų jaunikaitį žmonės praminė Vidžanelo sūnumi, nes jis 
išgelbėjo miestą. O jeigu jaunikaičio toks tėvas, kokio niekas 
neturėjo ir neturi, - visas miestas, - tai ir vestuves reikia taip 
atšvęsti, kad į jas susirinkę vaikai net pasenę turėtų ką pasa- 
koti savo anūkams. 

Vestuvių dieną taip pat rinko visas miestas ir nutarė jas kelti 
pergalės prieš saracėnus metinių dieną. 

Matėjus jautėsi toks laimingas, kad net nebegalvojo apie Mi- 
rusiųjų karalystės valdovui duotąjį žodį. Visa, kas atsitiko tą 
naktį, jam atrodė tarsi miglotas sapnas. 

Ir štai išaušo paskirtoji diena. 


Iš pat ryto į gatves pasipylė minios žmonių. Jie buvo išsi- 
puošę geriausiais drabužiais, tik kur ne kur tarp šventiškų 
apdarų juodavo gedulo rūbai. Varpai paskelbė, kad vestuvių 
apeigos prasideda. 

Matėjus užmovė žiedą nuotakai ant piršto ir ištiesė ranką, 
kad jinai užmautų jam. Ūmai atūžė baisus juodas viesulas, su- 
sisuko virš Vidžanelo, pačiupo Matėjų ir nusinešė. 

Iš visų stovėjusių aplinkui tik viena Marijuča pamatė: ne vie- 
sulas, o pats Mirusiųjų karalystės valdovas pagrobė Matėjų. 

— Ak Matėjau, kaip tu galėjai mane palikti nei žmona, nei 
nuotaka! - šūktelėjo mergaitė. - Juk jungtuvių apeigos ne- 
baigtos. Bet aš tavęs niekam neatiduosiu. Surasiu tave net Mi- 
rusiųjų karalystėje. 

Korsikos mergaitės tokios pat narsios ir ryžtingos, kaip ir 
vyrai. Marijuča iškeliavo ieškoti savo Matėjaus. 

Štai praeiti paskutiniai Vidžanelo namai. Marijuča sustojo. 
Kurgi eiti? Kurioje pusėje Mirusiųjų karalystė? 

Žiūri Marijuča - iš kažkur strykt pastrykt prie jos atšokuoja 
varna. 

- Gr-ra-žus žiedelis. Padovanok man žiedelį, mergaite. 

- Negaliu, - atsakė Marijuča. - Šitą žiedą man ant piršto už- 
movė mano jaunikis, Matėjus. 

Bet varna nesitraukė. 

- Tada duok kitą žiedelį, juk tu turi du. 

- Ak sesyte, antrąjį žiedą aš turiu užmauti ant piršto savo 
jaunikiui Matėjui Mirusiųjų karalystėje. Verčiau padovanosiu 
tau auskarą. 

Marijuča iš įdegusios ausies išsisegė auskarą, padavė jį varnai. 

Varna sučiupo auskarą nagais ir nulėkė. Lėkdama atsisuko 
ir sukranksėjo: 


- Mirusiųjų kar-ralystė toje pusėje, kur leidžiasi saulė. Eik 
tiesiai saulėlydžio link, mergaite. Niekur nesuk į šalį. 

Marijuča pasisuko nugara į rytus, veidu į vakarus ir nuėjo. 

Pirmomis dienomis jos kelyje vis pasitaikydavo kaimų. Pas- 
kui prasidėjo negyvenamos vietos. Marijuča ėjo saulės išde- 
ginta plyna lyguma. Aštrūs akmenys raižė jai kojas, karštas 
smėlis degino jas kaip ugnis. 

Išaušta diena, sutemsta naktis, o paskui vėl diena ir naktis, 
diena ir naktis. O mergaitė vis eina ir eina. 

Priešaky matyti kalnai. Už jų leidžiasi saulė, iš už jų pateka 
mėnulis. 

Nežinia, ilgai ar trumpai Marijuča ėjo, kol priėjo pirmąjį kal- 
ną, apaugusį smagiu mišku. Nuo medžio prie medžio žengda- 
ma, ji ir pati nepastebėjo, kaip atsidūrė kalno viršūnėje. Ten, 
nedideliam dubury, telkšojo ežeras, apvalus ir blizgantis kaip 
veidrodis. 

Marijuča pasilenkė prie vandens praustis ir tučtuojau atšli- 
jo. Iš vandens į ją žiūrėjo žila senė raukšlėtu veidu. 

- Bet juk aš matau save! - suriko Marijuča. - Nejaugi prabė- 
go ne dienos, o metai nuo to laiko, kol palikau gimtuosius na- 
mus? O gal sielvartas mane be laiko pasendino. Kaip aš tokia 
pasirodysiu Matėjui? 

Mergaitė susmuko čia pat pakrantėj ant akmens ir pravirko. 

Ji nežinojo, o iš kur galėjo žinoti, kad tasai ežeras buvo už- 
burtas. Jis viską atspindėdavo atvirkščiai. Pažiūrės į jį senė - 
pamatys save jauną ir gražią. Pažvelgs mergaitė - ir išsigąs, 
kaip išsigando Marijuča. Tartum jai ir iš tikro būtų metas supti 
anūkus, o ne šokti su berneliais kaimo pakrašty. 

Apsiverkė Marijuča ir pasiryžo: 

- Tegu Matėjus manęs nemylės, bet aš vis vien jį surasiu Mi- 
rusiųjų karalystėje. 


Ji nusišluostė ašaras ir ėmė leistis nuo kalno. 

Klonelyje po medžiu tryško šaltinis. Marijuča neiškentė, pa- 
sižiūrėjo į jį ir skambiai nusijuokė. 

— Ne, Matėjus nenusigręš, mane pamatęs. Aš tebesu daili ir 
jauna! 

Džiaugsmas Marijučai suteikė jėgų, ir ji vėl patraukė tolyn. 

O jėgų reikėjo daug, nes prieš ją iškilo antras kalnas, dar 
aukštesnis už pirmąjį. Jis buvo akmenuotas ir status. Tačiau 
ne veltui Marijuča buvo gimusi Korsikoje. Kur praeis kalnų 
ožka, ten praeis ir jauna korsikietė. Štai jau nebetoli viršūnė, 
dar keli žingsniai aukštyn, dar keli pakilimai, ir Marijuča jau 
bus viršuje. Staiga sugriaudė sudundėjo, ir iš po žemės pliūp- 
telėjo ugnies siena. Veltui Marijuča blaškėsi, ieškodama praė- 
jimo. Niekur jo negalėjo rasti. 

Marijuča buvo narsi mergaitė, bet vis tiek mergaitė. Taigi ji 
vėl graudžiai pravirko. Viena jos ašarėlė kaptelėjo į ugnį. Ugnis 
sušnypštė, prigludo prie žemės ir užgeso. 

Marijuča užkopė į viršūnę ir pamatė, kad už šito kalno dar 
yra trečias. Stūkso jis kaip niūrus milžinas, o viršūnė debesis 
remia. Ne, niekas neužkops į tokią statybę. O, kad taip perskri- 
dus, bet sparnų Marijuča neturi. 

Staiga Marijuča išgirdo gailų klyksmą. Žiūri - baltas balan- 
dis blaškosi žolėje: apsisukusi apie jo kojytę ilga žolė, nepajė- 
gia balandis išsipainioti. O virš jo suka ratus balandėlė, - tai 
praskries palei pat žemę, tai vėl šaus aukštyn, ir taip gailiai 
klykia, tartum rauda. 

- Ak, vargšele, - tarė Marijuča balandėlei, - mudviejų siel- 
vartai vienodi. Tu nori išlaisvinti savo balandį, o aš savo Matė- 


jų. Tau aš padėsiu, o man, matyt, niekas nepadės. 

Mergaitė pasilenkė ir atsargiai nutraukė žolę. Balandis pa- 
kilo į orą, apskriejo didelį ratą drauge su balandėle ir sugrįžo 
prie Marijučos. 

- Kokios tau reikia pagalbos, mergaite? - paklausė jis. 

- Jūs negalite man padėti, - liūdnai atsiliepė Marijuča. - 
Man reikia patekti antai už ano aukštojo kalno. 

Balandis šovė aukštyn ir dingo. Nepraėjus nė valandėlei, 
oras suvirpėjo nuo greitų sparnų plazdenimo. Atlėkė tūkstan- 
tis balandžių. Raudonomis kojytėmis jie nutvėrė Marijučą už 
juostos ir pernešė per kalną. Ten jie nuleido mergaitę ant že- 
mės toje vietoje, kur prasideda tarpeklis. 

- Laimingos kelionės! Laimingos kelionės! - suburkavo jie 
nuskrisdami. 

Marijuča įžengė į siaurą tarpeklį tarp uolų. 

Vos gali prasisprausti mergaitė. Iš abiejų pusių kyla į padan- 
gę akmeniniai skardžiai, užstodami saulės šviesą, drėgna ir 
tamsu tarpeklyje. Aukštai virš galvos vingiuoja dangaus ruo- 
želis, veda Marijučą tolyn ir tolyn. Vis siaurėja tarpeklis, vis 
giliau jis leidžiasi. Vos bematyti viršuj dangaus ruoželis. 

Staiga uolos prasiskyrė, ir mergaitė priėjo upės pakrantę. 
Upė nečiurleno, negurgėjo, jos vandenys sunkiai liulėjo lyg 
juodas gyvsidabris. 

Marijučą kankino troškulys. Ji norėjo atsigerti, bet prisimi- 
nė, ką buvo girdėjusi Vidžanele. Yra tokia upė, skirianti Gyvų- 
jų karalystę nuo Mirusiųjų karalystės: nurysi gurkšnį ir iškart 
užmirši viską, kas buvo. Gal čia ir yra toji užmaršties upė. Ir 
Marijuča nė nebandė gerti. 

Tuo metu prie kranto priplaukė valtis. Ją irklavo senas se- 
nutėlis valtininkas. 


- Sveikas, seneli, - tarė Marijuča, - perkelk mane anon 
pusėn. 

Senis atsakė: 

- Gyviesiems nėra ko veikti Mirusiųjų karalystėje. Nekelsiu 
tavęs. 

- Bet juk aš ieškau savo Matėjaus, - ėmė prašyti mergaitė, - 
Pažiūrėk pats: štai šitą žiedą jis užmovė man ant piršto, o šitą 
aš turiu užmauti jam. O tu sakai, kad man nėra ko ten veikti! 

- Na ką gi, - tarė senis, - lipk į valtį. Bet atmink: suradus 
savo jaunikį ir vesdamasi jį atgal, tylėk ir nesigręžiok. 

Senis pakėlė sunkų irklą ir lėtai pasuko valtį skersai upę. Ir- 
klas pakildavo ir nusileisdavo, bet vanduo nepliauškėjo. 

Išlipusi iš valties aname krante, Marijuča pamatė vartus, 
o virš jų - užrašą: „Dukart šito slenksčio neperžengsi!“ 

Bet mergaitė neišsigando. Ji peržengė slenkstį ir atsidūrė 
Mirusiųjų karalystėje. 

Čia ją apspito šešėliai. Jie buvo tokie panašūs vienas į kitą, 
kad Marijuča sumišo. 

„Švenčiausioji Madona, - pagalvojo ji, - kaip aš surasiu savo 
Matėjų, kaip jį pažinsiu?“ 

Ilgai klajojo Marijuča po niūrią Mirusiųjų karalystę. Ten ne- 
buvo nei dienos, nei nakties, ten nečiulbėjo paukščiai ir ne- 
kvepėjo pievos. Staiga mergaitės širdis suvirpėjo. Priešais ją 
sustojo šešėlis, toks pat pilkas, kaip visi kiti, bet neaiškūs jo 
bruožai pasirodė jai lyg ir pažįstami. 

Marijuča skubiai užmovė žiedą ant šešėlio piršto. Ir štai ste- 
buklas, - prieš ją stovi ne šešėlis, o Matėjus, jos Matėjus! Mer- 
gaitė pastvėrė jį už rankos ir nubėgo prie Mirusiųjų karalystės 


vartų. 


Štai prieš akis sušvito ryški dienos šviesa, sublizgo sunkūs 
upės vandenys. Vartai buvo atidaryti, bet juos saugojo septyn- 
galvis slibinas. Kiekviena galva spjaudė dūmus ir liepsną. 

Marijuča prisiglaudė prie Matėjaus, ir abu prasmuko pro sli- 
biną. Dar trys keturi žingsniai, ir jiedu grįš į gyvųjų pasaulį. 

Staiga mergaitė pajuto už nugaros svilinantį dvėsavimą. Ji 
atsigręžė ir pamatė, kad slibinas, pakėlęs vidurinę, pačią di- 
džiausią galvą, tiesia ją iš užpakalio į Matėjų, norėdamas pa- 
griebti jį ir praryti. 

- Saugokis, Matėjau, mano mielasis! - mirtinai persigandu- 
si, suriko Marijuča. 

Ak, kam ji atsigrįžo, kam riktelėjo! Bematant juos abu sau- 
goję kerai išsisklaidė. Užsitrenkė sunkūs vartai, Matėjus ir 
Marijuča virto šešėliais. Vėtra pagavo juos ir ėmė sukt, tartum 
nukritusius lapus. 

Taip jiedu ir skraido, vėjo gainiojami, negalvodami apie atei- 
tį, neprisimindami praeities. Bet vis dėlto jiedu drauge, stipriai 
laikosi susiėmę už rankų. Ant Marijučos piršto žiba Matėjaus 
žiedas, o ant Matėjaus piršto - Marijučos žiedas. 


KAS SVARBIAU 


USIGINČIJO KARTĄ du draugai: nuo ko pri- 
254) klauso laimė. 


— Nė galvoti nėra ko! - sušuko vienas. - Laimę 
neša pinigai. Juk žinai, kaip aš pasidariau poetu. Niekas ne- 
norėjo spausdinti mano eilėraščių. Bet štai mirė mano tetulė, 
paliko man pinigų, ir aš pats juos išleidau. Nuo to laiko leidėjų 
negaliu atsiginti. Jeigu ne tetulės pinigai, niekas ir dabar ne- 
būtų žinojęs, kad aš poetas. 

- Niekai, - pertraukė jį antrasis. - Viską lemia likimas. Da- 
bar aš laikomas geriausiu dainininku Italijoje. O ar seniai nie- 
kas manęs nė klausytis nenorėjo? Ir dainuodavau tik žuvims 
ir jūros pakrantei. Likimas panorėjo, kad pats grafas Luidžis 
tuo metu irstytųsi laiveliu. Grafas išgirdo mano dainas ir pa- 
kvietė dainuoti į puotą, keliamą jo sužadėtinės garbei. Taip 
viskas ir prasidėjo. Kuo čia dėti pinigai? Likimas, drauguži, 
likimas! 

Ginčijosi, ginčijosi poetas su dainininku, nė vienas nenusi- 
leido ir išėjo pasivaikščioti. 

Patraukė jiedu iš namų, kur akys veda. Pačiame miesto pa- 
krašty jie pamatė visai sukežusią lūšnelę. 

Ant lūšnelės slenksčio sėdėjo apdriskęs jaunikaitis ir skam- 
bino gitara. 

- Klausyk, bičiuli, tu, kaip matau, labai linksmai gyveni! — 
šūktelėjo jaunikaičiui poetas. 

- Kokios čia linksmybės, - atsakė tasai, - jei žmogus jau an- 
tra diena nieko nesi valgęs. 

- Tai kodėl gi tu skambini? - paklausė dainininkas. 

- Na, matote, gitara - visas mano tėvo palikimas! 

Draugai susižvalgė, abu galvodami tą patį: „Ko gero, mums 
tokio žmogaus ir reikia! Štai ir sužinosime, kas svarbiau.“ 

Abu išsitraukė iš kišenės po penkiasdešimt auksinių mone- 
tų ir atidavė jas jaunikaičiui. 

- Visas šimtas skudų! - šūktelėjo jaunikaitis. - Ačiū jums, 
gerieji sinjorai. 

— Neskubėk dėkoti. Lygiai po metų mes ateisime sužinoti, ar 
tie pinigai tau padėjo, - pasakė draugai ir pasuko atgal. 

Vos tik jie dingo už kelio posūkio, Alčidė - toks buvo jauni- 
kaičio vardas - tarė pats sau: 

- Pirmiausia aš nusipirksiu tiek dešrelių, kiek tilps mano pil- 
ve. O paskui jau pagalvosiu, ką veikti su tokiu netikėtu turtu. 

Jis subėrė pinigus už savo beretės pamušalo ir patraukė į 
krautuvę. 

Nespėjo Alčidė nueiti nė dešimties žingsnių, staiga - negir- 
dėtas dalykas! - nuo alyvmedžio šakos nuplasnojo didelė pasi- 
šiaušusi varna, suleido nagus į Alčidės beretę ir šovė aukštyn. 

- Vagile! Atiduok pinigus! - suriko vargšelis Alčidė. 

Bet varna tik dar greičiau sumosavo sparnais ir netrukus 
dingo iš akių. 

Praslinko metai. Poetas ir dainininkas vėl atėjo prie Alčidės 
trobelės. Jiems nė pabelsti nereikėjo, nes Alčidė, kaip ir pir- 
mąjį kartą, sėdėjo ant slenksčio ir skambino gitara. 

- Ką, - šūktelėjo draugai, - tu vis dar brązgini gitarą? 

- O kas man belieka daryti, - liūdnai atsakė Alčidė, - jeigu 
pasišiaušusi varna nusinešė mano laimę kartu su sena berete. 

Ir jis papasakojo trumpą, bet liūdną istoriją. 

— Na, - atsigręžė į poetą dainininkas, - ar aš nesakiau, kad 
laimę ir nelaimę siunčia likimas? Sakysim, kažkokia varna įsi- 
geidė miegoti lizde ne ant plikų šakelių, o ant minkšto skar- 


malo. Bet paaiškink man, kodėl jai prireikė Alčidės beretės 
kaip tik tą valandėlę, kai šis supylė į ją pinigus? 

- Niekai! - nutraukė dainininką poetas. - Jei varna nebūtų 
nudžiovusi pinigų, Alčidė būtų gyvenęs kaip inkstas taukuose. 
Ne, drauguži, pinigai - viskas. 

Tai sakydamas, poetas įkišo ranką į kišenę, vėl ištraukė šim- 
tą skudų ir padavė Alčidei. 

Alčidė šoko karštai dėkoti draugams, bet tie numojo ranka, 
prižadėjo ateiti lygiai po metų ir patraukė savo keliais. 

Šį kartą Alčidė nusprendė būti protingesnis. Išeidamas į 
krautuvę dešrelių, - nepamirškite, kad prieš metus jam taip ir 
nepasisekė pasmaguriauti dešrelėmis, - jis užsikišo už žando 
vieną monetą, o likusias devyniasdešimt devynias kuo geriau- 
siai paslėpė. Kaip jūs manote, kur? Nagi sename bate, kuris 
mėtėsi lūšnelės kertėje. 

- Jau dabar tai jokia varna jų nepasieks, - tarė jis, labai 
patenkintas savo gudrybe. - Net ir vagis tokiu senu daiktu 
nesusivilios. 

O tuo tarpu, kol Alčidė suvaikščiojo į krautuvę, štai kas at- 
sitiko: į lūšnelę užklydo kaimynų katė, kuriai šeimininkai tik 
tada duodavo ėsti, kai patys būdavo sotūs, o to niekuomet 
nepasitaikydavo. Katė išnaršė visą lūšnelę, bet, suprantama, 
nieko ėdamo nerado. Tuo metu iš urvelio ūmai iššoko pelytė. 
Katė - paskui ją. Pelytė puolė šen, puolė ten ir šmurkštelėjo 
į tą patį seną batą, į kurį Alčidė buvo paslėpęs pinigus. Katė 
bematant apvertė batą, monetos pabiro ant aslos, o pelytė pa- 
spruko į urvelį. Tada katė ėmė žaisti monetomis. Rideno jas 
letenėle tol, kol visas ligi paskutinės surideno į tą urvelį, ku- 
riame pasislėpė pelytė. 

Grįžęs iš krautuvės, Alčidė pamatė, kad jis ne turtingesnis, 
kaip buvo vakar, - prapuolė pinigai, ir tiek! Dar gerai, kad jis 
spėjo nusipirkti dešrelių. 

Todėl nėra ko stebėtis, kad dainininkas ir jo draugas, pasi- 
rodę po metų, rado Alčidę ant senosios lūšnelės slenksčio vis 
taip pat tebebrązginantį gitarą. 

- Na, - šūktelėjo poetas, - to jau per daug! Gal imsi mus įti- 
kinėti, kad antrąjį šimtą skudų nudžiovė pelės? 

- Deja, mano gerieji sinjorai, - atsiduso Alčidė, - niekuo 
jūsų neįtikinėsiu, nes pats nežinau, kur pradingo pinigai. 

— Dabar tu galų gale įsitikinai, - pasakė dainininkas poe- 
tui, - kad viską lemia likimas, o ne pinigai. 

- Priešingai, - atsakė poetas, - aš dar labiau įsitikinau, kad 
tik pinigai neša žmogui laimę. Bet savo teisingumo daugiau 
neįrodinėsiu. Tai per daug man kainuoja. Dabar įrodinėk tu. 

- Pamėginsiu, - sutiko dainininkas. 

Jis pasirausė kišenėse ir ištraukė nedidelį švino rutuliuką. 
Tiesą pasakius, ir pats dainininkas neprisiminė, koks čia rutu- 
liukas ir kaip tasai rutuliukas pakliuvo į jo kišenę. 

- Paimk, vargšeli, - pasakė dainininkas, paduodamas rutu- 
liuką Alčidei. - Gal jis tau pravers labiau už pinigus. 

Draugai atsisveikino ir nuėjo. 

Rutuliukas ilgai gulėjo dainininko kišenėje, bet Alčidės ki- 
šenėje jis išgulėjo dar ilgiau. Prisiminė vargšas rutuliuką tik 
tada, kai jam pilvas nuo bado visai susitraukė. Net gitara jo 
nebedžiugino. | 

Išsitraukė Alčidė rutuliuką, parideno ant delno ir susimąstė: 

„Parduoti? Bet už jį nė soldo negausi. Ir vis dėlto jeigu kaž- 
kas jį nuliejo, vadinasi, jis kam nors tinka“ 

Ir Alčidė pliaukštelėjo sau per kaktą. 


— Kaip čia anksčiau nesusiprotėjau! Juk tai puikus grimzdas. 

Jis išsipjovė lanksčią, ilgą žilvičio vytelę, iš smeigtuko išlen- 
kė kabliuką, stipriu siūlu pririšo rutuliuką... Žodžiu, po valan- 
dos Alčidė sėdėjo ant didelio akmens jūros pakrantėje ir meš- 
keriojo. 

O žuvys kaip nekibo, taip nekibo. Alčidė prasėdėjo ant kran- 
to visą rytą ir visą dieną. Kitas, juo dėtas, seniai būtų metęs 
šitą išmonę. Bet ne toks buvo Alčidė. Jeigu jau jis ką nors pra- 
dėdavo, tai tesėdavo ligi galo. Alčidė užsispyrė būti atkaklesnis 
už žuvis. Ir ištesėjo. 

Saulei leidžiantis, žuvys pradėjo kibti. Jaunasis žvejys vos 
spėjo traukti ir vėl užmesti meškerę. Ak, ir skanios jis išsivirė 
žuvienės! Kad taip mums tokios paragavus! 

Žuvų buvo tiek daug, kad pusę jų Alčidė anksti rytą pardavė 
turguje. Paskui jis vėl nubėgo prie jūros. 

Taip kiauras dienas Alčidė ir prasėdėdavo prie jūros su savo 
meškere. Po pusmečio jis įsigijo nedidelį tinklą. Dar po pusme- 
čio - valtį ir pasidarė tikras žvejys. 

O ką gi tuo metu veikė poetas ir dainininkas? O, jie turėjo 
tiek daug reikalų, kad visai užmiršo vargšą jaunikaitį su gitara. 
Abu iškeliavo: vienas - toli į vakarus, kitas - į rytus, ir susitiko 
gimtajame mieste tik po penkerių metų. Tada jie prisiminė Al- 
čidę ir nutarė jį aplankyti. 

Atėjo į senąją vietą. Žiūri - lūšnos nebėra. Vietoj jos sto- 
vi dailus namelis. Prie namelio žaidžia du vaikiukai. O nuo 
slenksčio vaikams šypsosi jauna šeimininkė. 

Priėjo draugai arčiau ir paklausė moteriškės: 

- Ar nežinote, kur mums rasti Alčidę - jaunikaitį su gitara? 

— Kur čia nežinosi! - atsakė moteriškė ir nusigrįžusi šūktelė- 
jo: - Ei vyreli, pas tave į svečius atėjo du žymūs sinjorai. 


Vyras pasirodė šaukiamas, ir draugai pamatė, kad čia iš 
tikrųjų tas pats Alčidė. Pasipylė klausimai. Visi susėdo ant 
slenksčio, ir Alčidė ėmė iš eilės pasakoti viską, kas jam buvo 
nutikę. Pradžia mums jau girdėta, o to, ko nežinome, pasi- 
klausysime. 

- ..„Taigi, brangieji senjorai, įsigijau valtį, gerą tinklą ir pa- 
sidariau tikras žvejys. Paskui man patiko Džovana, na ir aš, 
žinoma, jai patikau. Tiesą pasakius, man čia truputėlį padėjo 
gitara... Žodžiu, nepraėjus nė trims mėnesiams, mes iškėlėme 
vestuves. Na, o jaunai pačiutei gyventi sugriuvusioj lūšnoj ne- 
tiko. Sumanėme šitoje vietoje pasistatyti namelį. Pradėjome 
griauti lūšną... Dabar atidžiai klausykite, brangieji sinjorai, tai 
ir jus liečia. Senajame kamine radome seną varnos lizdą, liz- 
de - beretę, o beretėje - šimtą skudų. Ir aš labai džiaugiuosi, 
kad pagaliau senąją savo skolą galiu atiduoti. 

Alčidė nubėgo į kambarį ir atnešė suplyšusią beretę, kurioje 
skambčiojo monetos. Jis atidavė dainininkui ir poetui po pen- 
kiasdešimt skudų ir pasakojo toliau: 

- Tai dar ne viskas. Vos išplėšėme lūšnos grindis, kampe, 
pelės oloje, suradome devyniasdešimt devynis skudus. Šimtąjį 
skudą juk aš tada spėjau išleisti dešrelėms. Dabar tą trūksta- 
mą skudą vėl esu padėjęs atgal. 

Tariant tuos žodžius, Džovana, Alčidės žmona, išnešė pini- 
gus gražiai surištame kapšelyje, ir Alčidė jį atidavė poetui. 

- Na, o rutuliuką, - pasakė jis, - aš pasiliksiu atminimui. 

Vos Alčidė baigė, tarp draugų įsiliepsnojo senasis ginčas. 
„Likimas!“ - šaukė dainininkas. „Pinigai!“ - dar garsiau rėkė 
poetas. Buvo griebtasi visų senųjų įrodinėjimų - ir tetulės pa- 
likimo, ir įžymiojo didiko grafo Luidžio. 

Alčidė klausėsi, klausėsi ir pagaliau įsikišo į ginčą: 


- Leiskite ir man tarti žodį. Pinigai lieka pinigais, likimas - 
likimu, bet patikėkit, svarbiausia - tai darbas ir atkaklumas. 
Gal ir iš tikrųjų tetulės palikimas jums padėjo, sinjore poete, 
bet juk ilgus metus jūs buvote vargšas ir niekam nežinomas, 
o vis dėlto nemetėte rašęs eilėraščių. Jus, sinjore dainininke, 
išgarsino grafas Luidžis, bet juk jūs dainavote ir iki tos laimin- 
gosios valandos, kai jis praplaukė pro jus savo laiveliu. O visa, 
ką aš pasiekiau, - mano paties rankų darbas. 

Kiek patylėję, dainininkas ir poetas vienu balsu sušuko: 

- Prisiekiame Madona, regis, jo tiesa! 


KARALIAUS SAKALAS 


ITĄ ATSITIKIMĄ papasakojo man vienas kai- 
mietis prie stiklinės gero vyno. Kaimietis buvo jį 
girdėjęs iš savo senelio, o tas - iš savo senelio. O 


jau iš ko tasai senelis buvo girdėjęs, niekas neži- 
no. Gal tai nutiko jam pačiam, gal jo broliui, gal kaimynui. Na, 
bet tai nesvarbu! O atsitikimas labai įdomus. Jeigu norite, pa- 
klausykite. 

Gyveno kadaise karalius. Turėjo jis mylimą medžioklinį sa- 
kalą. Mylėjo jį karalius už stiprius sparnus, budrias akis ir tvir- 
tus nagus. Trejus metus tarnavo sakalas savo ponui ir nė karto 
negrįžo be grobio. Ir už tai karalius užkabino jam ant kaklo 
mažutį varpelį, kurio viena pusė buvo iš aukso, kita - iš sida- 
bro. Vos paukštis pasukdavo galvą, varpelis suskambėdavo čia 
kaip auksas, čia kaip sidabras. 

Kartą panoro karalius atsikvėpti nuo savo karališkų rūpes- 
čių. Šit jis ir išjojo į medžioklę. Sakalas, kaip visada, tupėjo ant 
ištiesto jo piršto. Prijojo karalius lygų lauką ir paleido sakalą. 
Paleistas pirmą kartą tasai atnešė jam putpelę. Antrąkart sa- 
kalas atnešė kurapką. O trečiąjį kartą nulėkė ir nebegrįžo. Gal 
prisiminė paukštis laisvę, gal nusivijo greitą balandį ir nuskri- 
do toli toli. Vienaip atsitiko ar kitaip, karalius turėjo grįžti į 
savo pilį be numylėtojo sakalo. 

Paukščio ieškoti karalius išsiuntė septynis ginklanešius. Ieš- 
kojo jie septynias dienas, o aštuntąją grįžo tuščiomis rankomis. 

Tada karalius paliepė šaukliams visoje karalystėje štai ką pa- 
skelbti: kas sakalą ras ir atneš į karaliaus pilį, gaus atpildą - du 
šimtus auksinių florinų, o kas sakalą ras ir nuslėps, taip pat 
gaus atpildą - virvę ant kaklo. 


Kol karalius liūdėjo mylimo paukščio, kol šaukliai jojo iš vie- 
no karalystės krašto į kitą, sakalas nulėkė į tolimus kalnus ir 
nutūpė medyje. 

Ir atsitik tu man taip, kad kaip tik netoli to medžio vienas 
žmogus arė savo lauką. Jis ir buvo gal senelis to senelio, ku- 
ris man papasakojo šitą atsitikimą, gal to senelio brolis, gal 
kaimynas. Žingsniavo jis vaga paskui asilą, įkinkytą į plūgą, ir 
balsu kalbėjo sau. 

Tasai žmogus turėjo žmoną ir dvi dukteris. Jeigu namuo- 
se yra trys moterys, tai vyrui verčiau tylėti. Iš moterų žodžiai 
byra kaip iš suplyšusio maišo pelai. Jų neperšauksi. Bet, deja, 
ir pats kaimietis mėgo pašnekėti. Tekdavo jam išlieti širdį lau- 
ke pačiam sau arba savo asilėliui. 

- Gera tau, ilgaausi, - kalbėjo jis, - jokie rūpesčiai tau galvos 
nekvaršina. O man dvi dukras už vyrų išleisti reikia. Jos mergai- 
tės tylios, kuklios, ne daugiau kaip dešimt kartų per dieną susi- 
vaidija. Bet va jaunikiai dabar pasidarė per daug išrankūs. Jei 
grožio nėra, tai duok jiems kraitį, o iš kur aš jį imsiu, tą kraitį. 

Staiga žmogus išgirdo kažką tyliai skambteliant. Atsisuko 
ir pamatė medyje paukštį. Žmogus iškėlė ranką ir, nieko ne- 
galvodamas, pamojo paukščiui pirštu. Kaip jis nustebo, kai 
paukštis suplasnojo plačiais sparnais ir atsitūpė jam ant pirš- 
to, o paukščio pakaklėje vėl suskambėjo varpelis. 

- Ė, - tarė žmogus, - ogi tu nepaprastas paukštis. Juk mano 
darbščiajam asilui niekas ant kaklo auksinių barškučių ne- 
kabins. 

Jis įsižiūrėjo dar atidžiau ir ant varpelio pastebėjo dailiai iš- 
raižytą karūną. 

- Apie tokią kepurę esame girdėję. Žiemą ji nešildo, vasa- 
rą nuo saulės nepridengia. O žiūrėk tiktai, kas ją ant galvos 

užsimauna, nieku gyvu nenori nusiimti. Žinoma, pasitaiko ir 
prarasti tą kepurę, bet tik kartu su galva. Na, apie tai geriau 
patylėti. Žodžiu, paukšti, aš tave pažinau. Tu tas pats sakalas, 
apie kurį prieš savaitę kaimo aikštėje skelbė šauklys. O juk ne- 
bloga, kad tu patekai man į rankas! 

Tai pasakęs, kaimietis nuėjo namo, sakalu ant ištiesto piršto 
nešinas. 

— Na, dukrelės, - tarė jis, - šit jūsų kraitis, - ir parodė joms 
paukštį. 

- Tu, tėvai, matyt, juokiesi iš mūsų! - pasišiaušė dukterys. - 
Žadi duoti kraičio kažkokį paukštį, kuris ir geros vištos nevertas. 

- Daug jūs suprantate, - pasakė kaimietis ir, atsisukęs į 
žmoną, riktelėjo: - Ei žmon, ruošk vyrą kelionėn! Einu aš į 
karaliaus rūmus, o jie nearti. Duok man tris paplotėlius, tris 
alyvas ir tris svogūnus. 

Kol žmona dėjo tris paplotėlius, tris alyvas ir tris svogūnus į 
maišą nuo avižų, kaimietis nuėmė savo asiliuko apynasrį, vie- 
nąjo galą apvyniojo sakalui apie koją, kitą sau apie ranką. Pas- 
kui užsimetė maišą ant nugaros ir iškeliavo. 

Ėjo dieną, ėjo antrą, o trečiąją priėjo karaliaus rūmus. 

Paprasto žmogaus lūšnoje durys visad ligi galo atviros, tik 
slenkstį perženk - ir viskas. O karaliaus rūmų sienos - mūri- 
nės, geležiniai vartai visada užrakinti. Bet kaimietis nesumišo. 
Jis priėjo arčiau ir ėmė daužyti vartus koja, nes jo rankos buvo 
užimtos - viena prilaikė maišą, ant antros tupėjo sakalas. 

Vartai atsidarė, kaimietis jau norėjo įeiti, bet kur tau! Du 
sargybiniai užtvėrė jam kelią ilgomis ietimis, o trečiasis ėmė 
skambinti varpu, tartum gaisro gesinti šaukdamas. Tada iš 
rūmų išbėgo storas sargybos viršininkas ir ėmė žmogelį ka- 
mantinėti: 

- Kur eini, juodnugari? 

- Pas karalių einu, - atsakė kaimietis. 

- O kas tau ant rankos tupi? 

- Sakalas. 

Sargybos viršininkas, aišku, iš karto pažino paukštį, bet tuoj 
pat sumojo, kad čia galima pasipelnyti. 

- Sakalas tai sakalas, bet kieno? - paklausė jis. 

— Karaliaus, - atsakė kaimietis. 

- Ak niekše! - suriko sargybos viršininkas. - O ar tu žinai, 
kad karalius, liūdėdamas savo mylimojo sakalo, nei valgo, nei 
miega. Pagaliau aš nutvėriau tave, nedorą vagį. Ei dešiniosios 
vartų pusės sargyba, dirbk savo darbą! 

Sargyba nutempė kaimietį į dešinę, ir tiesiog prieš save jis 
pamatė kartuves jau su tabaluojančia kilpa. 

„Ko gero, ir iš tikrųjų pakars!“ - pagalvojo vargšas ir sukliko: 

-— Na ką jūs, gal visai iš proto išsikraustėte? Kur tai matyta, 
kad vagis pavogtą daiktą pats savininkui atneštų! 

- Palaukit, dar nekarkite, - paliepė sargybos viršininkas. - 
Tai ką tu - ar karaliui šitą sakalą atnešei? 

- Aišku, karaliui, - apsidžiaugė kaimietis. 

— Na, tai duokš jį man, - pasakė storasis sargybos viršinin- 
kas, - o aš nunešiu karaliui. 

- Ė, ne! Sakalą pagavau aš! 

- Ak, tu! - vėl suriko sargybos viršininkas. - Vadinasi, tu vis 
dėlto nori nuslėpti karaliaus paukštį. Kairiosios vartų pusės 
sargyba, dirbk savo darbą! 

Sargyba kaimietį vėl pačiupo ir nuvilko į kairę. Kairėje taip 
pat stovėjo kartuvės, lygutėliai tokios, kaip dešinėje. Kaimie- 
čiui jos patiko ne labiau, kaip pirmosios. Todėl jis ištrūko iš 
sargybinių rankų ir pribėgo prie viršininko. 

— Maloningasis pone, - prašneko jis, žemai lenkdamasis. - 
Kažkodėl man nesinori tabaluoti tarp dangaus ir žemės. Ar 
nesusitartume kaip nors kitaip? 

Sargybos viršininkui to ir tereikėjo. Jis užsiraitė savo ūsus 
ir oriai tarė: 

- Karaliui tarnauti - ne juokai. Kad ir kas beatsitiktų, už vis- 
ką sargybos viršininkas turi atsakyti. Veltui savo galvos netek- 
ti man taip pat nesinori. 

- O kam gi veltui, ponas viršininke, - pasakė kaimietis. 

- Čia tai kita šneka. Tegu bus taip, einam drauge pas karalių! 
Tik žiūrėk, susitarkime: sakalą mes pagavome dviese. O jeigu 
dviese, tai ir apdovanoti reikia abu. 

- Tebūnie, kaip tu nori, - atsiduso kaimietis. - Eime pas ka- 
ralių. 

Pamatęs savo mylimąjį sakalą, karalius net pašoko iš sosto. 
Kaimietis atvyniojo apynasrį, ir sakalas nuo jo piršto nuskrido 
ant savo šeimininko piršto. Tada karalius paklausė: 

- Kas mano sakalą sugavo? 

- Aš... - pradėjo kaimietis, - ir... jis taip pat. 

- Taip, ir aš, - pasiskubino sargybos viršininkas. 

- O katras gi pirmasis pamatėte mano sakalą? 

- Na, pamačiau tai aš pirmas, - atsakė kaimietis. - Bet ka- 
dangi mes gaudėme dviese, tai viskas, kuo jūsų karališkoji di- 
denybė mus apdovanosite, priklauso mums po lygiai. Tik vie- 
no prašau jūsų karališkiosios malonybės - neduokite mums 
atpildo auksinėmis monetomis. 

— O kuo gi? - paklausė karalius. 

- Aš norėčiau gauti rykščių. Ir man regis, kad po penkiasde- 
šimt kirčių kiekvienam bus kaip tik. 

Karalius labai nustebo. Bet karaliui nedera rodytis nustebu- 
siam. Jis pašaukė rūmų budelį ir liepė atskaičiuoti abiem po 
penkiasdešimt kirčių. 

Kaimietis pats atstatė nugarą ir atrodė be galo patenkintas. 
Užtat sargybos viršininką prie budelio tempė šešetas tarnų, - 
baimė jam kojas visai pakirto. 

Tuo metu karalius tiesiog nesitvėrė iš smalsumo, o kadangi 
karalius - irgi žmogus, tai jis nebeiškentęs liepė atvesti kai- 
mietį. 

- Dabar, kai jūs abu gavote tai, ko prašei tu vienas, - pasakė 
jam karalius, - paaiškink, kodėl išsirinkai tokį keistą atpildą. 

- Todėl, kad mes abu jį užsitarnavome, - ėmė aiškinti kai- 
mietis. - Aš už tai, kad leidausi apgaunamas, o ponas jūsų sar- 
gybos viršininkas už tai, kad mane apgavo. 

- Kaip čia dabar? 

Tada kaimietis papasakojo, kas buvo atsitikę, nieko neslėp- 
damas. 

- Žinoma, - pridūrė jis, - aš verčiau būčiau norėjęs ko nors 
kito, tuo labiau kad esu vargšas artojas ir turiu dvi dukras išleis- 
ti už vyrų. O išplaktas kailis - menkas kraitis. Bet aš žmogus 
teisingas ir nusprendžiau šitaip: ką nusipelnei, tą ir atsiimk. 

Karalius nusikvatojo. Paskui pasakė: 

- Na, ir aš žmogus teisingas. Todėl nuspręsiu kitaip. Savo 
sargybos viršininkui liepsiu pridėti dar penkiasdešimt rykš- 
čių, o tu pasiimk štai šitą kapšą. Jame yra lygiai du šimtai auk- 
sinių. Neblogą kraitį turės tavo dukros. 

— Na, jei taip, bėgsiu jų pradžiuginti, - pasakė kaimietis. Pa- 
ėmė kapšą, nusilenkė karaliui ir, linksmai dainuodamas, pa- 
traukė namo. 


UGNIS, VANDUO IR GARBĖ 


UO, KAS ČIA PASAKOJAMA, galite tikėti, ga- 
lite ir netikėti. Bet, išklausę ligi galo, sutiksite, 


kad tai labiausiai pamokanti istorija, kokią jums 
kada nors yra tekę išgirsti. 

Kartą bekeliaudama Ugnis susitiko Vandenį. Ugnis nemėgs- 
ta sėdėti vienoje vietoje. Net kai žmonės ją uždaro krosnyje 
arba židinyje, ji ir tegalvoja, kaip čia ištrūkus. Vanduo irgi ne- 
nuorama, amžinai kažkur veržiasi. Šit, ištaikę valandėlę, jie ir 
nusprendė pasivaikščioti. 

Vos spėjo jiedu pasisveikinti, žiūri - eina Garbė. 

Nustebo Ugnis ir Vanduo, - jiedu nė karto Garbės nebuvo 
sutikę. Ne tokia lengvabūdė toji sinjora: nebėgioja iš vienos 
vietos į kitą ir nesibasto keliais. Juk jiedu nežinojo, kad šian- 
dien ji turėjo palikti vieną negarbingai pasielgusį aukštos kil- 
mės riterį. 

- Sinjora Garbe, - pasakė Ugnis ir Vanduo, - ar nemalonėtu- 
mėt pasivaikščioti su mumis? 

- Ačiū už kvietimą, - atsiliepė Garbė. - Tikiuosi, kad tokia 
kelionė bus smagi. Bet, atleiskite, esu įpratusi visada žinoti, ką 
veikia mano palydovai. 

- O, nesirūpinkite, sinjora Garbe, - sučiurleno Vanduo, - ei- 
nant šalia manęs, jums neteks rausti. Aš malšinu pakeleivių 
troškulį, plaunu, skalbiu, drėkinu laukus ir suku malūnus. 

Vanduo čiurleno tikrą tiesą. Jis nutylėjo tik tiek, kad kar- 
tais nebe čiurlendamas, o griausmingai kriokdamas, jis griau- 
na užtvankas, užlieja kaimus ir sudaužo laivus į smulkiausias 
skeveldras. Bet kam gi malonu apie save šitaip kalbėti, ir dar 
ką tik susipažinus? 

- Oaš, - tarė Ugnis, - šviečiu kiekvienuose namuose ir juos 
šildau, verdu pietus ir kalviams padedu kalti geležį. 

Ugnis nenorėjo prieš Garbę pasirodyti blogesnė už Vandenį. 
Todėl ir ji kai ką nutylėjo. Pavyzdžiui, nepasakė, kad įsisma- 
ginusi gali sudeginti visą kaimą arba, nukritusi iš dangaus, 
juokais suskaldyti garbingą seną ąžuolą, kuris dar tris šimtus 
metų prastovėtų. 

Garbė, kuri buvo gana skrupulinga, bet patikli, susižavėjo 
tokiais palydovais. 

- Tai eime, draugai, ir vaikščiokime visi trys! - šūktelėjo ji. 

- Lukterėkit, - pasakė Ugnis, - bekeliaujant kuris nors iš 
mūsų gali pasukti į šoną arba atsilikti. Susitarkime, pagal ko- 
kias žymes vienas kitą surasim. Va mane iš tolo galima pažinti 
pagal dūmus: juk žinia, nėra dūmų be ugnies. 

Vanduo pasakė: 

- Neieškokite manęs ten, kur medžiai ir žolės pageltę ir nu- 
leipę, kur žemė suskeldėjusi nuo kaitros. Aš ten, kur šlama 
gluosniai svyruokliai, alksniai, nendrės ir aukšta žalia žolė. 

- Oaš, - pratarė Garbė, - neturiu ypatingų žymių. Jeigu no- 
rite su manim draugauti, nuolat rūpinkitės, kad manęs nepra- 
rastumėte. Saugokite mane, kaip vienaakis saugo vienintelę 
savo akį. Matote, aš turiu tokią stebėtiną savybę, sinjorai: kas 
mane praranda, niekada nebeatgaus. 

Ir Garbė vienintelė iš visų trijų pasakė tikrą tiesą, nieko ne- 
nutylėdama. 


LINKSMASIS BATSIUVYS 


ITĄ KARTĄ GYVENO batsiuvys su didele kupra. 
LŽ Jis turėjo septynetą sūnų: Perotą, Džanotą, Rinal- 
dotą, Erminotą, Arigotą, Ambrodžijolotą ir mažą- 

jį Pepiną. Turėjo batsiuvys ir septynias dukras: Ninetą, Džiletą, 
Džovanetą, Ermelinetą, Lauretą, Gelizetą ir mažąją Kateliną. 

Nagi, suskaičiuokite - septyni ir dar kartą septyni - tai bus 
keturiolika vaikų. O kiek tie vaikai turi kojų? Vaje, net dvidešimt 
aštuonias. O kiek tai batsiuvio šeimai reikia batų? Manote, dvi- 
dešimt aštuonių? Šit ir ne. Ar patį batsiuvį ir jo žmoną priskai- 
čiavote? Visai šeimai reikia trisdešimt dviejų batų. Štai kiek! 

Batsiuviui tekdavo tiek daug batų siūti savo šeimai, kad jis 
vos vos beatrasdavo laiko siūti svetimiems. Todėl šeima vieną 
dieną valgydavo duoną, užgerdama vandeniu, kitą dieną - ger- 
davo vandenį, užsikąsdama duona. 

Bet batsiuvys nenusiminė. Tai buvo labai linksmas batsiu- 
vys. Dirba - dainuoja, ilsisi - šoka. Jis ir dainelę apie save 
sudėjo: 


Per kiaurą dieną - tuk tuk tuk - 
Vis kaukšiu plaktuku. 

Bet vos tik darbas padarytas, 
Dainuoju, šoku ligi ryto! 

Kartą linksmasis batsiuvys pasiuvo tris poras batų ir nu- 
sprendė juos parduoti gretimo miestelio mugėje. Užsimetė jis 
per kuprą, dunkst dunkst per kuprą. 

„Viskas būtų gerai, - mąsto batsiuvys, - tik kupra man ne- 
reikalinga“ 

Atėjo į mugę - su vienu pakalbėjo, su kitu pasijuokė... Ir už- 
miršo kuprą. 

Jo batus bematant išgrobstė. Už gautus pinigus batsiuvys 
pripirko savo šeimai krūvą dovanų, sudėjo jas visas į maišą, už- 
simetė jį ant nugaros ir patraukė namo. Eina, o maišas su dova- 
nomis dunkst dunkst per kuprą, dunkst dunkst per kuprą. 

„Ne, - mąsto batsiuvys, - vis dėlto kupra man nereikalinga“ 

Tuo tarpu pradėjo temti. O namai dar toli. Nusprendė bat- 
siuvys pasukti tiesiai per mišką. Beeinant jam per mišką, visai 
sutemo. Gerai dar, kad patekėjo mėnulis. Ir šit, mėnuliui švie- 
čiant, batsiuvys pamatė... Kaip jūs manote, ką? Miško fėją. Ji 
buvo visai mažučiukė. Fėja sėdėjo ant kelmelio ir verkė. 

- Ko tu verki? - paklausė ją batsiuvys. 

- Man nuobodu, - atsakė fėja. 

- Nuobodu? O va man niekuomet nebūna nuobodu. 

Ir jis uždainavo: 


Per kiaurą dieną - tuk tuk tuk - 
Vis kaukšiu plaktuku. 
Bet vos tik darbas padarytas, 
Dainuoju, šoku ligi ryto! 
Fėja nusišluostė ašaras ir nusišypsojo. 
- Bet čia dar ne viskas, - pasakė batsiuvys. - Klausykis toliau: 


Aš dirbu, šoku - nuobodžiaut 
Tikrai nėra kada. 

Manom kurpaitėm apsiauk 
Ir šoksi visada. 


- Tai kuo greičiau pasiūk man kurpaites! - sušuko fėja. 
- Bematant pasiūsiu, - atsakė batsiuvys. 

Jis nuskynė du gysločio lapelius, dervasiūlį čia puikiai at- 
stojo sausas žolės stiebelis, adatą - pušies spyglys. Netrukus 
kurpaitės buvo baigtos. Fėja ėmė jas matuotis. Žiūri batsiu- 
vys - ogi fėjos nebėra. 

- Oi, - pasigirdo balselis iš kairiosios kurpaitės. - Rodos, jos 
man per didelės. 

- Taip, truputį per didelės, - pasakė batsiuvys. - Na, niekis. 
Aš bematant pasiūsiu tau kitas. 

Jis pasilenkė, nuskynė du mažyčius dobilo lapelius ir pasiu- 
vo kurpaites kaip tik pagal fėjos kojytę. Vos jinai spėjo apsiau- 
ti, batsiuvys užtraukė savo dainelę, ir fėja pasileido šokti. 

Visą naktį šoko fėja ir batsiuvys. O pradėjus aušti, fėja pa- 
sakė: 

- Ak, ir prisišokau! Smagiai tu mane palinksminai. Sakyk, 
ką tau už tai duoti? 

— Duoti? - nustebo batsiuvys. - Ogi man nieko nereikia. 

Paskui kiek pamąstė ir sako: 

- O gal galėtum iš manęs kai ką paimti? Aš su malonumu 
atsikratyčiau savo kupros. 

- Tai vieni niekai! - atsakė fėja. 

Ji striktelėjo ant kelmelio ir burtų lazdele palietė batsiuvio 
kuprą. Kupra beregint dingo, tartum jos ir visai nebūtų buvę. 

— Dėkui! - sušuko batsiuvys, išbučiavo fėją ir patraukė 
namo. 

Vos įžengęs į kaimą, jis susitiko seną kaimynę. Ji taip pat 
turėjo kuprą. Tik ne ant nugaros, o ant krūtinės. Pamatė senė 
batsiuvį, ir jos akys sublizgėjo iš pavydo. 

- Ei kūmuti! Ar čia tu, ar ne? Kur tavo kupra? 

Ir batsiuvys papasakojo senei, kaip jis atsikratė kupros. 

Kitą naktį senė patraukė į mišką. 

- Kaip puiku, kad atėjai! - suriko fėja, pamačiusi senę. - Ne- 
turiu šiandien su kuo pašokti. 

- Niekas man, matai, daugiau nerūpi, tik šokti su tavim, - 
atrėžė senė. 

- O batsiuvys su manim šoko, - pasakė fėja. - Bet jei tu ne- 
nori, imkim ir užtraukim dainelę. 

- Dar ką išsigalvojai! - suburbėjo senė. 

- O batsiuvys su manim dainavo, - pasakė fėja. 

- Dykaduonis tavo batsiuvys, ir tu pati dykaduonė. Jums 
kad tik dainuoti, tik šokti. Verčiau pasidarbuotum savo burtų 
lazdele. 

- Gerai, - sutiko fėja. - Tik žinok: mano lazdelė gali duoti, 
gali ir paimti. Tai kaip - duoti ar paimti? 

„Sakysiu - paimk!“ - pagalvojo senė. 

Prasižiojo ir sušuko: 

— Duok! Duok! - Juk ne veltui ji buvo visame kaime pagarsė- 
jusi, kaip godžiausia moteris. 

- Na ką gi! Imk! - šyptelėjo fėja. 

Ji striktelėjo ant kelmelio ir palietė senę burtų lazdele. Ant 
senės nugaros beregint išaugo kupra. 

Senė ir rėkė, ir barėsi - niekas negelbėjo. 

Taip ir liko senė gyventi su dviem kuprom - viena ant krūti- 
nės, kita ant nugaros. 

KAIP KORTEZĖ UŽMOKĖJO UŽ PIETUS 


Ne, AI NUTIKO prieš šimtą metų, tikrai ne mažiau, 
o kaip prieš šimtą. 


Iš Polo į Popiljaną ėjo kilmingas riteris Kortezė. Ko- 
dėl jis ėjo pėsčias? Na, žirgo neturėjo, ir tiek. Riteris turėjo skry- 
bėlę su plunksna, batus su sagtimis, aksominę liemenę, o lieme- 
nės kišenėje - nė vieno soldo. Kilmingiems ponams taip dažnai 
būna. Tačiau Kortezės ne tik kišenės buvo tuščios, bet ir pilvas. 
Toks tuščias, kad jis, ko gero, būtų suvalgęs keptą akmenį. 

Tai bent jis apsidžiaugė, pamatęs pakelėje smuklę! 

— Perbacco!* Nebloga būtų čia užkandus, - tarė jis pats sau ir 
atidarė smuklės duris. 

Šeimininkas puolė tokio kilmingo svečio pasitikti, pasodino 
jį į geriausią vietą ir šoko padavinėti vieną patiekalą po kito: 
spagečius - ilgus plonus makaronus, balandžius su padažu, 
keptą paršiuką, butelį baltojo vyno ir butelį raudonojo. 

Viską suvalgęs, Kortezė užsikėlė koją ant kojos, atsidarė ta- 
bakinę ir, gerokai šniūkštelėjęs tabako, garsiai pašaukė šeimi- 
ninką. 

- Ar nežinai, mielasis, - pradėjo jis, - kokie papročiai jūsų 
krašte? Jeigu vienas žmogus rėš kitam gerą antausį, ką dėl to 
pasakys teisėjas? 

Šeimininkas atsakė: 

- Geras antausis kainuoja vieną skudą pabaudos. 

— O kiek kainuoja pietūs, kuriuos aš suvalgiau? - vėl paklau- 
sė Kortezė. 


* Povelnių! 

- Skudas be dviejų soldų, - lenkdamasis atsakė šeimininkas 
ir ištiesė ranką užmokesčio. 

- Tai ko gi dar bereikia! - suriko kilmingasis riteris. - Grei- 
čiau rėžk man į ausį, o du soldus pasilik sau arbatpinigių. 

Šeimininkas net išraudo iš pykčio. 

- Gana juokus krėsti, sinjore driskiau, mokėk už pietus, ki- 
taip tau bus riesta! - Ir šeimininkas ėmė raitotis rankoves, pa- 
rodydamas stambias savo rankas. 

Tačiau Kortezė nė kiek neišsigando. 

- Eik su savo pykčiu į rūsį, kur laikai prarūgusį vyną, - ra- 
miai pasakė jis. - Ten tavo karštis truputėlį atvės. O jei nepa- 
klausysi, aš priversiu tave bėgioti. 

- Kaip tai bėgioti?! - sušniokštė šeimininkas. 

- Ogi paprastai. Kaip zuikį. Arba dar greičiau. 

- Po šimts velnių, nebėgiosiu! 

Bet Kortezė nenusileido. 

- Prisiekiu ką tik suvalgyto paršiuko krauju, tu bėgiosi. 

- Ojeigu ne? 

- Ojeigu taip? 

- Ojeigu aš nė karto per visą gyvenimą nesu bėgiojęs? 

- Na, tai bėgsi pirmą kartą. 

- Ojeigu aš nenoriu? 

- Tuoj panorėsi. 

- Lažinuos iš tiek, kiek verti tavo pietūs, kad aš nė nepaju- 
dėsiu, - sukriokė iš kantrybės išvestas šeimininkas. 

Tada kilmingasis riteris Kortezė iškėlė kumščius, pašoko ir 
puolė... pro atviras duris. 

- Laikyk jį, laikyk! - suriko šeimininkas ir šoko paskui Kor- 
tezę. 


LL 


Bet riteris mokėjo už pietus taip greitai raitydamas kulnus, 
kad šeimininkas niekaip negalėjo jo pasivyti. Tokiu būdu pri- 
skaičiavęs visą skudą, Kortezė sustojo, laukdamas šeimininko. 

- Na ką, kūmai, - pasakė riteris, - o juk lažybas laimėjau 
aš. Tu bėgai greičiau už zuikį. Taigi neširsk, verčiau pauostyk 
mano tabako. 

Ir jis prikišo atidarytą tabakinę šeimininkui prie nosies. 

Šeimininkas nusijuokė. Ką gi daugiau jam beliko daryti? 


LEGENDA APIE KJAPACOS LOBĮ 


RIE PAT KJAPACOS KAIMO, ten, kur baigiasi 


vienintelė jo gatvė, stūkso kalva, o ant jos - sena 

pilis. Dabar iš pilies belikę tik griuvėsiai, o tam- 
siuose bokštuose suka lizdus pelėdos ir šikšnosparniai. 

Kaimiečiai pasakoja apie tą pilį nuostabių istorijų. Prieš šim- 
tą metų kiekvieną dieną, lygiai dvyliktą valandą, pajudėdavo 
surūdijęs skląstis. Sunkios durys girgždėdamos atsiverdavo, ir 
ant slenksčio išeidavo senelis. Ilga balta jo barzda siekė žemiau 
juostos. Vilkėdavo jis striuke su prašmatniomis rankovėmis ir 
trumpom kelnėm, ant galvos būdavo užsidėjęs raudoną kepu- 
raitę, o kojas įsispyręs į batus su sagtimis. Sunkiai alsuoda- 
mas, senelis sėsdavosi ant laiptų ir šildydavo atokaitoje savo 
kaulus. O jo kaulai buvo labai labai seni - niekas nežinojo, kiek 
jam metų, net ir jis pats nebūtų galėjęs jų suskaičiuoti. 

Tą valandą prie pilies subėgdavo visi Kjapacos kaimo vaikai. 
Jie užlipdavo seneliui ant kelių, taršydavo jam barzdą, nu- 
traukdavo nuo galvos raudoną kepuraitę. Bet senelis nepyk- 
davo ant vaikų. O kartais, kai saulė ypač karštai kepindavo ir 
seneliui kaulai perstodavo gėlę, jis šelmiškai mirkčiodavo ma- 
žiesiems, ir tie, aplink šokinėdami, imdavo prašyti: 

- Parodyk, seneli! 

- Įleisk mus, seneli! 

- Leisk, seneli, pažaisti! 

Senelis atsikeldavo ir įeidavo pro tamsias duris, vaikai ant 
pirštų galų sekdavo paskui jį. Jie pereidavo sales, aidinčias 
nuo jų žingsnių, skliautuotus koridorius, paskui ilgai leisda- 
vosi siaurais laiptais. Senelis vargais negalais atitraukdavo ge- 
ležines duris. Vaikai peržengdavo slenkstį, ir durys užsitrenk- 

išpūsdavo akis. Juk požemyje buvo saugomas Kjapacos lobis. 
Krūvomis gulėjo senoviškos auksinės ir sidabrinės monetos, 
skrynios su atidarytais dangčiais buvo pilnutėlės brangiųjų 
akmenų. Akmenys taip švytėjo, kad tamsiame požemyje atro- 
dė šviesu kaip dieną. 

Senelis leisdavo vaikams žaisti brangenybėmis. Berniu- 
kai juokais surengdavo mūšius. Vieni mojuodavo kardais su 
auksinėmis rankenomis, kiti prisidengdavo vingriai išmar- 
gintais didžiuliais skydais. Mergaitės apsikarstydavo blizgu- 
čiais, užsidėdavo brangius papuošalus. Jų drabužėliai buvo 
nudėvėti, bet mergaitės iš karto tartum virsdavo mažomis 
princesėmis. 

O senelis, į juos žiūrėdamas, tylutėliai juokdavosi. Paskui jis 
paimdavo sidabrinį varpelį ir suskambindavo. Princesės vėl 
virsdavo mažom apdriskusiom mergaitėm, narsūs kariai - pa- 
prastais vaikėzais. Visi skubiai dėdavo brangenybes atgal ir iš- 
eidavo iš požemio. Ir niekuomet nė vienas vaikas neišsinešė 
jokio pinigėlio, jokio akmenuko. Tik vieną kartą septynerių 
metų berniukas, į požemį patekęs pirmą sykį, įsidėjo į kiše- 
nę pinigą su keturkampe skylute, ketindamas iš jo padaryti 
grimzdą meškerei. Ir nuostabus dalykas, geležinės durys jokiu 
būdu nenorėjo atsidaryti. Tada senelis tarė: 

- Kas paėmė - tegu atiduoda. 

Paraudęs berniukas numetė pinigėlį į pinigų krūvą. Durys 
bematant plačiai atsivėrė. 

Bet vieną tamsią naktį į pilį vis dėlto įlindo trys vagys. Tie 
vagys sirgo baisia liga - juos kankino turtų troškulys. Jie atėjo 
iš toli, nes gimtuosiuose savo kraštuose nebeturėjo ko vogti. 
Visa, kas tik galima pavogti, jų jau buvo pavogta. 


= A15 = 


3 
T 
A 
Už 
"V 
P 
A 
s 
A 
K 
o 
ja 


Tie vagys buvo apsukrūs, visokias duris mokėjo tylutėliai 
atidaryti. Batus jie apsivyniojo milu, veidus prisidengė kau- 
kėmis. Bet senelis vis dėlto atsibudo. Jis išėjo jų pasitikti ir 
paklausė: 

- Ko jums čia reikia, gerieji žmonės? 

Vagys, pamatę, kad priešais stovi iškaršęs beginklis senis, 
dar padrąsėjo. 

- Žmonės kalba, kad toje pilyje saugomas lobis! - suriko jie. 

- Tai tiesa, - linktelėjo galva senelis. - O kam jums tas lobis? 

- Aš pasistatysiu rūmus su šimtu kambarių, pasisamdysiu 
šimtą tarnų ir gyvensiu sau vienas, - atsakė pirmasis vagis. 

Antrasis vagis pasakė: 

- O aš nusipirksiu didelį laivą ir apkeliausiu visas šalis. Ir 
kiekvienoje valgysiu tik tai, ką valgo pats tos šalies karalius. 

-— Na, o aš ne toks kvailas, - atsakė trečiasis vagis. - Aš ne- 
imsiu tuščiai švaistyti savosios lobio dalies. Paslėpsiu auksą ir 
būsiu laimingas, kad jo turiu. 

- Leiskite ir man tarti žodį, - prašneko senelis. - Be rei- 
kalo jūs dalinatės tai, ko niekada negausite. Išeikite, kol aš 
nesupykau. 

- Ko mes veltui gaištame, klausydami seno kvailio svaičioji- 
mų! - riktelėjo pirmasis vagis. - Ką jis mums padarys! 

- Tuoj sužinosi, ką! 

Ir vagį apėmė siaubas, pajutus, kokios stiprios pažiūrėti iš- 
karšusio senio rankos. Senis stvėrė visus tris už apykaklių ir 
išvilko pro duris. Tartum kažkokia stebuklinga jėga sviedė jis 
pirmąjį vagį aukštyn. Dar gerai, kad jam pavyko nusitverti pro 
šalį plaukiančio debesio. Ant žemės jis nukrito tik po trijų die- 
nų, kada debesis prapliupo lyti. 

Antrąjį vagį senelis užmetė dar aukščiau - ant žaibo. Taip 
jis ir nulėkė žemyn, užgriuvęs ant to žaibo, kai po savaitės su- 
griaudėjo audra. 

O trečiąjį vagį išmetė taip aukštai, kad jis ir ligi šiol negrįžo 
į žemę. 


Iš kurgi atsirado lobis Kjapacos pilyje? Kas toks buvo senelis, 
saugojęs lobį, ir kur tas lobis dingo? Ir apie tai gali papasakoti 

Žmonės kalba, kad kitados Kjapacos pilis priklausė įžymiai 
šiame krašte viešpatavusių sinjorų giminei. Paskutinysis pilies 
šeimininkas ten gyvendavo retai ir neilgai. Jis nekeldavo links- 
mų, triukšmingų puotų, jo nežavėdavo gražuolių šypsenos, 
netraukė pokalbiai su mokytais vienuoliais. Labiau už viską 
pasaulyje jis mėgo su ietimi rankoje joti eikliu žirgu priešo pa- 
sitikti ir, karštai susirėmus, sukryžiuoti savo kardą su užpuoli- 
ko kardu. Žodžiu, sinjoras pilies valdovas buvo karys. 

Kartą sinjorą pasiekė žinia, kad saracėnai išsilaipino pa- 
krantėj ir užpuolė pajūrio miestą. Pilies valdovas nedelsdamas 
sušaukė savo kareivių būrį ir nuskubėjo tenai. Bet jau buvo per 
vėlu. Saracėnai apiplėšė miestą, sudegino jį ligi pamatų ir iš- 
plaukė savo laivais, išsigabendami didelį grobį. 

Niūriai susimąstęs, sinjoras jojo išgriauta liepsnojančia ga- 
tve ir staiga išgirdo tartum iš po žemių kažką graudžiai ver- 
kiant. Sinjoras nušoko nuo žirgo ir apsidairė. Ne iš karto jis 
susiprato pažvelgti į apleistą išdžiūvusį šulinį. Pasišvietęs fa- 
kelu, šulinio dugne jis pamatė mažą berniuką. Kaip jis ten pa- 
kliuvo, išsigandęs berniukas ir pats nemokėjo papasakoti. Sin- 
joras pagailėjo vaiko, pasisodino jį priešais ant žirgo ir nusi- 
gabeno į pilį. 

Berniukui paaugus, sinjoras paskyrė jį savo ginklanešiu. Ir 
jis neturėjo ištikimesnio ir geresnio tarno. 

Rinaldas - toks buvo rastinuko vardas - visuose žygiuose 
lydėdavo savo poną. Jis visada kaudavosi greta sinjoro. Laimė 
permaininga smarkiuose mūšiuose. Bet kai du žmonės rūpi- 
nasi vienas kitu, mirtis jų lenkiasi. Ne kartą Rinaldas pridengė 
sinjorą savo kūnu, ne kartą sinjoras savo kardu atmušė priešo 
kardą, pakibusį virš Rinaldo galvos. 

Taip praėjo daug metų. Kartą tolimuose kalnuose sinjoro ka- 
riai vijosi priešą. Būriui priešų pavyko pasislėpti tarpekliuose. 
Tuo tarpu sutemo. Vieta buvo nepažįstama, ir sinjoras nutarė 
sulaukti aušros. Stataus skardžio papėdėj Rinaldas pastebėjo 
urvą, privilko ten šakų ir įtaisė patogų guolį savo ponui. O pats 
Rinaldas atsigulė prie pat urvo angos, pasidėjęs šalia ginklus. 

Naktį sinjoras, matyt, negalėjo užmigti. Ginklanešys girdėjo, 
kaip jis neramiai žingsniuoja po akmeninį urvą, o pakėlęs gal- 
vą, matydavo, kaip urvo gilumoje po žemais skliautais rūksta 
ir mirguliuoja fakelo liepsna. 

Rytą sinjoras išėjo iš urvo paniuręs ir susirūpinęs. Užuot vi- 
jęsis priešą, jis įsakė būriui grįžti atgal. 

Nuo to laiko Rinaldo gyvenimas pasikeitė. Tą naktį urve sin- 
joras surado nesuskaičiuojamus turtus. Septynerius metus iš 
eilės ant balto raišo mulo jis gabeno lobį iš tolimų kalnų urvo į 
gimtosios pilies požemį. O neturėdamas ištikimesnio ir geres- 
nio tarno už Rinaldą, lobį saugoti sinjoras pavedė jam. 

Rinaldas su nerimu pastebėjo, kad jo pono būdas, iki tol 
didžiadvasiškas ir taurus, ėmė smarkiai keistis. Jis pasidarė 
šykštus ir įtarus, nebeskubėjo gelbėti skriaudžiamųjų, užmiršo 
kario šlovę. Kai sinjoras būdavo pilyje, jis kiauras dienas pra- 
leisdavo vienas, užsidaręs požemyje, kur gulėjo brangenybės. 

Aštuntaisiais metais sinjoras vėl išsirengė į kalnus su baltu 
raišuoju savo mulu. Išjodamas jis pasakė Rinaldui: 

- Atmink: kad ir kas man atsitiktų, tu privalai saugoti lobį. 
Užkeikiu tave ugnimi, kuri sudegino tavo gimtąjį miestą ir pa- 
gailėjo tavęs, užkeikiu tave kardu, kuriuo aš atmušiau triskart 
po tris mirtinus kirčius nuo tavo galvos, - saugok lobį! Jeigu 
nors maža jo dalelė išvys dienos šviesą, tu mirsi! 

Sinjoras iškeliavo ir nebegrįžo. Rinaldas laukė jo ilgai, pas- 
kui nustojo laukęs. Jam susimaišė dienos, mėnesiai ir metai. 
Kalvos papėdėje, Kjapacos kaime, vienas po kito mirė seniai, 
kėlė vestuves jaunuoliai, gimė vaikai. Rinaldas iš tolo matyda- 
vo tai laidotuves, tai krikštynas, tai vestuvininkų virtinę. Tik 
jo paties gyvenimas nesikeitė. Jis saugojo lobį. 

Vieną naktį jis išgirdo švilpiant audrą ir kaukiant vėtrą. Me- 
džiai braškėjo ir lūžo. Per visą savo ilgą ilgą gyvenimą Rinaldas 
nebuvo matęs tokios audros. Lietus ne lijo, ne čiurkšlėm pylė, 
o kliokte kliokė iš dangaus. Begalvodamas, kas dedasi ten, 
apačioje, Kjapacoje, perkaršęs ginklanešys niekaip negalėjo 
užmigti. 

Vos prabrėško apniukęs rytas, senelis atsikėlė ir pažvelgė pro 
šaudomąją angą. Tai, ką jis pamatė, buvo baisiau už kautynių 
lauką po ilgo mūšio. Ten, kur stovėjo Kjapaca, kliokė drumsta 
srovė. Vandenyje sukosi rąstgaliai ir visokių rakandų nuolau- 
žos. Kai kur po vandeniu dar juodavo namų griuvėsiai. O ant 
kalvos, prie pilies sienų, būriavosi nelaimingi permirkę kaimo 
gyventojai. 

Senelis plačiai atidarė pilies duris. Židiniuose, kuriuose tiek 
metų nebuvo kūrenama ugnis, ėmė traškėti pliauskos. Sušilę, 
linksmai klykaudami, vaikai pabiro po skambias sales, bet jų 
tėvų ir motinų veidai tebebuvo paniurę. Viena audringa nak- 

tis sunaikino viską, ką ištisos kartos kruvinu prakaitu buvo 
uždirbusios. Jie neteko pastogės, žuvo jų derlius, nuskendo 


gyvuliai. 
Paskui jis prašneko: 

- Kjapacos lobis užkeiktas. Aš saugojau tą lobį daug daug 
metų, nes taip buvo liepęs mano sinjoras. Jis niekam neatne- 
šė laimės - nei mano ponui, nei man pačiam, nei tam, kam 
jis anksčiau priklausė. Bet galbūt dabar atėjo valanda, kada 
auksas ir brangieji akmenys padės žmonėms, kurie to verti. 
Aš neatidarysiu jums požemio durų, tai reikštų atverti duris 
pavydui, plėšimams ir žmogžudystėms. Duosiu jums tiek, kiek 
reikalinga Kjapacai atstatyti. Iškeliaudamas sinjoras pasakė: 
jei nors maža lobio dalelė išvys dienos šviesą, aš mirsiu. Na ir 
kas! Juk aš jau seniai atgyvenau savo amželį. 

Senelis nusileido į požemį ir išnešė iš ten maišą aukso. Mo- 
terys nusišluostė ašaras, vyrai atsitiesė. Senasis ginklanešys 
nusišypsojo jiems ir pasakė: 

- Ovis dėlto aš lobį saugojau ne veltui. 

Ir tai buvo paskutiniai jo žodžiai. Tą pat akimirką jis sukniu- 
bo ant akmeninių salės plytų ir mirė. 

Senasis ginklanešys padovanojo žmonėms tik mažą turtų 
dalelę. O kas atsitiko su visu lobiu? Niekas tikrai nežino. Žmo- 
nės kalba, kad jis pavirtęs šukėmis ir anglimis. Pilis paseno ir 
apgriuvo. Joje niekas nesilanko. Tik retkarčiais koks nors drą- 
sesnis kaimietis sukrauna ten šieną, kad jo nesupūdytų žie- 
mos liūtys. 

GENEROLAS FANTA GIRO 


Š LŪPŲ Į LŪPAS sklinda nuostabi senų laikų is- 
torija. 


Gyveno karalius, kuris neturėjo nė vieno sūnaus, 
bet užtat turėjo tris dukteris. Vyresnioji buvo vardu Bjanka, 
vidutinioji - Asuntina, o apie jauniausiąją verta atskirai pa- 
kalbėti. Vos tik ji gimė ir atmerkė juodas juodutėles akis, visi 
tiesiog aiktelėjo - tokia ji buvo gražutė. Ir nutarė ją pavadinti 
pačiu gražiausiu vardu, kokio niekas niekada pasaulyje nebuvo 
girdėjęs - Fanta Girė. 

Karalius turėjo ne tik tris dukteris, bet ir tris sostus: vie- 
ną - žydrą, antrą - juodą, o trečią - purpurinį. Žydrajame sos- 
te karalius sėdėdavo būdamas linksmas, juodajame - kuo nors 
nepatenkintas, o purpuriniame niekada nesėdėdavo. 

Vieną rytą dukrelės atbėgo pasisveikinti su tėvu ir pamatė, 
kad tasai sėdi juodajame soste ir žiūri pro langą. 

- Kuo jūs nepatenkintas, tėve? - paklausė dukros ir taip pat 
sužiuro pro langą. 

Nieko naujo jos nepamatė. Priešais rūmus žaliavo pieva, 
kiek toliau - žvilgėjo upės vandenys, dar toliau - stiepėsi gi- 
raitė, už giraitės stūksojo kalnas. O už kalno jau buvo gretimos 
karalystės žemės, tik jų nesimatė. 

- Kuo gi jūs nepatenkintas, jūsų didenybe? - vėl paklausė 
dukros. 

- Kaip aš galiu būti patenkintas, jeigu gretimoje karalystėje 
saulė pateka visu pusvalandžiu anksčiau. Ir vis dėl šito pra- 
keikto kalno! Aš pragyvenau septyniasdešimt metų ir to nė 
karto nepamačiau. Bet šiandien pamačiau ir dabar nieku gyvu 
nenulipsiu nuo juodojo sosto. 

Dukros nuliūdo. Jos žinojo, kad rūmuose nebus nei puotų, 
nei švenčių, kol tėvas nepersės į žydrąjį sostą. 

Todėl vyriausioji, kiek pagalvojusi, tarė: 

- Jeigu patrauktume rūmus tris šimtus žingsnių į dešinę, 
kalnas nebeužstotų saulės. 

Karalius tik papurtė galvą. 

Tada vidurinioji duktė pasakė: 

- Jeigu nenorite patraukti rūmų į dešinę, galima juos pa- 
traukti į kairę. 

Dabar karalius vos nepravirko iš sielvarto. 

- Va ir matyti, kad jūs mergiotės! - pasakė jis. - Jūsų brolis, 
mano sūnus, kurio niekada mes neturėjome, nedavinėtų tokių 
kvailų patarimų. Juk jis puikiai žino, tai yra būtų žinojęs, kad 
karaliaus rūmai ne šuns būda, kurią galima traukyti iš vienos 
vietos į kitą. Ten, kur gyveno mano proprosenelis, mano pro- 
senelis, mano senelis, mano tėvas, privalau gyventi ir aš. 

- Būta dėl ko liūdėti, brangusis tėve, - linksmai pasakė Fan- 
ta Giro. - Jeigu negalima patraukti rūmų, įsakykite nukasti 
kalną. 

- Ak mano dukrele, - nudžiugęs sušuko karalius, - tu beveik 
tokia pat protinga, kaip tavo brolis... Jeigu aš jį būčiau turėjęs. 

Karalius tučtuojau įsakė nukasti kalną. 

Žinoma, nukasti kalną nelengva, bet galima. Juk, anot pa- 
tarlės, tik to namo nesugriausi, kuris ant popieriaus nupieštas. 
Tiesa, kalnas ne namas, tačiau, greitai ar negreitai, bet darbas 
buvo padarytas, ir dukros atėjo pasveikinti tėvo. 

Ką gi jos pamatė! Tėvas sėdėjo ne juodajame soste, bet ir ne 
žydrajame. Karalius sėdėjo purpuriniame soste. 

Šitaip karalius dar nė karto nebuvo pasielgęs. 

— Kas atsitiko, sinjore tėve? - paklausė dukterys. 

— Man gresia karas, - atsakė jis. - Gretimos karalystės val- 
dovas nepatenkintas: jo žemėse prapuolė aidas. 

- O kurgijis dėjosi, brangusis tėve, ir kuo čia dėtas jūs? - su- 
šuko dukterys. 

- Na, matote, kalnas, kurį aš paliepiau nukasti, stovėjo 
mūsų žemėje ir priklausė mums. O aidas, kuris atsimušdavo 
nuo kalno, buvo gretimos karalystės valdovo nuosavybė. Kai 
mes nukasėme kalną, kažkur prapuolė ir aidas. Tos karalystės 
valdovas surinko kariuomenę ir reikalauja, kad jam būtų grą- 
žintas jo karališkasis aidas, antraip jis paskelbsiąs karą. Šit aš 
ir atsisėdau į purpurinį sostą - karo sostą. 

- Ir jūs kariausite? - paklausė dukterys. 

- Nė pats nežinau, - dūsaudamas atsakė karalius. - Pirma, 
aš nė karto nekariavau ir nežinau, kaip tai daroma. Antra, aš 
senas ir liguistas. O trečia, mano karalystėje nėra generolo. Va, 
jeigu jūs būtumėt turėjusios brolį, jis ir būtų buvęs generolu. 

- Jeigujūs leisite, - pasakė Bjanka, vyriausioji duktė, - gene- 
rolu būsiu aš. Nejaugi aš nesugebėsiu komanduoti kareiviams! 

- Tai ne moterų darbas, - suniurnėjo karalius. 

- Ojūs mane išmėginkite, - spyrėsi Bjanka. 

- Išmėginti, žinia, galima, - sutiko karalius. - Bet atmink, 
jeigu tu žygyje imsi plepėti visokius moteriškus niekus, - va- 
dinasi, tu ne generolas, o tik karaliaus dukra. Tada malonėk 
nedelsdama grįžti namo kartu su visa kariuomene. 

Taip ir buvo nuspręsta. Karalius liepė ištikimam savo gin- 
klanešiui Toninui nė per žingsnį nesitraukti nuo karalaitės ir 
klausytis, ką ji kalba. 

Štai Bjanka ir Toninas išjojo į karą, o paskui juos - visa ka- 
riuomenė. Nušuoliavo per pievą ir prijojo upę, apaugusią 
nendrėmis. 

— Kokios puikios nendrės! - sušuko Bjanka. - Grįždami iš 
karo, būtinai kuo daugiau jų pripjausim ir pridarysim verpstų. 

— Nors ir dabar pat galite pjauti, - pasakė Toninas, - todėl, 
kad jūs jau grįžtate. 

Jis sukomandavo, ir visa kariuomenė apsigręžė. Taip ir ne- 
pasisekė Bjankai pasidaryti generolu. 

- Dabar išmėginkite mane, - pasakė karaliui vidurinioji 
duktė Asuntina. 

Kariuomenė išžygiavo antrą kartą. Pirma visų šuoliavo 
Asuntina ir ištikimasis karaliaus ginklanešys. 

Prajojo nendryną, Asuntina nė žodžio neištarė. Įjojo į girai- 
tę. Asuntina prašneko: 

- Kokie nuostabūs kaštonai! Kokių kotų galima prikapoti 
verpstams! 

- Stok! - sukomandavo kariuomenei Toninas. - Grįžtame 
namo. 

Ir visa kariuomenė - kavalerija, artilerija, pėstininkai ir gur- 
guolės - patraukė atgal. 

Tada pas tėvą atbėgo jauniausioji duktė - Fanta Giro. 

— Ne, ne, - pasakė karalius, - tu per jauna. 

- Brangusis tėve, nejaugi jūs mane mylite mažiau, negu 
mano seseris? 

Karalius neatsispyrė. Jis davė trečią įsakymą ir generolu pa- 
skyrė Fanta Giro. 

- Jeigu jau tapsiu generolu, tai tikru, - pasakė sau mergaitė. 

Ji užsidėjo šarvus, ilgas kasas paslėpė po šalmu, prisi- 
juosė kardą ir dar pasiėmė du pistoletus. Atrodė kaip tikras 
generolas. 

Visi patraukė į žygį trečią kartą. Joja pro nendres - Fanta 
Giro nė žodžio; joja pro kaštonų giraitę - Fanta Giro tyli, tar- 

tum vandens į burną įgėrusi. Šit ir siena, o anoje sienos pusėje 
stovi priešo kariuomenė. Priešais kariuomenę ant juodo žirgo 
jodinėja jaunas, gražus ir stotingas karalius. 

Čia Fanta Giro sustabdė savo pulkus ir pasakė Toninui: 

- Prieš pradėdama mūšį, aš pakalbėsiu su kaimynu. O tu 
dumk tenai, kur stovėjo kalnas, ir pasislėpk krūmuose. Jeigu 
aš prijosiu prie tos vietos ir prašnekėsiu, kartok paskui mane 
kiekvieną mano paskutinį žodį. Ir kuo garsiau, girdi? 

Jei Fanta Giro, kaip anksčiau, būtų buvusi tik jaunesnioji 
karaliaus duktė, gal Toninas būtų mėginęs su ja ginčytis. Juk 
jis ne bet kas, o ištikimas paties karaliaus ginklanešys. Argi 
jam tinka slapstytis krūmuose kaip kiškiui! Bet dabar Toninas 
stovėjo priešais generolą. Todėl jis kariškai apsigręžė ir nušuo- 
liavo į krūmus. 

O Fanta Giro atjojo pas priešų karalių ir sako: 

- Jūsų karališkoji didenybe, mano kariuomenė pasiruošusi 
mūšiui. Arkliai sotūs, patrankos užtaisytos, šautuvai išvalyti, 
kardai išgaląsti. Bet imkime ir pakalbėkime, dėl ko mes kariau- 
sime? Juk karalius, mano valdovas, su savo kalnu galėjo daryti 
viską, kas tik jam patinka. 

- Su kalnu - taip, - atkirto jaunasis karalius, - bet juk jis pa- 
sikėsino į svetimą nuosavybę - į mano aidą. 

- Ak jūsų didenybe, aš esu tikras, kad jums taip tik pasi- 
rodė. Nujokime į tą vietą, ir jūs įsitikinsite, kad aidas niekur 
nedingo. 

- Jokime, - sutiko karalius. 

Jiedu paragino pentinais arklius ir netrukus atsidūrė ten, 
kur dar neseniai stūksojo kalnas. Čia jie sustojo, ir generolas 
Fanta Giro švelniai uždainavo: 

- Aidužėlis sau linksmai gyveno 
Ant šių skardžių, kvepiančių, žalių, 
Ir, išgirdęs dainą, jau nuo seno 
Atsiliepdavo bent žodeliu... 


- .„Žodeliu-u-u! - suriko iš krūmų Toninas, ir taip smarkiai, 
kad karalius krūptelėjo. 
Bet jis bematant užmiršo aidą, nes generolas dainavo 


toliau: 


- Sklinda gandas, kad prapuolė aidas, - 
Nebepratęsia dainų jo linksmos gaidos... 
Netikėk - nė lašo čia nėra tiesos. 
Uždainuok skambiau - ir aidas pakartos. 


— Oho ho! - sukriokė ginklanešys. - Ir dar kaip pakarto-o-os! 

- O švenčiausioji Madona! - sušuko karalius, užsikimšda- 
mas ausis. - Ir dėl to aš, beprotis, norėjau kariauti! 

- Aš galiu dar padainuoti, - mandagiai pasiūlė generolas. 

- Tik ne čia, - skubiai pasakė karalius. - Man labai patinka 
jūsų dainavimas, bet aido nebenoriu girdėti. Užmirškime visus 
mūsų kivirčus ir būkime draugais. Ar nesutiktumėte paviešėti 
mano pilyje? 

- Mielai, jūsų didenybe, - pasakė generolas. 

Vos jiedu atjojo į karaliaus pilį, karalius nubėgo į savo moti- 
nos menes. 

— Motute, aš atsivežiau pasisvečiuoti priešų generolą. Bet jis 
visiškai nepanašus į ūsuotą kareivą. Ak, kokios akys, kokios 
lūpytės, koks švelnus balsas! Man rodos, kad tai ne generolas, 
o persirengusi mergaitė. Jūs išmintinga moteris, patarkite, 


kaip man sužinoti tiesą. 

- Nuvesk generolą į ginklų menę, - atsakė karalienė. - Jeigu 
generolas iš tiesų mergaitė, ji nė nežvilgtels į ginklus. 

Jaunasis karalius paklausė motinos patarimo. Bet, vos per- 
žengęs ginklų menės slenkstį, generolas šūktelėjo sužavėtas. 
Jis gyrė ilgavamzdes šaudykles, mėgino, ar gerai išgaląsti kar- 
dai, ar nusmailintos špagos. Jis pačiupo kalaviją ir ėmė juo 
mosuoti prieš pat karaliaus nosį. 

Tada karalius vėl nuskubėjo pas karalienę. 

- Motute, - pasakė jis, - generolas elgiasi kaip tikras vyras, 
bet aš dar labiau, negu pirma, esu įsitikinęs, kad tai mergaitė. 
Ir ši mergaitė kaskart man vis labiau patinka. 

- Ką gi, sūneli, - atsakė karalienė. - Nuvesk generolą į sodą. 
Jeigu tai mergaitė, ji nusiskins rožę arba našlaitę ir prisisegs 
prie krūtinės. Jeigu vyras, jis nusiskins jazmino šakelę ir užsi- 
kiš už ausies. 

Jaunasis karalius pakvietė Fanta Giro pasivaikščioti po sodą. 
Jis akių neatitraukė nuo generolo. O tasai nė nežvilgtelėjo nei 
į prašmatnias rožes, nei į drovias našlaites. Užtat, praeidamas 
pro žydintį jazminų krūmą, generolas nerūpestingai nusisky- 
nė šakelę ir užsikišo sau už ausies. 

Karalius trečią kartą pasibeldė į senosios karalienės menes. 

— Motute, pagal visus jūsų ženklus generolas - vyras, bet 
mano širdis sako, kad tai mergaitė. Ką gi man daryti? 

- Štai tau paskutinis mano patarimas. Pakviesk generolą pie- 
tauti. Ir kuo akyliau žiūrėk. Moteris riekia duoną, spausdama 
kepalą prie krūtinės, o vyras, laikydamas kepalą rankose. 

Visi susėdo pietauti. Generolas paėmė peilį ir, laikydamas 
kepalą rankose, atpjovė didelę duonos riekę. 

O po pietų motina pasakė sūnui: 

- Dabar tu visiškai įsitikinai, kad generolas - vyras. 

- Ne, motute, tai mergaitė. Ir aš pats ją išbandysiu. 

Priėjo prie Fanta Giro jaunasis karalius ir pasakė: 

- Aš taip susidraugavau su jumis, generole, kad noriu supa- 
žindinti jus su savo sužadėtine. Dabar mes truputį pailsėsime, 
o vakarop, jeigu sutiksite, liepsime pabalnoti žirgus ir nujosi- 
me pas ją į svečius. 

Vaje, kas pasidarė generolui! Jis išblyško, paskui paraudo ir 
atsakė drebančiu balsu: 

- Mielai, jūsų didenybe. Pamatyti jūsų sužadėtinę man bus 
didžiausias malonumas. 

Paskui karalius palydėjo generolą į jam paskirtas menes. Kai 
po poros valandų jis vėl nuėjo, generolo ir pėdsakai jau buvo 
dingę. Jaunasis karalius, nė valandėlės nedelsdamas, šoko ant 
žirgo ir nudūmė į gretimą karalystę. 

O Fanta Giro tuo metu buvo apkabinusi savo tėvą, vėl sėdin- 
tį žydrajame soste. 

- Ak, brangusis tėve, - kalbėjo ji, gailiai verkdama, - aš išjo- 
jau kariauti, o grįžau susitaikiusi. 

- Tai ko gi tu verki, mieloji dukrele? - paklausė ją tėvas. 

- Aš palikau ten savo širdį! - atsakė ji ir dar gailiau pra- 
virko. 

Staiga po rūmų langais sukaukšėjo žirgo kanopos, ir tuojau į 
sostų salę įbėgo jaunasis karalius. Jis pribėgo tiesiai prie Fanta 
Giro ir pasakė: 

- Generole, prašau jus, būkite mano žmona. 

- Ojūsų sužadėtinė? - paklausė mergaitė. 

- Mieloji Fanta Giro, kai aš jums pasakojau apie sužadėtinę, 
jūs buvote generolas. O juk priešo generolą apgauti tikrai ne 
nuodėmė. Jokios sužadėtinės aš neturiu, tik jus, jeigu jūs su- 
tinkate. 

- Sutinka ji, sutinka, - atsakė senasis karalius už savo 
dukterį. 

Netrukus buvo iškeltos vestuvės. Fanta Girė, numetusi šar- 
vus ir ginklus, apsivilko suknią su ilgu šleifu ir prisisegė prie 
krūtinės rožę. Jaunasis karalius visas švytėjo ir neatitraukė 
akių nuo savo gražuolės žmonos. O senasis karalius ir senoji 
karalienė taip šauniai šoko tarantelą, kad smagu buvo žiūrėti. 


TRYS APELSINAI 


A ISOJE ITALIJOJE žinoma pasaka apie tris apel- 
*Ą| sinus! Bet štai kas nuostabu: kiekvienoje vietoje 
žmonės ją pasakoja savaip. Vienaip Genujoje, ki- 
taip - Neapolyje, dar kitaip - Sicilijoje. O mes visų pasiklausė- 
me ir dabar žinome, kaip viskas atsitiko iš tikrųjų. 

Gyveno kitados karalius ir karalienė. Turėjo jie rūmus, kara- 
lystę, turėjo, aišku, ir valdinių, o šit vaikų karalius ir karalienė 
neturėjo. 

Kartą karalius pasakė: 

- Jeigu mums gimtų sūnus, aikštėje prieš rūmus aš įreng- 
čiau fontaną. O iš to fontano lygiai septynerius metus trykštų 
aukšta srovė, ir ne vandens, bet gero vyno. 

- O aš įsakyčiau šalia šito fontano įrengti kitą, - pasakė ka- 
ralienė. - Ir trykštų iš jo ne vynas, o auksaspalvis alyvų aliejus. 
Septynerius metus prie jo ateidinėtų moterys su ąsočiais ir lai- 
mintų Mano sūnų. 

Netrukus karaliui ir karalienei gimė gražutėlis berniukas. Lai- 
mingi tėvai išpildė savo įžadus, ir aikštėje ėmė trykšti du fonta- 
nai. Pirmaisiais metais vyno ir aliejaus fontanai tryško aukščiau 
už rūmų bokštą. Kitais metais jie pasidarė žemesni. Žodžiu, ka- 
ralius sūnus kasdien augo, didėjo, o fontanai - mažėjo. 

Septintiesiems metams baigiantis, vynas ir aliejus iš fonta- 
nų jau ne srovėmis tryško, o po lašą sunkėsi. 

Kartą karaliaus sūnus išėjo į aikštę kėgliais pažaisti. O tuo 
pačiu metu prie fontanų atkiūtino žila susikūprinusi senė. Ji 
atsinešė kempinę ir du molinius ąsočius. Lašas po lašo į kem- 
pinę susigerdavo čia vynas, čia aliejus, o senė ją išspausdavo į 
ąsočius. 

Ąsočiai jau buvo beveik pilni. Ir staiga - dzingt! - abu sudu- 
žo į smulkiausias šukeles. Po galais, koks taiklus smūgis! Tai 
karaliaus sūnus dideliu mediniu rutuliu taikė į kėglius, o patai- 
kė į ąsočius. Tą pačią akimirką fontanai išseko, vyno ir aliejaus 
nebeliko nė lašelio. Juk karalaičiui kaip tik tą minutę sukako 
lygiai septyneri metai. 

Senė pagrasė sukumpusiu pirštu ir gergždžiančiu balsu pra- 
šneko: 

- Klausyk, karaliaus sūnau. Užtat, kad sudaužei mano ąso- 
čius, aš tave užkeiksiu. Kai tau sueis triskart po septynerius 
metus, tave apims ilgesys. Ir jis kamuos tave tol, kol rasi medį 
su trimis apelsinais. O kai rasi medį ir nuskinsi tris apelsinus, 
panorėsi gerti. Va tada ir pažiūrėsime, kas bus. 

Senė piktai nusijuokė ir nukiūtino sau. 

O karaliaus sūnus žaidė sau kėgliais kaip žaidęs. Po pus- 
valandžio jis jau užmiršo ir sudaužytus ąsočius, ir senės už- 
keikimą. 

Prisiminė jį karalaitis, kai jam suėjo triskart po septyne- 
rius - dvidešimt vieneri metai. Apėmė jį ilgesys, ir nei medžio- 
klės, nei prašmatnios puotos negalėjo to ilgesio išsklaidyti. 

- Ak, kur man rasti tris apelsinus! - kartojo jis. 

Išgirdo tai karalius ir karalienė ir pasakė: 

- Nejaugi savo brangiajam sūnui mes pagailėsime nors tri- 
jų, nors trisdešimt, nors trijų šimtų, nors trijų tūkstančių 
apelsinų! 

Ir jie suvertė prieš karalaitį visą kalną auksaspalvių vaisių. 
Bet karalaitis tik papurtė galvą. 

— Ne, čia ne tie apelsinai. O kokie tie, kurių man reikia, aš ir 
pats nežinau. Pabalnokite žirgą, josiu jų ieškoti. 

Tarnai pabalnojo žirgą karalaičiui, tasai užšoko ant jo ir nu- 
jojo. Jojo, jojo keliais - nieko nerado. Tada karalaitis pasuko iš 
kelio ir nušuoliavo, kur akys veda. Prišuoliavo prie upeliūkščio 
ir staiga girdi laibą balselį: 

- Ei karaliaus sūnau, žiūrėk, kad tavo žirgas nesutryptų 
mano namelio. 

Apsidairė karalaitis į visas puses - nieko nėra. Žvilgterėjo po 
žirgo kanopomis ir mato - guli žolėje kiaušinio lukštas. Nu- 
sėdo jis nuo žirgo, pasilenkė, žiūri - sėdi lukšte fėja. Nustebo 
karalaitis, o fėja sako: 

- Seniai manęs jokie svečiai nelanko, dovanų neatneša. 

Karalaitis nusitraukė nuo piršto žiedą su brangiu akmeniu 
ir užmovė fėjai vietoj juostos. Fėja susijuokė iš džiaugsmo ir 
pasakė: 

- Žinau, žinau, ko tu ieškai. Gauk deimantinį raktelį ir pa- 
kliūsi į sodą. Ten ant vienos šakos auga trys apelsinai. 

- O kurgi rasti deimantinį raktelį? - paklausė karalaitis. 

- Tai tikriausiai žino mano vyresnioji sesuo. Ji gyvena kaš- 
tonų giraitėje. 

Jaunikaitis padėkojo fėjai ir užšoko ant žirgo. Antroji fėja iš 
tikrųjų gyveno kaštonų giraitėje, kaštono kiaute. Karalaitis jai 
padovanojo auksinę apsiausto sagtį. 

- Ačiū tau, - pasakė fėja, - dabar turėsiu auksinę lovą. Už tai 
aš tau atskleisiu paslaptį. Deimantinis raktelis guli krištolinėje 
skrynutėje. 

- O kurgi skrynutė? - paklausė jaunikaitis. 

- Tai žino mano vyresnioji sesuo, - atsakė fėja. - Ji gyvena 
lazdyne. 

Karalaitis surado lazdyną. Pati vyriausioji fėja buvo įsitai- 
siusi riešuto kevale. Karaliaus sūnus nusiėmė nuo kaklo auk- 

sinę grandinėlę ir padovanojo ją fėjai. Fėja pririšo grandinėlę 
prie šakos ir pasakė: 

- Tai bus mano sūpuoklės. Už tokią dosnią dovaną aš tau 
pasakysiu tai, ko nežino mano jaunesniosios seserys. Krištoli- 
nė skrynutė rūmuose. Rūmai stovi ant kalno, o tas kalnas už 
trijų kalnų, už trijų dykumų. Saugo skrynutę vienaakis sargas. 
Gerai įsidėk į galvą: kai senis miega - jo akis atmerkta, kai ne- 
miega - užmerkta. Keliauk ir nieko nesibijok. 

Ilgai ar trumpai jojo karalaitis, nežinia. Perkopė jis tris kal- 
nus, perjojo tris dykumas ir surado kalną, kurio ieškojo. Čia 
karalaitis nulipo nuo žirgo, pririšo jį prie medžio ir apsidai- 
rė. Va ir takelis, visai užžėlęs, matyt, į tuos kraštus seniai 
niekas kojos nekėlė. Nuėjo karalaitis takučiu. Driekiasi take- 
lis, vingiuoja kaip gyvatė, vis aukštyn ir aukštyn. Kopia ka- 
ralaitis, nesuka į šalį. Ir užlipo jis takeliu iki kalno viršūnės, 
kur stovėjo rūmai. 

Lėkė pro šalį šarka. Karalaitis jos paprašė: 

- Šarka, šarka, žvilgtelk pro rūmų langelį, ar miega sargas. 

Šarka žvilgterėjo pro langelį ir sučirškė: 

— Miega, miega! Jo akis užmerkta! 

— Ė, - tarė sau karalaitis, - dabar ne metas eiti į rūmus. 

Palaukė jis nakties. Lėkė pro šalį pelėda. Karalaitis jos pa- 
prašė: 

- Pelėdėle, pelėdėle, žvilgtelk pro rūmų langelį, ar miega 
sargas. 

Pelėda žvilgtelėjo pro langelį ir suūbavo: 

- Ū-ū! Nemiega sargas! Jo akis žiūri tiesiai į mane. 

- Va dabar pats laikas, - tarė sau karalaitis ir įėjo į rūmus. 

Ten jis pamatė vienaakį sargą. Šalia sargo stovėjo staliukas 
trimis kojomis, ant jo - krištolinė skrynutė. Karalaitis pakėlė 

skrynutės dangtį, ištraukė deimantinį raktelį, o ką juo rakin- 
ti - nežino. Ėmė jis vaikščioti po rūmų sales ir bandyti, ku- 
rioms durims tiks deimantinis raktelis. Išbandė visus užrak- 
tus, nė į vieną netinka. Liko tik mažos auksinės durelės pačioj 
tolimiausioj salėj. Įkišo karalaitis deimantinį raktelį į užrakto 
skylutę, - kaip čia buvęs. Durelės iškart atsidarė, ir karalaitis 
pateko į sodą. 

Sodo vidury stovėjo apelsinmedis, o ant jo buvo tik trys apel- 
sinai. Bet kokie apelsinai! Dideli, kvapnūs, su auksine žievele. 
Tartum visa dosni Italijos saulė jiems vieniems būtų tekusi. 
Karaliaus sūnus nuraškė apelsinus, paslėpė juos po apsiaustu 
ir pasuko atgal. 

Vos karalaitis nusileido nuo kalno ir užšoko ant žirgo, viena- 
akis sargas užmerkė vienintelę savo akį ir atsibudo. Jis iškart 
pamatė, kad deimantinio raktelio skrynutėje nebėra. Bet jau 
buvo per vėlu: karalaitis su trim apelsinais šuoliavo ant eiklio- 
jo savo žirgo kiek įkabindamas. 

Šit perkopė jis vieną kalną, joja per dykumą. Diena kaitri, 
žydrame danguje - nė debesėlio. Įkaitęs oras srovena virš įkai- 
tusio smėlio. Karalaitis įsinorėjo gerti. Taip įsinorėjo, kad apie 
nieką kitą ir galvoti negali. 

„Bet juk aš turiu tris apelsinus! - tarė jis sau. - Suvalgysiu 
vieną ir numalšinsiu troškulį!“ 

Vos jis įpjovė žievę, apelsinas skilo pusiau. Iš jo išėjo graži 
mergaitė. 

- Duok man gerti, - paprašė ji graudžiu balsu. 

Ką galėjo karalaitis padaryti! Juk ir jį patį kamavo troš- 
kulys. 

- Gerti, gerti! - atsiduso mergaitė, krito ant karšto smėlio 


ir mirė. 

Paliūdėjo karalaitis ir nujojo toliau. O atsigręžęs pamatė, 
kad toje vietoje žaliuoja apelsinų giraitė. Karalaitis nustebo, 
bet atgal negrįžo. 

Netrukus dykuma baigėsi, jaunikaitis prijojo mišką. Pamiš- 
kėj smagiai čiurleno upeliūkštis. Karalaitis puolė prie upelio, 
pats atsigėrė, ligi soties pagirdė žirgą, o paskui atsisėdo pailsė- 
ti po plačiašakiu kaštonu. Išsitraukė jis iš po apsiausto antrąjį 
apelsiną, palaikė jį ant delno, ir ėmė karalaitį kamuoti toks di- 
delis smalsumas, kaip anksčiau troškulys. Kas slypi po auksine 
žievele? Ir karalaitis prapjovė antrąjį apelsiną. 

Apelsinas skilo pusiau, ir iš jo išėjo mergaitė. Ji buvo dar 
gražesnė negu pirmoji. 

- Duok man gerti, - paprašė mergaitė. 

- Va upelis, - atsakė karalaitis, - jo vanduo tyras ir šaltas. 

Mergaitė pripuolė prie srovės ir beregint išgėrė visą upelio 
vandenį, net smėlis jo dugne išdžiūvo. 

- Gerti, gerti! - vėl suvaitojo mergaitė, krito ant žolės ir 
mirė. 

Karalaitis labai susisielojo ir pasakė: 

- Ė, dabar aš jau nė lašelio vandens į burną neimsiu, kol pa- 
girdysiu trečią mergaitę iš trečiojo apelsino! 

Ir jis sudavė pentinais savo žirgui. Pajojo truputį ir atsigręžė. 
Kas per stebuklas! Upelio pakrantėse kaip siena stovi apelsinų 
medžiai. Žalių jų šakų paunksmėj upelis prisipildė vandens ir 
vėl užtraukė savo dainelę. 

Bet karalaitis ir dabar negrįžo. Jis nujojo toliau, spausda- 
mas prie krūtinės paskutinįjį apelsiną. i 

Kiek jį bekeliaujantį prikamavo kaitra ir troškulys, nė apsa- 
kyti neįmanoma! Vis dėlto, ilgai ar trumpai jojęs, pasiekė kara- 
laitis upę, tekančią palei gimtosios jo karalystės sienas. Čia jis 


<a - = 


prapjovė trečiąjį apelsiną, patį didžiausią ir labiausiai prinoku- 
sį. Apelsinas prasiskleidė tartum gėlės žiedas, ir prieš karalai- 
tį pasirodė neregėto grožio mergaitė. Jau kokios dailios buvo 
abi pirmosios, o greta šitos būtų pasirodžiusios visai prastos. 
Karalaitis negalėjo akių nuo jos atitraukti. Jos veidas buvo 
švelnesnis už apelsino žiedą, akys žalios kaip ką tik užmegztas 
vaisius, plaukai auksiniai kaip prinokusio apelsino žievė. 

- Gerti, gerti! - paprašė mergaitė. 

Karaliaus sūnus paėmė ją už rankos ir nuvedė prie upės. 
Mergaitė pasilenkė ir ėmė gerti. Bet upė buvo plati ir gili. Kad 
ir kiek mergaitė gėrė, vandens nemažėjo. 

Pagaliau gražuolė pakėlė galvą ir nusišypsojo karalaičiui. 

- Ačiū tau, karalaiti, kad grąžinai man gyvybę. Prieš tave - 
apelsinų karaliaus duktė. Aš taip ilgai tavęs laukiau auksinia- 
me savo kalėjime! Ir mano seserys laukė. 

- Ak, vargšelės, - atsiduso karalaitis. - Tai aš kaltas dėl jų 
mirties. 

- Bet juk jos nemirė, - pasakė mergaitė. - Argi nematai, kad 
jos virto apelsinų giraitėmis? Jos teiks pavėsį pavargusiems 
keleiviams, malšins jų troškulį. Tik jau niekada mano seserys 
nebegalės pavirsti mergaitėmis. 

- O tu manęs nepaliksi? - šūktelėjo karalaitis. 

- Nepaliksiu, jeigu nenustosi manęs mylėjęs. 

Karalaitis uždėjo ranką ant savo kardo rankenos ir prisiekė, 
kad nieko nepavadinsiąs savo žmona, tik apelsinų karaliaus 
dukterį. 

Jis pasisodino mergaitę priešais save ant balno ir nušuolia- 
vo gimtųjų rūmų link. 

Šit jau tolumoj sublizgo rūmų bokšteliai. Karalaitis sustab- 
dė žirgą ir tarė: 

- Lukterk manęs čia, aš grįšiu tavęs paimti su aukso karieta 
ir atvešiu tau atlaso suknią ir kurpaites. 

- Nereikia man nei karietos, nei puošnių drabužių. Geriau 
nepalik manęs vienos. 

- Bet aš noriu, kad tu įvažiuotum į mano tėvo rūmus, kaip 
dera karaliaus sūnaus sužadėtinei. Nebijok, pasodinsiu tave 
ant medžio šakos, štai virš tos kūdros. Čia tavęs niekas nepa- 
matys. 

Jis pakėlė ją, pasodino ant medžio, o pats įjojo pro vartus. 

Tuo metu šluba, žvaira tarnaitė atėjo prie kūdros baltinių 
skalauti. Ji pasilenkė virš vandens ir pamatė kūdroje mergai- 
tės atvaizdą. 

- Nejaugi čia aš? - suriko tarnaitė. - Kokia pasidariau daili! 
Turbūt pati saulė man grožio pavydi! 

Tarnaitė pakėlė akis į viršų, norėdama pažiūrėti į saulę, ir 
tarp lapų pamatė mergaitę. Dabar tarnaitė suprato, kad van- 
denyje atsispindi ne ji. 

- Ei, kas tu tokia ir ką čia veiki? - apmaudžiai suriko tarnaitė. 

- Aš karaliaus sūnaus sužadėtinė ir laukiu, kada jis atvažiuos 
manęs paimti. 

Tarnaitė pagalvojo: „Štai proga apgauti likimą“ 

- Na, dar nežinia, katros jis atvažiuos paimti, - atsakė ji ir 
ėmė iš visų jėgų purtyti medį. 

Vargšė mergaitė iš apelsino kaip įmanydama stengėsi išsilai- 
kyti ant šakų. Bet tarnaitė siūbavo medį vis smarkiau ir smar- 
kiau. Mergaitė nusprūdo nuo šakos ir krisdama vėl pavirto 
auksaspalviu apelsinu. | 

Tarnaitė vikriai pačiupo apelsiną, įsikišo už ančio ir įsilipo į 
medį. Vos ji spėjo atsisėsti ant šakos, privažiavo karalaitis su 
karieta, pakinkyta šešetu baltų žirgų. 

Nelaukdama, kol ją nukels nuo medžio, tarnaitė nušoko 
žemėn. 

Karalaitis taip ir atšlijo, pamatęs savo sužadėtinę šlubą ir 
žvairą. 

Tarnaitė sutarškėjo: 

- Ė mano berneli, nesirūpink, visa tai man greit praeis. Į akį 
man įkrito šapelis, o koją medyje nusėdėjau. Po vestuvių pasi- 
darysiu dar gražesnė negu buvau. 

Karalaičiui nieko kita neliko, tik vežtis ją į dvarą. Juk jis pri- 
siekė savo kardu. 

Karalius su karaliene labai nusiminė, pamatę mylimojo sū- 
naus sužadėtinę. Negi vertėjo dėl tokios gražuolės keliauti 
kone į pasaulio kraštą! Bet jeigu žodis duotas, reikia jį tesėti. 
Ir ėmė jie ruoštis vestuvėms. 

Atėjo vakaras. Visuose rūmuose tviskėjo spindėjo žiburiai. 
Stalai buvo prabangiai užtiesti, o svečiai išsipustę be galo, be 
krašto. Visi linksminosi. Nelinksmas buvo tik karaliaus sūnus. 
Jį kamavo ilgesys, toks ilgesys, tartum jis niekada nė nebūtų 
laikęs rankose trijų apelsinų. Nors imk, vėl sėskis ant žirgo ir 
jok, kur akys veda, kur kojos neša. 

Suskambo varpas, ir visi sėdo už stalo, o garbingiausioje vie- 
toje pasodino jaunuosius. Tarnai nešiojo svečiams skaniausius 
valgymus ir gėrimus. 

Jaunoji ragavo vieno valgymo, ragavo kito, bet kiekvienas 
kąsnis jai įstrigdavo gerklėje. Ji baisiausiai norėjo gerti. Bet, 
kad ir kiek gėrė, troškulys nemažėjo. Tada jaunoji prisiminė 
apelsiną ir nutarė jį suvalgyti. Staiga apelsinas iššoko jai iš 
rankų ir nuriedėjo per stalą, švelniu balsu šnekėdamas: 


- Sėdi už stalo šleivoji skriaudėja, 
Bet su ja ir tiesa į vidų įėjo! 

Svečiai sulaikė kvapą. Jaunoji išblyško. Apelsinas apriedė- 
jo aplink stalą, pririedėjo prie karalaičio ir atsivėrė. Iš jo išėjo 
gražioji apelsinų karaliaus duktė. 

Karalaitis paėmė ją už rankų ir atvedė pas tėvus. 

- Štai mano tikroji sužadėtinė! 

Piktoji apgavikė beregint buvo išvyta. O karalaitis su mer- 
gaite iš apelsino atšventė linksmas vestuves, laimingai gyveno 

ir sulaukė gilios senatvės. 


a 


PIEMUO IR KOVO MĖNUO 


A REJUS METUS PIEMUO ganė dvarininko bandą. 
t**4| O kai suderėtas laikas baigėsi, dvarininkas davė 


jam ožką ir ožį, avį ir aviną. 

Tada piemuo tarė: 

— Daugiau nebebernausiu. Turiu dabar visą bandą - ožką ir 
ožį, avį ir aviną. Būsiu pats sau ponas. 

Kaip jis savo bandą prižiūrėjo, - nė apsakyti neimanoma. Po 
žolelę rinko pašarą ir nešiojo striukės skvernuose - juk pinti- 
nės jis neturėjo! O vandenį iš tolimo šaltinio tampė savo kepu- 
rėje - juk kibiro jis taip pat neturėjo! 

Ir šit po metų jo ožka atsivedė du ožiukus, o avis - du ėriukus. 

Dar po metų kiekviena iš trijų ožkų atsivedė po du ožiukus 
ir kiekviena iš trijų avių - po du ėriukus. 

Taip kasmet banda augo ir gausėjo. Praturtėjo piemuo. Gy- 
vena naujame gerame name, su vargšais kaimynais ir sveikin- 
tis nustojo. Anksčiau piemuo ir juokauti būdavo greitas, ir pa- 
galbos nešykštus. O dabar vaikščioja pasipūtęs kaip kalakutas, 
visą laiką lūpas krutina, patylom pelną skaičiuoja. 

Jei kas ir išgirsdavo iš jo meilų žodelį, tai tik broliai mėne- 
siai. Žinoma - koks oras, tokia ir piemens nuotaika. O nuo ko 
orai priklauso? Nagi žmonės kalba, kad broliai mėnesiai juos 
savo krepšyje atsineša. 

Šit piemuo ir stengėsi tiems broliams įsiteikti. Kiekvieno iš- 
eidavo pasitikti, žemai lenkdavosi, pagyrų nesigailėdavo. Pa- 
girs, pagirs, na, ir paprašys, ko jam reikia. Čia jam Gegužės 
mėnuo turįs vešlesnę ir aukštesnę žolę išauginti, čia Liepa kai- 
tras pamažinti, kad avys neliesėtų, čia Sausis šalčius prilaikyti, 
kad ožkos nestirtų. Paprašo, o paskui vėl pagyrom apipila. 

Ir nuostabus dalykas - mėnesiai visada jam buvo palankūs, 
matyt, tikėjo, kad piemuo ir iš tikro juos taip myli. Ko piemuo 
prašydavo, tą jam ir siųsdavo. 

Bet visų baisiausias piemeniui buvo nepastovusis Kovas. Ko- 
vas gyvuliams - nelabas mėnuo: prapliups lyti, pasipils kruša, 
ko gero, ir maru bandą išguldys. Užtat piemuo Kovui ir meili- 
kaudavo labiau negu kitiems. 

Taigi ir tais metais, apie kuriuos pasaka porina, atėjus Kovo 
mėnesiui, piemuo pradėjo savo šnekėti: 

- Tu, Kovai, ir stiprus, ir gražus. O jau koks ilgas - kur ten 
Vasariui iki tavęs! 

Nuo ryto iki vakaro piemuo Kovą garbsto, o Kovas ir klauso, 
net ausis pastatęs. Prapliumpa kruša - pro šalį praeina, pusę 
kaimynų avių suluošina, o tojo piemens visa banda sveikutėlė. 
Užgriūva Kovo audra - kaimynų gyvulius po kalnus išblaško, 
paskui eik, rink juos! Piemeniui ta pati audra avis ir ožkas į 
krūvą suburia, joms šilta, nė viena neprapuola. 

Taip ir praėjo Kovas, viena paskutinė dienelė jam beliko — 
trisdešimt pirmoji. 

Nusprendė Kovas pasismaginti prieš pat galą. Sušvilpė, su- 
kaukė visokiais balsais, ėmė sukti sniego verpetus. 

Atsibudo piemuo, pažvelgė pro langą ir net sudrebėjo iš pyk- 
čio. Bet, išėjęs ant slenksčio, saldžiai nusišypsojo. 

- Ak, ir juokdarys tu, Kovai! Žmones tavimi skundžiasi. O aš 
visada visiems tvirtinu: jūs kvaili, kaip tokiam galiūnui nepasi- 
linksminti, nepasiausti. 

Patiko Kovui tokie žodžiai. Jis dar labiau įsismagino. 

Šit ir diena baigėsi, jau vakaras. Netrukus vidurnaktis, o Ko- 
vas nenurimsta. Piemuo ėmė ir nebeištvėrė: | 

- Na, ko dūksti? Juk beveik praėjai. Ak, ir įkyrėjai man, Kovai, 
per tą savo mėnesį! Pasakysiu stačiai: iš visų mėnesių tu esi pats 
netikiausias. Ir pikčiurna tu, ir bjaurybė. Greičiau nešdintumeis! 

Išgirdo tokius žodžius Kovo mėnuo, ir iš pykčio jam kvapą 
užėmė, net pūga nutilo, vėjas nuščiuvo. O kai Kovas atsipei- 
kėjo, jam ir iš tiesų jau buvo metas pasitraukti! Susirinko jis 
savo mantą - vėjus ir pūgas, purvyną ir apšalą, susidėjo viską 
į krepšį ir išsidangino. 

O priešais jį Balandis eina. Susitiko broliai pusiaukelėje ly- 
giai vidurnaktį. Kovas ir sako: 

- Balandi, jaunesnysis mano brolau, užleisk vyresniajam 
broliui tris savo dienas. Tu - geraširdis, pavasario dovanas 
spėsi išdalinti ir per dvidešimt septynias dienas. 

Balandžio mėnuo ir iš tiesų buvo geras, o jau vyresniajam 
broliui visai nieko negailėjo, - labai jį gerbė už tvirtą būdą. 

Gavo Kovas iš Balandžio tris dienas dovanų ir ėmėsi darbo. 
Maža jam pasirodė to, ką krepšyje ant nugaros turėjo susidė- 
jęs. Beregint jis aplėkė žemę. Kalnų viršūnėse pažadino nuil- 
susias nuo žiemos darbų audras, nusivarė debesis su kruša ir 
liūtimis. O lėkdamas virš pelkynų, pasičiupo drugį. Ir su vis- 
kuo, ką tik buvo surinkęs, užgriuvo ant piemens bandos. 

Pirmąją dieną pylė ant jos lietų, plakė kruša. Trečdalis ban- 
dos padvėsė. 

Antrąją dieną Kovas paleido audras. Sušvilpė vėjai - išblaš- 
kė avis ir ožkas po uolas ir tarpeklius. Prapuolė dar trečdalis 
bandos. 

Galiausiai Kovas užleido drugį. 

Šit baigėsi paskutinė pasiskolintoji diena, atėjo pavasario 
mėnuo - Balandis. Sušildė jis žemę, išaugino žolę, padvelkė 
šiltu vėjeliu. Bet kam piemeniui visa tai bebuvo reikalinga? 
Juk jam viso labo teliko ožka ir ožys, avinas ir avelė. 

Kiek piemuo turėjo pradėdamas gyventi, tiek jam ir beliko. 

GARPALIJONAS - LIŪTŲ VALDOVAS 


YVENO PASAULYJE ASILIUKAS. Jokio vardo jis 


L neturėjo, nes vos prieš tris dienas tebuvo gimęs 


ir šeimininkas dar niekaip nespėjo jo praminti. 
Asiliukas buvo labai linksmas, labai smalsus ir be paliovos kai- 
šiojo savo snukutį kur reikia ir kur nereikia. 

Ketvirtą savo gyvenimo dieną, stripinėdamas po kiemą, jis 
pamatė smėlyje duobutę. Tai asiliukui pasirodė labai keista. Jis 
plačiau išsižergė, pasilenkė ir pauostė, kuo ten kvepia. Staiga 
iš smėlio iššoko siaubinga pabaisa - pilvas apvalus, kojų - dau- 
gybė, ir visos į asiliuką kad tiesiasi! Tai vabaliukas, skruzdėlių 
liūtas, tūnojo smėlyje, išsikasęs duobelę, skruzdėlių laukė. Ži- 
noma, asiliukas - ne skruzdėlė, bet vis dėlto jis persigando ir 
subliovė visa gerkle. 

Išgirdęs bliaunant, atbėgo jo šeimininkas. Pamatė, kas atsi- 
tiko, ir prapliupo juokais. 

- Tai bent narsuolis, vabaliuko, skruzdėlių liūto, išsigando! 
Na, dabar aš žinau, kokį vardą tau duoti. Vadinsies Garpalijo- 
nu - liūtų valdovu. 

Taip asiliukas gavo vardą. 

Augo asiliukas, augo ir pagaliau užaugo didelis asilas. Kartą 
jis stovėjo garde ir kramsnojo šieną, o jo asiliškoje galvoje sū- 
kuriavo visokiausios mintys. 

„Turbūt aš vis dėlto esu nepaprastas asilas. Sakysim, vieno 
mano pažįstamo vardas Ilgaausis, kito - Pilkis. Bet visame pa- 
saulyje nėra tokio asilo, kurį vadintų Garpalijonu. Turinčiam 
tokį vardą asilui nepritinka tampyti nešulius ant nugaros ir 
klausytis niūksėjimų.“ 

Ir mūsų asilas nusprendė pakeliauti po pasaulį, geresnės da- 
lios paieškoti. 

Jis pasimuistė - nutraukė apynasrį, spyrė kanopomis - iš- 
vertė duris ir išbėgo į laisvę. 

Bėga asilas per laukus, per plynes. Žolė aplinkui aukšta, da- 
gių - kiek tik širdis geidžia. Sustojo asilas, pamosavo uodega ir 
iš džiaugsmo taip užbliovė, kad aidas nuskardeno toli aplinkui. 

Ėjo pro šalį liūtas, išgirdo asilą bliaunant ir panoro sužino- 
ti, kieno toks puikus balsas. Iššoko iš krūmų, pamatė asilą 
ir nustebo. Niekada tokio žvėries jis nebuvo sutikęs. Balsas 
kone kaip liūto, uodega su kutu visai kaip liūto, o vis dėlto 
ne liūtas! 

- Kas tu per vienas? Kuo tu vardu? - paklausė jis asilo. 

- Garpalijonas, - atsakė asilas. 

- Garpalijonas? - apstulbo liūtas. 

- Taip, - oriai patvirtino asilas. - Juk aš stipriausias ir pro- 
tingiausias pasaulyje. 

- Jei taip, labai džiaugiuosi, su tavim susipažinęs. Būkime 
draugai, - pasiūlė liūtas. 

- Būkim, - sutiko asilas. 

Ir jie patraukė toliau dviese. 

Netrukus jiems kelią užkirto upė. 

— Dabar bus pats nemaloniausias dalykas, - gūždamasis pa- 
sakė liūtas. - Teks sušlapinti kailį! 

— Niekai! - suprunkštė asilas. - Tik blusos bijosi vandens. 

Liūtas įsižeidęs suriaumojo ir šoko į upę. Asilas neskubėda- 
mas taip pat įbrido į vandenį. Jam ne sykį teko su nešuliais 
bristi per seklius upelius. Ir dabar viskas buvo gerai, kol jis po 
kojomis juto kietą dugną. Bet štai šaltas vanduo ėmė jam ku- 
tenti pilvą, paskui teko užriesti galvą, o toliau jau visai bloga 

pasidarė - dugnas išslydo iš po kojų. Asilas iškart pasinėrė su 
visa galva ir vos neužspringo. Pasispardė kanopomis, išnėrė, 
vėl murktelėjo į gilumą, vėl išnėrė. 

O liūtas tuo metu jau seniai buvo iššokęs iš vandens, nu- 
sipurtęs ir dabar stebėdamasis žiūrėjo į savo naująjį draugą, 
kuris vis dar kapanojosi vidury upės. 

Pagaliau ir asilas išsikapstė į krantą. Jis švarkštė, švokštė, 
prunkštė, kosėjo ir čiaudėjo. 

- Kas tau? - paklausė liūtas. - Juk sakei, kad plaukti - vieni 
niekai! 

- Taip ir yra, - pasakė Garpalijonas. - Bet matai, vandeny 
aš pastebėjau žuvį ir užkabinau ją uodega, norėdamas pa- 
vaišinti tave pietumis. Kvaila žuvis negalėjo suprasti, kokia 
garbė jai teikiama, ir iš visų jėgų spyriojosi. Šit ir teko su ja 
pasitąsyti. 

- Kurgi ta žuvis? - paklausė liūtas. 

- Ogi prie pat kranto įsižiūrėjau, kad tai tik ašakota lydeka, 
ir mečiau ją. 

Draugai truputį apdžiūvo ir patraukė toliau. Ėjo, ėjo ir priė- 
jo aukštą sieną. Liūtas, daug negalvodamas, peršoko ją vienu 
šuoliu. O vargšas asilas iš pradžių pakėlė priešakines kojas, 
uždėjo jas ant sienos viršaus, atsispyrė užpakalinėmis ir pa- 
kibo ant pilvo - priešakinės kanopos vienoje pusėje, užpaka- 
linės - kitoje. 

Liūtas labai nustebo. 

- Ką tu ten darai? - suriko jis. 

- Argi nematai, kad sveriuosi? — vos beištarė asilas. 

Ir, iš paskutiniųjų pasispyręs užpakalinėmis kojomis, brink- 


telėjo ant žemės. 

— Nuostabus dalykas, - pasakė jis savo palydovui, - kiek kar- 
tų sveriuosi, visada tas pats - persveria galva, ir tiek. Beje, tai 
ir suprantama, kas turi tiek daug proto... 

- Protingumo tai tu protingas, - sutiko liūtas, - tik... Neįsi- 
žeisk, bet jėga, rodos, be reikalo pasigyrei. 

-— Na, žinai, - pasipiktino asilas, - jėgos turiu ne mažiau kaip 
proto. Pagaliau ko čia daug ginčytis, pasirunkime, katras sti- 
presnis, tuoj pat. Pabandyk sugriauti šitą sieną. 

Liūtas linktelėjo gauruota galva, pakėlė leteną, užsimojo ir 
trenkė į akmeninę sieną. Siena liko stovėti kaip stovėjus, o liū- 
tas skaudžiai susimušė leteną. 

Atėjo asilo eilė. Iš pradžių jis atidžiai apžiūrėjo, kaip sie- 
na sumūryta, ir apačioj pastebėjo nelabai tvirtai besilaikantį 
akmenį. Paskui atsisuko užpakaliu, prisitaikė ir spyrė į sieną 
kartą, kitą. Akmuo išlėkė, ir didelis gabalas sienos griuvo, už- 
gaudamas liūtui antrąją koją. 

- Taip, - pripažino liūtas. - Iki šiol maniau, kad stipresnio 
žvėries už liūtą nėra. Pasirodo, apsirikau. O ką tu dar moki 
daryti? - pagarbiai paklausė jis. 

- O dar aš moku ėsti dyglius, - pasakė asilas, kuris tuo metu 
jau buvo smarkiai praalkęs. 

— Na, jau tuo neįmanoma patikėti! - šūktelėjo liūtas. 

Garpalijonas apsidairė, išsirinko vešliausią dagio krūmą ir 
patenkintas ėmė kramsnoti dygius lapus ir dygius žiedus. 

- Dabar matau, tu iš tiesų nepaprastas žvėris ir ne veltui 
tokį vardą turi, - pasakė liūtas. - Tu esi gimęs visus žvėris val- 
dyti. Eime greičiau, aš tave supažindinsiu su savo giminėmis. 
Esu tikras, kad jie bus laimingi, galėdami tave pavadinti savo 


valdovu. 

- Neatsisakau, - sutiko asilas. 

Liūtas dideliais šuoliais nuliuoksėjo į priekį. Asilas vos spėjo 
paskui jį. 

Netrukus jie pasiekė dykynę, kur iš geltono smėlio kilo uolų 
skardžiai. Liūtas užbėgo ant paties aukščiausio skardžio ir 
griausmingai suriaumojo. Jam atsiliepė toks pat griausmingas 
riaumojimas, ir iš visų pusių ėmė rinktis gauruoti jo giminės. 

Tiesą pasakius, mūsų asilas neteko drąsos, pamatęs šitiek 
liūtų. Bet paskui prisiminė, kad jis vadinamas Garpalijonu, ir 
ėmė dėtis oriu: sulapsėjo ausimis ir užrietė uodegą. 

Liūtas pasakė: 

- Broliai, aš atvedžiau pas jus nuostabų žvėrį. Manau, kad 
geresnio valdovo mes niekur nerasime. 

- O kam mums valdovas? - paklausė liūtai. 

- Bet jūs nežinote, ką jis moka. Jis uodega gaudo žuvis, jis 
toks protingas, kad jo galva visada persveria užpakalį, ir toks 
stiprus, kad nuo tvirtų jo kojų spyrių griūva akmeninės sienos. 
Bet svarbiausia, - jis moka ėsti dyglius. Be to, jo vardas - Gar- 
palijonas. 

- Na, jeigu taip, - pasakė liūtai, - tebūnie mūsų karalius. 

Ir asilas Garpalijonas tapo liūtų valdovu. 


El, ĮVESK ARKLĮ! 


A EŽIKAS PETRUČAS VEDĖ. Po vestuvių parsive- 


IA 

dė jaunąją žmoną į namus ir sako jai: 
- Dabar mudu, Rozina, puikiai gyvensim! Aš 
dirbsiu, tu namuose triūsies. Darbo aš nebijau. Nors nuo auš- 
ros ligi tamsos liepk man arklį raginti - man vieni niekai. Bet 
užtat kai parvažiuosiu namo - viskas! Tada jau tu paplušėk. 
Vos tik sustabdysiu vežimą prie vartų ir šūktelsiu: „Ei, įvesk 
arklį!“ — tu kuo greičiausiai išbėk. 

- Dar ko! - pasakė Rozina. - Imsiu aš, mat, su arkliu plūktis. 

- Kaipgi su juo nesiplūksi, juk jį iškinkyti, pašerti, pagirdyti 
reikia! Taigi, vos aš šūktelsiu: „Ei, įvesk arklį!..“ 

- Sakau tau, - pertraukė vyrą Rozina, - kad aš arklio nė ne- 
paliesiu. Ne to mane namuose tėvas ir motina mokė. 

- Nesirūpink, - pasakė Petručas, - aš tave visko išmokysiu. 
Įvesi į kiemą arklį... 

- Nevesiu! 

- Kaipgi nevesi, jeigu aš šūktelėsiu: „Ei, įvesk!.“ 

- Tu šūktelsi, o aš nė iš vietos. 

- Oi Rozina, - pasakė Petručas, - nepykdyk manęs, geriau 
įvesk arklį. 

- Neįvesiu! - suriko Rozina. 

Dabar suriko ir Petručas. 

- Tučtuojau įvesk! 

— Neįvesiu! 

- Įvesk! 

— Neįvesiu! 

Išgirdę triukšmą, subėgo kaimynai ir ėmė jaunavedžių klau- 
sinėti: 

- Kas čia pas jus darosi? Dėl ko vaidijatės? 

Petručas pradėjo aiškinti kaimynams: 

- Na, matote, žmona nenori man padėti. Aš jai sakau: „Įvesk 
arklį“, o ji sako: „Neįvesiu..“ 

- Ir ne gėda jums dėl to vaidytis? - tarė senukas Džuzepė. - 
Aš mielai įvesiu jūsų arklį. Kur jis? 

- Na, matote, - sumišo Petručas, - kol kas mes arklio dar 
neturime. Aš tik ketinu jį pirkti. 


BUIVOLAS IR BŪGNAS 


ARTĄ SUSITIKO DU DRAUGAI. Užsuko į smu- 
klę, atsisėdo už stalelio ir užsisakė po stiklinę 


vyno. 


-E,- prašneko pirmasis, - senokai mudu besimatėme. 


O per tą laiką man teko būti Neapolyje. Bekeliaudamas tiek 
visko prisižiūrėjau, kad ir stebėtis nustojau. Bet vieną kartą 
vis dėlto nustebau. Ėjau, ėjau keliu, staiga žiūriu - būgnas. Di- 
džiulis didžiulis! Aš aplink jį vos ne vos per tris dienas apėjau. 
O ant būgno kaimas pastatytas. Kai šito kaimo gyventojai iš- 
gena galvijus į ganyklą, nuo karvių kanopų būgnas taip trata, 
kad už penkių šimtų mylių girdėti. 

- Pasitaiko, - nusižiovavęs atsakė antrasis draugas. - Kai ką 
ir man teko matyti. Pats žinai, aš tikras medžiotojas. Kiek esu 
visko nušovęs - ir nesuskaičiuotum. O kartą man pavyko nu- 
dėti buivolą. Tai bent buivolas buvo! Pirmutinėmis kanopomis 
jis atsispirdavo į vieno kalno viršūnę, o užpakalinėmis būda- 
vo įsirėmęs į kitą kalną. Vietoj žolės tasai buivolas šlemšdavo 
šimtamečius medžius su visomis šakomis ir šaknimis... 

- Na! - pasipiktino pirmasis. - Čia jau tu primelavai. Negali 
būti tokio buivolo. 

- Kaip tai negali būti! Juk būgnas, apie kurį tu pasakojai, 
kaip tik ir yra padarytas iš to buivolo odos. 

Turėjo melagis prikąsti liežuvį. 

PIKTOJI DALIA 


YVENO KADAISE septynios seserys, septynios 
ž4| karaliaus dukros. Augo seserys rūmuose be var- 
gų ir be rūpesčių. Ne veltui patarlė sako: turtin- 
gam ir laimingam net žvakė kaip saulė šviečia. Bet vos tik vy- 
riausiajai dukrai sukako dvidešimt vieneri metai, o jauniau- 
sioji Santina pradėjo penkioliktuosius, laimė apleido karaliaus 
šeimą. Karalystę užpuolė priešai. Karalius neteko savo kariuo- 
menės, paskui sosto, paskui ir pats pakliuvo į nelaisvę. O kara- 
lienė su septyniom dukrom turėjo bėgti į svetimą karalystę ir 
slėptis gūdžioje girioje, tamsioje lūšnelėje, kur kadaise gyveno 
angliadegys. 

Dabar karaliaus šeima patyrė antrąją patarlės pusę - vargšui 
ir nelaimingam net saulė kaip lajinis žvakigalis smilksta. Vie- 
toj minkštų pūkinių patalų ir atlasinių antklodžių karalienė su 
dukrom beturėjo plikas lentas, vos vos sausa žole teprideng- 
tas. Vietoj auksinių ir sidabrinių indų - vieną molinį dubenį 
ir aštuonis medinius šaukštus. O kas dubenyje? Kartais grybų 
viralas, o kartais ir visai nieko. Šitaip jos ir gyveno. 

Vieną vakarą karalienė išėjo iš lūšnelės prie slenksčio pa- 
sėdėti. Prikūprino prie jos sena sena senelė, pintine nešina, 
ir paklausė: 

- Gal pirktumėte iš manęs truputį džiovintų figų? 

- Ak geroji moteriške, - atsiduso karalienė, - dar neseniai 
būčiau galėjusi nupirkti iš tavęs nors šimtą tokių pintinių. Bet 
dabar aš neturiu nė vieno soldo. Paimk šitas šukas ir duok man 
už jas septynias džiovintas figas septyniom mano dukrom. 

- Nereikia man šukų, - pasakė senelė, - aš ir taip figų tau 
duosiu. Papasakok man savo bėdas. Gal aš mokėsiu padėti. 

Karalienė senelei papasakojo viską, kas joms buvo nutikę 
per pastaruosius metus. 

Senelė išklausė, palingavo galva ir tarė: 

- Vargše karaliene! Vienos tavo dukrų dalia pikta. Štai iš kur 
visos jūsų nelaimės. Kol su jumis mergaitė Sfortūna - mergai- 
tė Nelaimė - nelaukite, kad jums gerai sektųsi. 

- Kurios gi mano dukros dalia pikta? - paklausė karalienė. 

- Tos, kuri miega, sukeitusi rankas ant krūtinės, - atsakė se- 
nelė. - Išvyk ją, ir viskas ims gerai klotis. 

Ji pakėlė nuo žemės pintinę ir dingo už medžių. 

Karalienė įėjo į lūšnelę, užsidegė žvakę ir pasilenkė prie 
vyriausiosios dukters. Toji miegojo, ištiesusi rankas. Antroji 
duktė buvo užmetusi rankas už galvos, trečioji - pasikišusi 
delnus po skruostu, ketvirtoji - po pagalve, penktoji gulėjo, 
ranka prisidengusi akis, šeštosios ranka buvo nusvirusi že- 
myn. Ir kiekvienąkart karalienė lengviau atsidusdavo. Bet štai 
ji prinešė žvakę prie jauniausiosios dukters Santinos ir vos 
nešūktelėjo, - jauniausioji duktė miegojo, sukeitusi rankas 
ant krūtinės. 

Karalienė atsiklaupė prie jos guolio ir graudžiai pravirko. 
Ašaros riedėte riedėjo jai iš akių. Viena karšta ašara nukri- 
to mergaitei ant skruosto. Ji prabudo ir įsiklausė, ką kalba 
motina. 

- Ak mano dukrele! Tu taip mus myli ir esi tokia meili, ne- 
jaugi tu iš tikrųjų gali nešti nelaimę? Ne, ne, mano vargše San- 
tina, niekada aš tavęs nepavadinsiu Sfortūna, kad ir ką senelė 
sakytų. Niekada tavęs neišvarysiu. Geriau dalinsimės su tavim 
viskuo, ką užtrauks tavo piktoji dalia. 

Skaudu buvo girdėti tokius žodžius jaunajai karalaitei, bet ji 
gulėjo tyliai kaip pelytė ir niekuo neparodė atsibudusi. Kai pa- 

galiau motina išsiverkusi užsnūdo, Santina atsikėlė, susirišo 
savo mantą - nudėvėtą suknelę, šukas ir medinį šaukštą, pa- 
skutinį kartą žvilgterėjo į miegančias seseris ir motiną ir išėjo 
iš lūšnelės. 

Iki pat aušros ji ėjo per mišką, o vos patekėjus saulei, pasie- 
kė plyną lauką. Kur pažvelgsi, nei kalvelės, nei krūmelio, tik 
vienas namas ir stūkso visame plyname lauke. Karalaitė priėjo 
prie to namo ir pasižiūrėjo pro langą. Jinai pamatė tris mo- 
teriškes, sėdinčias staklėse ir audžiančias. Viena audė auksi- 
niais siūlais, kita - sidabriniais, o trečioji - skaisčiai raudonais 
į mėlynus metmenis. Iš po nagingų audėjų pirštų slinko tokie 
gražūs raštai, kad karalaitė negalėjo akių atitraukti. 

Staiga toji, kuri audė auksiniais siūlais, pakėlė galvą ir pama- 
tė mergaitę. Audėja atsikėlė ir atidarė duris. 

- Gal nori užeiti? - paklausė ji. 

- Jeigu galima, - atsakė karalaitė. 

- O kuo tu vardu? 

Karalaitė pagalvojo: „Jeigu aš ir iš tiesų užtraukiu nelaimę, 
tegu mane ir vadina Nelaime - Sfortūna.“ 

Taip ji ir pasakė audėjoms, o paskui pridūrė: 

- Jei leisite man likti šituose namuose, - jums tarnausiu. 
Ojei neleisite - keliausiu toliau. 

- Na ką gi, - pasakė audėjos. - Pasilik. 

Ir Sfortūna ėmėsi darbo. Ji išlavė grindis, užkūrė ugnį židi- 
nyje ir pradėjo virti. 

Ligi vidurdienio pietūs buvo gatavi. Audėjos pavalgė, pagyrė 
puikią virėją ir vėl sėdo į stakles. 

Kai saulė jau buvo arti laidos, vyriausioji audėja, toji, kuri 
audė mėlynus ir skaisčiai raudonus raštus, tarė: 

- Šiandien mes pakviestos į svečius. Kelias ten netrumpas, 
ir grįšime tik paryčiu. Likusi viena, gerai saugok namus. Juk 
mūsų verpalai iš sidabro, aukso ir šilko, o audeklus, kuriuos 
audžiame savo staklėmis, užsakė pats karalius vestuviniams 
jaunosios apdarams. Užsisklęsk duris, o mes dar iš lauko už- 
kabinsime didelę spyną. 

Audėjos apsitaisė išeiginiais rūbais ir išėjo. 

Sfortūna viską kuo gražiausiai sutvarkė, sumazgojo indus, 
paskui pasidėjo kampe šiaudinį čiužinį ir, užpūtusi žvakę, 
užmigo. 

Atsibudo ji lygiai vidurnaktį. Jai pasirodė, kad kažkas vaikš- 
to po kambarį. Kažkas džerškėjo ir šiugždėjo. 

-— Kas ten? - riktelėjo mergaitė. 

Iš tamsos atsiliepė gergždžiantis senės balsas: 

- Čia aš, tavo dalia. Rytoj pamatysi, kokią puikią dovaną tau 
paruošiau. - Ir dalia šaižiai sukikeno. 

Paskui viskas nutilo. Sfortūna pagalvojo: „Durys tvirtai už- 
sklęstos iš vidaus ir iš lauko užrakintos, niekas į vidų negali 
įeiti. Tikriausiai aš sapnuoju.“ 

Taip pagalvojusi, apsivertė ant kito šono ir užsimerkė. 

Rytą grįžo audėjos ir ėmė garsiai belsti į duris. 

Karalaitė pašoko ir atidarė šeimininkėms. Saulė įspindo į 
kambarį, Sfortūna išbalo, audėjos net aiktelėjo. Brangūs ver- 
palai buvo supainioti ir sutraukyti, o auksiniai ir sidabriniai 
audeklai supjaustyti į gabalus. Štai ką pridarė piktoji Sfortū- 
nos dalia. 

— Ak nenaudėle! - aprėkė audėjos vargšę mergaitę. - Tai ši- 
taip tu atsimoki už mūsų gerumą! Nešdinkis! 

Ir audėjos ją smarkiai apkumščiavo. 

Vėl eina jaunoji karalaitė, kur akys veda. 

Vakarop ji priėjo kažkokį kaimą. Visuose languose jau sping- 
sojo jaukūs žiburėliai. Tokiu metu, kiaurą dieną dirbusi, šei- 
ma renkasi prie židinio vakarieniauti. Bet nė viename iš šitų 
namų nėra vietos Sfortūnai. Ji nesiryžo, ir tiek, pabelsti į ko- 
kias nors duris. Vargais negalais Sfortūna nuėjo ligi aikštės ir 
atsisėdo ant akmeninio prieangio laiptelio prie kažkokio tur- 
tuolio namų. 

Netrukus šeimininkas išėjo uždaryti langinių ir pamatė 
mergaitę. 

- Ką čia veiki? - paklausė jis. 

- Aš nebepajėgiu toliau eiti, - atsakė Sfortūna. - Susimilda- 
mi, nevarykite manęs. 

- Tu, mergiote, matyt, nežinai, su kuo kalbi. Juk aš prista- 
tau vyną pačiam karaliui. Aš negaliu leisti tau sėdėti čia ant 
laiptelių. Stokis ir eik į vidų. 

Sfortūna įėjo. 

- Lipk ant šitų statinių su vynu ir miegok, - pasakė šeimi- 
ninkas. - Joms nieko neatsitiks, čia paprastas vynas. O tas, 
kuris skirtas karaliaus vestuvėms, yra užantspauduotas de- 
šimtyje statinaičių ir laikomas štai čia, rūsyje. 

Ir šeimininkas girdamasis pabeldė į rūsio duris grindyse. 

Pavargusi Sfortūna kietai užmigo. Paryčiu ji susapnavo 
nuostabų sapną. Tartum ji sėdi prie upelio. Upelis bėga per 
akmenukus, čiurlena ir burblena kaip kūdikis. Jo čiurlenimo 
klausytum neatsiklausytum, bet Sfortūnai kažkodėl baisu. 

Nusigandusi ji prabudo ir staiga išgirdo, kad kažkas burba 
gergždžiančiu balsu: 

- Dešimt raudonų upelių, liekitės į ežerą! Aš žinau, ką darau, 
o mergiotė manęs neatsikratys. 

Vargšė Sfortūna suprato, kad jos piktoji dalia vėl pridarė bė- 
dos. Karalaitė garsiai suriko: 

- Gelbėkit! Gelbėkit! 

Atbėgo užsimiegojęs šeimininkas su žvake. Ir ką gi jis pama- 
tė? Krautuvėje nieko nėra, tik mergaitė. Rūsio durys atidary- 
tos. O pačiame rūsyje teliūškuoja vynas. Dešimt tuščių stati- 
naičių plaukte plaukia. 

Ką galėjo pasakyti vargšė Sfortūna! Plūstama ir mušama, ji 
tik tylėjo ir kentė. 

Išsirėkęs šeimininkas išstūmė ją pro duris. 

Graudžiai ašarodama, Sfortūna vėl nuėjo, kur akys veda. 
Ligi vidudienio ji priėjo upės krantą ir pamatė moteriškę, skal- 
biančią baltinius. 

- Ė, - tarė moteriškė, - pas skalbėją Frančiską atėjo padėjė- 
ja. Tiesa, mergaite? 

- Jeigu leisite, - atsiliepė Sfortūna, - mielu noru jums pa- 
dėsiu. 

- Na, tai imkis darbo, - pasakė skalbėja Frančiska. - Aš mui- 
linsiu, o tu skalauk. 

Darbas jų rankose virte virė. Saulė dar nepavargo bekepin- 
dama, o baltiniai jau visi buvo iškabinėti. Vos jie išdžiūvo, 
Sfortūna atsisėdo ant žolės ir pradėjo adyti skylutes. Griebėsi 
jai padėti ir Frančiska, bet jai sekėsi kur kas blogiau. 

- Tik pagalvok, - tarė skalbėja, - dvidešimt metų aš skalbiu 
ir adau baltinius jaunajam mūsų karaliui ir visada maniau, kad 
niekas pasaulyje nemoka to padaryti geriau negu aš. O dabar 
matau, kad tinku tau tik padėjėja. Štai ką, vaikeli, lik gyventi 
su manim. 

— Ak geroji moteriške, - atsakė mergaitė, - nedrįstu net per- 
žengti tavo namų slenksčio. Ne veltui esu praminta Sfortūna. 

Mano piktoji dalia užtraukia nelaimes ant manes ir ant tų 
namų, į kuriuos aš įeinu. 

-— Na, tai niekai! - tarė Frančiska. - Dalios, žinoma, nepai- 
syti negalima. Bet juk ir žmogus ne vėtrungė, kad sukinėtųsi, 
kur vėjas papučia. Galima pasukti ir prieš vėją, galima ir blogą 
dalią užgerinti. Pasėdėk čia, aš greitai sugrįšiu. 

Nė valandos netrukusi, skalbėja sugrįžo. Ji atnešė du dide- 
lius gražiai apskrudusius riestainius. 

- Paimk šituos riestainius, - pasakė ji Sfortūnai, - ir eik pas- 
roviui upės krantu. Paupiu tu nueisi prie jūros. Atsistok jūros 
pakrantėje ir pašauk mano dalią. 

- Kaipgi galima pašaukti žmogaus dalią? - nustebo Sfortūna. 

- Labai paprastai. Sušuk kiek galėdama garsiau: „Oho ho ho! 
Frančiskos dalia-a-a!“ Ir taip tris kartus. Tada mano dalia ir 
pasirodys. Elkis su ja kuo mandagiau, nors, tiesa, tave šito mo- 
kyti nereikia... Atiduok mano daliai vieną riestainį, perduok 
linkėjimų nuo manęs ir išklausinėk, kaip susirasti savąją dalią. 
Antrąjį riestainį padovanok savajai daliai. 

Ėjo, ėjo Sfortūna ir priėjo jūros pakrantę. Tris kartus pašau- 
kė ji Erančiskos dalią, ir toji pasirodė priešais ją. 

- Sinjora Frančiskos dalia! Frančiska jus sveikina ir siunčia 
štai šitą riestainį. Ir dar, jeigu būsite tokia maloni, pamokyki- 
te, kaip man surasti savąją dalią. 

- Pamokyti galiu, - tarė Frančiskos dalia. - Tik tu, ją susiti- 
kusi, neapsidžiaugsi. Tavo dalia - pikčiurna senė. Bet, jei nori, 
klausyk. Matai takelį, bevingiuojantį į kalnus? Keliauk tuo ta- 
keliu. Kai prieisi tarpeklį, pasuk į pirmą plyšį tarp uolų. Tenai, 
tamsiausiame kampe, stovi krosnis, o prie jos pluša senė. Tai 
ir yra tavo dalia. O jau šnekėkis ten, kaip išmanai, nes su ja ir 
pats velnias susikalbėti negali. 

Sfortūna padėkojo Frančiskos daliai ir nuėjo savo dalios 
ieškoti. 

Štai ir tarpeklis, ir plyšys tarp uolų ir krosnis. O štai ir Sfor- 
tūnos dalia. Vaje, kaip ji atrodo! Žili plaukai sulipę purvinais 
kuokštais, pakumpusi nosis visa suodina, drabužiai - vieni 
skarmalai. Jaunoji karalaitė jau turėjo beveik šešiolika metų, 
ir buvo galima prisiekti, kad per visus tuos metus jos dalia nė 
karto nesiprausė. 

— Ko čia atėjai? - suniurnėjo senė, pamačiusi Sfortūną. - Kai 
man prireiks, aš ir pati tave susirasiu. O tuo tarpu nešdinkis. 

- Tuojau išeisiu, brangioji sinjora mano dalia. Tik paimkite 
dovanų štai šitą riestainį. 

- Labai čia man reikia tavo dovanų! - burbtelėjo dalia ir nu- 
sisuko nuo mergaitės. 

Bet Sfortūnai pasirodė, kad senės balsas trupučiuką sušvel- 
nėjo. 

Mergaitė padėjo riestainį ant krosnies ir tylutėliai išėjo. 

O tuo metu skalbėja Frančiska nunešė baltinius karaliui. 
Jaunasis karalius pažiūrėjo į baltinius ir šūktelėjo: 

- Tetule Frančiska... 

Karalius skalbėją vadino tetule Frančiska todėl, kad prisimi- 
nė ją nuo pat kūdikystės, juk ji skalbė dar jo vystyklus. Taigi, 
pamatęs baltinius, jis sušuko: 

- Tetule Frančiska, niekada jūs nesate taip gerai išskalbusi, 
kaip šiandien. Kokie jie balti! O suadytos skylutės! Jos gražes- 
nės už mano marškinių mezginius. Štai jums dešimt skudų 
magaryčių. | 

Frančiska labai apsidžiaugė ir už tuos pinigus pripirko viso- 
kių gerų daiktų: suknią Sfortūnai, kurpaites Sfortūnai ir juodą 
nėrinių skarą. 

Visą savaitę Sfortūna pragyveno pas skalbėją Frančiską. 
Šit praėjo sekmadienis, išaušo pirmadienis, o pirmadieniais 
Frančiska visada žlugtą žlugdavo. Jos griebėsi darbo dviese. 
Iki vidurdienio viskas buvo išskalbta, o paskui Sfortūna kiaurą 
naktį adė ir lygino. 

Kitą rytą, skalbėjai atnešus baltinius, karalius pasakė: 

- Ė tetule Frančiska, kaskart tu daraisi vis sumanesnė. Kaip 
išlaidytos klostės! O baltos apykaklės papurusios kaip jūrų 
puta. 

Ir karalius davė skalbėjai net dvidešimt skudų magaryčių. 
Tetulė Frančiska padėkojo karaliui ir vėl nuėjo pirkinių. Šį kar- 
tą ji vėl nupirko suknią, kurpaites, gražią skarelę. Bet čia dar 
ne viskas: ji pirko muilo gabalą, kempinę, šukas ir visą buteliu- 
ką brangaus rožių aliejaus. 

Skalbėja parsinešė pirkinius namo ir pasakė Sfortūnai: 

- Žiūrėk, kokių dovanų paruošiau tavo daliai. Tuoj iškepsiu 
riestainį, ir eik pas ją į svečius. Aprenk ją tais visais naujais 
rūbais, bet pirmiausia gerai išprausk. 

Sfortūnos dalia tebebuvo tokia pat apskretusi, bet mergaitę 
sutiko maloniau. 

- Riestainį atnešei? - paklausė ji, pamačiusi Sfortūną. 

- Žinoma, atnešiau, brangioji sinjora mano dalia. 

Ir ji atkišo senei riestainį. 

Vos tik dalia priėjo prie Sfortūnos, mergaitė tvirtai sugriebė 
ją už rankų ir nutempė prie upelio. Na ir klykė senė, kai Sfor- 
tūna ją trynė primuilinta kempine. 

- Nenoriu praustis! Nenoriu praustis! - rėkė ji, stengdamasi 
ištrūkti. 

Bet Sfortūna nepaisė jos riksmo. Ji kuo švariausiai išprausė 
savo dalią, sušukavo, apvilko nauja gražia suknia, apavė nau- 

jomis girgždančiomis kurpaitėmis ir išliejo ant jos visą bute- 
liuką rožių aliejaus. 

Vaje, kokia maloni gera senutė dabar stovėjo priešais Sfor- 
tūną! O kvepėjo jinai kaip dešimt krūmų rožių. Savaime aišku, 
visos moterys, net pačios seniausios, mėgsta naujus apdarus. 
Dalia negalėjo savimi atsigrožėti. Ji vis taisinėjo klostytus si- 
jono apsiuvėlius, girgždino naujas kurpaites, matavosi skarą. 

- Gudruole tu mano, - pasakė ji Sfortūnai. - Taip jau būna: 
jeigu žmogaus dalia pikta, jis nieko kita nežino, tik skųstis ir 
keikti ją. Štai ji ir darosi dar piktesnė. Niekam ir į galvą neat- 
eina, kad reikia pačiam pasistengti savo dalią pagražinti. Tu, 
mano balandėle, taip ir pasielgei. Dabar viskas tau seksis. Ačiū 
už dovanas, priimk ir nuo manęs dovanėlę. 

Ir dalia davė Sfortūnai mažą dėžutę. Mergaitė pabučiavo se- 
nutę į abu skruostus ir nubėgo pas Frančiską. 

Kartu su Frančiska juodvi atidarė dėžutę. Ir kas gi joje buvo? 
Tik galiono galelis, trumputis, piršto ilgumo. 

- Nelabai dosni tavo dalia, - pasakė Frančiska ir įkišo dėžu- 
tę į komodos stalčių. 

Na, o pirmadienį, kaip visada, Sfortūna su Frančiska išskal- 
bė baltinius, ir antradienį skalbėja nunešė juos į rūmus. 

Šį kartą karalius net nežvilgtelėjo į baltinius, taip buvo su- 
sirūpinęs. 

- Jūsų didenybe, - pasakė skalbėja, - tetulė Frančiska drįsta 
jūsų paklausti, kokie rūpesčiai jus taip slegia? 

- Ak tetule Frančiska, aš turiu tūkstantį bėdų ir šimtą ne- 
malonumų. Matai, patarėjai man surado nuotaką užjūrio ka- 
ralystėje. Nuotakos aš niekuomet nė regėte neregėjau ir vesti 
jos visai nenoriu. Bet jeigu patarėjai ką nors įsikals sau į galvą, 
tai jokiu būdu neatstos. Aš ir sutikau. 

- Kas gi čia bloga? - paklausė Frančiska. - Vestuvės - links- 
mas dalykas. 

- Na, o man visai nelinksma. Pirma, neturiu vestuvėms 
vyno. Kažkokia mergiotė, užklydusi pas mano vynininką, iš- 
leido iš statinaičių visą geriausią vyną... 

- Tai dar ne bėda! - pasakė Frančiska. - Prisišokę svečiai ne- 
beatskiria, kokiu vynu malšina troškulį. 

- Antra, - kalbėjo toliau karalius, - nuotaka pareikalavo, 
kad aš jai padovanočiau tris suknias - auksinio, sidabrinio ir 
melsvai raudono šilko. Trys audėjos tokio šilko priaudė. O kaž- 
kokia pas jas užklydusi mergiotė supjaustė visus brangiuosius 
audeklus. 

- Ėjūsų didenybe, - pasakė Frančiska, - gražiausias apdaras 
nuotakai - balta suknia. 

- Taip ir aš pats nusprendžiau. Balta šilkinė suknia jau pa- 
siūta. Jos apačia apsiūta galionu. Bet štai nelaimė! Įsivaizduo- 
kite, tetule Frančiska, galiono neužteko. Pritrūko mažutyčio 
galelio, šitokio, sulig pirštu. O tokio galiono nebėra visoje ka- 
ralystėje. 

- Jūsų didenybe! - suriko skalbėja. - Palaukite, aš tuoj grįšiu. 

Frančiska nubėgo namo, pasirausė komodoj ir atnešė ka- 
raliui dėžutę su galionu. Lygutėliai tokiu, kokiu buvo apsiūta 
nuotakos suknia. 

- Vaje, tetule Frančiska! - šūktelėjo karalius. - Tu išgelbėjai 
mane nuo gėdos prieš užjūrio karalaitę. Už tai aš tau atsversiu 
tiek aukso, kiek sveria tavo galionas. 

Pradėjo karalius sverti tą galiono galelį. Iš pradžių mažo- 
mis svarstyklėmis, paskui vidutinėmis, paskui - pačiomis di- 
džiausiomis. Bet kad ir kiek tarnai pylė aukso, galionas buvo 
sunkesnis. 

- Tetule Frančiska, - paklausė karalius, - sakyk tiesą: kieno 
tas galionas? 

Frančiska papasakojo apie Sfortūną. Ir karalius panoro ją 
pamatyti. 

Ir štai Sfortūna su nauja savo suknia atėjo į rūmus. Vos ka- 
ralius ir Sfortūna pamatė vienas kitą, iškart įsimylėjo. Ir nieko 
čia nuostabaus, - juk abu jie buvo jauni ir gražūs. 

Karalius beregint pašaukė patarėjus ir tarė: 

- Jūs ieškojote man nuotakos už jūrų, o aš suradau ją savo 
karalystėje. Jeigu kam nors iš jūsų labiau patinka užjūrio kara- 
laitė, tegu veda ją pats. 

Ir karalius liepė rengtis vestuvėms. 

Paskui jis liepė pašaukti tris audėjas ir vynininką. Tie tiesiog 
apmirė, pamatę karaliaus nuotaką. Karalius užmokėjo jiems 
už supjaustytą šilką ir išlietą vyną, ir tie išėjo patenkinti. 

Dabar karalaitės niekas nebevadino Sfortūna, juk ji jau ne- 
buvo mergaitė Nelaimė. Visi ją dabar vadino tuo vardu, kurį 
kadaise jai davė tėvas ir motina, - Santina. 

Belikus trim dienom ligi vestuvių, Santina pasakė savo jau- 
nikiui: 

- Ak jūsų didenybe, kaip man norėtųsi nors kokią žinelę 
gauti apie brangiąją savo motiną ir seseris, apie nelaimingąjį 
tėvą. 

- Nusiraminkite, mieloji Santina, - atsakė karalius, - tą 
dieną, kai pirmą kartą jus pamačiau, aš nusiunčiau pasiunti- 
nius į gretimą karalystę. Šiandien pasiuntiniai grįžo ir atvežė 
linksmą žinią. Karalius, jūsų tėvas, pabėgo iš nelaisvės, surin- 
ko kariuomene ir susigrąžino sostą. Karalienė, jūsų motina, ir 
karalaitės, jūsų seserys, dabar važiuoja čionai. 

Santinos džiaugsmui nebuvo galo. 

Išaušo vestuvių diena. Už viskuo apkrauto stalo, garbingiau- 
sioje vietoje, sėdėjo jaunieji, o jiems iš šonų - tėvas, motina ir 
šešetas Santinos seserų. Aišku, buvo čia ir tetulė Frančiska. 

O už nuotakos krėslo stovėjo dar viena viešnia. Kiekvieną 
kartą, išgirdusi Santinos juoką, ji džiaugsmingai linkčiojo gal- 
va. Bet niekas kitas nematė tos viešnios, tik jaunoji karalaitė, 
nes tai buvo jos pačios dalia. 

KAIP VIENUOLIS GELBĖJO SAVO AUSIS 


YVENO KITĄSYK vyras ir žmona. Jiedu būtų 
puikiai sutarę, jeigu... 

Vos tik žmona išvirdavo pietums ką nors gar- 
desnio, vyras išbėgdavo į gatvę ir tempdavo už stalo pirmą pa- 
sitaikiusį praeivį. Toks jau jis buvo žmogus, kad, nepagardin- 

tas šnekomis ir juokais, kąsnis nelįsdavo jam į gerklę. 

Na, o žmona? Ko gi jai džiaugtis, kai jos daliai nuo pietų 
tekdavo tik apgraužti kauleliai. Tiesa, pagardinimo ji gaudavo 
tiek pat, kiek vyras, bet vienais juokais sotus nebūsi. Ji ir įkal- 
binėdavo vyrą, ir pykdavo, ir grasindavo jam. Bet vyras jai tik 
atsakydavo: 

- Brangioji žmonele, argi aš kaltas, kad tu tokia gera šeimi- 
ninkė? Aš noriu visam pasauliui parodyti, kaip nuostabiai tu 
gamini valgį. 

Kokia moteris atsispirs tokioms pagyroms! Išgirdusi šito- 
kius žodžius, žmona liaudavosi pykus. 

Bet kartą ji nupirko turguje porą riebių putpelių. Parėjo 
namo ir sako vyrui: 

- Šiandien, brangusis, nieko nekviesk. Putpelių tik dvi, kaip 
tik mums abiem. Tuojau jas išdarinėsiu, išgaląsk man peilį kuo 
aštriau. 

- Gerai, žmonele, tebūnie, kaip tu nori, nieko nekviesiu, - 
atsakė vyras, paėmė peilį ir išėjo į gatvę, ketindamas jį paga- 
ląsti į akmenį šalia prieangio. 

Lyg tyčia pro šalį ėjo storas vienuolis. Vyras nesusilaikė ir 
pakvietė jį pietų. 

Įsivedęs jį į kambarį, vyras pasakė: 

— Pašnekink, žmonele, šventąjį tėvą, kaip pridera, kol baig- 
siu galąsti peilį. 

Dabar žmonos kantrybė trūko, ir ji nusprendė vyrą pa- 
mokyti. 

- Ak šventasis tėve, - patyliukais tarė ji vienuoliui, - baisu ir 
pagalvoti, kad netrukus jūs neteksite gražiausio savo papuo- 
šalo. Ar žinote, kam šitas piktadarys galanda peilį? Jis užsi- 
kviečia niekuo dėtus žmones, nupjausto jiems ausis, kepa jas 
ir valgo. 

Išgirdęs tokias baisybes, vienuolis pasikėlė sutanos skver- 
nus ir, nors buvo riebesnis už meitėlį, nudūmė gatve kaip grei- 
takojis elnias. 

- Kas jam atsitiko? - suriko nustebęs vyras. 

- Jam nieko neatsitiko, - atsakė žmona, - bet užtat išskrido 
mūsų putpelės. Išsinešė jas vienuolis, nė ačiū nepasakęs. 

Tai išgirdęs, vyras šoko vienuolį vytis. 

- Ei šventasis tėve, - rėkė jis bėgdamas, - argi tai gražu! 
Kam tau vienam dvi? Atiduok nors vieną! 

Bet vienuolis nenorėjo prarasti net ir vienos ausies. Todėl jis 
dūmė dar greičiau. 

- Paklausyk, šventasis tėve, aš pasitenkinsiu, gavęs nors 
puselę! 

Veltui vargšas rėkė. Vienuolis netrukus visiškai dingo iš 
akių. 

Vyras buvo taip susikrimtęs, kad atsisėdo ant akmens ša- 
lia kelio ir prasėdėjo iki pat vakaro. O žmona tuo metu iškepė 
putpeles ir suvalgė jas abi iki paskutinio kaulelio. 

Nuo to laiko vyras pradėjo kviesti pietums tik gerus drau- 
gus, ir tai tik per šventes. 

ROMOS POPIEŽIAUS ATSAKYMAS 


YVENO SAN MARINE du kvailiai. Tiesa, patys 
"21 jie nelaikė savęs kvailiais, bet San Marino gyven- 
tojai kiekvieną dieną jiems tai sakydavo. Tačiau 
kvailiai vis netikėjo. 

Kartą susitiko abu ir ėmė tartis, kaip jiems sužinoti - kvai- 
liai jiedu ar ne. Galvojo jie, galvojo - ko čia paklausus... 

- Teisėjo, - pasiūlė pirmasis kvailys. 

- Ė, ne, - atsakė antrasis. - Pas teisėją aš neisiu. Prieš kokį 
mėnesį apskundžiau kaimyną, kad tasai mane sumušė lazda. 
O teisėjas, užuot nubaudęs tą niekšą, išvadino mane kvailiu ir 
išvarė. 

- O už ką tave kaimynas mušė? - paklausė pirmasis kvailys. 

- Nežinau. Matai, man tas mušimas prisisapnavo. Vos tik 
buvau kaimyną beklausiąs, už ką jis mane vanoja, tą pačią aki- 
mirką prabudau. Geriau eikime pas krautuvininką. Žmonės 
kalba, kad jis esąs toks protingas, jog patį velnią galįs apgauti. 

- Ė, pas krautuvininką aš neisiu, - atsakė pirmasis kvailys. — 
Praeitą sekmadienį įsigeidžiau batus nusipirkti. Davė man 
krautuvininkas batus. Žiūriu - ogi jie skirtingi: vieno nosis į 
vieną pusę žiūri, kito - į kitą. Ne, galvoju, manęs neapmausi. 
Ir paprašiau jo dviejų vienodų batų. Tada krautuvininkas sako: 
„Jeigu tu užsimanei avėti du kairiuosius, tai mokėk ir už du 
dešiniuosius. O jei ne, nešdinkis, kvaily.“ Na, aš ir išėjau. 

- Ką gi mums daryti? - atsiduso antrasis kvailys. 

Vėl jiedu ėmė sukti galvas. Galvojo, galvojo ir nusprendė ke- 
liauti pas patį Romos popiežių. Juk kunigas bažnyčioje sakė, 
kad Romos popiežius niekada neklysta. 

Nuėjo kvailiai į Romą pas popiežių. 

Pabučiavo jo šlepetes, kaip įprasta, ir ėmė skųstis. 

- Švenčiausiasis tėve, išspręsk, kas teisūs: mes ar San Mari- 
no gyventojai. Praminė jie mus kvailiais, o mes netikime. Jei- 
gu iš tiesų esame kvailiai, - vadinasi, kvailiai, o jeigu ne, tai 
liepk kaimynams vadinti mus protingais. 

- Na, ką gi, išspręsiu, - sutiko Romos popiežius. - Tik pa- 
sakyk, - atsigręžė jis į vieną kvailį, - už ką tave pirmą kartą 
žmonės kvailiu pavadino. 

- Ogi štai už ką, - atsakė tasai. - Prieš penkerius metus mo- 
tina pasiuntė mane vieną rytą parnešti vandens. Paėmiau aš 
kibirą, nuėjau prie upelio ir pradėjau semti vandenį lazda. Pa- 
nardinu lazdą - nukratau lašelį, vėl panardinu lazdą - vėl nu- 
kratau lašelį. Iki pat vakaro sėmiau vandenį, o kibiras vis dar 
nepilnas. Tada atbėgo motina ir išvadino mane kvailiu. Na, o 
kaimynai ir nusiklausė. Nuo to laiko kitaip nė nevadina: kvai- 
lys ir kvailys! O ką gi man - pirštu reikėjo semti? Juk šaltam 
vandeny jis būtų visai sustiręs. 

- O tave už ką pirmąjį kartą kvailiu pavadino? - paklausė 
Romos popiežius antrojo. 

- Ė, tokio menkniekio ir prisiminti nenoriu. Pasiuntė mane 
senelė į rūsį ąsočio su pienu parnešti. Nuėjau, bet ten durelės 
pasirodė žemos. Visas tilpčiau, o galva nelenda. Aš paprašiau 
senelę, kad ji paaukštintų rūsio duris. O ji, užuot tai padariusi, 
apšaukė mane kvailiu. Taip ir prasidėjo. 

Išklausė juos popiežius nuo pat pradžios iki galo ir pa- 
galvojo: 

„Kvailiui aiškinti, kad jis kvailys, - tas pat, kaip vėjyje miltus 
sijoti. Bet ne veltui aš vadinuosi Romos popiežium - neišleisiu 


jų be atsakymo.“ 

Jis liepė savo tarnui sugauti pelę ir patupdyti ją į dėžutę. Tą 
dėžutę padavė kvailiams ir tarė: 

- Štai jums mano atsakymas. Nežiūrėkite į dėžutę, kol sugrį- 
šite į San Mariną. Bet žinokite: jeigu atsakymą išleisite, - vadi- 
nasi, jūs paskutiniai kvailiai. 

Kvailiai paėmė dėžutę, pabučiavo popiežiui šlepetę, kaip 
įprasta, ir tuo pačiu keliu patraukė atgal. 

Grįžę namo, jie suėjo į kambarį, sandariai uždarė duris ir 
langus, kad nė plyšelio neliktų. Paskui kilstelėjo dėžutės dang- 
telį, o iš ten kažkas kaip šoks! 

Puolė kvailiai gaudyti Romos popiežiaus atsakymo, o pelytė 
šmurkšt į urvelį - ir nebėra. 

- Klausyk, - sako vienas kvailys, - koks gi čia atsakymas? 
Čia, rodos, pelė. 

- Pelė? Ko nežinau, to nežinau, - atsiliepė antrasis kvailys. - 
Aš niekada pelės nesu matęs. O tu? 

- Aš mačiau. Ji maža, pilka, su uodegėle, ir užpakaly jos - 
katė. 

- O čia buvo kažkas mažas, kažkas pilkas, ir uodegėlė buvo. 
O katės nebuvo. Vadinasi, tai ne pelė. 

Pažiūrėjo kvailiai vienas į kitą ir sako: 

- Nieko nepadarysi. Paleidome Romos popiežiaus atsaky- 
mą. Vadinasi, iš tikrųjų mes kvailiai. 

ŠEŠI BROLIAI 


Rū| IENAS TĖVAS TURĖJO šešetą sūnų. Penki buvo 
kvailiai, o šeštas mulkis. Tėvas jais atsidžiaugti 


negalėjo. Kartą tėvas ir sako: 

- Eikite į miestą, nusipirkite, kas patiks. 

Patraukė broliai į miestą. Užėjo į krautuvę. Ėmė rinktis. Pen- 
ki broliai pirkosi šautuvus be vamzdžių, o šeštasis - be tūtos. 
Užsidėję šautuvus ant pečių, pasuko jie atgal. 

Staiga, kur buvę, kur nebuvę, atbėga priešais šeši zuikiai. 
Penkių zuikių ausys stačios, o šeštojo atsikišusios. Pamatę 
brolius, penki zuikiai nudūmė šalin, o šeštasis paspruko. 

Broliai bematant kilstelėjo šautuvus ir prisitaikė. Penki už- 
simerkė, o šeštasis akis užvėrė. Pykštelėjo visi kaip vienas, tik 
penki prašovė, o šeštasis nepataikė. 

Tada broliai šoko zuikių vytis. Penkis sučiupo, o šeštąjį suga- 
vo. Tai bent pasisekė! 

Parėjo broliai namo. Nusprendė zuikius antpirštyje virti. 
Penki zuikiai antpirštyje netelpa, o šeštasis - neišsitenka. 

Tėvas pamokė sūnus: 

— Nueikite pas kaimynus, paprašykit šešių prikaistuvių: vi- 
sus zuikius kartu virsime. 

Nuėjo broliai pas kaimynus. Penki kaimynai buvo šykštūs, 
o šeštasis - gobšas. Davė kaimynai, ko kam negaila - penkis 
prikaistuvius skylėtus, o vieną - be dugno. 

Parsinešė broliai prikaistuvius ir užkaitė zuikius virti. Po 
penkiais prikaistuviais jie pamiršo ugnį užkurti, o po šeštuoju 
visai neuždegė. 

Virė zuikiai, virė. Penki neišvirė, o šeštasis liko žalias. 

Susėdo broliai zuikius valgyti. Penki sukramtyti negali, o 
šeštasis nė neatkanda. 

Šoko broliai vaišinti tėvą. Tėvas penkis zuikius suvalgė, o 
šeštuoju paspringo. 

Atvedė broliai šešis daktarus. Penki daktarai buvo nemok- 
tėvą ir susiginčijo. Penki sakė, kad jis nesveikas, o šeštasis, 
kad serga. 

O kaipgi viskas baigėsi? Kol kas dar nežinia. Daktarai tebesi- 
ginčija. Va, kai jie sutars, tada ir toliau bus galima pasakoti. 


NAUJAS SIJONAS 


UVO KARTĄ VYRAS IR ŽMONA. Niekaip nepa- 
:444| sakytum, kad jiedu gyveno turtingai, buvo tie- 


siog vargo bitės. Žmona turėjo vieną vienintelį 
sijoną, apdriskusį nudryžusį, nunešiotą nudėvėtą. Kiauras 
dienas ji nieko kito ir neveikė, tik lopė. Per lopus nė sijono ne- 
besimatė. 

Parėjo kartą vyras namo, o žmona verkia. 

- Pažiūrėk - sijone vėl skylė! Ir užlopyti nebėra kuo. 

Kitą dieną už visus uždirbtus pinigus vyras nupirko žmonai 
naują sijoną. Parnešė namo ir sako: 

— Nors be vakarienės, bet su nauju drabužiu. 

Žmona labai apsidžiaugė. 

Vyras atsigulė miegoti, o jinai ėmėsi darbo. 

Prabudo vyras, žiūri - žmona visą naująjį sijoną gabalais 
sukarpiusi ir senąjį naujais lopais sulopiusi. Aiktelėjo jisai, o 
žmona sako: 

- Ačiū tau, vyreli, visas skyles užlopiau, ir va dar kiek gabalų 
liko, ištisiems metams užteks. 


AKMENŲ SRIUBA 


YVENO DVI SESERYS - Ana Marija ir Vitorija. 
Ana Marija buvo ištekėjusi už turtingo krautuvi- 


ninko. Vitorija - už angliadegio. Anglis degti - ne 
tas pat, kaip prekes krautuvėje pardavinėti ir pelną skaičiuoti. 
Angliadegys dirba daug, uždirba mažai. Bet trobelėje, stovin- 
čioje girios pakrašty, visada buvo linksma, - mat angliadegys 
keldavo ir guldavo su daina, ir ne tą pačią dainuodavo, o vis kitą. 
Ir iš kur jis tų dainų imdavo! Vitorijos vaikai - dvi mergaitės ir 
trys berniukai - augo raudonskruosčiai, paklusnūs ir linksmi. 

O Ana Marija teturėjo vieną sūnų, ir tas pats buvo pikčiur- 
na, verksnys. Kad ir kaip motina jam pataikavo, kad ir kaip 
lepino, jis tik džiūvo ir blyško iš piktumo. Todėl turtingoji Ana 
Marija ir pavydėjo vargšei Vitorijai. 

Kažkuriais metais toje vietoje, kur gyveno seserys, pasirodė 
juodoji karštinė su savo bičiule - kaulėta giltine. Jos užsukda- 
vo čia į vienus namus, čia į kitus. Neaplenkė baisiosios vieš- 
nios nė angliadegio lūšnos, pabeldė ir į krautuvininko namus. 
Vieną dieną seserys ištekėjo, vieną dieną vyrų neteko. 

Liko Vitorija su penkiais mažais vaikučiais. Anglis degti - ne 
moterų darbas, o kitokio Vitorija, kad ir ieškojo, negalėjo susi- 
rasti. Tada ji ryžosi nueiti pas savo seserį Aną Mariją. 

- Padėk man, sese, - paprašė Vitorija. - Duok nors riekelę 
duonos vaikams pavalgydinti. 

- Užsikorė man ant sprando veltėdžiai! - suriko Ana Ma- 
rija. - Na, tegu bus taip, dykaduone, apsiruošk namuose, iš- 
kuopk tvartą, pašerk gyvulius, išravėk daržą, tada ir prašyk. 

Vitorija apsiruošė namuose, iškuopė tvartą, pašėrė karves, 
pamelžė jas, visas piktžoles darže išravėjo. 

- O dabar iškepk duoną, - paliepė Ana Marija. 

Kai duona iškepė, ji išrinko patį mažiausią kepalėlį ir padavė 
seseriai. 

- Rytoj vėl gali ateiti, - pasakė krautuvininkė, o pati sau pa- 
galvojo: „Neilgai tavo vaikai bus raudonskruosčiai, jeigu pen- 
kiems padalinsi tokį kepalėlį!“ 

Vitorija atėjo ir kitą dieną. Sesuo jai davė dar sunkesnį dar- 
bą, o vakare priešais ją padėjo dar mažesnį kepalėlį negu va- 
kar. Bet šį kartą Vitorija buvo gudresnė: išminkiusi tešlą, ran- 
kų nesiplovė. Parėjusi namo, pastatė katilą ant ugnies ir visus 
prie delnų prilipusius miltus nukratė į vandenį. Išvirė skani 
miltinė putra. Vaikai jos užsrėbė ir beveik sotūs atsigulė. 

Dabar Vitorija kasdien taip darydavo. Ir jos vaikų skruostai 
dar labiau paraudo negu anksčiau. 

Kartą Vitorija sesers kieme rankinėmis girnomis malė grū- 
dus. Netikėtai pro vartus įėjo senas elgeta. 

- Duok man gabalėlį duonos, geroji moteriške, - pasakė 
jis, - aš alkanas. 

Vitorija atsakė: 

- Mielai tave pavalgydinčiau, bet čia šeimininkė ne aš. Pa- 
prašyk mano sesers. 

Tai išgirdusi, Ana Marija išbėgo iš namo ir ėmė plūstis: 

- Nešdinkis, valkata, kol šunim tavęs neužsiundžiau! 

O paskui Aną Mariją iššoko jos sūnelis. Jis susižėrė prie kojų 
krūvelę akmenukų ir ėmė svaidyti juos į senį. 

Elgeta jau buvo beišeinąs, bet Vitorija spėjo jam šnibžtelėti: 

- Vakare lauk manęs ten, kur sukasi kelias, po didžiaisiais 
alyvmedžiais. 

Vitorija baigė darbą ir nuėjo namo. Ant akmens ties kelio 
posūkiu sėdėjo elgeta ir laukė Vitorijos. Ji ištraukė iš pintinai- 

tės savo kepalėlį, sulaužė jį į šešias lygias dalis ir vieną padavė 
seneliui. Šis paėmė duoną ir paklausė: 

- Kieno dalį tu man atiduodi, moteriške? 

- Turiu penketą vaikų, - atsakė Vitorija, - šeštoji aš pati. 
Va ir atidaviau savo dalį. Nesirūpink, šiandien aš daug pasi- 
darbavau ir greitai užmigsiu. O miegodamas žmogus valgyti 
nenori. 

- Ką gi, ačiū. Gal ir aš tau kada nors padėsiu, - pasakė senelis. 

Praėjo dar kiek laiko. Kartą Anos Marijos sūnus pamatė 
skriejantį padangėje erelį ir įsigeidė su juo pažaisti. Ana Ma- 
rija taip mylėjo sūnų, kad jeigu būtų turėjusi sparnus, tikrai 
būtų lėkusi erelio vytis. Tačiau sparnų ji neturėjo ir ėmė įkalbi- 
nėti numylėtąjį sūnelį pažaisti kitais žaislais. Bet numylėtinis 
norėjo tik erelio. Jis išsižiojo, kiek galėdamas, ir ėmė klykti. 
Klykė taip garsiai, kad iki vakaro visi namiškiai apkurto, o jis 
pats susirgo. 

- Na, o tavo vaikai, - paklausė Ana Marija Vitorijos, - ar 
sveiki? 

- Sveiki, - atsakė Vitorija. 

Tai išgirdus, Aną Mariją pradėjo graužti baisus pavydas. Ji 
pasiuntė seserį dirbti į laukus, o pati nubėgo į jos trobelę. Pa- 
mačiusi, kokie raudonskruosčiai ir linksmi Vitorijos vaikai, 
Ana Marija vos nepravirko iš sielvarto. 

- Ė mielieji giminaičiai, kad jūs geros dienos nematytumėt, 
kuo motina jus valgydina, kad visi tokie pilnaveidžiai? - Ir ji 
skaudžiai įgnybo mažiausiajam vaikiukui. 

- Mes valgome miltinę putrą, - atsakė vyriausiasis. 

- Miltinę putrą? O iš kur motina ima miltų? 

— Vos tik parėjus, prie delnų prilipusius miltus mama nukra- 
to į katilą, - pasakė mergaitė. 

„Ak, štai kaip!“ - pagalvojo Ana Marija. 

Tą patį vakarą ji Vitorijai liepė prieš išeinant kuo švariausiai 
nusiplauti rankas ir išvijo savo seserį, nedavusi jai nė kąsnelio 
duonos. 

Vitorija išėjo namo su tuščia pintinaite. Ties kelio posūkiu 
ji stabtelėjo ir susimąstė. Ką pasakys alkaniems vaikams, kuo 
juos pavalgydins? 

Tuo metu šalia kelio Vitorija pamatė tris akmenis. Ji įsidėjo 
tuos akmenis į pintinaitę ir pridengė prikyšte. 

Belaukdami jos sugrįžtant, vaikai, kaip visada, prinešė van- 
dens ir užkūrė ugnį židinyje. Kai Vitorija grįžo, vanduo katile 
jau buvo pradėjęs virti. 

- Na, vaikeliukai, - tarė ji, - šiandien valgysime sriubą, bet 
ne miltinę, o iš geros mėsos. 

- Ar ta mėsa ilgai verda? - paklausė vaikai. 

- Ilgai, vaikeliukai, matote, kokia ji kieta, - ir Vitorija me- 
diniu šaukštu pastukseno į akmenis katile. Kai ji suminkštės, 
sriuba bus išvirusi. O kol kas pažaiskite. 

Vaikai nubėgo žaisti. Motina atsisėdo prie katilo, kuriame 
virė akmenys, ir graudžiai pravirko. 

„Jau vėlus metas, - galvojo ji, - vaikai pažais ir sumigs, už- 
miršę valgį. Šiandien juos apgavau, o kas bus rytoj? Ar pasi- 
seks man rasti darbo?“ 

Bet štai durys plačiai atsidarė, ir į vidų įbėgo vaikai. Kaip 
jūs galvojate, ką jie atsivedė? Nagi tą patį seną elgetą, kuriam 
Vitorija neseniai buvo davusi duonos. 

- Mama, mama, - suriko vyriausiasis sūnus, - senelis pasa- 
kė, kadir jis alkanas! Duok ir jam mūsų sriubos. 

- Kodėl gi ne? - prašneko Vitorija. - Bet mėsa dar kieta. 
Tegu senelis pasišildo prie židinio ir palaukia, o jūs dar palaks- 
tykite. 

Vaikai išbėgo. Tada moteriškė tarė seneliui: 

- Nepyk, gerasis žmogau. Praeitą kartą atidaviau tau savo 
dalį. O šiandien nieko neturiu. 

- Kas gi verda katile? - paklausė senelis. 

- Akmenys, - liūdnai atsakė Vitorija. 

- Kam tu mane apgaudinėji? Aš užuodžiu mėsos kvapą. 

- Prisiekiu, kad ten nieko nėra, tik akmenys, - pasakė mo- 
teriškė ir, pribėgusi prie katilo, iš jo pasėmė sriubos dideliu 
mediniu šaukštu. 

Kaip ji nustebo, pamačiusi šaukšte nemažą gabalą virtos 
mėsos! 

- Aš juk sakiau, kad kvepia mėsa, - nusišypsojo senelis. - 
Šauk vaikus vakarieniauti. 

- Bet sriubą dar reikia pasūdyti, o aš neturiu druskos. 

- Tavo akys raudonos. Vadinasi, tu verkei. Gal viena ašarėlė 
pakliuvo į katilą. Nieko nėra sūresnio už motinos ašaras. 

Vitorija paragavo sriubos. Ir tikrai, druskos visai užteko. 

- Vaikeliai, eikšekit valgyti, - sušuko ji ir pripylė sriubos į 
didelį dubenį. 

— Duok vaikams prie sriubos po gabalą duonos, - pasakė se- 
nelis. 

Vitorija papurtė galvą. 

- Duonos neturim. 

- Tu vėl mane apgaudinėji, - šypsodamasis atsakė senelis. - 
Pažiūrėk spintoje, ant lentynos. 

Vitorija klusniai atidarė spintą ir pamatė, kad ant lentynos 
guli septyni maži apvalūs kepalėliai. 

Visi sočiai pavalgė. Paskui senelis tarė: 

— Dabar nebloga būtų išgerti stiklinėlę gero vyno ir užkąsti 
griežinėliu sūrio. Nulipk, moteriške, į rūsį. 

Nė žodžio nesakydama, Vitorija nusileido į rūsį, nors žinojo, 
kad ten visiškai tuščia, net pelė nerastų ko pagraužti. 

Bet stebuklai nesibaigė. Rūsyje stovėjo statinaitė vyno ir 
šalia jos gulėjo sūdyti avies sūriai, o ant storo kablio palubėj 
kabojo rūkyti kumpiai ir virtinės dešrų. 

Po vakarienės vaikučiai sumigo. 

- Ak sinjore elgeta, - šūktelėjo Vitorija, - jūs, matyt, burti- 
ninkas! 

- Taijau taip, - atsakė senis. - Padaryti viską, ką aš padariau, 
man vieni niekai. Tačiau per pastarąjį tūkstantį metų darba- 
vausi nemažai. Vienoje girioje kalnuose stūkso senas ąžuolas, 
mano vienmetis; panorėjęs aš visada jo drevėje ilsiuosi. Da- 
bar nusprendžiau trupučiuką nusnūsti, kokį šimtą metelių. 
Bet, prieš iškeliaudamas į kalnus, noriu grąžinti visas skolas. 
Viskas, ką padovanojau, liks tavo namuose. Katile nesibaigs 
mėsa, spintoje - duona, rūsyje - vynas, sūriai ir dešros. O da- 
bar eisiu. Turiu dar vieną skolelę - tavo seseriai ir jos sūnui. Ją 
grąžinti ne taip malonu, bet ką padarysi! 

Ir senis krenkšėdamas atsikėlė nuo suolelio. Vitorija jį pasi- 
vijo prie durų ir nutvėrė už skverno. 

- Ak brangusis sinjore burtininke, būkite geras, pasigailėki- 
te mano sesers! 

- Mielai taip padaryčiau, bet negaliu. Mes, burtininkai, taip 
pat turime savo įstatymą: už viską mokėti pagal nuopelnus. 
Kas ką nusipelnė, tą ir gaus. 

Senis išėjo. 

O Vitorija niekaip neužmigo ligi aušros. Nors ir pikta buvo 
jos sesuo, bet vis dėlto sesuo. Rytą nubėgo ji pas Aną Mariją. 

Žiūri- Ana Marija gyva ir sveika, išeina pasitikti jos į 
prieangį. 

- Bėda, sesute! - suriko ji. - Vakar vakare atėjo pas mane tas 
prakeiktas se... Oi, oi, oi! - ir Ana Marija griebėsi už žando. — 
Tas gerasis senelis ir pasakė, kad kiekvieną kartą, kai imsiu 
keiktis, man suskaudės dantis. O kaip nesikeiksi, kad jį kur 
velniai grieb... oi, oi, oi! Tesaugo jį švenčiausioji Madona! 

Tuo tarpu išbėgo į kiemą ir Anos Marijos sūnelis su lazda 
rankoje. Šalia prieangio ramiai tupėjo šuo. Numylėtasis sūne- 
lis užsimojo šuniui lazda, bet toji išsilenkė kaip gyvatė ir tren- 
kė jam į kaktą. 

- Persikėli mano auksinis, - tai pamačiusi, ėmė raudoti Ana 
Marija, - ir tavęs nepasigailėjo senasis kvai... Oi, oi, oi! Tik pa- 
galvok, sesute, vargšas kūdikis dabar nė pažaisti nebegali! Mes 
akmenį - į save pataikys. Nieko kito ir nedarau, tik jo mėlynes 
ir įdrėskimus vilgau. 

Vitorija nusijuokė ir pasuko namo. 

Čia lyg ir pasakos galas, bet štai ką dar vertėtų pridurti. 

Nuo to atsitikimo praėjo beveik šimtas metų. Netrukus 
atsibus savo drevėje senasis burtininkas ir vėl ims klajoti po 
pasaulį. Gal ir jūs, vaikai, jį susitiksite. Nebijokite jo, burtinin- 
kas - geras senelis. Tik neužmirškit, kad jis už viską moka pa- 
gal nuopelnus: kas ko nusipelnė, tą ir gaus. 

GUALTJERO SAPNAI 


ADAISE FLORENCIJOJE gyveno jaunas bajo- 
Š84| ras, vardu Gualtjeras. Buvo jis stiprus, gražus ir 


gana turtingas, tad, kaip sakoma, draugams dėl 
jo nerimauti neteko, o priešai jam pavydėjo. Tačiau jei Gualtje- 
ras būtų daugiau pasakojęs apie save, draugai būtų nuliūdę, o 
priešai apsidžiaugę. 

Matote, nelaimingasis Gualtjeras kiekvieną naktį sapnuoda- 
vo baisius sapnus. Jis taip nusikamavo, kad bijodavo užmigti. 
Prisijodinėjęs, svirduliuodamas iš nuovargio, jis išvažiuodavo 
į pokylį, o jam pasibaigus vėl eidavo pasivaikščioti... Bet be 
miego žmogus negali gyventi. Galų gale Gualtjeras tartum pa- 
kirstas griūdavo į patalą. 

Ir bematant jį imdavo kamuoti baisūs sapnai. Gualtjeras 
rėkdavo per miegus, apsipildavo šaltu prakaitu, atsibusdavo 
vaitodamas ir nebegalėdavo užmigti. 

Kartą jaunikaitį aplankė senas jo tėvo draugas sinjoras Ri- 
kardas. Sinjoras Rikardas gyveno užmiestyje, toli nuo triukš- 
mingos Florencijos, ir labai retai atvažiuodavo į miestą. Jis taip 
maloniai užkalbino Gualtjerą, kad tasai papasakojo jam savo 
bėdą. Atidžiai išklausęs jaunikaitį, sinjoras Rikardas pasakė: 

- Matai, gyvendamas atsiskyręs, aš dažnai skaitau senus 
rankraščius, ir man pasisekė atskleisti kitiems nežinomas pa- 
slaptis. Kiti žmonės mane pavadintų burtininku, tačiau tai 
būtų visai neteisinga - juk aš niekuomet nesinaudoju tuo, ką 
sužinau. Bet tavo tėvą aš mylėjau kaip brolį, o tave myliu kaip 
sūnų, todėl pabandysiu tau padėti. Tad klausyk: palauk jauno 
mėnulio ir naktį nuskink miške tris paparčio lapus. Vieną mesk 
į tekantį vandenį, kitą - į liepsnojančią ugnį, o trečią prieš už- 
migdamas pasikišk po pagalve. Kad ir kas tau prisisapnuotų, 

nesibijok. Būk sapne toks pat narsus, kaip iš tikrųjų. Ir štai dar 
kas... Juk tu žinai - pačiam baisiausiam sapne mums kartais 
pasirodo koks nors gražus daiktas. Paliesk jį ir pasakyk: 


Tai, ką matau aš, - matau tik sapne, 
Bet tu iš tikrųjų ateik pas mane! 


Štai viskas, ką galiu tau patarti. O toliau pažiūrėsim, kas 
bus... 

Tai pasakęs, sinjoras Rikardas atsisveikino su savo jaunuoju 
draugu ir išvažiavo. 

Gualtjeras tiksliai išpildė viską, ką jam buvo liepęs Rikardas, 
ir tą pačią naktį jam prisisapnavo toks sapnas. Rodos, jis atsi- 
dūrė puotoje, didelėj išpuoštoj salėj. Čia buvo susirinkę daugy- 
bė išsipusčiusių ponių ir ponų. Visi jie dainavo, šoko, juokėsi, 
bet, vos priėjus Gualtjerui, atšlydavo, tartum jis būtų nusu- 
sęs šuo. Ponios pasibjaurėdamos traukdavo šleifus, o vyrai vis 
taikstydavosi jį niūktelėti. Ak, koks nelaimingas ir pažemintas 
jautėsi Gualtjeras! 

Staiga ponios ir ponai prasiskyrė, ir Gualtjeras atsidūrė prieš 
aukštą sinjorą. Salėje buvo labai šviesu, bet Gualtjeras, kad ir kaip 
stengėsi, negalėjo įžiūrėti to žmogaus veido. Ir tai buvo taip baisu, 
kad jaunikaitį išpylė šaltas prakaitas. Žmogus tarė dusliu balsu: 

- Metas pribaigti šitą padarą! 

Iš paauksuotos makšties jis išsitraukė kardą su rankena, 
nusagstyta brangiaisiais akmenimis. Lyg užkerėtas Gualtjeras 
nedrįso atitraukti akių nuo kardo, kuris lėtai ir neišvengiamai 
kilo virš jo galvos. Dar akimirka - ir jį partrenks mirtinas smū- 
gis. Tada Gualtjeras sukaupė visą savo drąsą. Jis šoko pirmyn, 
palietė žvilgančius ašmenis ir pasakė: 


Tai, ką matau aš, - matau tik sapne, 
Bet tu iš tikrųjų ateik pas mane! 

Tuoj pat viskas dingo. Užgeso žiburiai salėje, ponios ir ponai 
tartum tirpte ištirpo, blykstelėjo ir prapuolė kardas... 

Gualtjeras ramiai išmiegojo ligi ryto. 

O rytą... Gualtjeras negalėjo patikėti savo akimis. Kardas su 
rankena, nusagstyta brangiaisiais akmenimis, kabojo jo galvū- 
galyje. 

Kitą naktį Gualtjeras susapnavo, kad jis kaip nualsintas zui- 
kis bėga per plačiausią lauką. O paskui jį, atstatęs ietį, ant juodo 
žirgo šuoliuoja raitelis su plevėsuojančiu apsiaustu. Jaunikai- 
čiui pakirto kojas, širdis veržte veržėsi iš krūtinės. Raitelis jau 
pasivijo jį. „Dabar man galas!“ - pagalvojo jaunikaitis ir puolė 
ant kelių, nuolankiai laukdamas savo likimo. Staiga jis prisi- 
minė sinjoro Rikardo pamokymus, pašoko ir atsigrįžo į perse- 
kiotoją. Raitelio veidas buvo pridengtas apsiaustu, bet žirgas! 
Švenčiausioji Madona, koks puikus buvo žirgas! Juodas, be jo- 
kios dėmelės, laibakojis, su vešliais karčiais! Gualtjeras palietė 
jį ir greitai ištarė savo užkeikimą. Ir vėl viskas dingo. 

Rytą Gualtjeras atsibudo. Apsižvalgė jis kambaryje - niekas 
nepasikeitę. Bet, pažvelgęs pro langą, jaunikaitis pamatė, kad 
šalia prieangio žemę kasa juodas, be jokios dėmelės žirgas - 
laibakojis, su vešliais karčiais. 

- Kam man žirgas! Kam man kardas! - šūktelėjo Gualtje- 
ras. - Juk aš nesvajoju apie kario šlovę. Mano širdis trokšta 
tik ramybės, o sapnai mane tebekamuoja, kaip ir anksčiau. 

Vis dėlto jis nusprendė dar kartą pasielgti pagal sinjoro Ri- 
kardo patarimą. Atėjus metui gulti, jis vėl pasikišo po pagalve 
paparčio lapą. 

Tą naktį jis susapnavo, kad klaidžioja tamsiame urve. Gual- 
tjeras norėjo iš jo ištrūkti, bet negalėjo rasti angos. Ėjo į vieną 
pusę ir atsidūrė prieš akliną akmeninę sieną. Ėjo į kitą - ir vėl 
veltui. Jam atrodė, kad po tais žemais skliautais jis išbuvo am- 

žių amžius. Tada, apimtas nevilties, jis trenkė kumščiu į sieną. 
Akmenys prasiskyrė, ir ant Gualtjero pasipylė akinanti žėrinčių 
brangenybių srovė - auksinės monetos, rubinai ir smaragdai. 
Jie parmušė Gualltjerą ir vis byrėjo ir byrėjo. Dusdamas nuo jų 
sunkumo, jaunikaitis iš paskutiniųjų suriko užkeikimą. 

Rytą, vos atmerkęs akis, Gualtjeras tučtuojau vėl užsimerkė: 
taip skaisčiai mirguliavo saulės spinduliai brangakmenių krū- 
voje. Ta krūva kūpsojo kambario viduryje, tartum lauke supilti 
iškulti kviečiai. 

Pasirėmęs ranka, Gualtjeras žiūrėjo į raudonas, žalias ir mė- 
lynas tviskančias liepsneles. Staiga į duris kažkas pabeldė. Dar 
nespėjus Gualtjerui šūktelėti „Prašom!“ - durys lėtai prasivė- 
rė, ir į kambarį įėjo mažytis orus žmogiukas. Jo barzda buvo 
tokia ilga, kad lyg šluota einant šlavė grindis, nosis buvo pana- 
ši į pušies kankorėžį, o akutės - kaip du grąžteliai. Žmogiukas 
vilkėjo tokiais puošniais drabužiais, kad jam būtų pavydėjęs 
bet kuris rūmų dabita. 

Kad ir kaip nustebęs, Gualtjeras neištvėrė ir susijuokė. 

O žmogiukas tuo metu vikriai tartum voverė užsliuogė l0- 
vos koja ir užsiropštė Gualtjerui ant kelio. Užlipęs taip aukštai, 
jis nusilenkė ir prašneko šaižiu balsu: 

- Sinjore Gualtjerai! Mano Viešpats, jo didenybė sapnų šalies 
karalius, didžiai susirūpinęs tuo, kas dedasi jo karalystėje. Jūs 
pasisavinote tokį gražų kardą, kokį galima pamatyti tik sapne! 
Jūs išsivedėte eiklų žirgą, greitesnį už mintį. O šiąnakt ištušti- 
note karaliaus iždą, ir jis dabar tuščias, kaip ką tik gimusio kū- 
dikio miegas, kūdikio, kuris dar nemoka sapnuoti. Taip ilgiau 
tęstis negali. Mano karalius atsiuntė mane su jumis susitarti. 

- Ak, štai kaip! - suriko įtūžęs Gualtjeras. - O kaip jūsų ka- 
ralius elgiasi su nelaimingais žmonėmis, kurie prieš savo valią 
pakliūna į sapnų karalystę?! Pagaliau aš su juo atsiskaitysiu! 

Tiek metų naktimis bijodavau užmerkti akis, dabar tegu jis 
dreba, man einant miegoti. Kas šoka, turi mokėti muzikan- 
tui, kas perpjovė melioną, turi jį pirkti, kas melžia karvę, tas ją 
ir šeria. Nėra mane įkandusio šuns, kuriam nebūčiau iškaršęs 
kailio. O jūsų karalius mane erzino, kamavo, kankino, tyčiojo- 
si iš manęs, gėrė mano kraują ir ašaras... Vapsvų lizdas - štai 
kas jūsų karalystė! Jūsų upėmis teka ne saldus užsimiršimo 
vanduo, 0 svogūnų sultys!.. 

Gualtjeras stabtelėjo, norėjo atsikvėpti. Tada žmogiukas, 
apkurtintas to žodžių srauto, skubiai įterpė: 

- Bet mano karalius pažada jums nebesiųsti blogų sapnų. 

- Pigiai jis nori manęs atsikratyti! - atsakė Gualtjeras. 

- Na, tai mes galime susitarti kitaip, - tarė pasiuntinys. - 
Jūs atiduosite viską, ką jau esate paėmęs iš mano karaliaus, 
ir prisieksite niekada jokio daikto neišnešti iš jo šalies. O ka- 
ralius jums mainais siųs pačius puikiausius rinktinius sapnus, 
kokius mėgsta sapnuoti pats. 

- Sutinku! - atsakė pralinksmėjęs Gualtjeras. 

- Taigi maloniausių sapnų! - cyptelėjo žmogiukas ir bere- 
gint dingo. 

Drauge su juo dingo brangieji akmenys, prapuolė kardas, 
liko tuščia arklidė. 

Nuo to laiko Gualtjeras gyveno ramiai. Jis linksmai leisdavo 
dienas, o eidamas gulti, iš anksto džiaugdavosi sapnais. Ir iš 
tiesų sapnai būdavo malonių maloniausi. Kartais juokingi, - 
prisiminęs juos dieną, jaunikaitis pradėdavo juoktis; kartais 
tokie nuostabūs, kad gaila būdavo atsibusti. 

Taip prabėgo treji metai. Ir štai vieną naktį Gualtjeras susa- 
pnavo esąs žydinčioje pievoje. Greta jo ėjo mergaitė. Niekada 
Gualtjeras nesijautė toks laimingas, kaip dabar. Jis klausėsi 
švelnaus mergaitės balso, žiūrėjo į spindinčias akis ir jautė, 

kad jo širdis kaista nuo karštos meilės. Umai Gualtjeras prisi- 
minė, kad čia tik sapnas, ir nuliūdo. Jis pasakė: 

- Eikime lėčiau! Bijau, kad, kai prieisime pievos kraštą, tu 
dingsi. Visada su džiaugsmu laukdavau išauštant ryto, o šian- 
dien norėčiau, kad saulė nepatekėtų ir naktis nesibaigtų. Žo- 
džiu, aš myliu tave... 

- Juk tu gali padaryti taip, kad mes nesiskirtume! - sušuko 
mergaitė. - Ko gi delsi? Greičiau paliesk mane ir ištark savo 
stebuklinguosius žodžius. 

- Bet aš jūsų karaliui prisiekiau niekada neišsinešti iš jo ša- 
lies nė vieno daikto. 

- Argi aš daiktas? - nustebo gražuolė. - Aš - lengvas debe- 
sėlis, besisklaidąs aukštai padangėje, sapnų svaja, išnykstanti 
aušrai prašvitus. O jeigu mane paliesi, juk aš ir tada netapsiu 
daiktu. Aš būsiu gyva mergaitė, kuri myli tave. 

- Tu mane myli! - suriko Gualtjeras. 

Pamiršęs visą pasaulį, jis stipriai apkabino savo mylimąją ir 
ištarė: 


Tai, ką matau aš, - matau tik sapne, 
Bet tu iš tikrųjų ateik pas mane! 


Besisklaidąs padangėje debesėlis, sapnų svaja virto gyva 
mergaite. Gualtjeras vedė ją, ir jiedu laimingai gyveno. 

Bet nuostabus dalykas - nuo to laiko Gualtjeras ėmė nieko 
nebesapnuoti, - nei blogų, nei gerų sapnų. Turbūt sapnų šalies 
karalius paliepė tarnams jaunikaičio nebejleisti į savo karalys- 
tę. Tačiau Gualtjeras neliūdėjo. Juk su juo buvo toji, kurią jis 
sutiko sapne ir mylėjo tikrovėje. Ų 


FLORIJAUS PASLAPTIS 


AI ATSITIKO garsiajame Florencijos mieste. Argi 
ė)| kokiame nors kitame mieste taip galėjo atsitik- 


ti? Mes norime kai ką papasakoti apie puikiąsias 
statulas. O juk kaip tik Florencija ir pagarsėjo visame pasauly- 
je didžiaisiais skulptoriais, dailininkais ir architektais. 

Taigi garsiajame Florencijos mieste gyveno jaunas skulpto- 
rius Elorijus. Už statulas, kurias jis nukaldavo iš marmuro arba 
nuliedavo iš bronzos, žmonės mokėdavo didžiulius pinigus. 
O tuo tarpu Florijus buvo vis toks pat skurdžius, kone elgeta. 
Net ir jo vardo beveik niekas nežinojo. 

Užtat meno žinovai vis kartodavo jo mokytojo, meistro Fa- 
bijano vardą. Fabijanas iš tiesų kadaise buvo geras skulptorius 
ir tapytojas. Iš visų Italijos kraštų pas jį važiuodavo jauni dai- 
lininkai pasimokyti meistriškumo. Bet šlovė apsuko Fabijanui 
galvą. Jam pernelyg rūpėjo išgarsinti savo vardą ir praturtėti. 
Draugauti jis stengėsi tik su kilmingais sinjorais, ir net pats 
hercogas pasidarė jam palankus. Vis rečiau Fabijanas imdavosi 
kalto arba teptuko. Tuo metu ir stojo pas jį mokiniu penkioli- 
kmetis Florijus. 

- Sakyk, meistre, - paklausė jis pirmąją dieną, - kaip iškalti 
statulą, kad ji būtų puiki? 

- Labai paprasta! - nusijuokė Fabijanas. - Ir labai sunku. 
Atsakysiu tau didžiausio skulptoriaus - paties Mikelandželo 
žodžiais. Paimk marmuro luitą ir atkirsk nuo jo visa, kas ne- 
reikalinga. 

Florijus daug galvojo apie šitą patarimą ir dar daugiau dirbo. 

Praėjo metai, antri ir treti. Kartą Fabijanas, vėlai grįžęs iš 
triukšmingo karnavalo, užsuko į savo dirbtuvę. Tolimiausia- 

me kampe spingsėjo žvakė. Jai šviečiant, dirbo Florijus. Fabi- 
janas patylom priėjo iš užpakalio ir nustėro sužavėtas, - tokia 
puiki buvo jaunikaičio iškalta statula. Fabijanas su kartėliu 
pagalvojo, kad mokinys jį pralenkė. Susižavėjimas virto pavy- 
du, paskui baime. Jis tartum girdėjo, kaip žmonės visur kalba 
apie Florijų, o apie jį, Fabijaną, tyli. Linksma karnavalo kaukė 
iškrito jam iš rankų. Florijus krūptelėjo ir atsigręžė. Pamatęs 
Fabijaną, jis nusilenkė ir tarė: 

- Pažvelkit, meistre! Ar aš ko nors pasiekiau? 

— Ką gi, darbas neblogas, - atsainiai pasakė Fabijanas. - Tu 
ne veltui stengeisi. Bet pasikliauk mano patirtimi. Į nežino- 
mo menininko kūrinius, kad ir kokie gražūs jie būtų, niekas 
nė žiūrėti nepanorės. Minia garbina garsius vardus. Bet aš tau 
padėsiu. Aš sutinku iškalti savo vardą ant statulos pjedestalo. 
Aš padarysiu dar daugiau: užmokėsiu tau už ją šimtą florinų, 
nors joks pranašas nepasakytų, ar gausiu už ją nors dešimtąją 
tų pinigų dalį. 

- Ačiū, mokytojau! - nuoširdžiai sušuko Florijus. - Koks jūs 
man geras! Mano statulą pamatys žmonės ir galbūt ji atneš 
kam nors džiaugsmo, o tai man bus geriausias atpildas. 

- Jeigu taip pat gerai dirbsi, aš gal sutiksiu iškalti savo var- 
dą ir ant kitų statulų. Ir už kiekvieną tau dosniai mokėsiu po 
šimtą florinų. Bet atmink, niekas neturi žinoti, kad sudarėme 
tokią sutartį. 

- Prisiekiu savo kaltu, - atsakė jaunikaitis, - iš mano lūpų 
niekas to neišgirs. 

Štai kodėl Florijus tebeskurdo, niekam nežinomas, o Fabija- 
no šlovė suspindo nauja ryškia šviesa. 

Florijus turėjo draugą - jauną poetą Simonę. Nors vienas 
dirbo kaltu, o antras pynė žodžius į vingrias eilutes, mintimis 

jie buvo artimi kaip tikri broliai. Ilgas valandas jiedu praleis- 
davo drauge, vaikštinėdami po Florencijos apylinkes. Simonė 
dažnai skaitydavo ir savo, ir kitų poetų eilėraščius, tačiau Flo- 
rijus visada kalbėdavo tik apie kitų meistrų kūrinius, niekada 
neužsimindamas apie savus. Tad Simonė ne kartą klausdavo 
save, kodėl Florijus, kuris kaip jautri styga atsiliepia į grožio 
kalbą, skursta, dirbdamas pameistriu, ir pats, kaip matyt, nie- 
ko nesukuria. Stebėdavosi jis ir kitu dalyku. 

- Linksmybės dievo Bakcho vardu paaiškink, kaip tas rūmų 
padlaižys Fabijanas gali iš marmuro iškalti gyvybės ir min- 
ties kupinas statulas! Sakau tau, Florijau, čia slypi kažkokia 
paslaptis. 

Užuot atsakęs, Florijus tik liūdnai šypsodavosi. 

Bet sykį štai kas atsitiko. Florijus buvo susitaręs su Simone 
susitikti, bet skirtą valandą pats neatėjo. O Simonė, kaip tik 
sukūręs naują sonetą, būtinai norėjo draugui jį perskaityti. Ir 
štai, daug negalvodamas, Simonė nudrožė į Fabijano dirbtuvę. 
Tačiau dirbtuvės durys buvo užrakintos. Tada Simonė prisimi- 
nė, kad tas namas turi dar ir antrąsias duris - tarnams. Jis per- 
ėjo vidinį kiemelį su fontanu, siaurais laiptais užlipo į galeriją 
ir per virtuvę įėjo į namą. Nė gyvos dvasios jis nesutiko, o dirb- 
tuvėje irgi buvo tuščia. Ir vis dėlto Simonė jautė, kad namuose 
kažkas yra. Perėjęs daugybę kambarių ir koridorių, jis pateko į 
priestatą tolimiausiame namo kampe. 

Pagaliau Simonė įspėjo Florijaus ir Fabijano paslaptį. 

Florijus stovėjo priešais statulą. Ji atrodė jau baigta. Bet Flo- 
rijus vis dar skaptavo ir skaptavo baltąjį akmenį. Ir kiekvieną 
kartą Simonė apstulbdavo, - tokia būtina pasirodydavo išrėž- 
toji linija. Statula vaizdavo mergaitę, beveik dar vaiką, bežiū- 
rinčią į veidrodį. Jos veidas, rankos, pečiai - viskas kalbėte kal- 

bėjo, kad ji nujaučia būsianti laiminga, dar pati nežinodama, 
kokia toji laimė bus. Statula nebuvo panaši į jokį kada nors Si- 
monės matytą kūrinį, ir tuo pat metu ji atrodė kaip tikra sesuo 
visų tų statulų, kurios atnešė Fabijanui šlovę ir ant kurių buvo 
iškaltas jo vardas. 

— Dabar aš žinau tiesą! - šūktelėjo Simonė. - Koks jis niekšas! 

Florijus atsigręžė ir pabalo. 

— Būk toks geras, tylėk, jei nenori man negarbės užtraukti. 
Aš jam prisiekiau šventai laikytis sutarties. 

- Bet juk tu man nieko nesakei. Aš pamačiau pats, - atkirto 
Simonė. 

- Fabijanas niekuomet tuo nepatikės, - papurtė galvą Flo- 
rijus. 

Ir jis taip prašė savo draugo saugoti netyčia atskleistą pa- 
slaptį, kad Simonė sutiko. 

Po savaitės Fabijanas paskelbė florentiečiams, kad jisai bai- 
gęs naują statulą ir kad kiekvienas, kuris tik nori, galės ateiti 
jos pažiūrėti. Trečiadienį, lygiai dvyliktą valandą, jis nuimsiąs 
nuo statulos uždangalą. 

Trečiadienį, lygiai dvyliktą valandą, Fabijano dirbtuvėje su- 
sirinko daug žmonių. Čia buvo dailininkų, muzikų, kilmingų 
miestiečių. Pats hercogas su dvariškiais atėjo pažiūrėti naujo 
skulptoriaus kūrinio. Žinoma, buvo čia ir Simonė. O nuošalyje 
stovėjo niekam nežinomas pameistrys Florijus. Daugelis iš ten 
buvusiųjų net jo vardo nebuvo girdėję. 

Štai Fabijanas nutraukė statulą dengusią drobę. Dirbtuvėje 
susirinkusi minia apstulbo sužavėta. Pirmasis prašneko her- 
cogas, juk jis buvo pats kilmingiausias ir jam priderėjo pir- 
mam tarti žodį. 

- Dėkoju tau, mano Fabijanai, už mums suteiktą džiaugs- 
mą. Žaismingas šitos mergaitės žavesys grąžina mus į seniai 

prabėgusias mūsų jaunystės dienas, kai dar visas gyvenimas 
buvo mums prieš akis - nežinomas ir viliojantis. Tavo statula 
kupina gyvybės. Betrūksta, kad ji prakalbėtų. 

- O jūsų didenybe, mane džiugina jūsų pagyrimas, - žemai 
lenkdamasis hercogui, atsakė Fabijanas. - Tikiuosi, kad tas 
pagyrimas užtarnautas. Jeigu statula iš tikrųjų galėtų prakal- 
bėti, ji papasakotų, kiek bemiegių darbo naktų ir dienų ji pa- 
reikalavo iš savo kūrėjo. 

Po tos trumpos kalbos, turinčios tiek kuklaus orumo, pra- 
trūko plojimai. Neplojo tik Simonė. Jis žiūrėjo į savo draugą. 
Florijaus akys buvo pilnos ašarų. Tada Simonė žengtelėjo į 
priekį ir kreipėsi į statulą: 


Veidelis švyti, rodos, tuoj paraus... 

Tu - paslaptis, jaunystė ir svajonė. 
Neklausk, mergaite, veidrodžio, neklausk, 
Kodėl tavasis grožis keri žmones. 


Nustebę nebegalim atitraukt akių, 
Mus baltas marmuras užbūrė. 
Sakyki, nebylioji, iš tiesų 

Kas gi tave sukūrė? 


Ir staiga statula prašneko. Ji nė nekrustelėjo. Tik vos vos 
pravėrė tartum šaulio lankas išlenktas lūpas. Statula pasakė: 


Ne vieną naktį lig aušros mane 

Iš marmuro skaptavo ir dabino 

Manasis tėvas, - tai ne Fabijanas, ne, 

O vargšas Florijus, nors niekas to nežino. 

Ištarusi šiuos žodžius, statula nutilo. Bet tada piktais bal- 
sais suriko kitos statulos, jos seserys ir broliai: 


Ar dar ilgai mes gėda kęsti turim? 
Mus Florijus sukūrė! 
O Fabijonas pavogė jo šlovę! 


Ir vėl dirbtuvėje įsiviešpatavo tyla. Visi stovėjo lyg perkūno 
trenkti. Paskui apsidairė, ieškodami akimis Fabijano. Bet jo 
kambaryje nebebuvo. Ar jis pabėgo nuo negrynos savo sąžinės 
priekaištų, ar išsigando užtarnauto hercogo pykčio ir florentie- 
čių paniekos - nežinia. Tiktai niekas niekuomet jo nebematė. 

- Florijus! Eviva Florijus! Tegyvuoja Florijus! - vienu balsu 
sušuko dirbtuvėje susirinkę žmonės. 

O hercogas tarė: 

- Kas gano savo avis svetimoje ganykloje, anksčiau ar vėliau 
netenka visos kaimenės. Visos lapės kada nors susitiks kailių 
pirklio krautuvėje. Jeigu velnias prisidengia ragus, jį išduoda 
uodega, jeigu jis paspraudžia uodegą, žmonės pažįsta jį iš kano- 
pų. Tegu niekšas Fabijanas dabar kartoja sau šituos priežodžius. 
Bet paaiškink man, Simone, kokia jėga tu privertei prašnekti 
marmurą? Maniau, kad mūsų šviesiais laikais stebuklų nebūna. 

Simonė atsakė: 

— O čia ir nebuvo stebuklo! Pažvelkite į statulas, jūsų dide- 
nybe. Jos nebylios, bet ir dabar šaukte šaukia, kas jas nukalė. 
Kiekvienas tikras meno kūrinys, ar tai būtų paveikslas, skulp- 
tūra ar muzika, - kalba savo kūrėjo balsu. Aš tik pasistengiau, 
kad jūs tą balsą aiškiau išgirstumėt. 


17 
A 
"L 
Ū. 
B. 
i 
s 
A| 
o) 
V 


GANDZIRIO EŽERAS 


ARTĄ ATVAŽIAVO į Mesiną turtuolis. Jis buvo 
"8l| taip pralobęs, kad ir pats tikrai nežinojo, kiek 
turtų turi. Išėjo jis pasivaikščioti Gandzirio ežero 
pakrantėmis, pasigėrėti jo gražumu. O turtuoliai turi tokį įpro- 
tį - jeigu jau jiems kas nors patinka, būtinai įsigeidžia pirkti. 

Ėmė turtuolis teirautis: 

- Kieno tas ežeras? 

- Karaliaus, - atsako žmonės. 

Turtuolis nuėjo pas karalių. 

- Jūsų didenybe, gal parduotumėt man šį ežerą? 

- Kodėl ne! - tarė karalius. - Jeigu sulygsime dėl kainos, 
parduosiu. 

- O kiek norėsite? 

- Na, aš paimsiu nebrangiai. Išklokite Gandzirio dugną auk- 
sinėmis monetomis. O paskui pasidalinsime - monetos man, 
ežeras jums. 

- Puiku! - šūktelėjo turtuolis. 

Pamatęs, kaip lengvai pirkėjas sutiko, karalius išsigando, ar 
tik ne per pigiai užsiprašęs. Todėl jis skubiai pridūrė: 

- Bet aš dar ne viską pasakiau. Monetos turi dugną nukloti 
stačios. 

- Ne, jūsų karališkoji didenybe, tai perdaug brangu. Tegu 
monetos dugną nuklos gulsčios. 

- Stačios! - užsispyrė karalius. 

- Gulsčios! - užsispyrė turtuolis. 

Taip tą vakarą jiedu ir nesusiderėjo. Bet rytą turtuolis pama- 
tė saulėtekį ties Gandzirio ežeru ir kuo tiesiausiai nubėgo pas 
karalių. 

- Ėjūsų karališkoji didenybe, tebūnie, kaip jūs norite. 

O dar po dienos turtuolis pradėjo karavanu gabenti mone- 
tas. Šimtas mulų, kurių kiekvienam per nugarą buvo permes- 
ti du maišai, ateidavo rytą ir išeidavo vakare lygiai dvidešimt 
dienų. Ant ežero kranto išaugo aukso kalnai. Paskui tarnai 
ėmė monetomis kloti dugną. 

Karalius pats sekė, kad jos būtų klojamos stačios, viena prie 
pat kitos. Aukso kalnai greitai tirpo, o Gandzirio ežero dugnas 
dabar žėrėjo kaip auksinės žuvelės žvynai. 

Ir šit paskutinę dieną, paskutinę valandą, paskutinę minu- 
tę, kai turtuolis jau buvo įsitikinęs, kad ežeras jam priklauso, 
pasirodė, kad trūksta vienos vienintelės monetos. 

- Na, tai nesvarbu, - numojo ranka turtuolis. - Ką čia reiš- 
kia vienas auksinis! 

- Kaip čia gali būti nesvarbu! - šūktelėjo karalius. - Gal jūs 
manote, kad aš tokį puikų ežerą pusvelčiui atiduosiu? Tučtuo- 
jau paklokite monetą! 

O tiesą sakant, turtuoliui iš jo turtų nebeliko ničnieko. Ta- 
čiau karaliui to prisipažinti jis nenorėjo. 

- Negi aš varysiu visą mulų karavaną dėl vienos monetos, - 
tarė jis. - Jeigu jūs taip primygtinai reikalaujate, paskolinkite 
man tą trūkstamą auksinį. 

Dabar jau teks pasakyti visą teisybę. Karalius taip pat netu- 
rėjo nė vienos auksinės monetos. Puotos, maskaradai ir pra- 
bangios dovanos rūmų ponioms visai ištuštino iždą. Karaliaus 
iždas buvo tuščias kaip didelis būgnas. Bet tuo labiau karalius 
negalėjo to prisipažinti. Ir jis pasakė: 

- Aš karalius, o ne koks nors suskretęs pirkliapalaikis, ir pi- 
nigų niekam neskolinu. Kas neturi pakankamai pinigų, tegul 
neperka Gandzirio ežero! 

Turtuolis perpyko. 

-— Na, jeigu taip, - sušuko jis, - tai man jūsų Gandzirio eže- 
ro ir nereikia. Už tokią kainą aš, ko gero, nusipirksiu nedidelę 
jūrą. 

Ir turtuolis liepė išgriebti monetas iš dugno ir vėl sukrauti 
jas ant mulų. 

Taip jų sandėris ir iširo. 

Ar turtuolis nusipirko jūrą - nežinia. O štai karalius iki pat 
mirties gailėjosi, kad jo ižde nebuvo vienos vienintelės auksi- 
nės monetos. Tik pagalvokite, juk jis galėjo pasidaryti turtin- 
gu karaliumi! 


DURNAROPĖS 


A EKELIAUJANTĮ PIRKLĮ užklupo naktis. Šit jis ir 
Ša 


pasuko į kaimo užeigą. Pirklys pastatė į kampą 
3 savo pintinę, kurioje nešiojo prekes, ir paprašė 
šeimininkės pataisyti vakarienę. 

Šeimininkė nuėjo į virtuvę, ketindama pakepti kiaušinienės 
su lašinukais. Kuria žagarus židiny, ir vis jai knieti: „O, kad ži- 
nočiau, ką pirklys turi toje pintinėje...“ 

Kepa kiaušinienę ir murma sau po nosim: „Pintinė, matyt, 
pilnutėlė visokiausių daiktų. Kai pirklys statė ją į kampą, grin- 
dys net sudrebėjo!“ 

Paduoda šeimininkė keptuvę pirkliui, nejučiom į pintinę 
žvairuoja. „Kokia kam iš tos pintinės nauda! Viena šeimininkė 
kaspinėlį nusipirks, kita - sagtį... Visos prekės ir bus išparduo- 
tos po mažmožėlį. O jeigu jos visos pakliūtų į vienas rankas... 
Sakysim, į mano!“ 

Tuo metu pirklys suvalgė kiaušinienę, išbraukė keptuvę 
duonos pluta ir čia pat ant suolo užsnūdo. 

O šeimininkė, nubėgusi pas savo vyrą, sušnibždėjo: 

- Ak, jeigu tu žinotumei, ko tik nėra to pirklio pintinėje! Už- 
tektų tau ir striukei, ir kelnėms, o apie mane ką čia ir kalbėti! 
Jau kad prisisiūčiau suknių! Kaip čia padarius, kad pirklys iš- 
eitų, o pintinė liktų? 

- Nieko nėra lengvesnio, - atsakė vyras. - Įpilk jam durna- 
ropių užpilo. Kas nors lašą šito užpilo išgeria, bematant neten- 
ka atminties. Pirklys išeis, o pintinę užmirš. Taip ji ir atiteks 
mums. 

Žmona labai apsidžiaugė. Nubėgo į pievą, priskynė durnaro- 
pių, užplikė jas arbatinuke ir į stiklinę vyno įpylė tris lašus. 

O pirklys vis miega ir miega ant suolo. Šeimininkė prižadino 
ji ir sako: 

- Atsibuskite, sinjore, aš jums atnešiau stiklinę vyno. 

- Bet juk aš vyno neužsakiau, - nustebo pirklys. 

— Mūsų užeigoje toks paprotys, - paaiškino šeimininkė, — 
kas užsisako kiaušinienę, tas nemokamai gauna ir vyno. 

- Geras jūsų paprotys! - šūktelėjo pirklys ir vienu mauku iš- 
tuštino stiklinę. 

Paskui jis patogiau atsigulė ir vėl ėmė knarkti. 

Šeimininkas ir šeimininkė taip pat sugulė, bet negalėjo už- 
migti. Visą naktį jie prasišnibždėjo, ką darysią su nelauktais 
turtais. Užmigo abu tiktai paryčiu, o atsibudo saulei ėmus spi- 
ginte spiginti jiems į akis. 

Šeimininkė atsikėlė, pažvelgė į kambarį, kur miegojo pirklys, 
ir šoko barti vyrą: 

- Žilo plauko susilaukei, o vis dar kitų prasimanymais tiki ir 
man galvą kvaršini. Senas kvaily! Sakyk, ko vertos tavo durna- 
ropės! Juk nėra pintinės, išsinešė ją pirklys. 

- Na, pintinę išsinešė, vadinasi, ką nors kita užmiršo, - tarė 
vyras. - Durnaropės būtinai turi susukti galvą. 

- Juk sakau tau, nieko jis neužmiršo! - suriko žmona. 

- Negali būti, - tvirtino vyras, - jeigu gurkštelėjo užpilo, 
turi užmiršti. 

Staiga žmona pliaukštelėjo sau per kaktą. 

- Taip ir yra! 

- Matai, aš sakiau teisybę, - nudžiugo vyras. - Ką gi jis už- 
miršo? ; 

- Užmiršo sumokėti už vakarienę ir nakvynę, štai ką jis už- 


miršo! 
i 


DIDELIS KRAITIS 


SIGEIDĖ PŪUGA BOREA ištekėti. Nulėkė ji pas Si- 
roką - pietų vėją - ir sako: 
— Don Sirokai, ar nenorėtum manęs vesti? 


O Sirokui vedybos ne galvoj. Jis mėgo laisvai 
gyventi. Čia į Afriką nulekia, čia virš jūros siaučia - kam jam 
žmona! Todėl jis atsakė: 

- Ė dona Borea, du vargšai susituokę nepraturtėja. Aš nieko 
neturiu, o ir tavo kraitis nedidelis. 

- Kaip tai nedidelis! - įsižeidė Borea. - Turtingiausias kara- 
lius neturi tiek aukso, kiek aš sidabro. 

Ir tučtuojau Borea ėmė pūsti iš visų jėgų. Pūtė taip, kad jai 
pačiai kvapą užgniaužė. Na, o kiekvienas žino, kas dedasi, kai 
ima pūsti Pūga Borea. Siautė ji tris dienas ir tris naktis. Už- 
klojo puriu sniegu kalvas ir slėnius, namų stogus ir medžius. 
Blizga saulėje snaigės, žėri šerkšnas tartum tikras sidabras. 

— Na, don Sirokai, argi mano kraitis menkas? Argi aš mažai 
turiu sidabro? 

Sirokas nieko neatsakė, tik nusijuokė ir taip pat ėmė pūsti. 
Pūtė jis tik vieną dieną ir vieną naktį. Ir ištirpdė visą sniegą, nė 
snaigelės nepaliko. O paskui klausia: 

- Tai kaipgi, dona Borea, ar tekėsi už manęs? 

- Ką tu! Ką tu! Man reikia taupaus vyro. O tu visą mano 
kraitį per dieną ir naktį prašvilpei. Netekėsiu už tavęs. 

Nuo to laiko Borea tik tada barsto savo sidabrą, kai Sirokas 
siaučia kur nors labai toli. 


MOKYTAS KATINAS 


Rų| Š LŪPŲ Į LŪPAS sklinda pasakojimas apie Pa- 
Ė344| lerme kitados gyvenusį princą, kuris gyrėsi, kad 


visą pasaulį galįs pertvarkyti, kaip jam patinka. 
Ir iš tikrųjų jo rūmuose dėjosi keisti dalykai. Arklį jis išmo- 
kė ėsti mėsą, jo šuo kramsnojo šieną, o asilas šoko tarantelą, 
mušdamas būgną kanopa. 

Bet labiausiai princas didžiavosi savo katinu. 

Dešimt mokslininkų puošniais perukais ir juodomis man- 
tijomis sugaišo dešimt metų, kol išmokė princą visų mokslų, 
priderančių aukštam jo luomui. O princas įdėjo dar daugiau 
darbo negu dešimt mokslininkų per dešimt metų, kad katinas 
užmirštų, jog jis katinas. Pagaliau pasiekęs, ko norėjo, princas 
tarė savo draugams: 

- Ateikite rytoj pas mane vakarienės ir įsitikinsite, kad, labai 
stengiantis, galima pergalėti prigimtį. Tai jums įrodys mano 
mokytasis katinas. 

Draugai sutiko. Vienas iš jų, protingas ir nuovokus, pagal- 
vojo: „Jeigu kalbama apie katiną, ne pro šalį būtų nusinešus 
pelę!“ 

Taip jis ir padarė. 

Kitą dieną visi susirinko rūmų iškilmių salėje. Ten stovėjo 
prabangiai padengtas stalas. O stalo vidury, nejudėdamas kaip 
medinė statula, ant užpakalinių kojų tupėjo mokytasis katinas 
ir laikė uždegtą žvakę. 

Svečiai susėdo už stalo, ir tarnai ėmė nešioti paauksuotuo- 
se dubenyse valgius: visokiausią mėsą, paukštieną, žvėrieną 
ir žuvį. Iš dubenų sklido toks skanus kvapas, kad pakviestieji 

svečiai pradėjo seiles ryti. O katinas? Katinas net ūsų nepa- 
krutino ir kuo ramiausiai tebelaikė degančią žvakę. 

Princas pergalingai visus apžvelgė. 

- Na, ką aš jums sakiau! - šūktelėjo jis. - Ar ne tiesa, per- 
dirbti galima net prigimtį! 

- Žinoma, žinoma! - pradėjo šūkauti sužavėti svečiai. 

Tik vienas svečias tylėjo. Jis pasidėjo šalia savęs plačiabrylę 
skrybėlę, papuoštą plunksnomis, ir slapčiomis paleido po ja 
pelę. 

Pelė pasijuto laisva ir žvitriai kyštelėjo iš po skrybėlės smai- 
lą savo snukutį. Vos pamatęs pelę, katinas bematant užmiršo 
viską, ko princas taip sunkiai buvo jį išmokęs. Žvakė nulėkė į 
šalį, duždamos suskambėjo taurės, o katinas pačiupo pelę ir 
nusinešė ją, užrietęs uodegą. 

Taip princui ir nepasisekė savaip perdirbti net kačių prigim- 
ties, o ką jau kalbėti apie visą pasaulį. 


KARALIŠKIEJI KALINIAI 


ENIAI SENIAI ITALIJOJE kur tik būdavo mies- 


o tas, ten ir karalystė, o kur tik karalystė, ten ir ka- 


ralius. 

Štai viename tokiame mieste mirė senas karalius, ir jo karū- 
ną užsidėjo sūnus. Pirmiausia jaunasis karalius nutarė apžiū- 
rėti savo valdas. 

Pirmojo ministro ir vyriausiojo patarėjo lydimas, jis apjojo 
baltu žirgu visą savo valstybę, - mat, ji buvo ne iš didžiųjų. Iš- 
jojo karalius vidurdienį, o grįžo į pilį dar saulei nenusileidus. 

Atsisėdo jaunasis karalius į sostą ir paklausė: 

- Ar mes viską apžiūrėjome? 

- Ne, ne viską, - atsakė pirmasis ministras ir vyriausiasis 
patarėjas. - Jūsų didenybė dar turite karališkąjį kalėjimą, ku- 
riame sėdi karališkieji kaliniai. 

- Aš būtinai turiu jį tučtuojau apžiūrėti! - riktelėjo karalius, 
pašokdamas nuo sosto. 

- Bet jau sutemę, - paprieštaravo pirmasis ministras. 

-— Niekai, - atsakė karalius, - jeigu tai tikras kalėjimas, jame ir 
dieną tamsu. Liepkite tarnams uždegti fakelus ir veskite mane. 

Žvangindami grandines, apiplyšę, sunykę kaliniai išsirikia- 
vo priešais karalių. 

— Už ką tu nuteistas? - paklausė karalius pirmąjį. 

- Ojūsų karališkoji didenybe, aš visai nekaltas. Mane pačiu- 
po gatvėje ir įmetė į kalėjimą. i 

- Kuo tu nusikaltęs? - paklausė karalius antrąjį. 

- Niekuo, - atsakė kalinys, apsipildamas ašaromis. - Mane 
pačiupo kuo ramiausiai pietaujantį su savo šeima ir įmetė į 
kalėjimą. 

- Na, o tu? - paklausė karalius trečiąjį. 

- Dangus mato, kad aš uždarytas be reikalo. Mane pakėlė iš 
patalo vidurnaktį ir įmetė į kalėjimą. 

Ketvirtąjį, penktąjį, dešimtąjį klausinėjo karalius, ir visi jie 
prisiekdinėjo esą visai nekalti. 

Pagaliau karalius to paties užklausė paskutinįjį kalinį. 

- Jūsų karališkoji didenybe, - atsakė tasai, - aš esu padaręs 
daug nusikaltimų. Vogiau, plėšikavau ir užmušinėjau... 

- Ak niekše! - suriko karalius. - Kaipgi tu drįsti būti tarp 
gerų, garbingų žmonių. Aš neleisiu tau gadinti mano karališ- 
kųjų kalinių. Nešdinkis! 

Ir karalius įsakė nuimti nuo jo grandines ir išvaryti jį iš ka- 
lėjimo. 

ŽMOGUS, IEŠKOJĘS NEMIRTINGUMO 


ITĄSYK DIDŽIAJAME Romos mieste gyveno 
"81| vienas mokslininkas. Jo galvoje buvo sukaupta 


tiek išminties, kad žmonės jį tik ir vadino Gran- 
testa, o tai reiškia „Didžioji galva“. Trejus metus jis mokėsi 
medicinos. Jis žinojo visų aliai vienos ligų pavadinimus, net 
tokių, kuriomis niekas niekada nėra sirgęs, ir visų gyduolių 
žolių vardus, net tokių, kurios niekur neaugo. Trejus metus jis 
mokėsi istorijos ir neužsikirsdamas galėjo pasakyti, kas buvo 
atsitikę tokią ir tokią dieną, tokią ir tokią valandą prieš tūks- 
tantį, penkis šimtus ar tris šimtus metų. Bet jeigu kas nors 
bandydavo jam papasakoti, kas vakar arba šiandien atsitiko 
Romoje, Grantesta užsikimšdavo ausis. 

- Kas man rūpi tie visi menkniekiai, - sakydavo jis. - Jie bus 
įdomūs po trijų šimtų metų. 

Trejus metus jis mokėsi astrologijos ir galėjo atsakyti, po ko- 
kia žvaigžde geriau gimti, jeigu nori, kad tau gyvenime sektų- 
si, o su kokiu dangaus šviesuliu nė prasidėti neverta. 

Paskui Grantesta mokėsi geografijos ir matematikos. Jis 
būtų perpratęs dar daug kitų mokslų, jeigu šit kas nebūtų 
atsitikę. 

Kartą Grantesta prisiminė, kad tolimame kalnų kaimely gy- 
venanti sena jo motina ir kad juodu jau dešimt metų nesima- 
tę. Jis nenorom atsitraukė nuo knygų, liepė pabalnoti mulą ir 
išjojo. | 

Kelias buvo neartimas. Grantesta jojo pamažėle ir mąstė, 
kad jis yra perpratęs visas gyvų ir negyvų daiktų paslaptis. Jo 
širdis buvo pilna išdidumo, o protas - ramybės. Vakarop mu- 
las pasivijo senį, lėtai kiūtinantį keliu. 

- Kurjoji, sūneli? - paklausė senis. 

- O kas tau rūpi? - atšovė Grantesta. 

- Matai, aš pavargau ir norėčiau nors galą kelio paėjėti, lai- 
kydamasis tavo mulo kilpos. 

- Ir dėl to tu pertraukei didžiojo Grentestos apmąstymus? — 
pasipūtė mokslininkas. - Netrukdyk man, eik sau. 

Senis ramiai atsakė: 

- Tebūnie taip. Aš tau nebetrukdysiu. Bet metai pralėks kaip 
paukščiai skrajūnai, tu pasensi ir neteksi sveikatos. Gal tada 
suprasi, kad išmintis ir gerumas neatskiriami. Bet bus vėlu. 
Baisi tau atrodys mirtis, kvailasai Grantesta, laikantis save 
protingu. 

Grantesta prajojo pro senį ir staiga sustabdė mulą. 

— Ką tasai elgeta paistė apie mirtį? - šūktelėjo Grantesta. - 
Jis pasakė: tu mirsi. O juk tai tiesa. Kuriam galui aš tiek mo- 
kiausi? Aš nenoriu mirti. 

Grantesta apsuko savo mulą, sušėrė jam ir nujojo atgal, į 
Romą. Motina jam visai išėjo iš galvos. 

Nuo to laiko Grantesta užmiršo visus mokslus. Kaip kur- 
mis jis rausėsi po pageltusius rankraščius, pusiau sudūlėjusius 
pergamentus. Ir štai vienoje senoje knygoje perskaitė, kad 
pasaulyje esąs nemirtingumo slėnis ir nemirtingumo ežeras. 
Grantesta išmoko atmintinai viską, kas ten buvo parašyta, ir 
patraukė to slėnio ir ežero ieškoti. 

Jis keliavo taip ilgai, kad nebesuskaičiavo dienų, savaičių ir 
mėnesių. Jo mulas krito, batai susiavėjo, drabužiai nudrisko. 
Bet Grantesta vis ėjo ir ėjo tolyn. 

Pagaliau, perkopęs kalnus, jis nusileido į slėnį, žalią, links- 
mą, pavėsingą, tartum saujoj plytintį tarp niūrių uolų. Čia 
čiurleno upeliai, ulbėjo paukščiai. 

- Ė, - tarė Grantesta, - ar tik ne šitos vietos aš ieškau? Gal 
čia niekas nemiršta! 

- Nemiršta... - kažkas atsiliepė. 

Grantesta nežinojo - ar tai aidas, ar kalnai prabilo. Kaip ten 
bebūtų, jis pasiliko slėnyje. 

Kasdien jis vis labiau įsitikindavo, kad čia ir iš tiesų tasai 
slėnis, apie kurį buvo skaitęs senojoje knygoje. Žolė čia nevy- 
to, lapai negelto ir nekrito žemėn, net mėlynas drugelis, kuris 
paprastai gyvena vos kelias valandas, plasnojo ir plasnojo ties 
ta pačia gėle. 

Nejučiom ėjo dienos, mėnesiai, metai. Grantesta nenuobo- 
džiavo. Jis ilgai šnekėdavo pats su savimi, klausdavo save iš- 
mintingų dalykų ir sugalvodavo išmintingus atsakymus, - žo- 
džiu, buvo visiškai savimi patenkintas. 

Bet štai vieną karštą dieną, kai aukštai pakilusi saulė kepin- 
te kepino, į slėnį atūžė juodas viesulas. Dangus aptemo ir apsi- 
traukė žemais švininiais debesimis, apelsinmedžiai linko nuo 
audros gūsių, upelių vanduo nešė drumzlinas putas. 

Grantesta sutrikęs dairėsi aplinkui. 

Vėjas nurimo taip pat netikėtai, kaip buvo atūžęs. Debesys 
beregint išsisklaidė, ir saulė vėl skaisčiai sušvito padangėje. 

Ir staiga Grantesta kažko išsigando dar labiau negu audros. 
Greičiau už šviesos spindulį į slėnį skriejo pabaisa. Jos sparnai 
buvo plėviniai, visas kūnas karpotas ir minkštas tarsi maišas, 
o didžiuliai nasrai pilni atsikišusių dantų. 

Pabaisa aplėkė slėnį ir nusileido ant uolos. Ji griebė nasrais 
vieną vienintelę smiltelę ir vėl šovė aukštyn. 

Grantesta suriko jai iš paskos: 

— Ko tau čia reikėjo, bjaurusis padare? Tu mane išgąsdinai. 
Ar vertėjo kelti tokį triukšmą dėl menkos smiltelės! 

Bet pabaisa jau buvo nuskridusi. O Grantestai skardžiu bal- 
su neskubėdamas atsakė pats aukščiausias kalnas: 

- Viskas eina savo vaga. Kartą per tūkstantį metų atskrenda 
laiko pasiuntinys ir nusineša vieną smiltelę. Kai visi kalnai, be- 
sistiepią virš debesų, po smiltelę bus išbarstyti į visus keturis 
pasaulio pašalius, žus šitas žydintis slėnis. 

— Kaip! Vadinasi, ir čia mirštama? - šūktelėjo Grantesta. 

- Nesirūpink, žmogau. Praeis milijonų milijonai metų, kol 
tu pamatysi laiko pasiuntinį, nusinešantį paskutinę smiltelę. 
Tik tada tu amžiams užmerksi akis. 

- Ne, - pakratė galvą Grantesta. - Mintis apie mirtį - jau 
mirtis. Man reikia tikro nemirtingumo. Knygoje dar buvo ap- 
rašytas ežeras: eisiu jo ieškoti. 

Kaip Grantesta jo ieškojo, - trumpai neapsakysi. Bekeliau- 
damas jis matė daug ežerų. Bet jie visi buvo paprasti, tik žu- 
vims gaudyti tetiko. Pagaliau Grantesta priėjo dar vieną ežerą, 
didžiulį kaip jūrą. Trys upės nešė į jį savo vandenis, o į kiekvie- 
ną iš tų upių plūdo tūkstančiai upelių. Ant ežero kranto augo 
senas ąžuolas, kurio šešėlyje būtų tilpęs visas kaimas. Po šituo 
ąžuolu Grantesta atsisėdo kvėptelti. 

Staiga ąžuolas sugirgždėjo: 

- Ei tu, žmogau apačioje, eik iš čia. Mirtingiesiems čia nėra 
kas veikti. Šitose pakrantėse nemirštama! 

Vaje, kaip nudžiugo Grantesta! Iš džiaugsmo jis net išbučia- 
vo gruoblėtą medžio žievę. 

- Neniurnėk, seni! - tarė Grantesta ąžuolui. - Mes čia links- 
mai pagyvensime. Juk aš šito ežero seniai ieškau! 

Vos jam tai pasakius, dangus iš karto aptemo. Ežero vanduo 
subangavo, pasišiaušė tartum plėšraus žvėries ketera, 0 ąžuo- 
las sudrebėjo nuo pašaknės iki lapų. Ir štai Grantesta pamatė, 

kaip už keleto žingsnių nutūpė šiurpi pabaisa - laiko pasiun- 
tinys. Ji sriubtelėjo iš ežero vieną vienintelį vandens lašą ir, 
sumosavusi sparnais, šovė į padangę. 

Sugniaužęs kumščius, Grantesta pagrasė ąžuolui: 

- Apšepęs stuobry, sakyk, ko pabaisa buvo atskridusi? Tu 
sakei, kad čia nemirštama. Vadinasi, tu mane apgavai? 

- Milijonai milijonų metų praeis, kol laiko pasiuntinys nusi- 
neš paskutinį vandens lašą ir šitose pakrantėse užges gyvybė. 
Ar tai ne amžina, mirtingasai? 

- Ne! - suriko Grantesta. - Lik sau su niekinga savo amžiny- 
be, kuriai anksčiau ar vėliau ateis galas. O aš einu ieškoti tikro 
nemirtingumo. 

Ir Grantesta vėl patraukė į kelionę. 

Jis leidosi į gilius tarpeklius, kopė į kalnų viršūnes, išvaikš- 
čiojo dykumas. Štai jis priėjo jūrą. Toliau nebebuvo kur eiti. 
Grantestą apėmė neviltis ir apmaudas. Jis nusitraukė nuo 
piršto auksinį žiedą ir sviedė jį į bangas, sušukdamas: 

- Kalbama, kad už jūros gyvena fėjos. Jos tai jau tikriausiai 
nemirtingos. Lai toji fėja, kuri suras mano žiedą, parodo man 
kelią į savo šalį. 

Grantesta sėdėjo pakrantėje iki pat vakaro. Jau visai sute- 
mus, pro jį ėjo moteriškė su žabų ryšeliu. Ji pasakė: 

- Matyt, tu keliauji iš tolo. Jeigu nori, gali pernakvoti mano 
lūšnoje. Aš neturtinga žvejo našlė, bet gniūžtę šiaudų surasiu, 
kad ne taip kieta būtų miegoti. 

Grantesta nuėjo paskui moteriškę į jos skurdžią lūšnelę, kur 
ji gyveno su mažučiu savo sūnum. 

Nuvargęs Grantesta greitai užmigo. Naktį jis susapnavo fėją. 
Ji tylėdama parodė jam erelio plunksną ir dingo. 

Netrukus Grantesta atsibudo ir išgirdo kažką kūkčiojant. 
Tai verkė žvejo našlė. 

- Ak gerasis pakeleivi, - tarė ji, pamačiusi, kad Grantesta ne- 
bemiega, - susirgo mano sūnelis. Ar nežinai kokių nors žolių 
nuo piktos ligos? 

- Aš žinau visas pasaulio žoles, moteriške, - atsakė Grantes- 
ta. - Tuojau apžiūrėsiu tavo sūnų. 

Jis buvo beeinąs prie berniuko, bet staiga pamatė erelio 
plunksną, gulėjusią palei jį ant grindų. 

„Žinoma, čia ta pati plunksna, kurią laikė rankoje fėja!“ - su- 
prato Grantesta ir paklausė moteriškės: 

- Sakyk, ar kur nors netoliese čia nėra erelio lizdo? 

- Yra, sinjore, - atsakė žvejo našlė, - į dešinę nuo pirkios 
durų vingiuoja takelis. Eidamas juo, pasiektum uolą. Ant tos 
uolos ir yra erelio lizdas. O ką, sinjore, ar erelis gali padėti 
mano berniukui? 

- Nelįsk man į akis su tokiais niekais. Man tu ne galvoj. 

- Bet vargšas mano sūnelis! Jis dega tartum ugny... 

Tačiau Grantesta nė žodžio nebenorėjo girdėti. Jis tvirtai su- 
spaudė plunksną ir išbėgo iš lūšnos. Pasukęs takeliu į dešinę, 
Grantesta priėjo uolą ir ėmė ropštis aukštyn, kabindamasis už 
iškyšulių ir plyšių. Uolos viršūnėje ir iš tikrųjų pamatė erelio 
lizdą. Lizdas buvo tuščias. Grantesta atsisėdo ant akmens ir 
ėmė laukti. 

Erelis atlėkė vidudienį. Dar iš toli jis pastebėjo neprašytą 
svečią ir piktai sukleketavo. Paskui išskėtė nagus, ketindamas 
sudoroti žmogų, išdrįsusį prisiartinti prie nuošalaus jo lizdo. 
Bet Grantesta aukštai virš galvos iškėlė fėjos dovaną - erelio 
plunksną. Ir erelis nulenkė galvą. 

- Fėjos draugas - mano draugas, - tarė jis. - Ko tau iš manęs 
reikia? 

- Aš noriu patekti į fėjų šalį, - atsakė Grantesta. 

- Gerai, aš tave nunešiu, - sutiko erelis. - Sėskis man ant 
nugaros. 

Grantesta atsisėdo paukščiui ant nugaros, stipriai įsikibo į 
jo kaklo plunksnas, ir jie pakilo. 

Ilga buvo kelionė. Jie praskrido jūrą, lėkė virš aukštų kalnų 
ir plačių lygumų, virš upių ir ežerų. Paskui Grantesta žemai 
apačioje vėl pamatė jūrą. Erelis ėmė vis lėčiau, lėčiau plasnoti ir 
nutūpė su savo našta į žiedais nusėtą salą vandenyno vidury. 

Grantestą pasitiko fėja, ta pati, kuri jam buvo pasirodžiusi 
sapne. Ant jos piršto žibėjo žiedas, Grantestos įmestas į jūrą. 
Taip Grantesta galų gale pateko į nemirtingumo šalį. 

Kokia nuostabi buvo ta šalis! Gėlės čia ulbėjo kaip paukščiai, 
o švelnios paukščių plunksnos priminė žiedų lapelius. Tigrais 
galėjai jodinėti, su vilkais ir meškomis žaisti slapukais. Fėjai ir 
jos seserims linksmybių netrūko. Nuo aušros ligi sutemų jos 
dainuodavo ir šokdavo, o mėnesienoj žaisdavo ratelį. 

Kiek laiko taip prabėgo, Grantesta nežinojo, - juk nemirtin- 
gumo krašte nereikėjo skaičiuoti minučių, valandų ir dienų. 

Bet kartą, nors aplinkui viešpatavo nerūpestinga nuotaika 
ir ramybė, į Grantestos širdį įsismelkė nerimas. Gal jį atnešė 
vėjas, papūtęs iš Grantestos paliktų žmonių žemės, o gal jis 
atsirado jo paties širdyje. Grantesta staiga prisiminė motiną, 
dėl kurios buvo leidęsis kelionėn iš didžiojo Romos miesto, ir 
panoro ją pamatyti. 

Fėja ilgai jį atkalbinėjo, bet Grantesta laikėsi savo. Tada fėja 
atvedė jam sparnuotą žirgą ir tarė: 

- Žirgas nuneš tave, kur tik panorėsi. Bet prisimink: tavo 
koja neturi paliesti žemės. 

Apsidžiaugęs Grantesta užšoko ant žirgo, ir tasai nurūko 
kaip viesulas. 

Vos ne vos Grantesta bepažino gimtąjį kaimą, taip jis buvo 
pasikeitęs. Prijojęs prie pirmo namo, Grantesta paklausė, kur 
gyvena senoji Džovana, jo motina. Bet kaimietis nustebo: 

- Ką? Senoji Džovana? Mūsų kaime tokios nėra. Bet kažką, . 
atsimenu, esu apie ją girdėjęs. Paklausk kurį nors senelį, gal jie 
žino. 

Atvedė kaimiečiai patį seniausią senelį. 

Grantesta paklausė jį to paties. 

Senelis ilgai stengėsi prisiminti, o paskui linktelėjo galvą. 

- Aš esu girdėjęs apie ją iš savo senelio. Graži ji buvusi mo- 
teriškė, gera ir nuoširdi. Užaugino ji sūnų, o tasai kažkur iške- 
liavo ir, matyt, užmiršo motiną. Taip ji, vargšė, ir mirė raudo- 
dama skurde ir varge. 

- O kuo vardu jos sūnus? - paklausė Grantesta. 

- Kam čia prisiminti blogo žmogaus vardą, - atsakė senelis. 

- Bet juk jisai didelis mokslininkas. 

- Okąjis gera padarė žmonėms? 

- Jis ieškojo nemirtingumo ir rado jį. 

- Tik pačiam sau? Tai ko čia stebėtis, kad žmonės nepamena 
jo vardo, jeigu jis apie juos negalvojo. Jis už musę niekingesnis. 

- Kvailas seni! - suriko mokslininkas. - Mane, Grantestą, tu 
drįsai palyginti su niekinga muse! 

Nebetverdamas pykčiu ir norėdamas pamokyti įžeidėją, jis 
nušoko nuo žirgo. 

Bet tą patį akimirksnį sparnuotasis žirgas dingo, o Grantes- 
ta subiro į dulkes. Pūstelėjo vėjelis ir išnešiojo tą dulkių saują 
Nemirtingojo Grantestos nė ženklo neliko. | 

KOPŪSTO GALVA 


| TOVĖJO PRIE PAT JŪROS sukrypusi susmegusi 
4 lūšnelė, o lūšnelėje gyveno senas senutėlis žvejys 


su savo pačia. Jie buvo vargšai. Prigaudo senis 
žuvų, senutė išverda žuvienės - ir sotūs. 

Vieną vakarą, ilgai žvejojęs, senis parsinešė dešimtį skum- 
brių. Senutė jau ir katiliuką žuvienei buvo pastačiusi, bet stai- 
ga pažiūrėjo į žuvis ir prapliupo aikčioti: 

- Kasdien žuvis ir žuvis! Kaip ji man nusibodo. Be galo ko- 
pūstų norėčiau. 

- Nepaikiok, pačiute! Turime žuvies ir džiaukimės. 

Atsiduso senutė ir ėmė pūsti ugnį židinyje. 

Dabar senis prašneko: 

- Ir aš pats kopūstų be galo norėčiau. 

- O kurjų imsi! - atsiliepė senutė. - Kad taip daržą turėtu- 
me... Štai kaimynės kokios galvos ant lysvių pūpso, didelės, 
apvalios kaip paršiukai! 

- Tai kaimynės darže! O jūra ne daržas, jos nesuarsi, ban- 
gos - ne lysvės, jų neužsėsi. Et, ką čia su tavim kalbėti! Einu, 
tinklus išdžiaustysiu. 

Išėjo senis iš lūšnos, stabtelėjo už durų ir susimąstė: „Gaila 
man savo senutės. Kad taip nors kartelį ją kopūstais palepi- 
nus. O gal įlįsti man į kaimynės daržą? Vakaras tamsus, kas 
ten mane matys“ 

Taip sumanęs, senis nuėjo takeliu. 

O senutė tuo metu irgi susimąstė: „Gaila man savo senio. 
Kad taip nors kartelį jį kopūstais palepinus. Kaimynės kopūs- 
tai gražūs užaugo. Viena galva šen ar ten - ji nė nepastebės“ 

Sugalvojo taip senutė ir nukiūtino į kaimynės daržą. 

Netrukus grįžo senis namo, rūškanas kaip jūra rudenį. 
O jam iš paskos ir senutė parėjo, virpėdama kaip pageltęs la- 
pas nuo vėjo. 

Senis užsipuolė senutę: 

- Per tave vos iš gėdos nenumiriau! Kopūstų, mat, ji užsi- 
geidė! O aš, senas kvailys, ir nuėjau į svetimą daržą kopūsto. | 
Pasilenkiau galvos nusukti, žiūriu - kažkokia moteriškė prie 
lysvės pasilenkusi, tikriausiai šeimininkė. Nudūmiau atgal, 
vos kojos mane parnešė. Ir vis tu kalta! 

- Aš, mat, kalta! Juk aš pati iš baimės atsipeikėti negaliu. 
Nuėjau į kaimynės daržą tau kopūsto galvos nupjauti, žiūriu - 
kažkoks vyras prie lysvės kapstosi, tikriausiai šeimininkas. 
Kad šokau bėgti... Dar ir dabar kojos kaip pakirstos. 

Staiga atsidarė durys ir į lūšną įėjo kaimynė, ta pati, kurios 
darže kopūstų galvos kaip paršiukai užaugo. 

Nustėro žvejys su pačia. O kaimynė tarė: 

- Kasdien ant mūsų stalo kopūstai ir kopūstai. Be galo už- 
sinorėjome mudu su vyru žuvies. Ar neduotumėte mums 
žuvienei? 

Senis apsidžiaugė: 

- Imk, imk, šiandien puikių skumbrių sugavau! 

Paėmė kaimynė žuvį ir tarė: 

— Nenorime ir mes likti skolingi. Atnešiau jums kopūstą, pa- 
čią geriausią galvą išrinkau. 

Susižvalgė žvejys su pačia... 

Išvirė senė vakarienei gardžiai kvepiančių kopūstų. Pradėjo 
žvejys valgyti ir staiga padėjo šaukštą. 

- Palauk, palauk, pačiut! Iš katros pusės tu ėjai į daržą! 

- Iš kairės. 

— Na, vadinasi, mums abiem gėda akis užtemdė. Juk aš į 
svetimą daržą iš dešinės lindau. Šit ir nepažinome mudu vie- 
nas kito. Tik baimės prisikentėme. O kas galėjo būti papras- 
čiau - nueiti ir paprašyti kopūstų. Kaimynė pasirodė už mus 


protingesnė! 

NARSUSIS MAZINAS IR RAGANA 


AI ATSITIKO POKAPALJOJ- mažame kalnų 
kaimelyje. Čia trobelės susigrūdusios viena prie 
kitos ant pat aukštos kalvos viršūnės. 

Kalvos šlaitai tokie statūs, kad, kai vištoms ateina metas 
dėti kiaušinius, pokapaljiečiai kiekvienai vištai pariša drobinį 
maišelį. Jei nepariši - kiaušiniai nusiris žemyn į pašlaitę, ap- 
augusią tankiu mišku. Jau vien iš to matyti, kad pokapaljiečiai 
visai ne tokie slunkiai, kokiais jie garsėja aplinkui. 

Apie vargšus apskritai daug ko gali išgirsti. Yra net toks prie- 
žodis sudėtas: „Mūsų Pokapaljoj visko atsitinka - asiliukas ra- 
gina, bliauna šeimininkas“ Bet šitą priežodį sugalvojo slėnio 
žmonės. Juk slėnių gyventojai ir teieško progos pasijuokti iš 
kalniečių. O iš pokapaljiečių jie ypač šaipydavosi. „Kodėl gi?“ - 
paklausite jūs. Na, tik todėl, kad anie buvo žmonės nuolaidūs 
ir niekam neprieštaraudavo. 

- Ėė, -atsakydavo jie pašaipūnams, - lukterkit, pargrįš mūsų 
Mazinas, tada pažiūrėsim, kas garsiau užbliaus - mes ar jūs! 

Bet pokapaljiečiai žino, kas toks tasai Mazinas, o jūs neži- 
note. Na, tai klausykite. Mazinas - viso kaimo numylėtinis. 
Negalvokite, kad jis koks nors milžinas. Visai ne. 

Mazinas gimė tikras baigenėlė, mažas ir liguistas. Motina 
pabūgo, kad jis kartais nesusimanytų visai iškeliauti iš šio pa- 
saulio, ir sugalvojo jį numaudyti šiltu vynu. Mazino tėvas rau- 
donai įkaitino ugnyje pasagą ir įmetė ją į kubilėlį vyno, kad tas 
sušiltų. Po tokios maudynės Mazinas pasidarė ir smarkus kaip 
vynas, ir tvirtas kaip geležis. O į mažojo Mazino lopšį tėvai 
įdėjo neprinokusio kaštono kevalą. Juk kiekvienas žino, kad 
nuo karčių žalių kaštonų žmogus įgauna proto. Ir tikrai, Mazi- 
nui proto skolintis nereikėjo - savo užteko. 

Štai koks buvo Mazinas! O iš kur jis turėjo parvažiuoti? Iš 
Afrikos. Jis ten tarnavo kariuomenėje. 

O tuo tarpu Pokapaljoje ėmė dėtis nesuprantami dalykai. 
Kiekvieną vakarą ragana Mičilina pagrobdavo iš pokapaljiečių 
bandos čia karvę, čia jautį. 

Baisioji ragana Mičilina gyveno miške, prie pat kalvos. Pa- 
kakdavo jai tik pūstelėti, ir karvės kaip nebūta. Žmonės, gir- 
dėdami, kaip, sutemoms artėjant, ragana brazdinasi po mišką, 
kalendavo dantimis iš baimės ir puldavo ant kelių, šaukdamie- 
si visų šventųjų. Jie net eiles sudėjo: 


Asiliukas ragina, 

O bliauna šeimininkas — 
Piktoms gūžynėms ragana 
Mūs mišką pasirinko. 


Sutemus mes nedrįstame 
Nė žvilgtelt pro duris, - 
Vos ragana sučiaudėja, 
Tuoj rodos, mus praris. 


Kas vakarą sutemus, - 
Baisu net pagalvot, - 

Čia karvė, čia jautukas 
Vis dingsta nuo kalvos. 


Dėl raganos vagysčių 
Dejuoja mūs kaimas. 
Drebėkit, žmonės, bėkit 


Štai ragana ateina! 

Anksčiau Pokapaljoj karvės ganydavosi, kur tik panorėda- 
vo ir kada tik panorėdavo, o nakvodavo, kur papuolė. Dabar 
jas nakčiai pokapaljiečiai suvarydavo į aikštelę, pastatydavo 
sargus ir sukurdavo didžiulius laužus. Bet ir tai nepadėjo. Juk 
vos prakeiktoji ragana Mičilina sušnarėdavo krūmuose, sargai 
glausdavosi kuo arčiau laužo, užsikimšdavo pirštais ausis ir 
stipriai užsimerkdavo. O praaušus, žiūri, - vėl trūksta vienos, 
arba net ir dviejų karvių. Imdavo sargybiniai klykti ir verkti, 
grūmodavo kumščiais ir keikdavo raganą. 

Negalvokite, kad jie karvių neieškodavo. Pokapaljiečiai reng- 
davo net gaudynes, tik, suprantama, dieną. Bet nei karvių, nei 
pačios Mičilinos jie, deja, nė karto nepamatė. Vos tik išaušus, 
Mičilina dingdavo, palikdama tik didžiulių batų pėdsakus drė- 
gnoje žemėje ir ilgų juodų plaukų kuokštus, užkibusius ant dy- 
gliuotų krūmų šakų. 

Turėjo pokapaljiečiai uždaryti savo karves tvartuose ir nė 
žingsnio jų iš ten neišleisti. 

Ėjo savaitės ir mėnesiai. Uždarytos karvės visai sumenko. Jos 
taip sulyso, kad galėjaijas šukuoti ne šepečiu, o grėbliais - grėblių 
dantys lygutėliai pataikydavo tarp barkšančių šonkaulių. 

Niekas nesiryždavo ginti galvijų į ganyklą, niekas neidavo į 
mišką, ir grybai, kurių niekas nerinko, išaugdavo dideli kaip 
skėčiai. 

Kas vakaras pokapaljiečiai rinkdavosi kaimo aikštelėje ir 
sukdavo galvas, ką gi jiems daryti. Vakarai kalnuose šalti, tai 
pokapaljiečiai užsikurdavo laužą. Sėdėdami prie ugnies, jie 
krapštėsi pakaušius, kaip beįmanydami keikė nelemtą savo 
dalią, o drauge ir raganą Mičiliną. 

Krapštėsi jie pakaušius savaitę, krapštėsi dvi, krapštėsi tris 
savaites ir pagaliau sumanė patį grafą prašyti pagalbos. 

Grafas gyveno apvalioj pily ant gretimos kalvos. Pilį supo 
aukšta akmeninė siena, viršuj prismaigstyta vinių ir apiberta 
stiklo šukėmis. 

Vieną gražų rytą pokapaljiečiai atėjo prie pilies vartų. Nu- 
siėmė suplyšusias skrybėles ir tik tada nedrąsiai pasibeldė į 
vartus. Vartai atsidarė, ir pokapaljiečiai atsidūrė pilies kieme, 
pilname grafo samdytų kareivių. Kareiviai sėdėjo ant žemės 
ir tepė vešlius rudus savo ūsus alyvų aliejum. O kiemo vidu- 
ry, aksominiam krėsle, iškilmingai sėdėjo pats grafas. Keturi 
kareiviai, tvirti kaip jauni ąžuolai, keturiomis šukomis rūpes- 
tingai šukavo grafui ilgą ilgiausią juodą barzdą. Šukavo jie tą 
barzdą nuo pat viršaus iki pat apačios ir vėl nuo pat viršaus 
iki apačios. 

Seniausias iš pokapaljiečių ilgai trypčiojo vietoje, kol paga- 
liau išdrįso prabilti: 

— Mes atėjome pas jūsų šviesybę prašyti pagalbos. 

Grafas nė žodžio nepratarė. 

- Prakeiktoji ragana Mičilina, - kalbėjo toliau senis, - mus 
visai nukamavo. 

Grafas nė žodžio nepratarė. 

- Mes norime, - pridūrė senis, - prašyti jūsų šviesybę dide- 
lės malonės. Įsakykite savo kareiviams pagauti raganą Mičili- 
ną, kad galėtume ramiai ganyti savo karves. 

Dabar grafas atvėrė burną. 

- Jeigu pasiųsiu į mišką kareivius, man teks pasiųsti ir kapi- 
toną... - Kaimiečių veidai nušvito. - Bet jeigu aš pasiųsiu kapi- 
toną, - pasakė grafas, - su kuo vakarais žaisiu loto? 

Kaimiečiai puolė ant kelių. 

- Susimildamas, sinjore grafe, padėkite mums! 

O kareiviai aplinkui žiovavo visa gerkle ir tepė rudus ūsus 
alyvų aliejum. 

Grafas pasakė: 

- Aš esu grafas ir atstoju tris. Todėl jums sakau: ne, ne ir dar 
kartą ne. Ir apskritai, jeigu aš nesu matęs jūsų raganos Mičili- 
nos, vadinasi, jokios raganos nėra. 

Dabar kareiviai nusižiovavo paskutinį kartą, atstatė šautu- 
vus ir ėmė lėtai žengti pokapaljiečių link. Tie traukėsi atbuli, 
traukėsi ir patys nepastebėjo, kaip atsidūrė už vartų. 

Nieko kito pokapaljiečiams neliko, tik vėl vakare susirink- 
ti aikštėje, užkurti laužą ir krapštytis pakaušius. Po valandos 
kažkuris tarė: 

- O gal parašykime Mazinui? 

Visi apsidžiaugė. Parašė laišką ir išsiuntė. 

Ir štai vieną vakarą Mazinas parvažiavo atostogų. 

Koks čia kilo triukšmas, kiek buvo džiaugsmo! Maziną poka- 
paljiečiai apstojo iš visų pusių, klausinėjo per kits kitą ir pasa- 
kojo per kits kitą, kas antras žodis minėdami raganą Mičiliną. 

Mazinas klausėsi, klausėsi, o paskui pats prašneko: 

- Afrikoje aš mačiau žmogėdrų, kuriems teko misti skėriais, 
nes žmonės nesutiko, kad juos ėstų. Jūroje mačiau žuvį, ap- 
siavusią kurpe ir bateliu; ji norėjo tapti visų žuvų valdove tik 
todėl, kad jos draugės neturėjo nei batelio, nei kurpės. Mačiau 
Sicilijoj moterį, kuri turėjo septyniasdešimt sūnų ir vieną vie- 
nintelį katiliuką sriubai. Mačiau, kaip Neapoly žmonės dumia 
gatve, nejudindami kojų, - mat jeigu du neapoliečiai stabteli 
sankryžoj paliežuvauti, nuo jų riksmo kyla toks vėjas, kad vi- 
sose keturiose gatvėse neįmanoma ant kojų nustovėti. Mačiau 
visokiausių žmonių: juodųjų ir baltųjų, geltonųjų ir raudonųjų, 
mačiau liesų kaip buivolai ir storulių kaip skiedrelės, mačiau 

nemaža drąsuolių, o dar daugiau bailių. Bet tokių bailių, kaip 
mano gimtojoj Pokapaljoj, aš dar niekur nesu sutikęs. 

Pokapaljiečiai klausėsi Mazino, pastatę ausis ir išsižioję. Ta- 
čiau jam baigus kalbėti, jie susičiaupė ir pirmą kartą pagalvojo, 
ar nereiktų jiems įsižeisti. 

Bet Mazinas neleido jiems ilgiau apie tai galvoti. Jis vėl pra- 
šneko: 

- Dabar aš jūsų paklausiu trijų dalykų, o kai išmuš vidurnak- 
tį, eisiu gaudyti jūsų raganos Mičilinos. 

Kur jau čia beįsižeisi! 

- Klausk! Klausk! - vienu balsu suriko pokapaljiečiai. 

- Tegu pirmasis atsako kirpėjas. Ar daug barzdų jam teko 
skusti ir kirpti per pastarąją pusę metų? 

Ir kirpėjas atsakė: 


Minkštas barzdeles ir barzdas gan šiurkštokas, 
Trumpas barzdeles ir barzdas gan ilgokas, 

Ir išpuoselėtas, na ir purviniausias, 

Barzdas garbanotas, barzdas įvairiausias 
Kerpu ir skutu, kiek tik spėju, - 

Toksai jau, mat, darbas kirpėjo! 


- Taip aš ir maniau, - linktelėjo galvą Mazinas. - Dabar tegu 
prakalba batsiuvys. Ar daug porų batų tu pasiuvai per pastarą- 
ją pusę metų? 

- Kur ten! - atsiduso batsiuvys. 


Kaukšėdavo mano 
Skaptuotos klumpelės, 
Siuvau aš batus 
Išrantytais kulnais... 

Nebeneša darbo - 
Nuskurdo žmoneliai, 
Ir basas aš vaikštau 
Dabar su visais! 


— Mes jau arti tiesos! - tarė Mazinas. - Į trečiąjį mano klau- 
simą teatsako virvių sukėjas. Ar daug virvių tu pardavei per 
pastarąją pusę metų? 

Ir virvių sukėjas atsakė: 


Suktas virves kuo stipriausias, 
Pintas virves kuo storiausias, 
Siūlus, apvadus, špagatą, 

Net dervasiūlius, kaip reta, 
Pastarosiomis savaitėm 

Ašen pardaviau be skaičiaus. 


- Štai turbūt ir viskas, ką aš norėjau sužinoti, - nusišypsojo 
Mazinas. - Labai pavargau iš kelionės. Nusnūsiu kokią valan- 
džiukę. Pažadinkite mane lygiai vidurnaktį, eisiu aš raganos 
gaudyti. 

Mazinas atsigulė prie laužo, užsitraukė ant akių savo karei- 
višką šalmą ir ėmė knarkti. Iki pat vidurnakčio pokapaljiečiai 
sėdėjo nė nekrusteldami, net atsidusti bijojo, kad nepažadintų 
kareivio. 

Lygiai vidurnaktį Mazinas pašoko, išgėrė katiliuką šilto 
vyno, triskart nusispjovė į laužą ir, nė žodžio netaręs, nužings- 
niavo keliu miško link. i 

Pokapaljiečiai ėmė laukti. Viena po kitos visos pliauskos lau- 
že pavirto anglimis. Paskui visos anglys pavirto pelenais. Pas- 
kui pelenai ėmė blėsti, blėsti... 

Tuo metu ir grįžo Mazinas. Jis tempė... Kaip jūs manote, 
ką? Patį grafą! Mazinas jį tempė už ilgos juodosios barzdos, o 
grafas maldavo jį paleisti, šaukė, spyriojosi ir spardėsi. 

- Šekite savo raganą! - pasakė Mazinas, apsidairė ir susirū- 
pinęs paklausė: - O kurgi jūs pastatėte karštą vyną? 

Nors nuo laužo dar sklido šiluma, grafas visas susigūžė, tar- 
tum musė per rudens šalčius. 

O pokapaljiečiai žiūrėjo čia į grafą, čia į Maziną ir iš nustebi- 
mo nė žodžio negalėjo ištarti. 

— Na ir ko čia stebitės? - riktelėjo ant jų Mazinas. - Papras- 
čiausias dalykas. Ragana Mičilina turėjo ilgą barzdą. O kirpė- 
jas pasakė, kad jūs visi stropiai skutatės. Vadinasi, nė vienas 
pokapaljietis negalėjo būti ragana Mičilina ir negalėjo kasnakt 
palikti krūmuose užkibusių barzdos kuokštų. Ragana Mičilina 
avėjo gerais auliniais batais. O batsiuvys skundėsi, kad poka- 
paljiečiai užmiršę, kaip kurpės apsiaunamos. Vadinasi, ir vėl 
nė vienas iš jūsų nebuvo ragana Mičilina, - didžiulių vinimis 
pakaltų batų pėdsakai žemėje - ne jūsų. O jeigu ragana Mi- 
čilina ir iš tikrųjų būtų ragana, malonėkite pasakyti, kam jai 
pirkti tiek virvių? Juk piktajai dvasiai nereikia vogtų galvijų 
pririšinėti... Bet kurgi prapuolė karštas vynas?! 

Tuo tarpu grafas stengėsi pasislėpti savo paties barzdoje, 
nes daugiau slėptis nebuvo kur. 

Mazinas paklausė: 

- Ką gi sujuo daryti? 

Pokapaljiečiai, ligi šiol tylėję, dabar ėmė šaukti visi iš karto: 

- Pasmaugti jo paties barzda! 

- Pastatyti į daržą vietoj kaliausės! 

- Įkišti į maišą su šešiais šunimis ir šešiomis katėmis! 

- Ė, - nusijuokė Mazinas, -iš viso to maža naudos. Pirmiau- 
sia tegu grąžina visus pavogtuosius jaučius ir karves. Tegu iš- 
mėžia tvartus, kuriuose dėl jo kaltės stovi uždaryti pokapaljie- 
čių galvijai. Na, o paskui tegu gano bandą tol, kol karvių šon- 
kauliai apaugs mėsa ir taukais. 

Taip jie ir padarė. 


LOxXPLPN ar>ata 


O Mazinas, atstatęs tvarką savo gimtajame kaime, vėl iške- 
liavo į kariuomenę. 


A 

MONĖS PASAKOJA, kad seniai, labai seniai asi- 
1241) las dainas dainuodavo geriau už bet kokį skar- 


v džiabalsį dainininką. 
Kartą žvėrių karalius liūtas, surinkęs savo pa- 

valdinius į tarybą, paklausė: 

- Kas jūsų tarpe visų gražiausias? 

- Aš! - beregint suriko asilas. - Ir joks žvėris manęs ne- 
pranoks! 

- Gerai, tu visų gražiausias. O kas gi visų stipriausias? 

- Aš! - vėl suriko asilas, kol kiti žvėrys dar nė išsižioti ne- 
spėjo. - Ir joks žvėris manęs nepranoks! 

- Tegu jau bus taip, - pasakė liūtas. - O kas jūsų tarpe visų 
kvailiausias? 

- Aš! - skubinai vėl užbliovė asilas, kad tik kas jam už akių 
neužbėgtų. - Ir jo... 

Sulig tais žodžiais žvėrys taip griausmingai prapliupo juok- 
tis, kad asilas užkando žadą iš sarmatos. 

Ir po šiai dienai jis nebeatgauna gražiojo savo balso. Temoka 
vargšas bliauti: 

- Ijo-ijo-ijo!.. 

SINJORA DEŠRELĖ 


YVENO KADAISE sinjora Dešrelė, ir ji nieko 
1| daugiau neturėjo, tik vienturtį sūnų. Sūnus buvo 


toks rausvutis, mažutis, apskritutis, kad sinjora 
Dešrelė jį vadino tik Beliucinu - Gražuolėliu. 

Kartą senjora Dešrelė pastatė ant ugniakuro katilą su van- 
deniu, pasiėmė pintinę ir susiruošė į turgų sriubai daržovių 
pirkti. 

Išeidama ji tarė sūnui: 

- Brangiausias mano Beliucinai, žiūrėk, kad prie katilo nė 
artyn neitum, kol aš pargrįšiu. Atsimink, kad mes esam iš deš- 
relių giminės, todėl lengvai galim išvirti. 

Ir ji išėjo. 

Kad ir kaip skubėjo sinjora Dešrelė, greit apsipirkti jai nepa- 
sisekė. Iš pradžių jinai pas vieną pardavėją nusipirko petražo- 
lių, paskui pas antrą - morkų, pas trečią - salierų ir su visais 
ilgai derėjosi. O dėl svogūno galvelės jai teko išstovėti ištisą 
valandą. Juk svogūnų pardavėja turėjo visą tuziną vaikų ir 
apie kiekvieną iš to tuzino nori nenori reikėjo išklausinėti ats- 
kirai, kad pardavėja neužsigautų ir nuleistų nors soldą, nors 
pusę soldo, nors ketvirtį soldo. O sinjora Dešrelė buvo taupi 
moteriškė. 

Žodžiu, nė pusdienio neužtrukus, sinjora Dešrelė parėjo iš 
turgaus namo. Atidarė duris, apsidairė aplinkui, žiūri - ogi 
nėra mažojo Beliucino. | 

Kad ims sinjora Dešrelė raudoti: 

— O varge, varge! Išvirė mano mažasis Beliucinas! Įkrito į ka- 
tilą ir išvirė. 

Išgirdo tuos žodžius katilas ir pagalvojo: „Kažkodėl aš nepa- 
stebėjau, kad mažasis Beliucinas būtų atidengęs mano dangtį. 
Bet jeigu šeimininkė taip sako, vadinasi, taip ir yra.“ 

Ir katilas suaimanavo: 

- Ak! Aš toks nelaimingas, kad tuoj suskilsiu! 

Ir suskilo. 

Vanduo išsiliejo į židinį, tiesiai ant ugnies. 

- Kas tau, katile? - paklausė ugnis. 

- Argi tu negirdėjai? Išvirė mažasis Beliucinas. Sinjora Deš- 
relė rauda, o aš suskilau. 

Ugnis sušnypštė: 

— Aš gęs-s-stu... 

Ir užgeso. 

- Kas tau, ugnie? - paklausė židinys. 

- Argi tu negirdėjai? Išvirė mažasis Beliucinas, sinjora Deš- 
relė rauda, katilas suskilo, o mes - gęstam, - atsakė paskuti- 
nės kibirkštėlės. 

- Tai ir aš sugriūsiu, - pasakė židinys. 

Ir sugriuvo. Viena plyta pasišokėjo ir kad trinktelės langui 
per rėmą. 

- Kas tau, židiny? - paklausė langas. 

- Argi tu negirdėjai? Išvirė mažasis Beliucinas. Sinjora Deš- 
relė rauda, katilas suskilo, ugnis užgeso, o aš sugriuvau. 

- Jeigu šitaip, - nusprendė langas, - tai aš atsidarinėsiu ir 
užsidarinėsiu. 

Ir įniko blazginti rėmus. 

- Kas tau, lange? - paklausė gėlių vazonas, stovėjęs ant pa- 
langės. 

- Argi tu negirdėjai? Mažasis Beliucinas išvirė. Sinjora Deš- 
relė rauda, katilas suskilo, ugnis užgeso, židinys sugriuvo, o aš 
darinėjuosi - atsidarau ir užsidarau, atsidarau ir užsidarau. 

- Ak štai kas nutiko? - tarė gėlių vazonas. - Tai aš imsiu ir 
susikulsiu. 

Jis nukrito ant grindų ir susikūlė. 

- Kas tau? - paklausė grindys. 

- Argi tu negirdėjai? Išvirė mažasis Beliucinas. Sinjora Deš- 
relė rauda, katilas suskilo, ugnis užgeso, židinys sugriuvo, lan- 
gas darinėjasi, o aš nukritau ir susikūliau. 

-— Na, prisidėsiu ir aš kuo galiu, - pasakė grindys, - visos 
mano lentos girgždės. 

Ir ėmė girgždėti. 

Kur buvus, kur nebuvus, tuo tarpu iš urvelio iššoko pelytė. 
Ji gyveno po grindimis, todėl tai, kas kitiems buvo grindys, jai 
buvo lubos. Todėl jinai paklausė: 

- Kas jums, lubos? 

Grindys atsakė: 

- Argi tu negirdėjai? Išvirė mažasis Beliucinas. Sinjora Deš- 
relė rauda, katilas suskilo, ugnis užgeso, židinys sugriuvo, lan- 
gas blazginasi, darinėjasi, gėlių vazonas susikūlė, o mano visos 
lentos girgžda. 

Pelytė be galo nustebo. 

- Nagi mažasis Beliucinas nė nemano išvirti. Antai jis miega 
sau kamputį, ir tiek. 

Sinjora Dešrelė kaipmat nustojo aimanavus ir puolė į tą kam- 
putį. O ten iš tikrųjų pamatė bemiegantį savo mažąjį, rausvąjį, 
apskritutį Beliuciną. 

- Švenčiausioji Madona! Ačiū tau, kad išgelbėjai mano sūnų 
nuo baisios mirties! - sušuko sinjora Dešrelė, juokdamasi pro 
ašaras. 

Stvėrė jinai savo numylėtąjį Beliuciną ir priglaudė prie šir- 
dies. Paskui apsidairė ir pamatė, kas kambary dedasi: katilas 

suskilęs, ugnis užgesus, židinys sugriuvęs, langas blazginasi, 
darinėjasi, gėlių vazonas suskilęs į smulkias šukeles, o grindų 
lentos kad dreba, kad siūbuoja... 

Baisiai užpyko sinjora Dešrelė ir nesigailėdama išvanojo ma- 
žąjį Beliuciną. 

O kaip jūs manot, ant ko jai derėjo pykti? 


TREDIČINAS 


YVENO KADAISE viena neturtėlė moteriškė, ir 


turėjo jinai trylika vaikų. Jaunėlis buvo vardu 


A 


Tredičinas. Mat jis buvo tryliktas iš eilės sūnus, 
o Italijoj toks berniukas visada gauna Tredičino vardą. Vargšė 
moteriškė plušo nuo ryto ligi vakaro, kad kaip nors savo vai- 
kus išmaitintų. 

Kartą, kai vaikai paaugo, jinai pasišaukė juos ir tarė: 

- Pasenau, nebegaliu jūsų išmaitinti, teks jums patiems už- 
sidirbti duoną. 

Ir patraukė broliai laimės ieškoti. Eina, eina per girią, tik 
žiūri - progumėlėje namas stovi. O tame name vasarą gyven- 
davo karalius. Pasibeldė Tredičinas į duris ir paprašė karalių, 
kad duotų kriaukšlę duonos alkaniems jo broliams. Pasipūtė 
karalius kaip kalakutas ir sako: 

- Imsiu aš mat ir dalinsiu duoną visokiems alkaniems dris- 
kiams! Va, jeigu jūsų tarpe atsirastų narsuolis, kuris iš vilko 
atimtų mano antklodę, tai aš jam ir duonos duočiau, ir dar pi- 
nigų pridėčiau. 

Suglumo broliai, nesugalvoja, ką čia karaliui atsakius. Tik 
vienas Tredičinas nesutriko. Priėjo prie karaliaus ir sako: 

- Jei duosite man didelę adatą, atnešiu jums antklodę. 

Gavo Tredičinas adatą ir patraukė tiesiai į vilko trobelę. Pa- 
sislėpė už medžio ir laukia. Kai tik vilkas išėjo iš trobelės me- 
džioti, Tredičinas tylutėliai užsilipo ant stogo, kaminu nusi- 
leido vidun ir šmurkštelėjo po vilko lova. Nuvargęs pargrįžo 
vilkas iš medžioklės, išsitraukė iš skrynios antklodę, atsigulė 
ant lovos, kaipmat užmigo ir knarkia. Pritykino Tredičinas 
prie vilko ir kad ims smaigioti jam adata čia į šoną, čia į nuga- 

rą... Vilkas suerzėjo, ir antklodė nusmuko ant grindų. Pastvėrė 
ją Tredičinas, išlindo pro krosnies kaminą ir nubėgo tiesiai pas 
karalių. 

O vilkas, kad žinotumėt, turėjo mokytą papūgą. Kad ir ko 
tik ją paklaustum, jinai beregint tau atsakys, ir dar pasakys, 
kuriuo laiku tai nutiko. Atsibudo vilkas rytą ir klausia papū- 
gos, kuri valanda. 

- Dar tik penkta valanda ryto, o gudrusis berniūkštis Tredi- 
činas jau nusinešė tavo antklodę! - atsakė papūga. 

- Tegu tik tasai plėšikas pakliūva man į nagus, aš jam pa- 
rodysiu! - sukaukė vilkas taip garsiai, kad visi kiškiai miške 
persigando. 

O Tredičinas tuo tarpu jau buvo karaliaus rūmuose ir lau- 
kė pažadėto atlyginimo. Bet karalius nė nemanė savo pažado 
tesėti. 

- Šita antklodė ne mano, - pasakė jis Tredičinui. - Nugvelbk 
iš vilko mano antklode, su skambaliukais. Va tada aš tikrai tau 
dosniai atsiteisiu. 

- Gerai, - atsakė Tredičinas. - Duokite man vatos ir siūlų, ir 
aš atnešiu jums jūsų antklodę su skambaliukais. 

Naktį Tredičinas įsigavo į vilko trobelę, o kad skambaliukai 
neskambėtų, gudrusis berniūkštis vata juos apvyniojo ir dar 
siūlais aprišo. Paskui jis pastvėrė antklodę, per krosnies kami- 
ną išlindo ant stogo, nusileido žemėn ir tekinas nudūmė pas 
karalių. 

Pabudo vilkas rytą ir klausia papūgos, kuri valanda. 

- Dar tik ketvirta valanda ryto, o Tredičinas jau spėjo nu- 
gvelbti iš tavęs antklodę su skambaliukais! 

Oi kaip dabar įširdo vilkas, sugriežė dantimis, suurzgė: 

- Sugausiu Tredičiną - į gabalėlius sudraskysiu! 

O Tredičinas tuo metu jau buvo nubėgęs į karaliaus rūmus, 
atidavęs tarnams antklodę ir belaukiąs dovanos. 

Gal manot, kad karalius berniuką apdovanojo? 

Kur tau! 

Dabar karalius įsigeidė gauti mokytą papūgą, kad sakytų, 
kuri valanda, kai jis atsibus. 

Nusiminė Tredičinas: „Kaipgi aš papūgą išsinešiu? Vos tik 
prieisiu prie jos, ji taip ims čerkšti, kad vilkas iš kažin kur 
išgirs.“ 

Ir vis dėlto ne veltui Tredičinas buvo protingiausias iš visų 
brolių. Galvojo, galvojo jisai ir sugalvojo, kaip papūgą apgauti. 

Paprašė Tredičinas, kad karaliaus tarnai jam duotų visokiau- 
sių saldumynų, sudėjo tuos saldumynus į pintinę ir vėl nuėjo į 
mišką. Palaukė, kol vilkas išeis vandens parsinešti, įsigavo į jo 
trobą, pastatė atidarytą pintinę ant stalo, o pats po stalu pasi- 
slėpė. Žiūri papūga - pintinė su saldumynais ant stalo stovi ir 
nė gyvos dvasios troboj. Na argi galėjo papūga atsispirti prieš 
tokią pagundą, jeigu saldumynus neapsakomai mėgo! Įsilipo 
ji į pintinę, pilną snapą saldumynų prisikimšo, kramsnoja ir 
liežuviu pliaukši iš to gardumo. O Tredičinas tuo tarpu prity- 
kino, mikliai užvožė dangtį, stvėrė pintinę ir kiek įkabindamas 
pasileido pas karalių. 

Vargšas Tredičinas buvo įsitikinęs, kad dabar jau tikrai vi- 
soms jo negandoms galas, ir jis su broliais galės laimingai grįž- 
ti namo. Bet kaip jis apsigavo! Paėmė karalius iš Tredičino pa- 
pūgą ir tarė: 

- Klausyk, Tredičinai, duodu tau savo karališkąjį žodį, kad 
apdovanosiu tave kaip pažadėjau. Bet pirma turi išpildyti pa- 
skutinį mano norą: imk ir pagauk man patį vilką. O jeigu nepa- 
gausi, tai nulėks tau galvelė nuo pečių. Supratai? 

Kiaurą naktį galvojo vargšelis Tredičinas, kaip jam sugauti 
vilką ir... sugalvojo. Kai išaušo rytas, jisai sukalė didelę dėžę, 
įkėlė tą dėžę į vežimėlį ir patraukė miškan. 

Priėjo Tredičinas vilko trobą ir kad ims šaukti visa gerkle: 

- Karalius įsakė sugauti neklaužadą Tredičiną! Kas man pa- 
dės sučiupti Tredičiną? 

Vilkas bemat prisistatė: 

- Tai tu, berniuk, nori sučiupti Tredičiną? Aš tau padėsiu. 
Dabar tasai nedorėlis nuo mūsų nepaspruks! 

- Aš jau ir dėžę sukaliau, - sako vilkui Tredičinas. - Tik ar 
nebus per maža? Žmonės kalba, kad Tredičinas tokio pat didu- 
mo, kaip ir tu. Būk toks geras, atsigulk į dėžę, pasižiūrėsiu. 

Vilkas iš kvailumo ir įlindo į dėžę kuo paklusniausiai. Dar 
nespėjo jis kaip reikiant joje išsitiesti, o Tredičinas stvėrė plak- 
tuką ir suskato užkalinėti dėžės dangtį vinimis. 

- Ką tu darai, gerasis berniuk, juk aš uždusiu?! - suriko 
vilkas. 

- Niekis, niekis, dėduli vilke, kelias neilgas. Pakentėk, - at- 
sakė jam Tredičinas. 

Šitaip Tredičinas ir pagavo piktąjį vilką. 

Nori nenori turėjo karalius atiduoti Tredičinui ir jo broliams, 
ką buvo pažadėjęs. 

Ne tuščiom broliai pargrįžo pas motiną. Pasistatė jie naują 
trobą ir nuo tolei linksmai santarvėje ten gyveno. 

Ojų kaime ir dabar dar žmonės sako: 

- Gudrus buvo karalius, bet mūsų Tredičinas už jį gudresnis. 


BERTOLDO NUOTYKIAI 


YVENO KARTĄ Italijoje... karalius. 
"4 Ne, ne taip. 
Gyveno kartą Italijoje, mažame kaimelyje, žmo- 


gus, vardu Bertoldas. Nuo aušros ligi sutemų su savo pačia 
Markolfa jis triūsdavo sode. O vakarais mėgdavo pasišneku- 
čiuoti su kaimynais: kas būta - papasakoti, ko nebūta - pasi- 
klausyti. 

Ir gyveno kartą Italijoje... štai dabar jūs nesuklydot... kara- 
lius. Tikras karalius, vardu Astolfas. O jo karalystės sostinė 
buvo senas senas miestas Verona. 

Po visą Italiją sklido kalbos, kad karalius Astolfas - gražuo- 
lių gražuolis, vyras iš stuomens ir iš liemens, ir, tik pamanykit, 
mėgėjas išmoningiausių mįslių prigalvoti. Na, o Bertoldas kaip 
tik puikiai mokėjo įminti bet kokią mįslę, ir kuo ji gudresnė, 
tuo Bertoldui smagiau. Savaime aišku, mūsų Bertoldas įsigei- 
dė pamatyti nepaprastąjį karalių. 

Vieną ankstų rytą jisai atsisveikino su savo pačia Markolfa, 
užsimetė ant pečių krepšį ir leidosi į kelionę. 

Kiaurą dieną ir kiaurą naktį jis ėjo per miškus ir vynuogy- 
nus, o auštant priėjo Adidžos upę. Žiūri: priešais jį - didelis 
miestas. Gatvelės tame mieste siauros, namai iš tvirtų pilkų 
akmenų sumūryti, stogai smaili. O miesto vidury, erdvioje 
aikštėje, stūkso paauksuoti rūmai. Tuose rūmuose ir gyveno 
karalius Astolfas su savo žmona - karaliene Malvadža, dešim- 
čia svarbiausių ministrų ir aibe dvariškių. | 

Bertoldas nudrožė tiesiai į rūmus. 

Priėjo jisai prie sosto, kuriame iškilmingai sėdėjo karalius, 
linktelėjo galva ir tarė: 

- Pavargusiam keliauninkui ir kietas suolas už duknas 
minkštesnis. 

Karalius nustebo, kad Bertoldas toks drąsus, bet neišsidavė. 

- Sėskis štai čia, - pasakė jis. Ir parodė krėslą šalia sosto. 

O tokios garbės netgi ne kiekvienas dvariškis susilaukdavo. 

Maloniai nusišypsojo svečiui karalius Astolfas ir paklausė: 

- Kas tuesi, iš kur ir kuo vardu? 

- Aš - paprastas žmogus iš tos pačios šalies, kaip ir tu, 
o mano vardas - Bertoldas. 

- Ar žinai, Bertoldai, su kuo dabar kalbi? 

- Žinau, su karalium Astolfu. Girdėjau žmones šnekant, kad 
niekas pasauly augumu tau prilygti negali. O dabar matau, kad 
tu toks pat, kaip ir visi. Gal tik drabužiais prabangesniais ap- 
sivilkęs. 

Atžari Bertoldo kalba šiek tiek suerzino karalių. Bet jis to 
neparodė. 

- Teisybė, augumu aš ne didesnis už kitus. Bet mūsų gimi- 
nė - seniausia pasaulyje. 

- Ė, karaliau, mano giminė senesnė už tavo. 

— Nejaugi?! Na, tai įrodyk, jei gali! 

- Kodėl ne, galiu. Juk mano proprosenelis jau jodinėjo po 
laukus, kai tavo proprosenelis dar nė gimęs nebuvo. 

- Cha, cha, cha! Pasirodo, tu, Bertoldai, pokštininkas, - nu- 
sijuokė karalius. - Tikriausiai ir mįsles įminti moki? 

- Nėra mįslės be įminimo, - atsakė gudruolis. 

- Tai pasakyk mums, Bertoldai, kaip atnešti vandenio su rė- 
čiu, kad nė lašelis neišbėgtų? 

- Palauk žiemos, vanduo ledu pavirs, tada ir semk. 

- Teisybė, - sutiko karalius. - Bet šita mįslė lengvutė, o ži- 
nome ir sunkesnių... Ar nepasakytum, žmogeli, kokią žolę net 
akli atskiria? 

— Mūsų krašte tos žolės visi pašaliai pilni, ir žmonės ją vadi- 
na dilgėle. 

Sulig tais žodžiais dvariškiai suskato murmėti ir šnibždė- 
tis, - girdi, kur matyta, kad vargeta žmogelis šitaip nepagar- 
biai karaliui atsakinėtų. 

O karalius apsimetė, kad nieko nepastebi. 

„Ar nepaėmus man to Bertoldo į rūmus?“ - pagalvojo jis. 

- Pažiūrėk, Bertoldai, kiek didikų sukinėjasi aplink mane. Ir 
bet kuris iš jų mielai šlovintų mane už didžius žygius nuo ryto 
ligi vakaro. Nori, ir tave dvariškiu padarysiu? Vaikščiosi pra- 
bangiai apsidaręs, miegosi kiek širdis geidžia. 

- Skruzdėlės taip pat aplimpa šermukšnį. O kam? Nagi tam, 
kad patylom visą žievę nuėstų. Mano tėviškėje seni žmonės 
sako: „Verčiau maža ką turėti, negu jungą užsidėti“, - atsakė 
jam Bertoldas. 

Paniuro karalius, susiraukė. 

Tą karaliaus permainą pastebėjo vienas storulis plikagalvis 
dvariškis, visų pramintas Pilvūzu. „Išjuoksiu dabar tą Bertol- 
dą visų akyse, ir karaliaus palankumą užsitarnausiu“, - nu- 
sprendė jis. 

- Ko gi tavo, driskiau, batai kiauri? Tik pažiūrėk, kaip išsi- 
žioję! 

- Taigi jie iš tavęs juokiasi. 

Sumišo Pilvūzas ir nebežino, kaip atsikirsti. 

Karalius ir pats mėgo pasišaipyti iš didžiuoklio Pilvūzo, bet 
kuriam gi karaliui gali patikti, kad paprastas kaimietis už jo 
dvariškius sumanesnis. 

Vadinasi, karalius Astolfas rūsčiai nubaudė akiplėšą kaimietį? 

Visai ne! Taip būtų pasielgęs kvailys, o karalius anaiptol nebu- 
vo kvailas. Jisai liepė pašaukti finansų ministrą ir pasakė jam: 

- Už sumanumą aš Bertoldą apdovanoju dešimčia auksinių 
dukatų iš savo iždo. Tegu išgeria į mano sveikatą. 

Tuo tarpu diena jau ėjo vakarop. Įsikišo Bertoldas pinigus į 
sulopytų savo kelnių kišenę ir tuoj pat iškeliavo namo. Netru- 
kus sutemo, kaip tyčia ir lietus pradėjo lyti. Bertoldas kiaurai 
permirko. Laimė, kad prie pat kelio stovėjo smuklė, o joje nu- 
vargęs keleivis visada galėjo rasti karšto viralo ir kampą atsi- 
gulti. Bertoldas pasibeldė į duris, ir smuklininkas jam atidarė. 
„Pagaliau apdžiūsiu prie židinio“, - apsidžiaugė Bertoldas. Bet 
per anksti jis džiaugėsi. Besikūrenantį židinį buvo apspitę tur- 
tingi pirkliai. Jie gurkšnojo vyną ir žaidė kortomis. 

Bertoldas priėjo prie židinio, bet nė vienas pirklys nė nema- 
nė pasislinkti. Pamindžiukavo Bertoldas valandėlę, paskui pa- 
silenkė šeimininkui prie ausies ir liūdnu balsu tarė: 

- Kad žinotumėt, brangus sinjore, kokia didelė nelaimė 
mane ištiko! Išmintingasis karalius Astolfas teikėsi man duo- 
ti dešimt auksinių dukatų. Priėjęs jūsų smuklę, pamačiau lan- 
ge žiburį ir nusprendžiau patikrinti, ar pinigai tebėra. Įkišau 
ranką į kišenę, o joje tik du pinigėliai belikę. Štai jie. Kiti aš- 
tuoni, matyt, pro skylę išbyrėjo. Dar gerai, kad lietus pila kaip 
iš kibiro. Vadinasi, pinigai tebeguli ant kelio, manęs laukia. 
Būkite toks geras, sinjore, padėkite man juos surasti. Paža- 
dinkite mane anksti rytą, kai tik praauš. Aš jums už tai atsi- 
lyginsiu. 

Turtuoliai pirkliai tuo tarpu dėjosi, kad visai jo nesiklauso, — 
žaidžia sau kortomis, ir tiek. Bet vos tik liovėsi lyti, jie kaip 
niekur nieko atsikėlė, pasiėmė kas žvakę, kas deglą ir pasileido 
tekini pinigų ieškoti. 

Ieško tie godūs mulkiai tamsoje dukatų, o Bertoldas tuo tar- 
pu smagiai džiovinasi prie židinio. Ryto laukti jis nė nemanė. 

Kai tik smuklininkas nusileido į rūsį vyno, Bertoldas šmurkš- 
telėjo pro duris ir leidosi į kojas. 

O ką tuo tarpu veikė karalius Astolfas? Susišaukė jis savo 
vyriausius patarėjus ir tarė jiems: 

- Karaliaus darbas - bausti ir įsakinėti, ojūsų - galvoti ir pa- 
tarinėti man. Štai ir sugalvokite Bertoldui tris mįsles, tik kad 
būtų gudrios. Jei nesugalvosit, visus iš rūmų išvysiu, ir nė ko- 
jos čia nebejįkelsit! 

Jau verčiau jis būtų pagrasęs patarėjams galvas nukirsiąs, 
negu iš rūmų išvysiąs. Juk karaliaus patarėjai nieko kito ne- 
mokėjo, tik patarinėti. 

Suka galvas patarėjai, o Bertoldas ramus ramutėlis sėdi už 
stalo savo namuose ir laukia, kol pati išvirs jam mėgstamo val- 
gio - pupelių su ropėmis. O kol Markolfa prie pečiaus triūsė, 
jisai pasakojo, ką Veronos mieste matęs, apie ką su karalium 
Astolfu šnekėjęs. 

- Tik pamanyk, pačiute, jisai siūlėsi mane dvariškiu pada- 
ryti. Žadėjo girdyti ir valgydinti ligi soties ir sakėsi aprengsiąs 
kaip kokį garbingą sinjorą. Gal ir verta sutikti, kaip sakai, Mar- 
kolfa? 

- O tu pirmiau pasakyk, vyreli, ar girdėjai, kas nutiko kai- 
miečiui, kuris įsigeidė saldžiomis figomis pasmaguriauti? 

- Lyg ir ne. 

- Tai klausyk. Gyveno viename kaime žmogelis, vardu Pje- 
tras. Turėjo tasai žmogelis sodą, visiškai mažą sodelį, bet jo 
viduryje augo didelis figmedis. Buvo vasaros metas, ir užsima- 
nė Pjetras saldžių uogų paragauti. Atsargiai įsiropštė į medį ir 

skina figas. „Suvalgysiu tris keturias uogas, ir bus gana“, - nu- 
sprendė jis. Įsimetė į burną dvi uogas, keturias, penkias, šešias, 
o paskui taip įsismagino, kad ir skaičiuoti liovėsi. Apleipo Pje- 
tras saulės atokaitoje, miegas ėmė jam galvą lenkti, o medyje 
miegoti ne itin patogu. Taigi Pjetras pradėjo ropštis žemyn. Ir, 
žinoma, bumbtelėjo žemėn, ne šiaip bumbtelėjo, o galvą labai 
skaudžiai susitrenkė. Guli Pjetras, garsiai aimanuoja, visus iš 
eilės plūsta: ir pernelyg kaitrią saulę, ir kietą žemę, ir net savo 
pačią - tik ne save. 

Paguldė pačiutė Pjetrą į patalą, aprišo jam galvą, vandenio 
davė atsigerti. O kai skausmas aprimo, tarė jam: „Jeigu tu, vy- 
reli, būtum nepasigobėjęs ir neprisikirtęs saldžių figų, nieko 
tau nebūtų atsitikę!“ 

- Įdomi pasakėlė, bet aš vis vien nesupratau, ar man verta 
parsisamdyti dvariškiu, ar ne, - pasakė Bertoldas. 

- Na, kad jau tu toks nesupratingas, - šūktelėjo Markolfa, - 
tai pasiklausyk dar vienos pasakos! 

Seniai, labai seniai gyveno Trebijos kaime kaip reta stambus 
ir tvirtas asilas. Paregėjo jis vieną kartą arklius. Ir šitaip mūsų 
asilui patiko dailūs jų balnai ir kamanos, kad jis irgi užsimanė 
tapti arkliu. 

Nusipirko tasai asilas jomarke arklio odą, apsimovė ją ir nu- 
dūmė į pievą. O pievoje ganėsi visa arklių banda. Prišuoliavo 
prie jos asilas, stovi šalia ir tyli. Arkliai apsidžiaugė, svečią pa- 
matę, suskato jį klausinėti, iš kur esąs ir kaip čionai patekęs. Tyli 
asilas, nieko neatsakinėja, o paskui nebeištvėręs kad užbliaus: 

- Ijo-ijo-ijo, aš eikliausias žirgas Trebijoje! 

Užbliovė ir išsidavė. 

- Aš, pačiute, pajuokavau, - tarė Bertoldas. - Mane į rūmus 
tik už pakarpos kareiviai nutemptų. 

Sulig tais jo žodžiais kareiviai garsiai pasibeldė į duris. 

- Karalius įsakė tave atgabenti į rūmus, - pareiškė vienas 
kareivis. 

- Ir ne bet kaip, o pagarbiai, kad nė plaukelis nuo galvos ne- 
nukristų, - pridūrė antras. 

Pastvėrė jiedu Bertoldą ir veža į rūmus. Nė papietauti varg- 
šas nesuspėjo. 

O karalius jau nekantriai jo laukė. 

- Mielas žmogau, - kreipėsi jisai į Bertoldą. - Aš ir mano 
dvariškiai be tavęs baisiausiai nuobodžiavome. Kadangi tu 
vėl pas mus į svečius atvykai, tai neatsisakyk įminti dar kelias 
mįsles... Pasakyk man, kada diena labiausiai prailgsta? 

— Kai burnoje nė trupinio nesi turėjęs. Lygiai kaip ir aš šian- 
dien iš karališkos tavo malonės. 

- Tai tu nė papietauti negavai? - sušuko karalius. - Ei, tarnai, 
atneškite Bertoldui pavalgyti, tik vikriai! Na, o kad laiko neleis- 
tume veltui, pasakyk mums: kas savo noru į kalėjimą sėdasi? 

- Šilkaverpio vikšras. Jis pats į kokoną susisuka. 

Karalius nusijuokė ir reikšmingai pasižiūrėjo į savo pata- 
rėjus. Tie net pažaliavo iš baimės. Juk jeigu Bertoldas atspės 
paskutinę mįslę, niekada jie nebeguls į minkštą patalą ir nebe- 
smaguriaus gardžiais valgymais. 

- Teisybė. O kas, tavo nuomone, pasaulyje visų balčiausia? 

- Diena, - beregint atsakė Bertoldas. 

- Tai jau ne! - džiaugsmingai suriko patarėjai. - Visų bal- 
čiausias pasaulyje - pienas. 

- Ne, diena, - atkirto Bertoldas. 

- Kam ginčytis, - tarė karalius. - Įrodyk mums, Bertoldai, 
kad diena baltesnė už pieną, ir aš tave dosniai apdovanosiu. 
Ojei neįrodysi, teks belangėj pasėdėti. 

Taip pasakęs, karalius oriai atsistojo ir išėjo. 

Palaukė Bertoldas vakaro ir, kai visiškai sutemo, įtykino į 
karaliaus miegamąjį. Pastatė kampe ąsotį su pienu, ant visų 
langų užtraukė užuolaidas, o pats pasislėpė už krėslo. 

Miegojo karalius kietai ir atsibudo jau įdienojus. Atsikėlė ir 
eina prie lango pažiūrėti, ar lauke saulė šviečia, ar lietutis kra- 
pnoja. Tik beeidamas užkliuvo už ąsočio su pienu ir suklupo. 

- Kas išdrįso pastatyti ąsotį mano miegamajame?! Ei, tar- 
nai, tučtuojau suraskit tą akiplėšą! - suriko karalius. Ir sulig 
tais žodžiais pastebėjo Bertoldą. - A, tai tu?! 

- Juk tu pats, karaliau, liepei įrodyti, kad diena už pieną bal- 
tesnė. Aš taip ir padariau. Jei pienas būtų už dieną baltesnis, 
jis tau būtų apšvietęs kelią ir būtum nesuklupęs. 

Taip jam bekalbant, ant karaliaus miegamojo slenksčio pa- 
sirodė karalienė Malvadža. Mat jai parūpo sužinoti, kas ten 
subildėjo, kas atsitiko. Žiūri Malvadža: sėdi karalius krėsle šla- 
pias šlaputėlis, ant grindų - pieno bala, kampe - sukultas ąso- 
tis. O prie lango stovi Bertoldas, išsišiepęs iki pat ausų. 

Karalienė Malvadža buvo žiauri ir valdinga moteris. Netgi 
savo rūmų damoms ji neatleisdavo nė menkiausios žioplystės. 
O štai šitas stačiokas Bertoldas pasijuokė iš paties karaliaus. 

- Ar ilgai tas vargeta driskius nebaudžiamas iš tavęs šaipy- 
sis? Ir ko verti tavo patarėjai? Jie visi kaip vienas mulkiai ir 
bailiai. Bet kuri mano rūmų dama protingesnė ir sumanesnė 
už protingiausią tavo patarėją. Padaryk savo patarėjais mote- 
ris, ir kaipmat viskas pasikeis. Aš - karalienė, ir tebūnie taip, 
kaip aš noriu! 

Ji nusisuko ir išėjo, trinktelėdama durimis. 

Karalius Astolfas susimąstė. Jis jau ne kartą buvo patyręs, 
kad valdinga pati kaip ir ugnis gali bėdos prikrėsti. 

- Ką man dabar daryti, mielas Bertoldai? Juk negali būti 
blogesnių patarėjų kaip freilinos, - nusiminęs tarė jis. 

- Pavesk tai sutvarkyti man. Pamatysi, rūmų damos greitai 
praras norą būti tavo patarėjais, - atsakė jam Bertoldas. 

Karalius labai apsidžiaugė. Iš to džiaugsmo net pažadėjo 
Bertoldui pilną maišą aukso. 

- Ė, verčiau kiaušinis šiandien, negu višta rytoj, - tarė Ber- 
toldas. - Kad jau tu, karaliau, toks dosnus, tai išsiųsk į kaimą 
mano pačiai Markolfai maišą miltų. 

- Ne maišą, o visą vežimą išsiųsiu! - sušuko karalius. - Tik 
išgelbėk mane nuo to negando. 

- Pamėginsiu, - tarė Bertoldas ir nedelsdamas patraukė... 
Kaip manote, kur? 

Nagi į turgų. Nupirko jis tenai zylę, paskui išsiderėjo iš vieno 
meistro skrynutę, nunešė ją karaliui ir sako: 

- Šitą skrynutę pasiųsk rūmų damoms. Bet kuo griežčiau- 
siai uždrausk ją atidaryti. Ir pasakyk, kad jeigu ryt rytą jos grą- 
žins skrynutę nenuėmusios antspaudo, galės prašyti, ko tik 
panorės. 

Karalius lygiai taip ir padarė. 

Vos tik karaliaus pasiuntinys išėjo, rūmų damos užsidarė 
savo kambaryje. Pastatė skrynutę ant stalo, čiupinėja, o atida- 
ryti bijo, - uždrausta. Tačiau nesitveria smalsumu, kas gi toje 
skrynutėje galėtų būti. 

Spėliojo, spėliojo rūmų damos ir galų gale sutarė: „Atidary- 
sim skrynutę, pažiūrėsim, kas ten yra, ir tučtuojau vėl užda- 
rysim. Karalius vis vien nieko nesužinos.“ Tylutėliai, atsargiai, 
kad nesulaužytų, jos nuėmė antspaudą, atidarė dangtelį... Tą 
pačią akimirką zylė purptelėjo ir nuskrido. Ji taip greit din- 
go, kad rūmų damos nespėjo nė pastebėti, koks paukštelis ten 

buvo. Nori nenori teko joms prisipažinti, kad nepakluso kara- 
liaus valiai. 

Kitą rytą pasišaukė karalius Bertoldą į rūmus ir tarė: 

- Ta išdaiga su skrynute tau pavyko, Bertoldai. Kad esi 
toks gudrus ir sumanus, dovanoju tau maišą tavo mėgstamų 
ropių. 

- Ačiū tau, karaliau, - oriai atsakė Bertoldas. 

- Derėtų tau Bertoldai, už tai nusilenkti savo karaliui ir val- 
dovui. 

- Aš - laisvas žmogus ir niekam nepratęs lenktis. 

— Na, ką gi, žinokis. Nenori - nereikia, - nusišypsojo kara- 
lius. - Dabar eik sau, mielas Bertoldai, pailsėk. O po pietų vėl 
ateik į rūmus. Ketinu tau pavesti svarbią užduotį. 

Bertoldas tuoj pat sumetė, kad čia kažkokia klasta slypi. Juk 
kai karaliai šypsosi, tik perkūnijos ir lauk. 

Bet jis nė iš tolo neišsidavė, kad ką nors įtaria, ir lyg niekur 
nieko nuėjo pas savo bičiulį arklininką, kuris gyveno netoli 
rūmų. Užvalgė tenai virtų ropių su pupelėmis ir vėl į rūmus 
sugrįžo. Jau buvo beeinąs į menę, ogi žiūri - karaliaus tarnai 
viršutinę durų pusę lentomis užkalė, trūks plyš turėsiąs kara- 
liui nusilenkti. 

Tačiau Bertoldas ir dabar nesuglumo. Nusisuko nugara į du- 
ris, pasilenkė ir atbulas įėjo į menę. O tenai, aksomo krėsluo- 
se, jau sėdėjo karalius Astolfas ir karalienė Malvadža. Oi, kaip 
jiems abiem knietėjo pasijuokti iš Bertoldo! O jisai vėl pasiro- 
dė už juos gudresnis. 3 

— To jau per daug! - sušuko karalienė, kai Bertoldas išėjo. - 
Paprasčiausias kaimietis drįsta nepaklusti karaliui! Ir netgi 
nusilenkti jam nenori. Kad jau šitaip, aš pati jį pamokysiu! 

Malvadža buvo gudri ir neskubėjo daryti, ką sumanius. Ji- 
nai palaukė, kol Bertoldui rūmai visai iš galvos išgaruos, ir tik 
tada pasiuntė žygūną pas jį į kaimą. 

Prijojo žygūnas prie Bertoldo trobelės, nulipo nuo žirgo ir 
garsiai pasibeldė. 

Bertoldas pats atidarė duris ir pamatė karaliaus žygūną. 

— Markolfa, pas mus svečias iš rūmų atkako. Pavalgydink jį, 
pačiute, nešk šen, ką tik turi! 

— Kuo gi jūs mane vaišinsite? - paklausė žygūnas. 

- Kuo? Nagi žolelėmis be druskos, duona be sviesto, - atsa- 
kė Markolfa. 

- Žolelėmis, ir dar be druskos? - nustebo žygūnas. - Nejau- 
gi kitokio pagardo jūs neturit? 

- Mums, vargšams, geriausias pagardas - tai alkis, - atrėžė 
Markolfa. 

Aišku savaime, tokių vaišių žygūnas atsisakė. Juk jis rūmuo- 
se visai prie kitokių valgymų buvo pratęs. 

- Ko atvykai į mūsų kraštą? - pasiteiravo Bertoldas. 

- Mane atsiuntė jos malonybė karalienė Malvadža. Ji ser- 
ga štai jau antra savaitė ir nori matyti tave. Juk visi žino, kad 
nėra geresnio vaisto už tavo juokus ir pokštus. 

- Girdėjau kad lapė irgi apsimetė serganti, kai norėjo į višti- 
dę įlįsti. Tik kad ji nieko nepešė. 

- Oi, koks tu įtarus, Bertoldai. Mūsų karalienė gera ir atlai- 
džios širdies. Ji seniai ant tavęs nebepyksta. 

- Karalienės žodžiai kaip saulė žiemą - tik kurčias ir aklas 
nuojų ištirps. 

- Nagi tavęs niekaip neįkalbėsi! - įširdęs suriko žygūnas. — 
Tai žinok, kad man liepta pristatyti tave į rūmus gyvą ar 
mirusį. 

- Tai jau verčiau gyvą, - atrėžė Bertoldas. - Kad jau viskas 
taip susiklostė, nieko neveiksi, teks eiti. 

Šoko ant žirgo žygūnas ir nujojo pranešti karalienei, kad jos 
įsakymas įvykdytas. 

O Bertoldas palengvėle, koja už kojos patraukė miško take- 
liu. Miške buvo vėsu, medžiuose linksmai čiauškėjo paukščiai. 
„Gal viskas baigsis laimingai“, - mąstė Bertoldas. Vos tik jis iš- 
ėjo iš miško, žiūri - priešais pažįstama senutė atkiūtina. Jinai 
buvo kilus iš to paties kaimo, kaip ir Bertoldas, ir nešiodavo į 
rūmus parduoti grybus ir uogas. Išgavus pažadą, kad Bertoldas 
ničniekam neprasitars, senutė apsakė girdėjusi, kad karalienė 
sumanius jį pražudyti. Kai tik jis prieisiąs rūmus, karaliaus 
tarnai paleisią nuo grandinių piktus šunis, ir tada Bertoldas 
tikrai neišnešiąs sveiko kailio. 

- Jeigu dangus apsiniaukia, tai dar nereiškia, kad lis, - atsa- 
kė jai Bertoldas ir paspartino žingsnį. 

Pakeliui jisai užsuko pas savo bičiulį medžiotoją ir nusipirko 
iš jo gyvą kiškį. Įsikišo žvėrelį į užantį ir drąsiai nudrožė į rū- 
mus. Vos tik Bertoldas įžengė į rūmų kiemą, didžiuliai šunys 
iš visų pusių pasileido jo link. Išsitraukė Bertoldas iš užančio 
kiškutį ir švystelėjo jį žemėn! Tasai leidosi bėgti, kiek kojos 
neša, o šunys bematant užmiršo Bertoldą, - visi kaip vienas 
lodami nusivijo kiškį. 

Pamačius, kad Bertoldas vėl liko gyvas ir sveikas, karalie- 
nė Malvadža pabalo iš pykčio. Pliaukštelėjo jinai rankomis, ir 
Bertoldą tučtuojau apsupo karaliaus tarnai: 

- Aha, pakliuvai! Dabar už viską atsimokėsi! 

- „Žioplys buvai“, - pasakė lapė kiškiui, kai jis į spąstus 
įkliuvo. 

— Ko gi tu, išminčiau, vėl į dvarą atsibeldei? - gūžčiojo pe- 
čiais tarnai. 

— „Duotą žodį tesėk“, - pasakė ežys, lįsdamas į vilko urvą. 

— Kas nežino, kad tavo galvoj daugiau patarlių, negu ant 
galvos plaukų. Kai būsi vedamas prie kartuvių, neužmiršk su- 
galvoti dar vieną patarlę, visų protingiausią! - sušuko karalie- 
nė. - Ei, tarnai, suraskite jo didenybę karalių Astolfą, mano 
vyrą. 

Bet karaliaus nereikėjo ieškoti, - sužinojęs, kad Bertoldas 
tarnų rankose, pats atėjo. 

— Tavo malonybe, pasakyk, kuo dar šitas stačiokas prasikalto? 

Karalienė viską smulkiai nupasakojo ir, žinoma, dar pagra- 
žindama, kaip jai patiko. Argi kas drįs prasižioti, kad karalienė 
meluoja? 

- Bertoldas toks nepaklusnus ir toks akiplėša, kad jis nusi- 
pelnė mirties, - pasakė ji. 

- Bet juk jis tik savo gyvybę gelbėjo. Gal šį kartą jam dova- 
nokim? - sudvejojo karalius. 

- Vadinasi, šitas storžievis gali man, karalienei, nebaudžia- 
mas akis draskyti? 

Sulig tais žodžiais karalienė taip rūsčiai pažvelgė į Astolfą, 
kad tas net susigūžė. 

- Nori nenori, Bertoldai, teks tave pakarti. Toks tavo liki- 
mas, - atsiprašydamas tarė karalius. 

- Ką gi, karaliaus žodis - įstatymas. O su įstatymu nepasi- 
ginčysi, - atsakė jam Bertoldas. 

Vadinasi, Bertoldas nuolankiai priėmė, kas jam likimo siųsta? 
Kur tau, Bertoldas ne toks žmogus, kad be kovos pasiduotų. 

- Girdėjau, kad mūsų šalyje esąs senas paprotys, - patylė- 
jęs tarė Bertoldas. - Net pats didžiausias nusikaltėlis gali prieš 
mirtį išreikšti paskutinį savo norą. Ir karalius privalo tą norą 


išpildyti. 

- Teisybė, yra toks paprotys, - patvirtino karalius Astolfas. 

- Taigi aš noriu, kad mane pakartų ant to medžio, kurį aš 
pats išsirinksiu. 

- Ką gi, Bertoldai, išpildysim tavo paskutinį norą. O jums, 
ištikimi mano dvariškiai, pavedu nuteistąjį nuvesti į mišką. 
Ir tegu jis pats išsirenka sau medį, ant kurio jam bus malonu 
kyboti. 

Nė žodžio netardami, du dvariškiai pastvėrė Bertoldą už 
rankų ir išsivedė į mišką. 

Taigi eina Bertoldas sau kartuvių ieškoti ir linksmą dainelę 
švilpauja. 

Priėjo jie pamiškę, bet nė vienas medis Bertoldui nebuvo 
prie širdies. Į gūdžią tankmę jie įsirabždino - ir ten nerado 
Bertoldas tokio medžio, kad jam patiktų. Vargšai dvariškiai 
pėsti vaikščioti nebuvo pratę. Paprastai jie net į svečius vienas 
pas kitą karieta važiuodavo, nors gyveno visai arti. 

Ir, neilgai trukus, dvariškiai nusikamavo. Išėjo iš miško visi 
trys, kai jau pradėjo temti. Abu dvariškiai pervargę vos kojas 
bepavilko, o Bertoldas žvaliai prilaikė juodu, kad nepargriūtų. 

- Ką tai reiškia? Kodėl jūs pargrįžote kartu su Bertoldu?! - 
nustebo karalius Astolfas. 

— Mes parodėme Bertoldui puikią epušę, aukštą tuopą, šim- 
tametį ąžuolą, ir nė vienas medis jam nepatiko, - sielvartingai 
pranešė vienas dvariškis. 

- Nežinom, jūsų karališkoji malonybe, ką dabar su juo beda- 
ryti, - pasiskundė antras. 

- Mielasis, - saldžiai šypsodamasi, tarė karalienė Malvadža, - 
ar nebūtų paprasčiau tą maištininką kūdroj paskandinti? 

- Karaliaus žodis - įstatymas, - atsakė karalius. - O įstaty- 
mo reikia laikytis. Paleiskite Bertoldą - tegu jis vienas pats sau 

medžio ieško. Va tada, kai tinkamą susiras, tegu tučtuojau at- 
vyksta į rūmus. 

Ir karalius Astolfas meiliai nusišypsojo įširdusiai savo 
pačiai. 


*X** 


Jeigu kada nors nukeliautumėt į Italiją, būtinai užsukite 
į Meričio kaimelį. Pašnekinkit ten žmones, ir jie papasakos, 
kaip Bertoldas, žmogelis iš jų kaimo, į sostinę buvo nukakęs, 
ten karaliui su karaliene savo gudrumu nosis nušluostė ir svei- 
kutėlis namo pargrįžo. 

PRINCAS KRABAS 


YVENO KARTĄ ŽVEJYS. Visas sugautas žuvis 
"244 jis parduodavo, bet pinigų už jas gaudavo tiek 
M mažai, kad nė pusbadžiu pramisti su didele savo 
šeima negalėjo. Vieną kartą traukia žvejys iš jūros tinklą, o jis 

toks sunkus, toks sunkus. Ištraukė vargais negalais, žiūri - ogi 
krabas įkliuvęs, didžiulis, net rankom neapglėbtum. 

- Tai bent laimikis! - apsidžiaugė žvejys. - Dabar visi mano 
vaikeliai galės privalgyti kukurūzų košės ligi soties! 

Parėjo jisai namo ir liepė pačiai pastatyti puodą ant ugnies: 
girdi, netrukus gausiąs miltų kukurūzų košei. O pats nubogi- 
no krabą karaliui į jo rūmus. 

- Jūsų didenybe, - pasakė žvejys, - būkite maloningas, pir- 
kite iš manęs štai šitą krabą. Pačiutė jau užkaitė vandens ku- 
kurūzų košei virti, o aš neturiu už ką nupirkti miltų. 

- Ką aš veiksiu su tavo krabu? Parduok jį kam nors kitam, - 
atsakė karalius. 

Sulig tais jo žodžiais įėjo princesė. 

- O, koks gražus, koks nuostabus krabas! Mielasis tėve, nu- 
pirk tą krabą, būk toks geras! Mes jį įleisim į baseiną, tegu sau 
gyvena su kefalėmis ir auksinėmis žuvelėmis! 

Princesė labai mylėjo žuvis. Ji dažnai atsisėsdavo sode prie 
baseino ir stebėdavo plaukiojančias kefales ir auksines žuve- 
les. O karalius savo dukterį be galo mylėjo, taigi tučtuojau iš- 
pildė jos prašymą. 

Žvejys įleido krabą į baseiną su žuvelėmis ir gavo kapšelį 
aukso. Ir nupirko tiek miltų, kad visą mėnesį galėjo maitinti 
savo vaikelius kukurūzų koše. 

O princesė per dienų dienas nesitraukė nuo baseino - ne- 
galėjo krabu atsigėrėti. Jinai jau žinojo krabo įpročius ir pa- 

stebėjo, kad lygiai vidudienį jis kažkur dingsta. Vieną kartą, 
taip jai sėdint prie baseino, suskambo varpelis. Princesė priėjo 
prie vartų ir pamatė elgetą, prašantį išmaldos. Metė princesė 
jam kapšelį su sidabro pinigėliais, bet jis nepagavo, ir kapšelis 
įkrito į gilų griovį, pilną vandens. 

Elgeta nušliuožė į griovį, panėrė ir plaukia po vandeniu, tikė- 
damasis rasti kapšelį. O kai vėl išnėrė, pamatė, kad jis atsidū- 
ręs gražiame baseine, o tas baseinas telkšo didelėje požeminė- 
je menėje, išdabintoje nuostabiausiais kilimais. Menė tuščia, 
tik stovi joje stalas, indais nukrautas. Elgeta išlipo iš baseino 
ir pasislėpė už vieno kilimo. Lygiai vidudienį iš vandens išni- 
ro undinė ant didžiulio krabo nugaros. Undinė palietė krabą 
burtų lazdele, jo šarvas beregint prasiskyrė, ir iš jo išėjo gražus 
jaunikaitis. Atsisėdo jaunikaitis už stalo, undinė palietė stalą 
burtų lazdele, ir dubenys, kuriais stalas buvo nukrautas, prisi- 
pildė visokiausių valgymų, o taurės - vyno. Pasisotinęs jauni- 
kaitis vėl įlipo į krabo šarvą. Undinė atsisėdo jam ant nugaros, 
ir jiedu dingo po vandeniu. 

Elgeta išlindo iš už kilimo, panėrė į baseiną ir nuplaukė at- 
gal. Nė pats nesuvokė, kaip atsidūrė princesės baseine. 

Pamatė karaliaus duktė elgetą ir nustebo: 

- Kaip tu čia pakliuvai? 

— Kad žinotum, princese, kokių nuostabių dalykų aš regėjau! 

Išlipo elgeta iš baseino ir apsakė visa, kas jam nutiko. 

— Dabar man aišku, kur vidudienį dingsta mano krabas, - 
tarė princesė. 

Kitą dieną jinai drauge su elgeta įplaukė į požeminį kanalą, 
atsidūrė menėje su baseinu ir pasislėpė už vieno kilimo. Lygiai 
vidudienį atplaukė krabas, o ant jo nugaros - undinė. Ta undi- 
nė burtų lazdele palytėjo šarvą, iš jo išlipo dailus jaunikaitis ir 
žengė tiesiai prie stalo. 

Paragėjo princesė iš šarvo išlipusį jaunikaitį ir tuoj pat pami- 
lo. Pritykino prie šarvo ir nemačiom šmurkštelėjo vidun. 

Pargrįžo į šarvą jaunikaitis, žiūri - ogi tenai princesė. 

- Jei undinė tave pamatys, mums abiem galas, - sušnibždė- 
jojis. 

-— Noriu išvaduoti tave iš piktų kerų, - tylutėliai atsiliepė 
princesė. - Sakyk, kuo galėčiau tau padėti! 

- Vargu ar tu įstengsi tai padaryti. Nuo piktų kerų mane gali 
išvaduoti tik mergelė, kuriai aš būsiu už gyvybę brangesnis. 

- Aš nieko nepabūgsiu, - atsakė princesė. 

Kol jie po šarvu šitaip kalbėjosi, undinė atsisėdo ant krabo, 
ir tasai, irdamasis letenėlėmis, išnešė ją per požeminį kanalą į 
atvirą jūrą. Undinei nė į galvą neatėjo, kad šarve slepiasi kara- 
liaus duktė, jinai čiuožtelėjo į vandenį ir nuplaukė sau. O prin- 
cesė su jaunikaičiu patraukė atgal. Beplaukdamas princas - tai 
buvo tikras princas - tarė savo mergelei: 

- Nueik į jūros pakrantę, užlipk ant didelės uolos, o užlipus 
dainuok ir grok smuiku, kol prie tavęs priplauks undinė - ji 
nepaprastai mėgsta muziką. Undinė išnirs iš vandens ir tars: 
„Grok, grok, gražuole, man taip malonu tavęs klausytis!“ O tu 
atsakyk: „Gerai, aš grosiu, jei tu man atiduosi gėlelę, kurią turi 
įsisegus į plaukus.“ Kai ta gėlelė atsidurs tavo rankose, aš būsiu 
visam laikui atkerėtas. 

Ir krabas su princese pargrįžo į baseiną. 

Karaliaus duktė išlipo iš baseino, padėkojo elgetai, kuris jau 
seniai buvo parplaukęs iš požeminės menės, ir dosniai jį apdo- 
vanojo. Paskui nuėjo pas tėvą ir pasakė, kad įsigeidė mokytis 
muzikos ir dainavimo. Karalius niekados nieko dukrai neatsa- 
kydavo. Jis tučtuojau liepė pašaukti geriausius dainininkus ir 
muzikantus. 

Išmoko princesė dainuoti, groti ir sako karaliui: 

- Aš noriu nueiti prie jūros ir ten, užsilipus ant didelės uo- 
los, pagroti smuiku. 

- Ant uolos, jūros pakrantėj? Ar tau galvoj negerai? - šūkte- 
lėjo karalius. 

Bet, kaip ir visada, nesipriešino dukters norui. Tik įsakė, 
kad ją lydėtų aštuonios damos ir būrys karių, ir paliepė jiems 
nenuleisti akių nuo princesės. 

Princesė užlipo ant didelės uolos, o aštuonios rūmų damos 
sustojo aplink ją ant kitų aštuonių uolų. 

Vos tik suskambo smuiko garsai, ant bangų iškilo undinė. 

- Kokia nuostabi muzika! Grok, grok, man taip malonu ta- 
vęs klausytis! 

- Gerai, grosiu, tik padovanok man gėlelę, kurią turi įsise- 
gus į plaukus. Užvis labiausiai pasaulyje mėgstu gėles. 

- Pasiimk gėlelę iš ten, kur ją numesiu, ir ji bus tavo! 

- Gerai, - atsakė princesė ir vėl užtraukė naują dainą, vėl 
pradėjo groti. 

O kai ji nutilo, undinė švystelėjo gėlelę toli į jūrą ir garsiai 
sušuko: 

- Pasiimk! 

Princesė šoko į vandenį ir pasileido plaukti link nuostabios 
gėlelės, besisupančios ant bangų. 

- Princese! Princese! - aiktelėjo visos aštuonios rūmų da- 
mos nuo savo uolų. 

Vėjai plaikstė baltus jų apdarus. Jos tiesė į jūrą rankas ir 
šaukė princesę, bet princesė vis tolo ir tolo nuo kranto, čia 
pradingdama tarp bangų, čia vėl pasirodydama. O kai jau visai 
pradėjo silpti, atsiritanti banga šliūkštelėjo jai gėlelę tiesiai į 
rankas. Ir iš vandens gelmių atsklido balsas: 

- Tu išgelbėjai mane ir dabar tapsi mano pati. Nesibijok, aš 
padėsiu tau pasiekti krantą. Tik žiūrėk, neprasitark apie mane 
niekam, net tikram tėvui. Šiandien aš pradžiuginsiu savo tė- 
vus, o rytoj prašysiu karalių tavo rankos. 

Taip pasakęs, krabas nuplukdė princesę kranto link. 

Parėjusi namo, princesė pasakė karaliui, kad jai buvo labai 
linksma, o visa kita nutylėjo. 

Kitą dieną, lygiai trečią valandą, priešais karaliaus rūmus 
sucaksėjo kanopos, suskardėjo trimitai, sudundėjo būgnai. 
Dvariškiai karaliui pranešė, kad iš gretimos karalystės atvyko 
princas. 

Princas paprašė karalių jo dukters rankos ir apsakė jam, 
kaip princesė jį pamilusi ir kaip išvadavusi nuo kerų. Karalius 
iš pradžių užsirūstino, kad nuo jo viskas buvo slepiama, ir lie- 
pė pašaukti dukrą. O princesė, vos tik įžengus, puolė princui 
į glėbį. 

- Ak, mano mylimasis! 

Ir karalius suprato, kad jam nieko kito nebelieka, tik iškelti 
vestuves. 

